Datasets:

NorHsangPha

/

shan-news-shannews_org

like 0

2018-07-17T02:46:17

https://shannews.org/archives/6417

ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈ RCSS/SSA (တွၼ်ႈ 1)

ဝၼ်းတီႈ 15/7/2018 ၼႆႉ ၸုမ်းၶၢဝ်ႇၽူႈတွႆႇႁွၵ်ႈ လႆႈၵႂႃႇႁူပ်ႉထူပ်းတွင်ႈထၢမ် ၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး ။ တွၼ်ႈ (1) ၼႆႉ ဢုပ်ဢူဝ်းလွင်ႈ – ၵွပ်ႈသင်လႄႈ မၼ်းၸဝ်ႈဢမ်ႇၵႂႃႇၶဝ်ႈပၢင်ၵုမ်ပၢင်လူင် 21 ၸူဝ်ႈပၢၵ်ႇပီ ၵမ်းထူၼ်ႈ 3 ။ ဢိင်ၼိူဝ်ၶေႃႈၵႂၢမ်းၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလၢႆႇ လၢတ်ႈၵႂႃႇသေ ၸွမ်သိုၵ်းလူင်ယွတ်ႈသိုၵ်းသမ်ႉႁၼ်ထိုင်ၸိူင်ႉႁိုဝ် ၸဵမ်ၸိူဝ်းၼႆႉဢေႃႈ။ ထၢမ် – ႁဵတ်းသင်လႄႈ ဢမ်ႇၵႂႃႇၶဝ်ႈၸွမ်းပၢင်ၵုမ်လူင် ပၢင်လူင် ပီႁူဝ်ပၢၵ်ႇ 21 ၵမ်းထူၼ်ႈ 3 တီႈၼေႇပျီႇတေႃႇ ၼၼ်ႉ ၶႃႈ။ တွပ်ႇ – ၵၢၼ်မိူင်း ဝၼ်းမိူဝ်ႈလဵဝ်ၼႆႉ မၼ်းၵိုတ်းဝႆႉယဝ်ႉ ။ ငဝ်းလၢႆး ၵူၺ်းဢိူဝ်ႈၵႂႃႇတိၵ်းတိၵ်း ၵၢၼ်မိူင်းၼႆႉမၼ်း ဢမ်ႇၵႂႃႇ။ ဢၼ်ႁဝ်းဢမ်ႇၵႂႃႇၼႆႉ မၼ်းမီးယူႇ 3 လွင်ႈ။ လွင်ႈၼိုင်ႈၼႆႉ ပၢင်ၵုမ်ပၢင်လူင် ၵမ်းၼႆႉ မၼ်းဢမ်ႇမီးၽွၼ်း လီသင် ၵွပ်ႈပိူဝ်ႈဝႃႈ ပေႃးမႃးဢုပ်ႇၼႆ တေမီးယူႇ သွင်လွင်ႈၵူၺ်း။ လွင်ႈ သုၼ်ႇလႆႈၼၢင်းယိင်း တင်း သုၼ်ႇလႆႈၸၢဝ်း ၶိူဝ်း ဢွၼ်ႇၼႆႉၵူၺ်း။ ၵၢၼ်မိူင်းမၼ်းဢမ်ႇပႃးသင်။ တေလႆႈဝႃႈ ပၢင်ၵုမ်ၵမ်းၼႆႉ လူင်ပွင်ၸိုင်ႈ ဢဝ်ၼမ်ႉမျၢတ်ႈ မၼ်းၵႂႃႇ။ ပွင်ႇဝႃႈ ႁဵတ်းပၢင်ၵုမ်လူင်တႃႇလႅၼ်ၵူၼ်းမိူင်း၊ တႃႇလႅၼ်ၵမ်ႇၽႃႇၵူၺ်း။ မၼ်းဢမ်ႇမီး ၽွၼ်းလီသင်။ ထႅင်ႈဢၼ် ၼိုင်ႈသမ်ႉ ပေႃးၵႂႃႇၵေႃႈတေၵႂႃႇၼင်ႈသေထွမ်ႇလၢႆလၢႆၵူၺ်း လၢတ်ႈဢီႇသင်ၵေႃႈ ၶဝ်ၵေႃႈဢမ်ႇဢဝ်။ တေႃႈ UPDJC ၶဝ်တူၵ်းလူင်းၵၼ် ၵဵဝ်ႇၵပ်းၵၢၼ်ႁူမ်ႇလူမ်ႈၼႆႉ မၼ်းဢမ်ႇလႆႈသင်။ မိူဝ်ႈလဵဝ်ၼႆႉ ဢၼ်ၵိုတ်းၵႂႃႇၼႆ မၼ်းၵဵဝ်ႇ ၵပ်းလွင်ႈ ၵၢၼ် NCA ၵၢၼ်ငမ်းယဵၼ်။ တင်းၼႃႈၵေႃႈဢမ်ႇၵႂႃႇ တင်းလင်ၵေႃႈဢမ်ႇထွႆ မၼ်ယူႇၸိူင်ႉၼႆ မၼ်းပဵၼ်သင်လႃႇ၊ မၼ်းပဵၼ်လွင်ႈတပ်ႉသိုၵ်းတပ်ႉမတေႃႇၵူၺ်း ပေႃးဝႃႈတႄႉတႄႉ။ ထၢမ် – ဢၼ်သိုၵ်းတပ်ႉမတေႃႇမၢၼ်ႈ ႁဵတ်းႁႂ်ႈမၼ်း မၼ်ၵႂႃႇ ဢၼ်ဝႃႈ ၼၼ်ႉ ပဵၼ်ၸိူင်ႉႁိုဝ်ၶႃႈ ။ တွပ်ႇ – ပိူင်လူင် တပ်ႉမတေႃႇ မၢၼ်ႈ ၼႆႉ ၶဝ်ဢမ်ႇႁဵတ်းၸွမ်းၶေႃႈတူၵ်းလူင်း NCA ။ မီးၶေႃႈဢုပ်ႇဢူဝ်း ၵိုတ်းသိုၵ်း ၵၼ်ယူႇၵေႃႈ ၵမ်းၵမ်းႁႅၼ်းသိုၵ်းမႃးလေႃႇတိုၵ်း။ ၵွပ်ႈပိူဝ်ႈၶဝ်ဢမ်ႇႁဵတ်းၸွမ်းၶေႃႈတူၵ်းလူင်းၼၼ်ႉၼႃႇ၊ ႁဝ်းဢမ်ႇ လႆႈၵႂႃႇႁႃယိုဝ်းၶဝ်လူး ၶဝ် မႃးႁႃယိုဝ်းႁဝ်း ၸွင်ႇလႆႈဝႃႈပဵၼ်ပၢင်တိုၵ်းၵၼ်ယူႇၸိူင်ႉၼႆၼႃႇ။ ဢၼ်ဝႃႈၵၢၼ်ပူၼ်ႉပႅၼ် ၼႃႈ တီႈဝႃႇ ႁဝ်းဢမ်ႇ လႆႈပူၼ်ႉပႅၼ်ဢီႇသင်လႃႇ။ ၼႂ်းၶေႃႈတူၵ်းလူင်း ႁဝ်းပႆႇလႆႈတႅပ်းတတ်းၼႃႈတီႈတီႈလႂ်လူး။ ဢၼ်ႁဝ်းႁဵတ်းယူႇၼႆႉ မၼ်းပဵၼ်တႃႇမိူင်းတႆးႁဝ်းၵူၺ်းၼႃႇ ႁဝ်းဢမ်ႇလႆႈလူင်းၵႂႃႇမိူင်းမၢၼ်ႈလူး ႁဝ်းဢမ်ႇလႆႈၵႂႃႇ သုၵ်ႉၵဝ်းမိူင်းမၢၼ်ႈလူး။ ထၢမ် – ဢၼ် 21 ပၢင်လူင်ၵမ်းၼႆႉ ပေႃးႁဝ်းၶႃႈတူၺ်း ၸွမ်သိုၵ်းလူင် မိၼ်းဢွင်ႇလၢႆႇၵေႃႈ လၢတ်ႈၵႂႃႇဝႃႈ သိုၵ်းဢၼ် တၢင်တူဝ်ၵူၼ်းမိူင်းၼႆႉ ပဵၼ်သိုၵ်းလူင်ပွင်ၸိုင်ႈမၢၼ်ႈၵူၺ်း။ ပႃႇတီႇၵေႃႈ ပဵၼ်ဢၼ်သႂ်ႇမေးပၼ်ၶဝ်ၵူၺ်း ဢၼ်တၢင် တူဝ်ၶဝ် လွင်ႈဢၼ်တၢင်တူဝ်ၼႆႉၶႃႈလူး ၶႂ်ႈလၢတ်ႈၸိူင်ႉႁိုဝ်ၽွင်ႈၶႃႈ။ တွပ်ႇ – လွင်ႈၼၼ်ႉတႄႉ မၼ်းၶႂ်ႈလၢတ်ႈၸိူင်ႉႁိုဝ် မၼ်းလၢတ်ႈလႆႈ။ ၵူၺ်းၵႃႈ ပိုၼ်းဢၼ်ဝႃႈၼၼ်ႉ မၼ်းလႅၼ်ၵူၼ်း မိူင်းဢမ်ႇလႆႈ ပိုၼ်းၼႆႉ မၼ်းပဵၼ်သၽႃႇဝ ၼႃႇ။ ထၢမ် – ပေႃးၼၼ် NCA ၵေႃႈမၼ် ဝႆႉယူႇလႄႈ တႃႇဢုပ်ႇဢူဝ်းၵၢၼ်မိူင်း ၊ တႃႇမူၼ်ႉမႄးပိူင်ပိုင်းလၵ်းမိူင်း ၶႃႈလူး ၸွင်ႇတေပဵၼ်လႆႈယဝ်ႉၶႃႈႁႃႉ။ တွပ်ႇ – RCSS ၵိုတ်းသိုၵ်းၼႆႉ ႁဝ်းယိူင်းဢၢၼ်းဢုပ်ႇၵၢၼ်မိူင်း ၵွပ်ႈပိူဝ်ႈငဝ်းလၢႆးၵိုတ်းသိုၵ်းပၢၼ်ၼႆႉ မၼ်း ဢမ်ႇမိူၼ် ပၢၼ် တၢၼ်းသူၺ်ႇ ၶိၼ်ႇၺုၼ်ႉ။ မိူဝ်ႈပၢၼ်တၢၼ်းသူၺ်ႇ၊ ၶိၼ်ႇၺုၼ်ႉၼၼ်ႉ သိုၵ်းတေႃႇသိုၵ်းၵိုတ်းတေႃႇ ၵၼ်ၵူၺ်း မၼ်းဢမ်ႇၸင်ႈဢုပ်ႇၵၢၼ်မိူင်း။ ၵွပ်ႈပိူဝ်ႈသင်ၼႆ ၶဝ်ၵေႃႈလၢတ်ႈဝႃႈ ႁႂ်ႈပႂ်ႉဢုပ်ႇလူင်ပွင်ၸိုင်ႈ ဢၼ်မႂ်ႇ ပေႃႇမႃး ၵိုတ်း သိုၵ်းမိူဝ်ႈၵူႈပွၵ်ႈၼၼ်ႉ ပဵၼ်ၸိူင်ႉၼၼ်။ ငဝ်းလၢႆးဢၼ်ႁဝ်းၵိုတ်းသိုၵ်းမိူဝ်ႈလဵဝ်ၼႆႉသမ်ႉ ၵိုတ်းယဝ်ႉ ဢုပ်ႇၵၢၼ်မိူင်း ၸဵမ်မိူဝ်ႈတေႇႁူပ်ႉၵၼ်တင်းဢူးဢွင်ႇမိၼ်းၶဝ် ႁဝ်းတၢင်ႇၼႄ 4 ၶေႃႈ။ ၼႂ်း 4 ၶေႃႈၼၼ်ႉ 1) ႁႂ်ႈ ၵိုတ်းသိုၵ်း၊ 2) ႁႂ်ႈလႆႈဢုပ်ႇၵၢၼ်မိူင်း၊ 3) ႁႂ်ႈဝႆႉလုမ်းၵပ်းသၢၼ်လႄႈ 4) ႁႂ်ႈၽဵဝ်ႈမူၺ်ႉယႃႈမဝ်းၵမ် ႁူမ်ႈၵၼ် ႁဝ်း တၢင်ႇၵႂႃႇ မီး 4 ၶေႃႈ လၵ်းၵၢၼ်ႁဝ်း။ ပေႃးၵိုတ်းသိုၵ်းယဝ်ႉ ဢမ်ႇလႆႈဢုပ်ႇၵၢၼ်မိူင်း သမ်ႉႁဵတ်းသင်လႃႇ၊ ၵိုတ်းႁဵတ်းသင်လႃႇ။ ၵၢၼ်သိုၵ်းဢၼ်ဝႃႈၼႆႉ မၼ်းပဵၼ်ၶေႃႈတႅပ်းတတ်း။ ၵၢၼ်မိူင်းၼႆႉ တေသုမ်းလႄႈ တေပေႉ။ ၵွပ်ႈပိူဝ်ႈဝၼ်းမိူဝ်ႈၼႆႉ ႁဝ်းယိုဝ်းၵၼ်မႃး ၶၢဝ်း တၢင်း 60 ပီၼႆႉ ဢမ်ႇမီးၽႂ်ပေႉၽႂ်သုမ်း ပေႃးမႃးလၢတ်ႈသိုဝ်ႈသိုဝ်ႈ။ တဵင်းၸဵင်ႇပိုတ်ႇမိူင်း မီးမႃးလူင်ပွင်ၸိုင်ႈမႂ်ႇယဝ်ႉ ၸင်ႇမႃးပိုတ်ႇ တႃႇႁႂ်ႈဢုပ်ႇဢူဝ်းၵၢၼ်မိူင်းၵၼ် လႄႈ ၸင်ႇမႃးၵိုတ်းတိုၵ်း။ တပ်ႉမတေႃႇၼႆႉ ပဵၼ်သိုၵ်းၵူၼ်းမိူင်း၊ တၢင်တူဝ် ၵူၼ်းမိူင်းဢိူဝ်ႈ ဢၼ်ဝႃႈၼၼ်ႉ ဢၼ်ၼႆႉ ၸႂ်ႈဢမ်ႇၸႂ်ႈ ပိူၼ်ႈႁူႉ တင်းၵမ်ႇၾႃႇ။ ၶဝ်ၼႆႉလုၵ်ႉတီႈၸုမ်း သိုၵ်းၼေႇဝိၼ်း ယိုတ်းဢႃႇၼႃႇ တီႊမူဝ်ႊၶရေႊ သေ ၶိုၼ်ႈမႃး မိူဝ်ႈ 1962။ တင်ႈတႄႇ 1962 ပဵၼ်ဢႃႇၼႃႇသိုၵ်းသေလႄႈ ၵုမ်းမိူင်းဝႆႉ။ ၵူၼ်းမိူင်းၵွတ်းၽၢၼ် ၵႂႃႇတႄႉတႄႉ။ မိူၼ်ၼင်ႇ မလေးသျုးၼႆႉ 1964 ပိူၼ်ႈလႆႈလွတ်ႈလႅဝ်း ပိူၼ်ႈၶိုၼ်ႈယႂ်ႇၵႂႃႇ မွၵ်ႈၵႃႈႁိုဝ် ။ မိူင်းမၢၼ်ႈၼႆႉ လွတ်ႈလႅဝ်း 1948 ၵွတ်းၽၢၼ်ဝႆႉၵႃႈႁိုဝ် ၼႂ်းၵၢမ်ႇၽႃႇ။ ဢၼ်ၵွတ်းၽၢၼ်ႇၼႆႉ ၵွပ်ႈပိူဝ်ႈသင်လႃႇၼႆ ၵွပ်ႈပိူဝ်ႈသိုၵ်း ဢုပ်ႉပိူင်မိူင်း ၵူၼ်းမိူင်းတုၵ်ႉၶ ၵူၼ်းမိူင်းဢမ်ႇမီးသုၼ်ႇလႆႈသင် မၼ်းပဵၼ်ဝႆႉမဵဝ်းၼၼ်ႉ။ ၶဝ်လုၵ်ႉတီႈၵူၼ်းမိူင်းမႃး ၶဝ်ၵူၺ်းတၢင်တူဝ်ၵူၼ်းမိူင်းဢၼ်ဝႃႈၼၼ်ႉ မၼ်းဢမ်ႇၸႂ်ႈ။ ၼႂ်းမၢႆမီႈဝၢၼ်ႈမိူင်းၵေႃႈ ၶဝ်ၶႂ်ႈတႅမ်ႈၸိူင်ႉႁိုဝ်ၵေႃႈ ၶဝ်တႅမ်ႈၵေႃႉလဵဝ်ၶဝ်ၵူၺ်း။ ဢၼ်ထုၵ်ႇမႅၼ်ႈၸိုဝ်ႈၸႂ်ႈၼၼ်ႉ မၼ်းဢမ်ႇၸႂ်ႈ တၢင်တူဝ်ၵူၼ်းမိူင်း။ ဢၼ်မႅၼ်ႈၸွမ်းသၽႃဝ ၼႆတူၺ်းတီႈ လိၵ်ႈႁူမ်ႈမၢႆပၢင်လူင် လႄႈ – မိူင်းမၢၼ်ႈ မိူင်းတႆးၼႆ မၼ်းတႅၵ်ႇလႅင်း လီၼႃႇ။ လိၵ်ႈႁူမ်ႈမၢႆပၢင်လူင် ၼႆႉ ႁဝ်းဢဝ်မိူင်းသေမႃးႁူမ်ႈၵၼ် ဢၼ်ၼႆႉမၼ်းပဵၼ်သၽႃႇဝ – ပိူင်ပဵၼ်ဝၢၼ်ႈႁဝ်းမိူင်းႁဝ်းပဵၼ်မႃး။ လိၵ်ႈႁူမ်ႈမၢႆ ပၢင်လူင် ပဵၼ်သၢၵ်ႈသေႇ လၵ်းထၢၼ် တင်းလုမ်ႈၾႃႉ ၵမ်ႇၽႃႇ ၵေႃႈ ပိူၼ်ႈႁူႉ။ မိူဝ်ႈၼၼ်ႉ ပႆႇမီးမိူင်းၶၢင်လူး မၼ်းပဵၼ်ၼႂ်းမိူင်းတႆးၵူၺ်းၼႃႇ။ ၵွပ်ႈပိူဝ်ႈမိူင်းတႆးၸႂ်ၵႂၢင်ႈ ၸႂ်လီ ၸဝ်ႈၾႃႉႁဝ်း ၸႂ်ၵႂၢင်ႈၸႂ်လီ ၽႄပၼ်မိူင်းၶၢင် ၸွင်ႇမႃးမီးမိူင်းၶၢင်။ 1948 ၸွင်ႇတေ မၵ်းမၼ်ႈ ၼႃႈလိၼ် မိူင်းၶၢင် ။ ၶၢင်ၸင်ႇမီးသုၼ်ႇလႆႈမႃး။ သမ်ႉမီးၶျၢင်း သုၼ်ႇလႆႈၶျၢင်း လႄႈ မိူင်းမၢၼ်ႈ မီး 4 မိူင်း ၵူၺ်းၼႃႇ လိၵ်ႈႁူမ်ႈ မၢႆပၢင်လူင်။ ပေႃးဝႃႈႁဵတ်းၸွမ်းလိၵ်ႈႁူမ်ႈမၢႆပၢင်လူင် ႁဵတ်းၸွမ်း မၢႆမီႈ 47 ယူႇၼႆၼၼ်ႉ တီႊမူဝ်ႊ ၶရေႊသီႊ မၼ်းတိုၼ်းတေဢမ်ႇလူႉ ဝၢၼ်ႈမိူင်းႁဝ်းတေၶိုၼ်ႈယႂ်ႇမွၵ်ႈၵႃႈႁိုဝ်။ ဢၼ်ၼၼ်ႉယဝ်ႉ ပဵၼ်ၵူၼ်းမိူင်းဢုပ်ႉပိူင်ႇ။ 1962 ၶိုၼ်ႈမႃး ယိုတ်းဢႃႇၼႃႇ၊ သိုၵ်းဢုပ်ႉပိူင်ႇ ဝၢၼ်ႈမိူင်းယဝ်ႉၼႃႇ ဝၢၼ်ႈမိူင်း ၸင်ႇဢမ်ႇၶိုၼ်ႈယႂ်ႇသင်လူး မိူဝ်ႈလဵဝ်။ ပဵၼ်သိုၵ်းယူႇသဵင်ႈ ၵူႈတီႈၼႃႇ ဢမ်ႇၸႂ်ႈဝႃႈသိုၵ်းၼႆႉ မီးမိူင်းတႆးၵူၺ်း ဢမ်ႇၸႂ်ႈလူး။ ၼႂ်း 8 ၸႄႈမိူင်း ဝၼ်းမိူဝ်ႈၼႆႉ မီး သိုၵ်းမူတ်း။ တင်းမိူင်းမၢၼ်ႈၶဝ်ၵေႃႈမီးသိုၵ်း။ ရၶႅင်ႇၵေႃႈမီးသိုၵ်း။ ၶျၢင်းၵေႃႈမီးသိုၵ်း၊ မွၼ်းၵေႃႈမီးသိုၵ်း မွၼ်းယင်း ဢမ်ႇပႃးၼႂ်းလိၵ်ႈႁူမ်ႈမၢႆပၢင်လူင် ယင်းမီးသိုၵ်း၊ ယၢင်းၽိူၵ်ႇၵေႃႈ ပဵၼ်သိုၵ်းမႃးၵွၼ်ႇၼႃႈလိၵ်ႈႁူမ်ႈမၢႆပၢင်လူင်ၼၼ်ႉ ၸေႃးပႃးဢူးၵျီး ၶဝ်ႈတိုၵ်းၼႂ်းယၼ်ႇၵုင်ႇ၊ ယၢင်းလႅင်ၵေႃႈမီးသိုၵ်း။ တပ်ႉသိုၵ်းၼႆႉ မီးၵူႈၶိူဝ်း ပႃးၸၢဝ်းၶိူဝ်းဢွၼ်ႇ။ ၸိူဝ်းၼႆႉမၼ်းႁဵတ်းႁိုဝ် ၵိူတ်ႇၶိုၼ်ႈမႃးလႃႇ ။ ၵွပ်ႈပိူဝ်ႈဝႃႈ ၽၵ်းတူၵၢၼ် မိူင်းၼၼ်ႉ ပိတ်းဝႆႉ။ မၼ်းဢမ်ႇ ၸၢင်ႈဢုပ်ႇ လွင်ႈသုၼ်ႇလႆႈ သုၼ်ႇပဵၼ် တွၼ်ႈတႃႇ ၶိူဝ်းၸဝ်ႈၵဝ်ႇ။ မၼ်း ဢမ်ႇမီးသုၼ်ႇတႃႇတေႁဵတ်း မၼ်းဢမ်ႇမီးသုၼ်ႇ တႃႇ တေ လႆႈလၢတ်ႈ – ဢမ်ႇမီးတင်းလိူၵ်ႈယဝ်ႉလႄႈၸွင်ႇမႃးယိပ်း ၵွင်ႈသေ တေႃႇသူႈ။ ၵမ်းၼႆႉႁဝ်းမီး ၽိုၼ်ၵၢၼ်မိူင်း ၵၼ်ယဝ်ႉ ၊ ႁဝ်းလူဝ်ႇလႆႈတူၺ်းၶိုၼ်း လိၵ်ႈႁူမ်ႈမၢႆပၢင်လူင်၊ သမ်ႉလူဝ်ႇတူၺ်းၶိုၼ်း ပိူင်ပိုင်းငဝ်ႈပိုင်းမိူင်း 1947 ။ လိၵ်ႈႁူမ်ႈမၢႆပၢင်လူင် ႁဵတ်းသင်လႄႈ မၼ်းၵွႆလႃႇ ႁဵတ်းသင်လႄႈသိုၵ်းမၢၼ်ႈလႆႈဢႃႇၼႃႇလႃႇ ၸိူဝ်းၼႆႉ ၵူၼ်းမိူင်းႁူႉမူတ်း၊ ၵူႈၶိူဝ်းၶိူဝ်းၵေႃႈႁူႉမူတ်း ႁဝ်းမႃးလႅၼ်ဢမ်ႇလႆႈ လၢတ်ႈဢဝ်ၵေႃႉလဵဝ် ဢမ်ႇလႆႈလူး။ ပိုၼ်းဢၼ်ဝႃႈၼႆႉ တႅင်ႇၵေႃႉလဵဝ်ဢမ်ႇလႆႈလူး။ ထၢမ် – ၵွၼ်ႇ 2020 ၼႆႉ ၶႂ်ႈႁႂ်ႈၵၢၼ်ၵိုတ်းတိုၵ်း ႁႂ်ႈယဝ်ႉတူဝ်ႈ ဢၼ်ဝႃႈၼၼ်ႉၶႃႈလူး။ တွပ်ႇ – မၼ်းၶႂ်ႈလၢတ်ႈၸိူင်ႉႁိုဝ်ၵေႃႈ မၼ်းလၢတ်ႈလႆႈ ။ ၵူၺ်းၵႃႈမၼ်းဢမ်ႇပဵၼ်လႆႈ။ ႁဵတ်းသင်လႄႈ ဢမ်ႇပဵၼ် လႆႈဢၼ်ဝႃႈၼၼ်ႉ ၶဝ်ၼႆႉ မၼ်းတိုၼ်းဢမ်ႇလီတေႃႇၸၢဝ်းၶိူဝ်းမႃး။ ၸၢဝ်းၶိူဝ်းၸုမ်းယိပ်းၵွင်ႈၵၢင်ႇၵူႈၸုမ်းၸုမ်း ၼႆႉ ယိူင်းဢၢၼ်းႁဝ်းၶႃႈမိူၼ်ၵၼ် ။ ႁဝ်းမိူၼ်ၵၼ် သမ်ႉမီးသင်လႃႇၼႆ – 1) ၼႆႉ ႁႂ်ႈမူၼ်ႉမေး ၵၢၼ် ဢုပ်ႉပိူင်ႇၽွင်းငမ်းဝၢၼ်ႈမိူင်း။ မူၼ်ႉမႄးၵၢၼ်ဢုပ်ႉပိူင်ၽွင်းငမ်းဝၢၼ်ႈမိူင်းဢၼ်ဝႃႈၼၼ်ႉ မူၼ်ႉမႄးဢီႇသင် ၶႂ်ႈမူၼ်ႉ မႄးမၢႆမီႈ 2008 ။ ပေႃးမူၼ်ႉမႄး ပၵ်းပိူင်မၢႆမီႈ 2008 ၼႆၵေႃႈ လူဝ်ႇႁဵတ်းၶူင်းသၢင်ႈ ၵၢၼ်ၾႅတ်ႊ တရႄႊ ။ ဢၼ်ၶဝ်ဝႃႈ တေဢမ်ႇလႆႈၽၢတ်ႇဢွၵ်ႇဝႃႇ တေလႆႈႁဵတ်းၼၼ် ႁဵတ်းၼႆႉ ဢၼ်ဝႃႈၼၼ်ႉ ၾႅတ်ႊတရႄႊၼႆႉ မၼ်း ၼႄလွင်ႈဢမ်ႇၽၢတ်ႇဢွၵ်ႇယဝ်ႉလူး ပေႃးမီးလွင်ႈၽဵင်ႇပဵင်းၵၼ်ယူႇ မူႇၾႅတ်ႊတရႄႊဢၼ်မီးဝႆႉ ဢၼ်ႁဝ်းလႆႈ ၸႂ်ၵၼ် ႁဵတ်းဝႆႉယူႇၵေႃႈ မၼ်းဢမ်ႇၸၢင်ႈလူဝ်ႇၽၢတ်ႇဢွၵ်ႇယဝ်ႉ။ ၽႂ်ဢမ်ႇၶႂ်ႈၽၢတ်ႇဢွၵ်ႇမၼ်းလေႃႇ မိူင်းႁူမ်ႈတုမ် ၼႆႉ ၽႂ်ဢမ်ႇယႃႉလူႉလႅဝ်လေႃႇ ပဵၼ်တပ်ႉသိုၵ်းမၢၼ်ႈၶဝ် ဢၼ်ယႃႉလူႉလႅဝ်မိူင်းႁူမ်ႈတုမ်ၼႆႉ။ ၼေႇဝိၼ်းၶိုၼ်ႈ သိမ်းဢႃႇၼႃႇ ပွင်ႇဝႃႈ ယႃႉမိူင်းႁူမ်ႈတုမ်ယဝ်ႉလူး ၸိုဝ်ႈမၼ်းၵူၺ်းၼႃႇ မိူင်းႁူမ်ႈတုမ် ဝၼ်းမိူဝ်ႈၼႆႉ တီႈတႄႉမၼ်း မၼ်းဢမ်ႇၸႂ်ႈမိူင်းႁူမ်ႈတုမ် မၼ်းပဵၼ်မိူင်းလဵဝ်ၵႂႃႇပႅတ်ႈယဝ်ႉ လၢႆးၶဝ်ၼႆႉ တင်ႈတႄႇ (မြန်မာ့ဆိုရှယ်လစ်) 1974 ပဵၼ်မိူင်းလဵဝ်ၵႂႃႇပႅတ်ႈယဝ်ႉၼႃႇ ဢၼ်ၶဝ်ႁဵတ်းၼၼ်ႉ ဢဝ်ၸိုဝ်ႈမိူင်းႁူမ်ႈတုမ် ၶၢႆၵိၼ် လႅၼ်ၵူၼ်းမိူင်းတႆးႁဝ်းသေ လႅၼ်ၵူၼ်းမိူင်းႁူမ်ႈတုမ်မိူင်းမၢၼ်ႈသေ လႅၼ်ၵၢမ်ႇၽႃႇၵူၺ်း။ မၼ်းဢမ်ႇၸႂ်ႈမိူင်းႁူမ်ႈတုမ်ယဝ်ႉ ဝၼ်းမိူဝ်ႈၼႆႉ မၼ်း ပဵၼ်မိူင်းလဵဝ်ၵႂႃႇပႅတ်ႈယဝ်ႉ ဢၼ်ယႃႉမိူင်းႁူမ်ႈတုမ်ၼႆႉ ပဵၼ်တပ်ႉၶဝ် မၼ်းဢမ်ႇၸႂ်ႈၸၢဝ်းၶိူဝ်း။ ထၢမ် – ပေႃးတူၺ်းငဝ်းလၢႆးၼႆႉ ၸွင်ႇတေမီးၶေႃႈမုင်ႈမွင်းယူႇႁႃႉ တႃႇတေမူၼ်ႉမႄး ပိူင်ငဝ်ႈပိုင်းမိူင်း 2008 သေ ယၢင်ႈၸူးမိူင်း ၾႅတ်ႊတရႄႊ ဢၼ်ၸၢဝ်းၶိူဝ်းၶႂ်ႈလႆႈဢၼ်ဝႃႈၼၼ်ႉ။ တွပ်ႇ – မူၼ်ႉမႄး 2008 ၼႆႉ ပိူင်လူင်မၼ်းတႄႉ မၼ်းယူႇတီႈ NLD ၊ ယူႇတီႈၵူၼ်းမိူင်း၊ ပႃႇတီႇၵေႃႈလမ်ႇလွင်ႈ၊ မၼ်း ဢမ်ႇၸႂ်ႈတပ်ႉသိုၵ်းယိပ်းၵွင်ႈၵၢင်ႇၵူၺ်း။ ပႃႇတီႇ NLD၊ ပႃႇတီ SNLD ပႃႇတီႇၸၢဝ်းၶိူဝ်း ၸိူဝ်းၼႆႉ။ ၵႃႈၸူဝ်ႈပႆႇမႄးလႆႈ 2008 ႁႂ်ႈပဵၼ်ၻီႊမူဝ်ႊၶရေႊသီႊ ၵႃႈပႆႇမႄးလႆႈၵၢၼ်ဢုပ်ႉပိူင်ႇၽွင်းငမ်း ပဵၼ်ၾႅတ်ႊတရႄႊပေႃးၼၼ် မၼ်းၵႂႃႉ ယၢဝ်းၼႃႇ ဢမ်ႇၸၢင်ႈလၢတ်ႈ ဢၼ်မိၼ်းဢွင်ႇလၢႆႇလၢတ်ႈၼႆႉ ႁႂ်ႈလႆႈပႃး ဢမ်ႇပႃးတႄႉ မၼ်းဢမ်ႇၸႂ်ႈၼႃ။ တပ်ႉ မိူဝ်ႈလဵဝ် ဢၼ်ဢုပ်ႇၵၼ်ၼႆႉၵေႃႈ ပႃးတပ်ႉသိုၵ်းလူး၊ ဢၼ်ၶႂၢင်ယူႇဝၼ်းမိူဝ်ႈၼႆႉၵေႃႈ ပဵၼ်တပ်ႉသိုၵ်းလူး။ NLD ၼႆႉၵေႃႈ မၼ်းၵေႃႈၶႂ်ႈႁဵတ်းလီလီယူႇလူး မၼ်းၵေႃႈၶႂ်ႈမူၼ်ႉမႄးဝၢၼ်ႈမိူင်းယူႇၼႃႇ ဢွင်ႇသၢၼ်းသူႉၵျီႇၼႆႉ။ ၵူၺ်းတပ်ႉသိုၵ်းသမ်ႉၶႂၢင်ဝႆႉၵူႈမဵဝ်းၼႃႇ ဢမ်ႇၸၢင်ႈႁဵတ်းႁိုဝ်။ (ပြည်ထဲ့ရေး) ၵေႃႈ ပဵၼ်တပ်ႉသိုၵ်းၼႃႇ၊ ယေးၸိူဝ်းၼႆႉယူႇၼႂ်းတပ်ႉသိုၵ်းမူတ်းၼႃႇ၊ ပျီႇတူႉၸိတ်ႉၸိူဝ်းၼႆႉၵေႃႈ ယူႇၼႂ်းတပ်ႉသိုၵ်းမူတ်းၼႃႇ ဢၼ်မၼ်း ယိပ်းဝႆႉ မၼ်းၵဵဝ်ႇၵပ်းၵၢၼ်ဢုပ်ႉပိူင်ႇတင်းမူတ်း။ ၾၢႆႇႁူမ်ႈလူမ်ႈလႅၼ်လိၼ်ၵေႃႈ တပ်ႉသိုၵ်းယိပ်းမူတ်း။ ထၢမ် – ပေႃးမိူၼ်ၸိူင်ႉၼင်ႇ ၶၢဝ်းယၢမ်းလူင်ပွင်ၸိုင်ႈၼူၵ်ႉယုင်းၼႆႉၵေႃႈ ၵိုတ်းယူႇပီပၢႆၵူၺ်းယဝ်ႉလႄႈ ၸွင်ႇတေၸင်ႈသိုပ်ႇၸႂ်ယႂ်ႇယူႇၶႃႈႁႃႉ ပေႃးတူၺ်းတေႃႈလဵဝ်။ တွပ်ႇ – ဢမ်ႇဝႃႈလႆႈၼႃ၊ ဢွင်ႇသၢၼ်းသူႉၵျီႇ မၼ်းဢမ်ႇမီးဢႃႇၼႃႇတဵမ်ထူၼ်ႈ မၼ်းပႆႇၸႂ်ႈတင်းၽိတ်းမၼ်းလူး ဝၼ်း မိူဝ်ႈၼႆႉ ဢွင်ႇသၢၼ်းသူႉၵျီႇမီးဢႃႇၼႃႇတီႈလႂ် ? ပဵၼ်တီႈတိူင်ႇပၢင်ႇတီႈၵိူဝ်းၵုမ်ၼႆၵေႃႈ မၼ်းၸီႉသင်ႇတပ်ႉသိုၵ်း ဢမ်ႇ လႆႈလူး ဢၼ်ၸီႉသင်ႇတပ်ႉသိုၵ်းလႆႈၼႆႉ ပဵၼ်ၸွမ်ၸိုင်ႈ(သမတ) သေတႃႉ မၼ်းၵေႃႈ ဢမ်ႇၸင်ႈႁဵတ်းသင် တဵမ်ထူၼ်ႈ၊ မၼ်းဢမ်ႇႁဵတ်းတဵမ်တီႈလႆႈ။ ၸင်ႇဝႃႈမၼ်းဢမ်ႇႁဵတ်းသင်လႆႈ။ ဢွင်ႇသၢၼ်းသူႉၵျီႇၼႆႉ ပေႃးဝႃႈ လိူၵ်ႈထႅင်ႈတင်း ၼႃႈၼႆႉ ယင်းၸင်ႈပေႉထႅင်ႈၵွၼ်ႇ ၵူၼ်းမိူင်းႁူႉဝႃႈ မၼ်းၵႂႃႇၶမ်ၵႃႈလႂ် ၵူၼ်းမိူင်းႁူႉမူတ်း၊ မၼ်းဢမ်ႇၸႂ်ႈမွၵ်ႈ ၸၼ်ႉၵူၼ်းလူင်ၵူၺ်း၊ လုၵ်ႈဢွၼ်ႇယင်းႁူႉ။ မၼ်းၶမ်ၵႃႈလႂ် ၵၢၼ်မိူင်းၼႆႉ ပိူၼ်ႈႁူႉမူတ်း။ ထၢမ် – ဢွင်ႇသၢၼ်းသူႉၵျီႇၼႆႉ ၵူၼ်းမိူင်းၵမ်ႉထႅမ် လိူၵ်ႈတင်ႈၶိုၼ်ႈမႃးလႄႈ ပေႃးမၼ်းၸႂ်ႉဢႃႇၼႃႇ မၼ်းၵေႃႈ ႁဵတ်းလႆႈယူႇ ၵွပ်ႈသင်လႄႈ မၼ်းသမ်ႉ ဢမ်ႇပူတ်းၶၢတ်ႇလႆႈ ၼိူဝ်တပ်ႉသိုၵ်း။ တွပ်ႇ – မၼ်းဢမ်ႇတီးၵွင်ႈၼႃႇ တပ်ႉသိုၵ်းမီးၵွင်ႈလူး ၵႂႃႇဢဝ်ႁူမ်ႇလူမ်ႈမၼ်းၵေႃႈ သမ်ႉပဵၼ်ၵူၼ်းတပ်ႉသိုၵ်းမၼ်း လၢႆလၢႆ ၵမ်းလိုၼ်းမႃး ဢမ်ႇမေႃႁဵတ်း တူၵ်းၶွၵ်ႈထႅင်ႈ သေယဝ်ႉၵူၺ်းဢိူဝ်ႈ။ ထၢမ် – ၶႂ်ႈထတ်းသၢင်ၼိူဝ်ပၢင်ၵုမ်လူင် 21 ပွၵ်ႈၵမ်း 3 ၼႆႉၸိူင်ႉႁိုဝ် ထႅင်ႈၽွင်ႈၶႃႈ။ တွပ်ႇ – မိူဝ်ႈၵႆႈၵေႃႈ ႁဝ်းလၢတ်ႈၵႂႃႇယဝ်ႉ ပၢင်ၵုမ်ၵမ်းၼႆႉၼႆႉ မၼ်းဢမ်ႇမီးၽွၼ်းလီသင်။ ႁဵတ်းႁၢင်ႈ ၽၢမ်းတႃ ပၼ် ၵူၼ်းၼႂ်းၵၢမ်ႇၽႃႇသေ လႅၼ်ၵူၼ်းမိူင်းၵူၺ်း၊ ၽွၼ်းလီဢၼ်မီးၼႆႉ လႆႈၵႂႃႇႁၼ်ၼႃႈႁၼ်တႃၵၼ်သေ ဢုပ်ႇဢူဝ်း ၵၼ်ၼၼ်ႉၵူၺ်း။ ၶေႃႈတူၵ်းလူင်းမၼ်း ဢမ်ႇလႆႈသင်။ မိူၼ်ၼင်ႇ 7 ၸုမ်းပွတ်းႁွင်ႇမႃးၵေႃႈ လႆႈႁူပ်ႉထူပ်း ဢုပ်ႇဢူဝ်း ၵၼ်ၽွင်ႈၼၼ်ႉၵူၺ်းၼႃႇ ၶဝ်ၵေႃႈဢမ်ႇၸင်ႈမႃးလၢတ်ႈဢီႇသင်။ ထၢမ် – ဢိင်ၼိူဝ် ၶေႃႈၵႂၢမ်း ၸွမ်ၸိၵ်းသိုၵ်းလူင် မိၼ်းဢွင်ႇလၢႆႇ လၢတ်ႈသေ ယူႇတီႈ ႁူဝ်ပဝ်ႈလူင် RCSS/SSA ၶႂ်ႈထတ်းသၢင်ၶေႃႈလ်ႂထႅင်ႈၶႃႈ။ တွပ်ႇ – မိၼ်းဢွင်ႇလၢႆႇ လၢတ်ႈၵမ်းၼႆႉ ဢၼ်ထုၵ်ႇမၼ်းၵေႃႈမီးၽွင်း ယူႇ။ ၵူၺ်းၵႃႈဢၼ်ၽိတ်းၵေႃႈမီးတင်းၼမ်။ မၼ်းဢမ်ႇမႅၼ်ႈၸွမ်းငဝ်းလၢႆးဢၼ်ပဵၼ် ယူႇဝၼ်းမိူဝ်ႈၼႆႉ ဢၼ်ၼႆႉမၼ်းၼႄသဵၼ်ႈတၢင်း၊ မၼ်းၼႄၾႆးဝႃႈ ပေႃးဝႃႈဢမ်ႇႁဵတ်းၸွမ်း တပ်ႉသိုၵ်းမၢၼ်ႈၶဝ်ၼႆ လွင်ႈငမ်း ယဵၼ်ၼႆႉ ၶဝ်တေဢမ်ႇႁဵတ်းၸွမ်း မၼ်းပွင်ႇၸိူင်ႉၼၼ်။ ပေႃးဢမ်ႇႁဵတ်းၸွမ်း 2008 ၼႆႉ မိူၼ်ဝႃႈ NCA ၼႆႉ မၼ်းတေလူမ်ႉလႅဝ်။ မိူၼ်ဝႃႈ ၶႂ်ႈသိမ်းဢႃႇၼႃႇၶိုၼ်းၵေႃႈ ၸင်ႈပဵၼ်လႆႈ။ ဢၼ်တီႈပွင်ႇ ၶေႃႈၵႂၢမ်းဢၼ်မႃးလၢတ်ႈ မိူၼ်ၼၼ်ယဝ်ႉ။

['Uncategorized']

2018-07-17T02:34:15

https://shannews.org/archives/6414

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-1၊ 2018/07/17၊ BNI/SHAN TV Program, 2018/07/17

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-1၊ 2018/07/17၊ BNI/SHAN TV Program, 2018/07/17

['Uncategorized']

2018-07-16T10:53:22

https://shannews.org/archives/6409

ၵေႃလိၵ်ႈလၢႆးဝဵင်းတူၼ်ႈတီး ယုၵ်ႉယွင်ႈလုၵ်ႈႁဵၼ်းတႆး ၵတ်ႉၶႅၼ်ႇ ၸိူဝ်းဢွင်ႇပူၼ်ႉၸၼ်ႉသိပ်း

ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းတူၼ်ႈတီး ၸတ်းႁဵတ်းပၢင်ယုၵ်ႉယွင်ႈလုၵ်ႈႁဵၼ်းတႆး ၸိူဝ်းဢွင်ႇပူၼ်ႉၸၼ်ႉသိပ်း၊ ၸိူဝ်းလႆႈလၢဝ်ၸွင်ႈ ၸိူဝ်းၼႆႉ။ ၵေႃလိၵ်ႈလၢႆးဝဵင်းတူၼ်ႈတီး ယုၵ်ႉယွင်ႈလုၵ်ႈႁဵၼ်းတႆး ၵတ်ႉၶႅၼ်ႇ ၸိူဝ်းဢွင်ႇပူၼ်ႉၸၼ်ႉသိပ်း ပၢင်ယုၵ်ႉယွင်ႈပၼ်သူး လုၵ်ႈႁဵၼ်းတႆး ဢွင်ႇပူၼ်ႉၸၼ်ႉသိပ်း ၸတ်းႁဵတ်းၼႂ်းဝၼ်းထိ 14/07/2018 ၶၢဝ်းယၢမ်း 09:30 မူင်း တီႈႁူင်းႁေႃၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း ။မီးၽူႈၶဝ်ႈႁူမ်ႈ 200 ပၢႆ။ ၸၢႆးတိၼ်ႇ ႁူဝ်ပဝ်ႈၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းတူၼ်ႈတီး လၢတ်ႈၼႄ ၸုမ်းၶၢဝ်ႇ ၽူႈတွႆႇႁွၵ်ႈဝႃႈ “ ပီၼႆႉ ၵူၼ်းဢွင်ႇပူၼ်ႉၸၼ်ႉသိပ်း ၼမ်လိူဝ်ပီၵၢႆ။ လႆႈဝႃႈ ပီႈၼွင်ႉ ၵူၼ်းမိူင်းတႆး ဝႆႉၼၵ်းပၵ်းၸႂ် ၼိူဝ်ပၢႆးပၺႃႇမႃး။ ယူႇတီႈၵေႃလိၵ်ႈလၢႆးတႆး တူၼ်ႈတီးႁဝ်းၶႃႈသေ လႆႈၸတ်းပၼ်ပၢင်ယုၵ်ႉယွင်ႈ ပၼ်သူး လုၵ်ႈႁဵၼ်းဢွင်ႇၸၼ်ႉသိပ်းၼႆႉ ပဵၼ်ပွၵ်ႈၵမ်း 4 ယဝ်ႉ ။ ပီၼႆႉၵေႃႈ လုၵ်ႈႁဵၼ်းဢၼ်လႆႈ ႁပ်ႉသူးမီး 80 ၵေႃႉ။ ပဵၼ်လုၵ်ႈလၢင်း လုၵ်ႈၸုမ်းတူင်ႉၼိုင် တူင်ႇဝူင်းၵူၼ်းတႆး 28 ၸုမ်း ၶႃႈဢေႃႈ”- ဝႃႈၼႆ။ လုၵ်ႈႁဵၼ်းတႆးၸိူဝ်းထုၵ်ႇယုၵ်ႉယွင်ႈပၼ်သူး ပီၼႆႉ မီး 80 ၵေႃႉ။ ၸၢႆး 38 ယိင်း 42 ၵေႃႉ ၊ ဢၼ်လႆႈလၢဝ်ၸွင်ႇသမ်ႉ 41 ၵေႃႉ ။ ဢၼ်လႆႈလၢဝ်ၸွင်ႈတင်း 6 (ပၢႆး) ၽႃႇသႃႇသမ်ႉမီး 1 ၵေႃႉ။ ၸၢႆးၼုတ်း ၵႅမ်ၽူႈၼမ်းၼႂ်း ၵေႃလိၵ်ႈလၢႆးလႄႈၾိင်ႈငႄႈတႆး တူၼ်ႈတီး လၢတ်ႈတီႈ ၸုမ်းၶၢဝ်ႇ ၽူႈတွႆႇႁွၵ်ႈဝႃႈ “တေတူၺ်းၼိူဝ်ငိုၼ်းတွင်းသေ တေဢၢၼ်းသိုပ်ႇႁဵတ်းၵႂႃႇ ယူႇၵူႈပီၶႃႈ။ ဢၼ်လႆႈ ၸတ်းႁဵတ်းပၼ် ပၢင်ယုၵ်ႉယွင်ႈၸိူင်ႉၼႆၼႆႉ ၶႂ်ႈႁႂ်ႈၶဝ်သိုပ်ႇၶတ်းၸႂ် ပၢႆးပၺႃႇ ၵႂႃႇထႅင်ႈလိူဝ်ၼႆႉ ။ ၶဝ်တေလႆႈၶိုၼ်ႈၸၼ်ႉၸွမ်၊ ၶဝ်တေလႆႈႁဵၼ်းႁူႉထႅင်ႈတင်းၼမ် ” ဝႃႈၼႆၶႃႈ။ လုင်းၸၢႆးတိၼ်ႇသိုပ်ႇလၢတ်ႈဝႃႈ – ၵဵဝ်ႇၵပ်းလွင်ႈ ပိူင်ပၢႆးပၺႃႇမိူင်းမၢၼ်ႈသေ ဢၼ်တိုၵ်ႉထုၵ်ႇလီမူၼ်ႉမေးၵေႃႈမီးထႅင်ႈတင်းၼမ်။ ၼင်ႇႁိုဝ်တေတိုတ်ႉၸၼ်လႆႈ လုၵ်ႈႁဵၼ်းၸိူဝ်း မီးၼမ်ႉၵတ်ႉၼၼ်ႉတေမီးႁႅင်းၸႂ်သိုပ်ႇၶတ်းၸႂ်ၵႂႃႇထႅင်ႈ ပေႃႇလသီႇပၢႆးပၺႃႇ ထုၵ်ႇလီမေးပၼ်- ဝႃႈၼႆ။ “မိူၼ်ၼင်ႇပၵ်းပိူင်ပၢႆးပၺႃႇမိူင်းမၢၼ်ႈယၢမ်းလဵဝ်ၼႆႉ – မၢင်ၵေႃႉၼႆႉတူၵ်း ၼိုင်ႈၽႃႇသႃႇ ၵူၺ်းၵေႃႈ ၶိုၼ်းတေလႆႈယူႇႁူင်းႁဵၼ်းထႅင်ႈၼိုင်ႈပီ။ တေလႆႈတွပ်ႇၸၼ်ႉသိပ်းၶိုၼ်းထႅင်ႈၵမ်းၼိုင်ႈ။ ပေႃးပဵၼ်မိူင်းပိူၼ်ႈတႄႉ တူၵ်းၽႃႇသႃႇလႂ်ၵေႃႈ ၶိုၼ်းတွပ်ႇၵႄႈၽႃႇသႃႇၼၼ်ႉၵူၺ်း။ မၢင်ၸိူဝ်းၼႆႉမၼ်းဢမ်ႇၸႂ်ႈဝႃႈၺၢမ်ႉသုတ်းသေလႄႈတူၵ်း ၊ သင်ဝႃႈ ႁဝ်းဢမ်ႇမေးလႆႈပၵ်းပိူင် ၼႂ်းမိူင်းႁူမ်ႈတုမ်ႁဝ်းၼႆ လုၵ်ႈႁဵၼ်းၸိူဝ်းၼႆႉ တေထၢတ်ႈၸႂ်တူၵ်း တေဢမ်ႇၸၢင်ႈ ပူၼ်ႉလႆႈၸၼ်ႉသိပ်း ၊ တေၽႅဝ်ၵႂႃႇတၢင်ႇတီႈတၢင်ႇတၢင်း၊ ႁဝ်းၶႃႈ ဢမ်ႇၶႂ်ႇႁႂ်ႈမၼ်းပဵၼ် ၸိူင်ႉၼၼ် ” – ဝႃႈၼႆ ။ ၵေႃလိၵ်ႈလၢႆးလႄႈၾိင်ႈငႄႈတႆး ၸတ်းႁဵတ်း ပၢင်ပွႆးယွင်ႈၵုင်ႇၽူႈၵတ်ႉၶႅၼ်ႇ ၼႆႉပဵၼ်ပွၵ်ႈၵမ်းထူၼ်ႈ 4 ။ ပွၵ်ႈၵမ်းၼိုင်ႈၸတ်းႁဵတ်းမိူဝ်ႈပီ 2015 မွပ်ႈယိုၼ်ႈပၼ်ဝႂ်သူး လုၵ်ႈႁဵၼ်းၵၼ်ႉၶႅၼ်ႇ 45ၵေႃႉ ၊ ပီ 2015-2016 သမ်ႉ 54 ၵေႃႉ ၊ ပီ 2016-2017 မီး 58 ၵေႃႉ၊ ပီ 2017-2018 မီး 80 ၵေႃႉ ၼႂ်းၶၢဝ်းတၢင်း 4 ပီၼႆႉ လႆႈမွပ်ႈသူးပၼ်လုၵ်ႈႁဵၼ်းဢွင်ႇၸၼ်ႉသိပ်းၵတ်ႉၶႅၼ်ႇ 237 ၵေႃႉ ဝႃႈၼႆၶႃႈဢေႃႈ။

['ပၢႆးပိင်ႇၺႃႇ']

2018-07-16T10:39:17

https://shannews.org/archives/6406

လုၵ်ႈဢွၼ်ႇတႆးၵေႃႉယၢမ်ႈတၢင်တူဝ်မိူင်းထႆး ၵႂႃႇၶႅင်ႇႁိူဝ်းမိၼ် မိူင်းၵျပၢၼ်ႊၼၼ်ႉ တိုၵ်ႉႁၢမ်းသုၼ်ႇလႆႈ

ၸၢႆးမွင်ႇ ထွင်းၻီး ၵေႃႉယၢမ်ႈတၢင်တူဝ် မိူင်းထႆးသေ ၵႂႃႇၶႅင်ႇႁိူဝ်းမိၼ် တီႈမိူင်းၵျပၢၼ်ႊၼၼ်ႉ လူင်ပွင်ၸိုင်ႈထႆး ယၢမ်ႈလၢတ်ႈဝႆႉဝႃႈ တေၵမ်ႉၸွႆႈပၼ်တိုၼ်းၵၢၼ်ႁဵၼ်း တေႃႇထိုင်မိူဝ်ႈလဵဝ် ပႆႇလႆႈႁပ်ႉသုၼ်ႇလႆႈသင် ဝႃႈၼႆ။ မိူဝ်ႈပူၼ်ႉမႃး 8 – 9 ပီၼၼ်ႉ ၸၢႆးမွင်ႇ ထွင်းၻီး လႆႈတၢင်တူဝ် မိူင်းထႆးသေ ၵႂႃႇၶႅင်ႇပၢင်ဢဝ်ၸေႊတူပ်ႉပဵၼ်ႁိူဝ်းမိၼ်သေ ၶႅင်ႇၵၼ် တီႈမိူင်းၵျပၢၼ်ႊ မၼ်းၸၢႆးလႆႈႁပ်ႉသူးမႃးပၼ်မိူင်းထႆး၊ ၽွင်းၼၼ်ႉၶုၼ် ဢၽိသိတ်ႊ ဝဵတ်ႊၶျ ၶျီႊဝႃႊ ပဵၼ်ၸွမ်ၽွင်းလူင်မိူင်းထႆး ။ ၸွမ်ၽွင်းလူင်မိူင်းထႆးလႄႈ ႁွင်ႈၵၢၼ်ၾၢႆႇပၢႆးပၺ်ၺႃ ယၢမ်ႈလၢတ်ႈပၼ်ၶေႃႈမၼ်ႈၵႅၼ်ႇ တီႈမၼ်းၸၢႆးဝႃႈ တေၵမ်ႉၸွႆႈပၼ် ၵၢၼ်ႁဵၼ်းတေႃႇပေႃးယဝ်ႉၸၼ်ႉ Ph.D ၊ တေႁဵတ်းပၼ်ဝႂ်ထႆး ဝႃႈၼႆသေတႃႉ ႁၢၼ်ႉတေႃႇယၢမ်းလဵဝ် ပႆႇလႆႈႁပ်ႉသုၼ်ႇလႆႈသင် ။ ၸၢႆးမွင်ႇ ထွင်းၻီး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ မိူဝ်ႈပူၼ်ႉမႃးၼၼ်ႉတႄႉ ၶဝ်လၢတ်ႈဝႃႈ တေႁဵတ်းပၼ်ဝႂ်ထႆး ၊ တေၵမ်ႉၸွႆႈႁဵၼ်းတေႃႇပေႃးယဝ်ႉၸၼ်ႉ Ph.D ၼႆၶႃႈဢေႃႈ တေႃႇထိုင်မိူဝ်ႈလဵဝ်ပႆႇလႆႈသင်သေပိူင်ၶႃႈ ။မိူဝ်ႈ လိူၼ်ပူၼ်ႉမႃးၼၼ်ႉ ၽွင်းလူင်ၾၢႆႇၼႂ်းမိူင်းၶဝ် ၵပ်းသိုပ်ႇမႃးႁႃ ၶႃႈသေ ႁႂ်ႈၶႃႈႁႃၶႅပ်းႁၢင်ႈသၢၵ်ႈသေႇလၵ်းထၢၼ် ဢၼ်ယၢမ်ႈလႆႈ ၸွႆႈၵၢၼ်တူင်ႇဝူင်းၵူၼ်းၸိူဝ်းၼႆႉ သူင်ႇပၼ်ၶဝ်ထႅင်ႈၼႆဢေႃႈ၊ တၢင်းၾၢႆႇၸၼ်ႉၸွမ် ရင်ႊသိတ်ႊ ၵေႃႈ ယိုၼ်ႈမိုဝ်းမႃးတေၵမ်ႉၸွႆႈ ပေႃးၶႃႈယဝ်ႉၸၼ်ႉသုင်ယဝ်ႉ ပေႃးတေၶိုၼ်ႈၸၼ်ႉၸွမ်မိူဝ်ႈလႂ်ၵေႃႈႁႂ်ႈၵႂႃႇၵပ်း သိုပ်ႇၶဝ် ၼႆဢေႃႈ ။ ယၢမ်းလဵဝ်တႄႉၶႃႈႁဵၼ်းၵေႃႊသေႃႊၼေႃႊ ၵူၺ်ႊ။ ယူႇတီႈသုၼ်ႇတူဝ်ၶႃႈတႄႉ ၶဝ်တေပၼ် ၵေႃႈယဝ်ႉ ဢမ်ႇပၼ်ၵေႃႈယဝ်ႉ ဢမ်ႇလႆႈမုင်ႈမွင်းသင် ။ ၵူၺ်းၵႃႈယိၼ်းလီၸႂ်လဵၵ်ႉယူႇ ဢၼ်ၽူႈယႂ်ႇၵူၼ်းလူင်ၶဝ် လၢတ်ႈၵႂၢမ်းဢမ်ႇၸွမ်းၵႂၢမ်းၼၼ်ႉၵူၺ်းၶႃႈဢေႃႈ ” ဝႃႈၼႆ။ ၸၢႆးမွင်ႇ ထွင်းၻီးၼႆႉ ၵိူတ်ႇမိူဝ်ႈဝၼ်းတီႈ 02/05/1997 ပဵၼ်လုၵ်ႈၸၢႆး ၸၢႆးၺုၼ်ႉလႄႈ ၼၢင်းမွၼ်း မီးပီႈၼွင်ႉ ႁူမ်ႈတွင်ႉ 2 ၵေႃႉ ပဵၼ်ၵူၼ်းၸႄႈဝဵင်းၼမ်ႉၸၢင် ၸႄႈတွၼ်ႈလွႆလႅမ် ၸိုင်ႈတႆး ပွတ်းၸၢၼ်း ။ ပေႃႈမႄႈမႃးႁဵတ်း ၵၢၼ်ၼႂ်းမိူင်းထႆးသေ မၼ်းၸၢႆးၶဝ်ႈႁဵၼ်းတီႈ ႁူင်းႁဵၼ်းဝၢၼ်ႈႁူၺ်ႈသၢႆး ။ မိူဝ်ႈလဵၵ်ႉတူပ်ႉၸေႈႁဵတ်းႁၢင်ႈၶိူင်ႈမိၼ်သေၶဝ်ႈၶႅင်ႇၼႂ်းမိူင်းထႆးပေႉပိူၼ်ႈမူတ်း ။ ၽွင်းယူႇၸၼ်ႉ (ပေႃး) 4 မိူဝ်ႈဢႃယုလႆႈ 12 ပီ ၼၼ်ႉလႆႈတၢင်တူဝ်မိူင်းထႆးသေ ၵႂႃႇၶႅင်ႇႁိူဝ်းမိၼ်ၸေႈ တီႈဝဵင်းၶျီႊၿႃႊ မိူင်းၵျပၢၼ်ႊ ၸုမ်းမၼ်းၸၢႆးလႆႈႁပ်ႉသူးတီႈ 1 သုၼ်ႇတူဝ်မၼ်း ၸၢႆးလႆႈႁပ်ႉသူးရၢင်းဝလ်းတီႈ 3 ႁဵတ်းႁႂ်ႈၵူၼ်းမိူင်းထႆးႁပ်ႉႁူမ်ၸူမ်းတွၼ်ႈ။

['ၵူႈလွင်ႈလွင်ႈ']

2018-07-16T10:16:16

https://shannews.org/archives/6402

ၼႃးၵွင်းမူး/ မိူင်းတူၼ် ပလိၵ်ႈမၢၼ်ႈတီႉၵူၼ်းႁေႃႈၵႃး ၽႃႇၵူၼ်းတၢႆ လႆႈပႃးၵွင်ႈပွတ်း

ၵႃးတင်း လူတ်ႉၶိူင်ႈ ၽႃႇတမ်ၵၼ် တီႈၼႃးၵွင်းမူး ၸႄႈဝဵင်းမိူင်းတူၼ် ၵူၼ်းႁေႃႈလူတ်ႉၶိူင်ႈ လႆႈလူႉတၢႆ ထင်တီႈ ပလိၵ်ႈမၢၼ်ႈ တီႉၺွပ်းၵူၼ်းႁေႃႈၵႃး လႆႈပႃးၵွင်ႈပွတ်း လဝ်းၼိုင်ႈတင်း မၢၵ်ႇၵွင်ႈထႅင်ႈ ဝႃႈၼႆ။ ဝၼ်းတီႈ 14/07/2018 ယၢမ်းၵၢင်ၼႂ်မွၵ်ႈ 4:30 မူင်းၼၼ်ႉ ၸိုဝ်ႈႁွင်ႉလၢဝ်ႇဢေး ဢႃယု 41 ပီ ႁေႃႈၵႃးဝႆးသေ လေႃႇတမ်ၽႃႇသႂ်ႇ ၼၢင်းမူၼ်း ဢႃယု 32 ပီ တီႈၼႃးၵွင်းမူး ၼိူဝ်သဵၼ်ႈတၢင်း မိူင်းတူၼ် – ပုင်ႇပႃႇၶႅမ် ၸႄႈဝဵင်းမိူင်းတူၼ် ၸႄႈတွၼ်ႈ မိူင်းသၢတ်ႇ ၸိုင်ႈတႆးပွတ်းဢွၵ်ႇ။ ၵေႃႉပဵၼ်ၼၢင်းမူၼ်းတႄႉ လႆႈလူႉတၢႆထင်တီႈ ဝႃႈၼႆ။ ၸၢႆးသႅင် ၵူၼ်းၼႃးၵွင်းမူး လၢတ်ႈဝႃႈ “ဢၼ်ၶႃႈႁဝ်းႁူႉတႄႉ ၼၢင်းမူၼ်းၼႆႉ လုၵ်ႉတီႈၼႃႈၵွင်းမူးသေ တေၵႂႃႇၸၢႆႇ ၵၢတ်ႇ ၽိူဝ်ႇတေထိုင်တီႈႁိမ်းၵၢတ်ႇၼၼ်ႉ ၵႃးသမ်ႉလုၵ်ႉတၢင်း ပုင်ႇပႃႇၶႅမ် မႃးတၢင်း ၼႃႈၵွင်းမူး ႁေႃႈဝႆးသေ ဢမ်ႇ ၵုမ်းလႆႈႁႅင်းလူတ်ႉ လႆႈလေႃႈပုင်ႈတမ်ၽႃႇသႂ်ႇ ၼၢင်းမူၼ်းၼၼ်ႉ လူႉတၢႆၵႂႃႇ”ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၸဝ်ႈၼႃႈတီႈၶဝ် လႆႈမႃးၵူတ်ႇထတ်း ၵုမ်းၶင် တူဝ်ၸဝ်ႈၵႃးဝႆႉသေ လႆႈၵူတ်ႇထတ်းႁၼ် ပႃးထႅင်ႈ တီႈၼႂ်းၵႃးၼၼ်ႉ မီးၵွင်ႈပွတ်း 1 လဝ်းလႄႈ မၢၵ်ႇၵွင်ႈထႅင်ႈ ဝႃႈၼႆ။ တေႃႈလဵဝ် ယူႇတီႈၸဝ်ႈၼႃႈတီႈပလိၵ်ႈ ၼႃးၵွင်းမူး လႆႈၵုမ်းၶင်တူဝ် ၵူၼ်းႁေႃႈၵႃး ၸိုဝ်ႈႁွင်ႉ လၢဝ်ႇဢေးဝႆႉ တီႈႁူင်းပလိၵ်ႈၼႃးၵွင်းမူး၊ တေသူင်ႇတူဝ်မၼ်းၸၢႆး ၵႂႃႇမိူင်းတူၼ်/ မိူင်းသၢတ်ႇ ဝႃႈၼႆ။

['ၵူႈလွင်ႈလွင်ႈ']

2018-07-16T07:33:02

https://shannews.org/archives/6399

တႆးႁွတ်ႈၵဵင်းမႆႇ လူင်းၵဵပ်းႁွႆ ၼႂ်းၶူးမိူင်းၵဵင်းမႆႇလႄႈ ၺႃးပလိၵ်ႈထႆးတီႉ

တႆး 2 ၵေႃႉ ဢၼ်ၵႂႃႇႁဵတ်းၵၢၼ် တီႈၵဵင်းမႆႇ မိူင်းထႆးၼၼ်ႉ လူင်းၵဵပ်းႁွႆၼႂ်းၶူးမိူင်းၵဵင်းမႆႇလႄႈ ၺႃးပလိၵ်ႈတီႉၵၵ်း ၶင်ဝႆႉသေ တေဢဝ်ၶဝ်ႈလုမ်းတြႃး – ဝႃႈၼႆ။ ဝၼ်းတီႈ 12/07/2018 ၸဝ်ႈၼႃႈတီႈပလိၵ်ႈထႆးၵဵင်းမႆႇလႄႈ ၸဝ်ႈၼႃႈတီႈၾၢႆႇတူၺ်းလွမ် လွင်ႈၼိမ်သဝ်းၼႂ်းၵဵင်းမႆႇ ႁူမ်ႈၵၼ်တီႉၺွပ်းႁႅင်းၵၢၼ်ယၢၼ်မိူင်း 2 ၵေႃႉ ၽွင်းလူင်းၵဵပ်းႁွႆ (ပိုၼ်ႉတီႈပွႆႇႁႂ်ႈတူဝ်သတ်း လႆႈယူႇၵတ်းယဵၼ်) ၼႂ်းၶူးမိူင်း ၵဵင်းမႆႇ ၸိုင်ႈထႆး။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ- “ ဢၼ်ၶဝ်သွင်ၵေႃႉ ၺႃးတီႉၼႆႉ ပေႃးဢမ်ႇမီးၸုမ်းတူင်ႉၼိုင်တူင်ႇဝူင်းသေၸုမ်းၸုမ်း ယိုၼ်ႈမိုဝ်းၶဝ်ႈၸွႆႈတႄႉ တေထူပ်းတၢင်းယၢပ်ႇ ၺႃးသူင်ႇပွၵ်ႈမိူင်း ဢမ်ႇၼၼ်ၵေႃႈၺႃးတူၵ်းၶွၵ်ႈၶႃႈဢေႃႈ ။ ပေႃးမီးၸုမ်းတူင်ႇဝူင်းၵူၼ်းသေ ၸုမ်းၸုမ်းၶဝ်ႈၸွႆႈထႅမ်သေ မႃးယွၼ်းတၢင်းႁူမ်ႈမိုဝ်းတီႈႁဝ်းၸိုင် ႁဝ်းၶႃႈယိၼ်းလီပၼ်တၢင်းႁူမ်ႈမိုဝ်းတဵမ်တီႈၶႃႈ ” ဝႃႈၼႆ။ ၸၢႆးသၢႆဝၼ်း ၽူႈၼင်ႈၸိုင်ႈ ၵေႃႁူမ်ႈသၢင်ႈၸိူဝ်ႉၸၢတ်ႈတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၶဝ်သွင် ၵေႃႉၼၼ်ႉလႆႈႁူႉဝႃႈပဵၼ်တႆး ၵူၺ်းၵႃႈဢမ်ႇပႆႇႁူႉၸိုဝ်ႈသဵင်ၶဝ်လီလီ။ မိူဝ်ႈလဵဝ်တၢင်းၸုမ်းႁဝ်းၶႃႈတိုၵ်ႉၵပ်းသိုပ်ႇ ၵပ်းသၢၼ်ၵၼ် တႃႇတေၶဝ်ႈၸွႆႈထႅမ်ၶဝ် ၸွမ်းၼင်ႇဢၼ်ဢဵၼ်ႁႅင်း ႁဝ်းမီးၼၼ်ႉ ” ဝႃႈၼႆ။ မိူဝ်ႈလဵဝ်တူဝ်ၽူႈၸၢႆးႁႅင်းၵၢၼ်ယၢၼ်မိူင်းသွင်ၵေႃႉၼၼ်ႉ ထုၵ်ႇၸဝ်ႈၼႃႈတီႈ တီႉၺွပ်းၵုမ်းၶင်ဝႆႉတီႈႁွင်ႈၶင် မိူင်း ၵဵင်းမႆႇ တေဢဝ်ၶဝ်ႈလုမ်းတြႃး တႅပ်းတတ်း ၸွမ်းၼင်ႇမၢႆမီႈၸိုင်ႈမိူင်း မိူင်းထႆးၼႆယဝ်ႉ။

['ႁႅင်းငၢၼ်းၶၢမ်ႈမိူင်း']

2018-07-16T07:22:59

https://shannews.org/archives/6396

ယွၼ်ႉသင်လႄႈ ႁူဝ်ပဝ်ႈလူင် RCSS/SSA ဢမ်ႇၶဝ်ႈႁူမ်ႈပၢင်ၵုမ်လူင်ပီႁူဝ်ပၢၵ်ႇ 21 ပၢင်လူင် ပွၵ်ႈၵမ်း 3

ယွၼ်ႉသင်လႄႈ ႁူဝ်ပဝ်ႈလူင် RCSS/SSA ဢမ်ႇၶဝ်ႈႁူမ်ႈပၢင်ၵုမ်လူင်ပီႁူဝ်ပၢၵ်ႇ 21 ပၢင်လူင် ပွၵ်ႈၵမ်း 3

['Uncategorized']

2018-07-15T09:59:12

https://shannews.org/archives/6393

တပ်ႉမတေႃႇသိုၵ်းမၢၼ်ႈ ၶႂ်ႈသၢင်ႈလွင်ႈငမ်းယဵၼ်တႄႉယူႇႁႃႉ

ယၢမ်းၽွင်းမိူဝ်ႈလဵဝ် ပၢင်ၵုမ်လွင်ႈငမ်းယဵၼ်ၼႂ်းမိူင်းႁူမ်ႈတုမ်ၵေႃႈ ၸတ်းႁဵတ်းထႅင်ႈယူႇ ၵမ်းတီႈ 3 တႄႇဢဝ်လိူၼ် ၵျူႊလၢႆႊ 11 ဝၼ်း တေၸတ်းႁဵတ်းတေႃႇထိုင် ဝၼ်းတီႈ 16 ။ ၼႂ်းပၢင်ၵုမ်ဢၼ်ၼႆႉ ၼွၵ်ႈလိူဝ် ၶွင်ႇသီႇၸိူဝ်ႉၸၢတ်ႈ မိူင်းရၶႅင်ႇ ဢၼ်ႁွင်ႉဝႃႈ UKP ၸုမ်းၸၢဝ်းၶိူဝ်းလုၵ်ႉၽိုၼ်ႉမႃးၶဝ်ႈႁူမ်ႈတင်းသဵင်ႈလႄႈ ပဵၼ်ပၢင်ၵုမ်ဢၼ်ၸုမ်းၸၢဝ်း ၶိူဝ်းမႃးၶဝ်ႈႁူမ်ႈ ၼမ်တီႈသုတ်းၼႆၵေႃႈဝႃႈလႆႈ။ ၵူၺ်းၵႃႈ ပိူဝ်ႈတႃႇတေဢုပ်ႇၵုမ် ၵႄႈလိတ်ႈပၼ်ႁႃၵၢၼ်မိူင်းသေယဝ်ႉ သၢင်ႈလွင်ႈငမ်းယဵၼ်ၵႂႃႇၼၼ်ႉသမ်ႉ ၸွင်ႇတေၸင်ႈပဵၼ်ၵၢၼ်လႆႈယူႇႁိုဝ်? ႁဝ်းၶႃႈ မႃးထတ်းတူၺ်းဢၼ်ၼႆႉဢိတ်း ၼိုင်ႈ။ တီႈၶၵ်ႉတွၼ်ႈဢုပ်ႇၵုမ်ၵၢၼ်မိူင်းၼၼ်ႉ တေဢမ်ႇဢုပ်ႇလွင်ႈၾႅတ်ႊတရႄႊ၊ တေဢမ်ႇဢုပ်ႇလွင်ႈၸၢဝ်းၶိူဝ်းၽဵင်ႇ ပဵင်းၵၼ်။ ၵူၺ်းတေဢုပ်ႇလွင်ႈၸၢႆးယိင်း မီးသုၼ်ႇၽဵင်ႇပဵင်းၵၼ်။ ယဝ်ႉၵေႃႈ တီႈၶၵ်ႉတွၼ်ႈလွင်ႈႁူမ်ႇလူမ်ႈၼႆၵေႃႈ တေပႆႇမီးၶေႃႈတႅပ်းတတ်းမၵ်းမၼ်ႈသင် ဝႃႈၼႆဝႆႉလႄႈ ႁဝ်းၶႃႈဢမ်ႇၸၢင်ႈမုင်ႈမွင်းဝႃႈ တေမီးမႃးၽွၼ်းၵၢၼ်ပၢႆးမိူင်း သင် ပုၼ်ႈတႃႇၸုမ်းၸၢဝ်းၶိူဝ်းလုၵ်ႉၾိုၼ်ႉၶဝ်ၼႆ ႁုပ်ႈသေလၢတ်ႈလႆႈယူႇ။ ယဝ်ႉၵေႃႈ ပေႃးမႃးထွမ်ႇတူၺ်းၶေႃႈၵႂၢမ်းၸွမ်ပွင်သိုၵ်းမိၼ်းဢွင်ႇလၢႆႇလၢတ်ႈၵႂႃႇ ယၢမ်းပိုတ်ႇပၢင်ၵုမ်ၼၼ်ႉၼႆ လႆႈ ႁၼ်ၶဵင်ႈၶႅင်ႁၢဝ်ႈႁႅင်း တၢင်းၾၢႆႇပူၼ်ႉတီႈလႄႈ ယင်းၸင်ႈႁဵတ်းႁႂ်ႈၵၢၼ်သၢင်ႈလွင်ႈငမ်းယဵၼ် ထိူင်းထိူဝ်ႉ ပိူင်ႈၵႂႃႇ ၵွၼ်ႇၼႆၵေႃႈဝႃႈလႆႈ။ ၸွမ်းၼင်ႇၶေႃႈၵႂၢမ်းမၼ်းဝႃႈၸိုင် 1) လူင်ပွင်ၸိုင်ႈလႄႈတပ်ႉမတေႃႇဢွၼ်ႁူဝ် ၶိုင်သၢင်ႈလွင်ႈ ငမ်းယဵၼ်ယူႇဝၼ်းမိူဝ်ႈလဵဝ်ၼႆႉ ဢမ်ႇၸႂ်ႈဝႃႈ မႃႇႁႅင်းၸုတ်ႈယွမ်းသေ ၸင်ႇႁဵတ်း ဢၼ်ၼႆႉႁႂ်ႈလႆႈၾၢင်ႉထိုင်ၵၼ်သေ ၵမ်း လႆႈႁၼ်လွၵ်ႇငိုတ်ႈလူလၢႆၵၼ်ဝႆႉ ႁၢဝ်ႈႁၢဝ်ႈႁႅင်းႁႅင်း။ ယဝ်ႉၵေႃႈ ယၢမ်းလဵဝ်ၼင်ႇႁိုဝ်ၵိူတ်ႇပဵၼ်မႃးမိူင်းႁူမ်ႈတုမ် ဢၼ်ယႂ်ႇသုတ်းလိူဝ်တီႇမူဝ်ႇၶရေႇၸီႇ တင်း ၾႅတ်ႊတရႄႊၼၼ်ႉ ဢွၼ်တၢင်းသုတ်း တေလႆႈႁဵတ်းႁႂ်ႈလၢႆးၵၢၼ်ယိပ်း ၵွင်ႈၵၢင်ႇၼၼ်ႉဝွတ်ႇႁၢႆပႅတ်ႈ တေလႆႈယွမ်းႁပ်ႉ လွင်ႈတၼ်းႁဵင်း တပ်ႉသိုၵ်းလုၵ်ႈလဵဝ် ဝႃႈၼၼ်သေဢမ်ႇၵႃး တေလႆႈ ယွမ်းႁပ်ႉပုၼ်ႈၽွၼ်းလူင်တႃႇ 3 ပိူင် ဢၼ်ႁွင်ႉဝႃႈ (ဒို့တာဝန်အရေး ၃ ပါး)ယဝ်ႉ ယႃႇပေလၢတ်ႈလွင်ႈၽၢတ်ႇဢွၵ်ႇ။ သဵၼ်ႈတၢင်းၵၢၼ်လိူၵ်ႈတင်ႈၼႆႉၵူၺ်း တေပဵၼ်ပိူင်လူင်ၼႆၵေႃႈ လႆႈႁၼ်လၢတ်ႈပႃးၵႂႃႇ ပေႃးမႃးႁုပ်ႈတူၺ်းၵႂၢမ်း 2 ၶေႃႈၼႆႉၼႆ။ ပွင်ႇဝႃႈ ပႆႇဢုပ်ႇၵၢၼ်မိူင်းသင် ပႆႇမီးၶေႃႈတူၵ်းလူင်းၵၢၼ်မိူင်းသင်ၵေႃႈ ၸႂ်ႉဝၢင်းၶိူင်ႈဢွၼ်တၢင်း ယဝ်ႉ ၵေႃႈ တင်ႈပႃႇတီႇပၢႆးမိူင်းသေယဝ်ႉ ၶဝ်ႈလိူၵ်ႈတင်ႈ တပ်ႉသိုၵ်းဢၼ်ဝႃႈၼႆႉ ႁႂ်ႈလႆႈမီး တပ်ႉမတေႃႇသိုၵ်းမၢၼ်ႈဢၼ် လဵဝ်ၵူၺ်းၼႆၵေႃႈ ၸင်ႇၵဵပ်းတီႈပွင်ႇမၼ်းလႆႈၶႃႈဢေႃႈ။ ပေႃးမႃးသိုပ်ႇတူၺ်းၶေႃႈၵႂၢမ်းမၼ်းၼႆၸုမ်းၸၢဝ်းၶိူဝ်းယိပ်းၵွင်ႈၵၢင်ႇၼႆႉ ဢမ်ႇတၢင်တူဝ်ၵူၼ်းမိူင်း 52 လၢၼ်ႉ၊ ပႃႇတီႇပၢႆးမိူင်းၶဝ်ၼႆၵေႃႈ တၢင်တူဝ်ၵူၼ်းၸိူဝ်း ၵမ်ႉယၼ်ၶဝ်ၼၼ်ႉၵူၺ်း မီးတပ်ႉမတေႃႇသိုၵ်းမၢၼ်ႈဢၼ်လဵဝ် ၼႆႉၵူၺ်း တၢင်တူဝ်လႆႈ ၵူၼ်းမိူင်းတင်းလုမ်ႈၾႃႉၼႆႉၵေႃႈလႆႈႁၼ်ဝႃႈပႃးၵႂႃႇလႄႈၼႆ ဢၼ်တၢင်တူဝ်ၵူၼ်းမိူင်းၼႆႉ ပဵၼ် ၽႂ်တႄႉတႄႉၶႃႈလႃႇ ပေႃးမႃးတူၺ်း တီႈၸုမ်းၵမ်ႇၽႃႇလႄႈသင် ၾိင်ႈမိူင်းၵမ်ႇၽႃႇဢၼ်ပိူၼ်ႈၸႂ်ႉတိုဝ်းယူႇတင်း မူတ်း တင်းလူမ်ႈၼႆႉ မီးလူင်ပွင်ၸိုင်ႈ ဢၼ်ၵူၼ်းမိူင်းမီးသုၼ်ႇလိူၵ်ႈ တင်ႈဝႆႉ ၽဵင်ႇပဵင်းၸွမ်းထမ်းထၢင်ႇႁၢင်ႈ လူၺ်ႈ ပၵ်းပိူင်လၵ်းမိူင်း ၽဵင်ႇပဵင်းၸွမ်းထမ်းၼၼ်ႉၵူၺ်း ႁဝ်းၶႃႈ တေထတ်းႁၼ်ၵၼ်ယူႇ ပေႃးၼႆ တပ်ႉမတေႃႇသိုၵ်းမၢၼ်ႈ ဢၼ်လဵဝ်ၵူၺ်းတၢင်တူဝ်လႆႈၵူၼ်းမိူင်း 52 လၢၼ်ႉ ဢၼ်ဝႃႈၼၼ်ႉ ၸွင်ႇမၼ်းၸႂ်ႈတႄႉယူႇၶႃႈႁႃႉ ဢၼ်ၼႆႉၵေႃႈ လီ လႆႈထတ်းသၢင် ဝူၼ်ႉၼပ်ႉၸွမ်းယူႇ။ တပ်ႉမတေႃႇၼႆႉ မီးၵၢင်ၸႂ်ဢၼ်ၶႂ်ႈမူၼ်ႉမႄးပၵ်းပိူင်လၵ်းမိူင်းၼၼ်ႉယူႇ။ ၵူၺ်းၵႃႈ တႃႇတေမူၼ်ႉမႄးပၵ်းပိူင်လၵ်း မိူင်းၼၼ်ႉ တေလႆႈႁဵတ်းၸွမ်းၶေႃႈႁႅၼ်းတမ်း တီႈၵၼ် 12 ၼႂ်းလၵ်းမိူင်း 2008 ဝႃႈၼႆလႄႈ မိူၼ်တင်းဝႃႈ ဢမ်ႇပႃး ၵၢင်ၸႂ်တပ်ႉမတေႃႇ တိုၼ်းတေဢမ်ႇၸၢင်ႈမူၼ်ႉမႄးပၵ်းပိူင်လၵ်းမိူင်းလႆႈလႃးလႃးၼႆၵေႃႈ တေလႆႈပွင်ႇၸႂ် ၵၼ် ဝႆႉယူႇ။ ယဝ်ႉၵေႃႈ ပေႃးထိုင် 2020 မႃး ႁႂ်ႈလႆႈႁဵတ်းသၢင်ႈ လွင်ႈၵၢၼ်ငမ်းယဵၼ်ၼႆႉ ႁႂ်ႈယဝ်ႉတူဝ်ႈလီငၢမ်း ဢၼ်ဝႃႈၼၼ်ႉ ၵေႃႈ လႆႈႁၼ်ဝႃႈပႃးၵႂႃႇ။ ၵဵဝ်ႇလႆႈၶေႃႈၼႆႉႁဝ်းၶႃႈတေလႆႈမၢႆထိုင်ဝႃႈ တပ်ႉမတေႃႇၼႆႉ တေယိူၼ်ႉၵၼ်ႈတေႃႇ ၸုမ်း ၸၢဝ်းၶိူဝ်းမႅၵ်ႇၵွင်ႈၶဝ် ထိုင် 2020 ၵူၺ်း။ ဝၢႆးလင်ၼၼ်ႉ တေဢၢၼ်းၽဵဝ်ႈမူၺ်ႉပႅတ်ႈႁိုဝ်ၼႆၵေႃႈ ယင်းၸၢင်ႈဝူၼ်ႉ သွၼ်ႇလႆႈၶႃႈၼေႃႈ။ လိူဝ်ၼၼ်ႉသမ်ႉ ပၼ်ႁႃပတိၵ်ႈၶၢတ်ႈၵွင်ႈၵၢင်ႇၼႆႉ ၵိူတ်ႇပဵၼ်ယွၼ်ႉလူင်ပွင်ၸိုင်ႈ ။ ဢမ်ႇၸႂ်ႈဝႃႈ ၵိူတ်ႇပဵၼ်ယွၼ်ႉတပ်ႉမ တေႃႇသိုၵ်းမၢၼ်ႈ။ ပၼ်ႁႃပတိၵ်ႈၶၢတ်ႈဢၼ်ပဵၼ်မႃးယူႇၼႂ်းမိူင်း 70 ပီမိူင်းၼႆႉ မၼ်းတႄႇငဝ်ႈႁၢၵ်ႈမႃး ယွၼ်ႉပိူဝ်ႈ ၵူၼ်းၵၢၼ်မိူင်းၶဝ်ၵူၺ်း ယွၼ်ႉပိူဝ်ႈလူင်ပွင်ၸိုင်ႈၶဝ်ၵူၺ်း။ ယွၼ်ႉပိူဝ်ႈလူင်ပွင်ၸိုင်ႈၵူႈသိုပ်ႇသိုပ်ႇ ႁဵတ်းၵၢၼ်ဢမ်ႇ သၢင်ႇထုၵ်ႇ ဢမ်ႇထုၵ်ႇမေႃပေႃးၵႂၢမ်းၵၼ်တင်း ၸုမ်းၸၢဝ်းၶိူဝ်းၶဝ်လႄႈ ၸင်ႇၵိူတ်ႇပဵၼ်မႃး ၵၢၼ်ယိပ်းၵွင်ႈၵၢင်ႇလုၵ်ႈ ၽိုၼ်ႉ လႆႈႁၼ်တူၵ်ႇလၢတ်ႈပႃးၵႂႃႇယူႇၶႃႈၼႃ။ လိူဝ်ၼၼ်ႉၵေႃႈယွၼ်ႉပၢႆးၵၢၼ်မိူင်း ယွၼ်ႉပၢႆးၵၢၼ်ဝႃႇတ ပႆႇႁပ်ႉႁၼ် ယွၼ်ႉလူၺ်ႈၸၢဝ်းၶိူဝ်း၊ ယွၼ်ႉလွင်ႈၶိူဝ်းၵူၼ်း လႄႈ ယွၼ်ႉလွင်ႈၸၢဝ်းၶိူဝ်းလႅၼ်ၸိူင်ႉၼႆသေယဝ်ႉ ၸင်ႇၵိူတ်ႇဢွၵ်ႇမႃး ပိၵ်ႉသမ်ႉဝႃႈ ၵိူတ်ႇပဵၼ်ပၼ်ႁႃမႃးၸိူင်ႉႁိုဝ်။ ယွၼ်ႉၽႂ်သေတႃႉၵေႃႈ လူင်ပွင်ၸိုင်ႈၸုမ်းလႂ်ၵေႃႇသၢင်ႈလွင်ႈငမ်းယဵၼ်မႃးမိူဝ်ႈလႂ်ၵေႃႈ တပ်ႉမတေႃႇလႆႈ ႁဵတ်းသၢင်ႈ ၸွမ်းမႃးယူႇၼႆၵေႃႈ လၢတ်ႈ။ ၵူၺ်းဝႃႈၼၼ်သေတႃႉၵေႃႈ ပေႃးတင်းဝႃႈ ယွမ်းႁပ်ႉႁဵတ်းၸွမ်းၶေႃႈတူၵ်းလူင်း တေ ဢမ်ႇၸၢင်ႈၵိူတ်ႇပဵၼ်ပၼ်ႁႃလႆႈ ပေႃးဝႃႈထိင်းသိမ်းလႆႈ ၵူၼ်းၸဝ်ႈၵဝ်ႇၽႂ်မၼ်းယူႇၼႆ သဵင်ၵွင်ႈလဝ်းၼိုင်ႈၵေႃႈတေ ဢမ်ႇတပ်ႈလႆႈဢွၵ်ႇ။ ၵွပ်ႈပိူဝ်ႈၸိူင်ႉၼႆ ယႃႇပေၼႄလွင်ႈၼႄတၢင်းသေ တိုတ်ႉၸၼ်ၶၢဝ်းယၢမ်းယူႇ ၵႃႈလႆႈႁူမ်ႈမိုဝ်း ၸွမ်း ႁဵတ်းသၢင်ႈၸွမ်းၵၢၼ် NCA ။ NCA ဢၼ်ႁွင်ႉဝႃႈ လိၵ်ႈႁူမ်ႈမၢႆၵိုၵ်းတိုၵ်းတူဝ်ႈမိူင်းၼႆႉ ၸဵမ်မိူဝ်ႈပၢၼ်ဢူးတဵင်းၸဵင်ႇ ပီ 2015 ၼၼ်ႉ ယူႇတီႈ (ပြည်ထောင်စုလွတ်တော်) ဢၼ်တၢင်တူဝ်ၵူၼ်းမိူင်း ၸၢဝ်းၶိူဝ်းပတ်းပိုၼ်ႉၼၼ်ႉသေ တႅပ်းတတ်းမၵ်းမၼ်ႈ ယိုၼ် ယၼ်ဝႆႉလႄႈ ၸုမ်းၸၢဝ်းၶိူဝ်းလုၵ်ႉၽိုၼ်ႉတင်းသဵင်ႈ ၵႃႈတၵ်းတေလႆႈလူင်းလၢႆးမိုဝ်းၸွမ်း ၼႆၵေႃႈလႆႈႁၼ်ယူႇ။ တီႈ တၢင်းၼိူဝ်တဵၵ်းၸီႉသင်ႇၵႂႃႇၵေႃႈမီး။ ယဝ်ႉၵေႃႈ တပ်ႉမတေႃႇသိုၵ်းမၢၼ်ႈၼႆႉ ပိၵ်ႉသမ်ႉဝႃႈမၼ်း ၶဝ်ႈပၢင်တိုၵ်းသိုၵ်း သိူဝ်ယူႇ တိုၵ်းတေႃးတေႃႇၸုမ်းၸၢဝ်းၶိူဝ်းယူႇသေတႃႉၵေႃႈ ဢၼ်ၶႂ်ႈလႆႈလွင်ႈငမ်းယဵၼ်လိူဝ်သုတ်းၼႆႉ ပဵၼ်ၸုမ်း တပ်ႉမတေႃႇၶဝ်ယဝ်ႉ လႆႈႁၼ်လၢတ်ႈပႃးၵႂႃႇ ပိၵ်ႉသမ်ႉဝႃႈ မၼ်းလၢတ်ႈၵႂႃႇၸိူင်ႉၼၼ်သေတႃႉၵေႃႈ ၼႂ်းဝၼ်းမိူဝ်ႈၼႆႉ ယိူၼ်ႉၵၼ်ႈဝႆႉၵူၺ်း။ ၼႂ်းၸႄႈဝဵင်းမိူင်းၵိုင် ဢိူင်ႇတူင်ႇလၢဝ်း ႁၢမ်းငၢႆးၸိူဝ်းၼႆႉ ပဵၼ်ပၢင်တိုၵ်းသိုၵ်းသိူဝ်ၵၼ်တင်း ၸုမ်း လွႆတႆးလႅင်းသိုၵ်းတႆးသေယဝ်ႉ ၵူၼ်းမိူင်းၸိူဝ်းဢၼ်တိုၵ်ႉ လူင်းႁႆႈလူင်းၼႃးယူႇ လႆႈပၢႆႈပႅတ်ႈ တိူၵ်ႈႁႆႈလွၵ်းၼႃးသေ မႃးသွၼ်ႈႁူမ်ႈယူႇၼႂ်းၵျွင်းဝတ်ႉ ၵျွင်းမုၼ်ၸဝ်ႈၸိူဝ်းၼၼ်ႉ တေမီးယူႇ 600 ပၢႆ ႁိမ်း 700 ၵေႃႉ ဢၼ်တိုၵ်ႉပၢႆႈၵေႃႈ တိုၵ်ႉပၢႆႈထႅင်ႈယူႇယၢႆးယၢႆး ဢၼ်ဝႃႈၼၼ်ႉၵေႃႈ တေလႆႈႁၼ်ငိၼ်းယူႇ။ ၵွပ်ႈပိူဝ်ႈၸိူင်ႉၼႆ ယူႇတီႈတပ်ႉမတေႃႇသိုၵ်းမၢၼ်ႈၼႆႉ လၢတ်ႈမဵဝ်းၼိုင်ႈႁဵတ်းမဵဝ်းၼိုင်ႈယူႇၼႆၵူၺ်းလႄႈ ပေႃးတေ မႃးႁုပ်ႈသေတူၺ်းဝႃႈ တႃႇတေသၢင်ႈလွင်ႈၵၢၼ်ငမ်းယဵၼ်ၼႆႉ မၼ်းတေပဵၼ်ႁိုဝ်ၵႂႃႇမိူဝ်းၼႃႈၼႆၸိုင် ၽိူဝ်ႇတေႁဵတ်း ႁႂ်ႈၸမ်ၸႂ်ၵၼ်တင်း ၸုမ်းၸၢဝ်းၶိူဝ်းမႅၵ်ႇၵွင်ႈသေယဝ်ႉ ႁႃလၢႆးတၢင်း ၵႄႈလိတ်ႈၵၢၼ်မိူင်း ပိူဝ်ႈတႃႇတေလႆႈလွင်ႈငမ်း ယဵၼ်ၼၼ်ႉ သမ်ႉၵူၺ်းယူင်းသေႇႁႂ်ႈ ၸုမ်းၸၢဝ်းၶိူဝ်းမႅၵ်ႇၵွင်ႈ ၸႂ်ပိတ်းၸႂ်ပွတ်း ၸႂ်လမ်သေယဝ်ႉၼင်ႇႁိုဝ် တေ ဢမ်ႇၸၢင်ႈပဵၼ်မႃး ပၢင်ၵုမ်ၵၢၼ်မိူင်းၼၼ်ႉ မိူၼ်တင်းဝႃႈ ဢဝ်လၢႆးၽၢတ်ႇၽႄ ၵဝ်းယႃႉယူႇၵူၺ်းလႄႈ တႄႇဢဝ် ၼႆႉၵႂႃႇၼႃႈ ယႃႇဝႃႈတေၸင်ႈသၢင်ႈလွင်ႈငမ်းယဵၼ် လူၺ်ႈၵၼ် ယႃႇဝႃႈတေၸၢင်ႈဢုပ်ႇၵုမ်ၵၢၼ်မိူင်းလူၺ်ႈၵၼ် ယူဝ် ၶႄးၸၢင်ႈႁဵတ်းႁႂ်ႈတပ်ႉမတေႃႇလႄႈ ၸုမ်းၸၢဝ်းၶိူဝ်းၶဝ် တႅၵ်ႇငၢၵ်ႈၵၼ်ၵူၺ်း ဢမ်ႇၵႃး ၼင်ႇႁိုဝ် ၸုမ်းၸၢဝ်းၶိူဝ်း မႅၵ်ႇၵွင်ႈၶဝ်လႄႈ ၸုမ်းၸၢဝ်းၶိူဝ်းလူင်ပွင်ၸိုင်ႈတေဢမ်ႇၸင်ႈ ၸမ်ၸႂ်ၵၼ်လႆႈၼၼ်ႉၵေႃႈ မိူၼ်တင်းသူၼ်းၾႆး ပၼ်ၵူၺ်း ႁဝ်းၶႃႈ ထတ်းႁၼ်ၼင်ႇၼႆသေ ယွၼ်းၶွတ်ႇယွတ်ႈပၢႆၵႂၢမ်းဝႆႉတီႈၼႆႈၶႃႈ။ မႂ်ႇသုင်ၶႃႈ ႁိုၼ်း ၵႃယၢင်း (12/07/2018)

['Uncategorized']

2018-07-13T09:35:34

https://shannews.org/archives/6389

လူင်ပွင်ၸိုင်ႈထႆး ပၼ်တိုဝ်ႉတၢင်းလုၵ်ႈဢွၼ်ႇ ၸုမ်းမူပႃႇ 13 ၵေႃႉ ၶဝ်ႈႁဵၼ်းလိၵ်ႈၾရီႊတီႈၸၼ်ႉၸွမ်ၼရေႊသူၼ်ႊ

ၸၼ်ႉၸွမ်ၼရေႊသူၼ်ႊ ၶွင်လူင်ပွင်ၸိုင်ႈထႆး ဢွၵ်ႇလိၵ်ႈယိုၼ်ႈၸူးထိုင် ၽူႈၵွၼ်းၸႄႈတွၼ်ႈ ၵဵင်းႁၢႆး လွင်ႈတေ ၵမ်ႉၸွႆႈၵႃႈႁဵၼ်းလိၵ်ႈ လုၵ်ႈဢွၼ်ႇၸုမ်းမူပႃႇ 12ၵေႃႉလႄႈ ၶူးၾိုၵ်းသွၼ် 1 ၵေႃႉ ႁႂ်ႈလႆႈၶိုၼ်ႈႁဵၼ်းတေႃႇပေႃး ယဝ်ႉၸၼ်ႉ Ph.D။ ဝၼ်းတီႈ 12/07/2018 ၸၼ်ႉၸွမ်ၼရေႊသူၼ်ႊ ၸႄႈတွၼ်ႈၽိတ်ႉသၼုလူၵ်ႊ ဢွၵ်ႇၽိုၼ်လိၵ်ႈ ယိုၼ်ႈၸူးထိုင် ၽူႈၵွၼ်းၸႄႈတွၼ်ႈၵဵင်းႁၢႆး ပိူဝ်ႈမွပ်ႈငိုၼ်းတိုၼ်းပၼ် လုၵ်ႈႁဵၼ်းၸုမ်းပိတ်ႉမၢၵ်ႇၼင် မူပႃႇဢၶႃႊၻေႊမီႊ ႁႂ်ႈလႆႈႁဵၼ်းတေႃႇပေႃးယဝ်ႉ ၸၼ်ႉသုင်သုတ်း Ph.D ၊ ဝၢႆးပဵၼ်ၶၢဝ်ႇယဝ်ႉ ၵူၼ်းဝၢၼ်ႈၵူၼ်းမိူင်းထႆးဢွၵ်ႇမႃးထတ်း သၢင်ဢၼ်ႁၼ်လီၵေႃႈမီး ဢမ်ႇႁၼ်လီၵေႃႈမီး။ ၶူးသွၼ်လူင် Dr.ၵၢၼ်ႊၸၼႃႊ ငဝ်ႊရင်ႊသီႊ ၸၼ်ႉၸွမ်ၼရေႊသူၼ်ႊ လၢတ်ႈဝႃႈ – “ ၵူၼ်းမိူင်းၵမ်ႈၽွင်ႈတေဢွၵ်ႇမႃးထတ်းသၢင် ၸိူင်ႉႁိုဝ်ၵေႃႈယဝ်ႉ ဢၼ်တၢင်းၸၼ်ႉၸွမ်ႁဝ်းၶႃႈ ၶႂ်ႈၵမ်ႉပၼ်ငိုၼ်းတိုၼ်းလုၵ်ႈဢွၼ်ႇ ၼႆႉ ယွၼ်ႉႁၼ်ဝႃႈ ဢၼ်ပဵၼ်ၽူႈၾိုၵ်းသွၼ်ၶဝ် ၶူတ်ႉသ်ဢဵၵ်ႇၼၼ်ႉ ၼႄၾၢင်ႁၢင်ႈၽူႈၼမ်း မေႃတူၺ်းလွမ်လုၵ်ႈဢွၼ်ႇ ၊ ဢၼ်ပဵၼ်လုၵ်ႈဢွၼ်ႇၵေႃႈ ဝႃႈငၢႆႈထွမ်ႇၵႂၢမ်း ႁဝ်းၶႃႈႁၼ်ဝႃႈ လုၵ်ႈဢွၼ်ႇၼႆႉ တေပဵၼ်ၵူၼ်းလူင်ဝၼ်းမိူဝ်းၼႃႈ ပဵၼ်ၵူၼ်းလီၼႂ်းတူင်ႇဝူင်း ၵူၼ်း ၵႂႃႇၼႆလႄႈ ႁဝ်းၸင်ႇၶႂ်ႈပၼ်တိုဝ်ႉတၢင်းၶဝ်ၶႃႈယဝ်ႉ” ဝႃႈၼႆ။ ငိုၼ်းတိုၼ်းဢၼ်တေၸွႆႈထႅမ်လုၵ်ႈႁဵၼ်းၸုမ်းမူပႃႇ 13 ၵေႃႉၼႆႉ ပဵၼ်ၶူင်းၵၢၼ် ၵွင်ႊထုၼ်ႊၿၼ်ႊၻိတ်ႊၶိုၼ်ႊထိၼ်ႊ “กองทุนบัณฑิตคืนถิ่น” လုၵ်ႈႁဵၼ်းတေလႆႈႁဵတ်းၶေႃႈၵိၼ်ၵႅၼ်ႇဝႃႈ ဝၢႆးႁဵၼ်းယဝ်ႉ တေၶိုၼ်းပွၵ်ႈမိူဝ်းပူၵ်း ပွင်ဢိူင်ႇဝၢၼ်ႈပိုၼ်ႉတီႈၽႂ်မၼ်း။ သင်ၶူတ်ႉသ်ဢဵၵ်ႇလႄႈ လုၵ်ႈႁဵၼ်းတင်း12 ၵေႃႉၶႂ်ႈႁဵၼ်းလိၵ်ႈၵႂႃႇၼႆ ႁႂ်ႈၵပ်းသိုပ်ႇႁႃ ၸၼ်ႉၸွမ်ၵမ်းသိုဝ်ႈ ၶႂ်ႈႁဵၼ်း ၾၢႆႇလႂ်ၵေႃႈလႆႈ တေမီးငိုၼ်းၵႃႈၶၢတ်ႈႁွင်ႈ၊ ၵႃႈၵိၼ်၊ ၵႃႈႁဵၼ်းၸိူဝ်းၼႆႉပၼ် ပဵၼ်လိူၼ် / ၵူၺ်းၵႃႈတေႁဵၼ်းလႆႈထိုင် ၸၼ်ႉလႂ် ဢၼ်ဝႃႈၼၼ်ႉ ယူႇတီႈတၢင်းၶတ်းၸႂ်လုၵ်ႈႁဵၼ်း ထႅင်ႈၵမ်းၼိုင်ႈ ဝႃႈၼႆဝႆႉ။ လုၵ်ႈႁဵၼ်းလႄႈ ၶူးၾိုၵ်းသွၼ် ၸုမ်းပိတ်ႉမၢၵ်ႇၼင်ဢၶႃႊၻေႊမီႊ 13 ၵေႃႉၼႆႉ ၸိူဝ်းပႆႇမီးဝႂ်ထႆးမီး 3 ၵေႃႉ ။ ၽွင်းလူင်ၾၢႆႇၼႂ်းမိူင်း ႁႂ်ႈၸဝ်ႈၼႃႈတီႈ ၽူႈမီးပုၼ်ႈၽွၼ်းၼႂ်းပိုၼ်ႉတီႈ ၸွႆႈၵၼ်ႁႃလၵ်းထၢၼ်သေ ႁဵတ်းပၼ်ဝႂ်ထႆးၸုမ်း မူႇပႃႇ 3 ၵေႃႉၼႆႉ ၼႆယဝ်ႉ။

['ၵူႈလွင်ႈလွင်ႈ']

2018-07-13T09:10:00

https://shannews.org/archives/6386

ဢွင်ႇသၢၼ်းၸုၵျီႇ တိုၵ်းသူၼ်းလုၵ်ႈၸုမ်း FPNCC လူင်းလၢႆးမိုဝ်း NCA

ဝၼ်းထူၼ်ႈသွင် ပၢင်ၵုမ်လူင် ပီႁူဝ်ပၢၵ်ႇ 21 ပၢင်လူင်ၵမ်းထူၼ်ႈ 3 ၼၼ်ႉ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းၸုၵျီႇ ႁူပ်ႉထူပ်း ၸုမ်းၽူႈၼမ်း FPNCC တီႈလုမ်း NRPC ၼေႇပီႇတေႃႇသေ တိုၵ်းသူၼ်းႁႂ်ႈလူင်းလၢႆးမိုဝ်း NCA ။ တေႃႇဢွင်ႇသၢၼ်းၸုၵျီႇ ႁူပ်ႉထူပ်း ၸုမ်းၽူႈၼမ်း ဝႃႉ လုၵ်ႈၸုမ်း FPNCC တီႈလုမ်း NRPC ၼေႇပီႇတေႃႇ တေႃႇဢွင်ႇသၢၼ်းၸုၵျီႇ ႁူပ်ႉထူပ်းၵၼ်တင်း ၽူႈၼမ်း FPNCC မိူဝ်ႈဝၼ်းတီႈ 12/07/2018 သေ တိုၵ်းသူၼ်းႁႂ်ႈၸၢဝ်းၶိူဝ်း လူင်းလၢႆးမိုဝ်း NCA ၊ တႃႇၵေႃႇသၢင်ႈမိူင်းႁူမ်ႈတုမ် ၾႅတ်ႇတရႄႊ ၼႆႉပေႃးဢမ်ႇပႃးသဵင်ၸၢဝ်းၶိူဝ်း တိုၼ်းတေဢမ်ႇမီးႁႅင်း- ဝႃႈၼႆ။ ၽူႈမီးၸၼ်ႉ ၸုမ်းဢူၺ်းလီပွတ်းႁွင်ႇ ဢၼ်လႆႈၶဝ်ႈႁူမ်ႈပၢင်ႁူပ်ႉထူပ်းၼၼ်ႉလၢတ်ႈဝႃႈ- ၼႂ်းပီ 2019 ၼႆႉ တပ်ႉသိုၵ်းမိူင်းဝႃႉၽွမ်ႉႁူမ်ႈ လူင်းလၢႆးမိုဝ်းၵိုတ်းတိုၵ်း ဢဝ်ငမ်းယဵၼ်တင်းလူင်ပွင်ၸိုင်ႈသိုၵ်း တဵမ် 30 ပီ။ ဝႃႉတေႁဵတ်းပွႆး လႄႈမွၵ်ႇၼၢင်းၵႂႃႇၶဝ်ႈပွႆးတီႈပၢင်သၢင်း။ မၼ်းၼၢင်းဝႃႈ ပေႃး ဝႃႉဢမ်ႇလူင်းလၢႆးမိုဝ်း NCA ဢမ်ႇႁတ်းမိူဝ်းၶဝ်ႈပွႆးဝႃႇ – ဝႃႈၼႆ။ ၵျႅဝ်ႉၵေႃႇဢၢင်း တူဝ်တႅၼ်းၸုမ်းဝႃႉ ဢၼ်ၵႂႃႇၼေႇပီႇတေႃႇ လၢတ်ႈဝႃႈ – “ဝၢႆးလင်ႁဝ်းၶႃႈလူင်း လၢႆးမိုဝ်း တင်းလူင်ပွင်ၸိုင်ႈသိုၵ်းယဝ်ႉ ႁဝ်းဢမ်ႇတွၼ်ႉမီးပၼ်ႁႃမႃးသေပွၵ်ႈ ဢမ်ႇတွၼ်ႉပဵၼ်ပၼ်ႁႃမႃးသေပွၵ်ႈ။ ၵွပ်ႈၼၼ် မိူဝ်ႈပၢၼ်လူင်ပွင်ၸိုင်ႈတဵင်းၸဵင်ႇၼၼ်ႉ ႁဝ်းဝႃႈ ဢမ်ႇတၢပ်ႈလူဝ်ႇလူင်းလၢႆးမိုဝ်း NCA ထႅင်ႈ ယဝ်ႉ။ ၶဝ်ႈဢုပ်ႇဢူဝ်းၵၢၼ်မိူင်းၵမ်းသိုဝ်ႈၵေႃႈလႆႈယဝ်ႉ ဝႃႈၼႆဝႆႉလူး။ လူင်းလၢႆးမိုဝ်းသေ ၶိုၼ်းသိုပ်ႇပဵၼ် ပၢင်တိုၵ်းၵၼ်ၵႂႃႇတိၵ်းတိၵ်းၸိုင် မၼ်းၵေႃႈဢမ်ႇထူးသင် လႄႈဢမ်ႇမီးၽွၼ်းလီသင် ”- ဝႃႈၼႆ။ မိူဝ်ႈဢုပ်ႇဢူဝ်းၽူႈၼမ်းၸုမ်း FPNCC ၼၼ်ႉၵေႃႈ ဢွင်ႇသၢၼ်းၸုၵျီႇ ယႅၵ်ႈပဵၼ်သွင်ၸုမ်းသေ ဢုပ်ႇၵုမ်။ ၸုမ်းဝႃႉ UWSA ၊ မိူင်းလႃး NDAA ၊ ၶၢင် KIA လႄႈတႆး SSPP – ၸုပ်ႈၼိုင်ႈ ၊ ၸုမ်းၵဝ်ႈၵၢင်ႉ MNDAA တဢၢင်းပလွင်ႈ TNLA လႄႈ ရၶႅင်ႇ AA သမ်ႉႁူပ်ႉထႅင်ႈၸုပ်ႈၼိုင်ႈ ၼႆ။ မိူၼ်ၼၼ်ၼင်ႇၵဝ်ႇ မိူဝ်ႈ ၽူႈၼမ်း FPNCC ၶဝ် ႁူပ်ႉထူပ်းတင်းၾၢႆႇတပ်ႉသိုၵ်း မိူဝ်ႈဝၼ်းတီႈ 11/7/2018 ၼၼ်ႉၵေႃႈ ၸွမ်ၸိၵ်းသိုၵ်း မိၼ်းဢွင်လႅင်ႇ ႁူပ်ႉထူပ်းတင်းၸုမ်းဢၼ်လူင်းလၢႆးမိုဝ်း Bi-lateral ဢၼ်ပဵၼ် ၸုမ်းဝႃႉ UWSA ၊ မိူင်းလႃး NDAA ၊ ၶၢင် KIA လႄႈတႆး SSPP ၼၼ်ႉသေ ၵႅမ်ၽူႈၵွၼ်းသိုၵ်း ၸွမ်သိုၵ်းၸူဝ်းဝိၼ်းသမ်ႉ ႁပ်ႉႁူပ်ႉဢုပ်ႇတင်းၸုမ်း ၵဝ်ႈၵၢင်ႉ MNDAA တဢၢင်းပလွင်ႈ TNLA လႄႈ ရၶႅင်ႇ AA ၸိူဝ်းတိုၵ်ႉပိုတ်းယိုဝ်းၵၼ်တင်းသိုၵ်းလူင်ပွင်ၸိုင်ႈၼၼ်ႉ။ ဢၼ်တပ်ႉသိုၵ်းမိူင်းဝႃႉၽွမ်ႉႁူမ်ႈ ဢွၼ်ႁူဝ်လုၵ်ႈၸုမ်း FPNCC မႃးၶဝ်ႁူမ်ႈပၢင်ၵုမ်လူင် လွင်ႈငမ်းယဵၼ်မိူင်းႁူမ်ႈတုမ် ၵမ်းၼႆႉၵေႃႈ ပဵၼ်လူၺ်ႈ မိူင်းၶႄႇယူႇၵၢင်ၵပ်းသိုပ်ႇၵမ်ႉၸွႆႈပၼ် ဝႃႈၼႆ။

['ၵၢၼ်မိူင်း']

2018-07-13T08:53:31

https://shannews.org/archives/6381

မၢၼ်ႈသိုဝ်ႈယူဝ်း ႁၼ်မိူဝ်ႈလႂ် ???

ၸၢႆးႁွင်ၶမ်း 13/07/2018 မၢၼ်ႈၼႆႉ တိုၼ်းဢမ်ႇမီးၸႂ် ၶႂ်ႈသၢင်ႈလွင်ႈငမ်းယဵၼ် တင်ႈတႄၸဵမ်ပိုင်းမႃးယဝ်ႉ ဢမ်ႇဝႃႈ ပၢၼ်လူင် ပွင်ၸိုင်ႈတဵင်းၸဵင်ႇ လႄႈ ပၢၼ်ၼၢႆးဢွင်ႇသၢၼ်းၸုၵျီႇၵေႃႈယႃႇ ၶဝ်တိုၼ်းပႅတ်ႉလႅၼ် ၼိူဝ်ၸၢဝ်းၶိူဝ်းမႃး တင်ႈတႄႇ 1947 ပၢင်လူင်ၼၼ်ႉ ယဝ်ႉ။ ဢၼ်မၢၼ်ႈႁွင်ႉသေႃႇယိုၼ်းမိုဝ်းမႃး “လွင်ႈငမ်းယဵၼ်” ပၢၼ်တဵင်းၸဵင်ႇၼၼ်ႉ ပဵၼ်ၽႅၼ်ၵၢၼ် တႃႇတေဢွၵ်ႇပူၼ်ႉလႆႈ ပၼ်ႁႃၵၢၼ်မိူင်းၾႆးၼႂ်းမိူင်းမၢၼ်ႈ ဢိၵ်ႇၼွၵ်ႈမိူင်းႁိပ်ႇၼၼ်ႉယဝ်ႉ။ မိူဝ်ႈၽွင်းၼၼ်ႉ မၢၼ်ႈတူၵ်းၵိၼ်းၵဵဝ်ႇလူၺ်ႈလွင်ႈ ၵၢၼ်မၢၵ်ႈမီးတူၵ်းတႅမ်ႇ၊ ၽၢႆႇၼိုင်ႈတၢင်းၼိုင်ႈ ယွၼ်ႉၼွၵ်ႈမိူင်းၶဝ်ပၼ်တၢမ်ႇၼိူဝ်မိူင်းမၢၼ်ႈ ၵဵဝ်ႇလူၺ်ႈလွင်ႈပူၼ်ႉပႅၼ် သုၼ်ႇလႆႈသုၼ်ႇပဵၼ်ၵူၼ်း ၸိူဝ်းၼၼ်ႉပႃး။ ၸိူဝ်းၼႆႉၼင်ႇႁိုဝ် ပေႃးတေၶၢမ်ႈပူၼ်ႉလွတ်ႈလႆႈၼၼ်ႉ မၢၼ်ႈၸင်ႇဝၢင်းၽႅၼ်လွၵ်းၶၢမ်ႈၵၢၼ်မိူင်းၼၼ်ႉ မၢၼ်ႈၸင်ႇ ယိုၼ်းမိုဝ်းႁွင်ႉသႅၼ်ႇဝွၼ်းၶျေႃး ႁူဝ်ၶေႃႈလွင်ႈငမ်းယဵၼ် တေႃႇၸုမ်းယိပ်းၵွင်ႈၵၢင်ႇၵူႈၶိူဝ်းၶိူဝ်း။ ၼမ်ႉၵႂၢမ်းႁူဝ်ၶေႃႈ “လွင်ႈငမ်းယဵၼ်” ဢၼ်ဝႃႈၼၼ်ႉ မၼ်းပဵၼ်ၶေႃႈၵႂၢမ်း တီႈဝၢၼ်ႁူလႄႈလီထွမ်ႇ၊ ဢၼ်ၼႆႉပဵၼ်ၼမ်ႉ ၵႂၢမ်းၵၢၼ်မိူင်း၊ ၸုမ်းလႂ်ၽႂ်လႂ်ဢမ်ႇယွမ်းႁပ်ႉလွင်ႈငမ်းယဵၼ်ၸိုင် တေၸၢင်ႈလႆႈၶၢမ်ႇ ၵၢဝ်ႇႁႃႈဝႃႈ ပဵၼ်ၵူၼ်းယႃႉလွင်ႈငမ်း ယဵၼ်လႄႈ ၽူႈၵေႃႇၵၢၼ်ႁၢႆႉ။ ဝၢႆးသေၸုမ်းၸၢဝ်းၶိူဝ်းယိပ်းၵွင်ႈၵၢင်ႇ လူင်းလၢႆးမိုဝ်းၵႂႃႇယဝ်ႉၼၼ်ႉ မၢၼ်ႈၶဝ်ၵမ်ႉၼမ် ဢၼ်ပဵၼ်ၽၢႆႇသိုၵ်းၼၼ်ႉ ၵႂႃႇလႄႇၼွၵ်ႈမိူင်းလႆႈ၊ ၼွၵ်ႈမိူင်းၼႂ်း EU လႄႈ US ၵေႃႈ ႁၼ်လီၵမ်ႉထႅမ် ပၼ်ႁႅင်းမႃးၽၢႆႇမၢၼ်ႈမႃး− ၸိူင်ႉၼင်ႇ ၽူႈ ၼမ်းၼႂ်းၶွင် US, Hillary Clinton လႄႈ ၸွမ်ၸိုင်ႈမိူင်း US Obama မႃးလႄႇမိူင်းမၢၼ်ႈၼၼ်ႉ ပဵၼ်တီႈဢၼ် မၢႆတွင်းဝႃႈ မၢၼ်ႈပူၼ်ႉဢွၵ်ႇတူင်ႇႁႅဝ်ႉၵၢၼ်မိူင်းၶွင် ၸုမ်းၼွၵ်ႈမိူင်းလႆႈယဝ်ႉၼႆၵေႃႈဝႃႈလႆႈၼႆၵူၺ်းဢမ်ႇၵႃး ပဵၼ်ၼမ်ႉ တွၼ်းၽွၼ်းလီၵၢၼ်မိူင်းၶွင်မၢၼ်ႈ ၼႆၵေႃႈဝႃႈလႆႈ။ ၽၢႆႇၸုမ်းယိပ်းၵွင်ႈၵၢင်ႇၸၢဝ်းၶိူဝ်းတႄႉ ဢၼ်လႆႈမႃးၼၼ်ႉသမ်ႉ တေမီးၶေႃႈတူၵ်းလူင်း NCA၊ မၢၼ်ႈပိုၼ် ၽၢဝ်ႇပၼ်ဝႃႈ ဢမ်ႇၸႂ်ႈၸုမ်းၼွၵ်ႈမၢႆမီႈ၊ လႆႈပိုတ်ႇလုမ်းၵပ်းသၢၼ်ၼႂ်းဝဵင်း လႄႈ ႁူပ်ႉထူပ်းၵူၼ်းမိူင်းလႆႈ မွၵ်ႈတၢၼ်ႇတၢၼ်ႇၵူၺ်းဝႃႈၼႆ သေတႃႉ မၢင်ႈတီႈၸွမ်းၼင်ႇၶေႃႈတူၵ်းလူင်းဝႆႉၼၼ်ႉ ၶဝ်ၶႂ်ႈႁဵတ်းၸွမ်း ၵေႃႈႁဵတ်း ဢမ်ႇၶႂ်ႈႁဵတ်းၸွမ်းၵေႃႈဢဝ်ၵၢင်ၸႂ် ၶဝ်ဝႃႈၵူၺ်း။ ၸိူင်ႉၼင်ႇ တႃႇတေႁူပ်ႉထူပ်းၵူၼ်းမိူင်း တႃႇတေၸတ်းႁဵတ်း National Dialogue (ND) တီႈလၢင်းၶိူဝ်း ၼၼ်ႉၵေႃႈ သိုၵ်းမၢၼ်ႈ ႁေႉႁၢမ်ႈသီး ဢမ်ႇပၼ်ၸတ်းႁဵတ်း ဢုပ်ႇဢူဝ်းတွင်ႈထၢမ်ၵၢင်ၸႂ်ၵူၼ်းမိူင်းသင်သေမဵဝ်း။ ၽၢႆႇၼိုင်ႈတၢင်းၼိုင်ႈ ၼႃႈလိၼ်သိုၵ်းၼၼ်ႉ ၶဝ်ၶႂ်ႈပိုတ်ႇတေႃႇႁၢင်ႈသိုၵ်းမႃးမိူဝ်ႈလႂ်ၵေႃႈဢဝ်ၸႂ်ၶဝ်ဝႃႈ ဢမ်ႇမီးၵၢၼ် ပွင်ႇၶၢဝ်ႇလူင်ႉလႅင်းလူင်ႈၼႃႈ ၸွမ်းၼင်ႇပိူင် ၶေႃႈတူၵ်းလူင်း ၸၼ်ႉၸႄႈမိူင်း ဢိၵ်ႇၼႂ်း ၶေႃႈတူၵ်းလူင်း NCA ပႃး ၵူၺ်းဢမ်ႇၵႃး တိၺွပ်းပႃးပေႃႈမႄႈၵူၼ်းမိူင်း ၸိူဝ်းဢၼ်ဢမ်ႇမီးတၢင်းၽိတ်းလႄႈ ၵေႃႉသိုၵ်း RCSS ၵေႃႈ လႆႈၶၢမ်ႇ ၶဝ်တိၺွပ်းသႂ်ႇၶွၵ်ႈ (10) ပၢႆမႃးယဝ်ႉ၊ ထိုင်တေႃႈလဵဝ်ပႆႇပွႆႇၶိုၼ်းလႄႈ ဢမ်ႇႁူႉဝႃႈ တေပွႆႇမိူဝ်ႈလႂ်။ လွင်ႈငမ်းယဵၼ်ဢၼ်ဝႃႈၼၼ်ႉ သင်ဝႃႈမၢၼ်ႈၶဝ်သိုဝ်ႈယူဝ်းတႄႉၸိုင် ၶဝ်တေဢမ်ႇၸၼ်ၶၢဝ်းယၢမ်း မႃးႁိုင်မွၵ်ႈၼႆႉ ၶၢဝ်းယၢမ်းဢၼ်ဝႃႈၼၼ်ႉ ၶဝ်တေၸၼ်ယၢဝ်းၵႂႃႇတိၵ်းတိၵ်းၵူၺ်း၊ ၶေႃႈတူၵ်းလူင်းၵၢၼ် မိူင်းတေဢမ်ႇလႆႈဢီႈသင် လိူဝ်သေၽူႇလူမ်းပဝ်ႇတေႃႇၵၼ် ဢၼ်ဝႃႈ “မိူင်းႁူမ်ႈတုမ်” မွၵ်ႈၼၼ်ႉၵူၺ်း၊ ၼႂ်းႁူဝ်ၶေႃႈ “မိူင်းႁူမ်ႈတုမ်” ဢၼ်ဝႃႈ ၼၼ်ႉၵေႃႈ ယင်းတိုၵ်ႉလႆႈထုၵ်ႇထဵင်ၵၼ်ယူႇဝႃႈ တေဢဝ်မိူင်းႁူမ်ႈ တုမ်ၸိူင်ႁိုဝ်? မဵဝ်းလႂ်? ၽၢင်ႁၢင်ႈလႂ်? ဢၼ်ဝႃႈ ၼၼ်ႉ ယင်းပႆႇၽေႃႇၼမ်ႉၼႄတူဝ်သေၶႅၵ်း။ ဢၼ်လီဢၢမ်းလိူဝ်သေပိူၼ်ႈၼၼ်ႉ ငိုၼ်းတႃႇတေၸတ်းႁဵတ်း “လွင်ႈငမ်းယဵၼ်ၼႂ်းမိူင်းမၢၼ်ႈပတ်းပိုၼ်ႉ” ၼၼ်ႉ ယင်း လႆႈၸႂ်ယႂ်ႇယွၼ်းငိုၼ်းတီႈ ၸုမ်းၼွၵ်ႈမိူင်းၶဝ်မႃးၸွႆႈထႅင်ႈလူးၵွၼ်ႇ၊ ဢၼ်ၼႆႉၵေႃႈတေ လႆႈႁၼ်ဝႃႈ မၢၼ်ႈဢမ်ႇမီးၽႅၼ် တႃႇတေႁဵတ်းလွင်ႈငမ်းယဵၼ်လႄႈ တိုၼ်းဢမ်ႇသိုဝ်ႈယူဝ်းၼၼ်ႉယဝ်ႉ။ ၵွပ်ႈၼၼ် ၶၢဝ်းယၢမ်းၼႆႉလမ်ႇလွင်ႈတႄႉတႄႉ၊ ၽႂ်တၼ်းၽႂ်လႅတ်း? ၽႂ်တေယူႇၽႂ်တေၵွႆၼၼ်ႉ မီးတီႈဢွၵ်းဝူၼ်ႉတၢင်း လၵ်းလႅမ် လႄႈ တၢင်းၵမ်ႉထႅမ်ဢဵၼ်ႁႅင်းၵူၼ်းမိူင်းဢိၵ်ႇ ၵေႃႉသိုၵ်း။

['Uncategorized']

2018-07-13T08:24:53

https://shannews.org/archives/6374

မိူင်း USA သင်ႇၾၢႆႇၵဵဝ်ႇၶွင်ႈၶဵင်ႈ ၵူတ်ႇထတ်းဝီႊသႃႊၵူၼ်းမိူင်းႁူမ်ႈတုမ်မၢၼ်ႈလႄႈ မိူင်းလၢဝ်း

မိူင်းဢမေႊရီႊၵႃႊ ဢွၵ်ႇၶေႃႈပိုၼ်ၽၢဝ်ႇႁႂ်ႈ ၸဝ်ႈၼႃႈတီႈၾၢႆႇၵူတ်ႇထတ်းၵူၼ်းၶဝ်ႈမိူင်း ၶဵင်ႈၶႅင်ၵၢၼ်ဢွၵ်ႇဝီႊသႃႊပၼ်ၵူၼ်းမိူင်းႁူမ်ႈတုမ်မၢၼ်ႈလႄႈ မိူင်းလၢဝ်း တႃႇၶဝ်ႈၵႂႃႇၼႂ်းမိူင်း ဢမေႊရီႊၵႃႊ။ ဝၼ်းတီႈ 10/07/2018 ႁွင်ႈၵၢၼ်ၶၢဝ်ႇ AFP ပိုၼ်ၽၢဝ်ႇဝႃႈ – လူင်ပွင်ၸိုင်ႈမိူင်းဢမေႊရီႊၵႃႊ ၸီႉသင်ႇႁႂ်ႈၸဝ်ႈ ၼႃႈတီႈ ၾၢႆႇၵူတ်ႇထတ်းၵူၼ်းၶဝ်ႈမိူင်းလႄႈ ၾၢႆႇၵဵဝ်ႇၶွင်ႈ ဢွၵ်ႇဝီႊသႃႊ ပၼ်ၵူၼ်းမိူင်းလၢဝ်းလႄႈ ၵူၼ်းမိူင်းႁူမ်ႈတုမ်မၢၼ်ႈ ။ ဝၢႆးလင်တင်း 2 မိူင်း ပၢၵ်ႈပႅတ်ႈ လွင်ႈႁပ်ႉဢဝ်ၶိုၼ်းၵူၼ်းမိူင်းတူဝ်ၵဝ်ႇ ဢၼ် USA သူင်ႇပွၵ်ႈမိူင်း။ ႁွင်ႈၵၢၼ်ၾၢႆႇလွင်ႈႁူမ်ႇလူမ်ႈၸိုင်ႈမိူင်း လၢတ်ႈဝႃႈ – “ မိူဝ်ႈလဵဝ် လူင်ပွင်ၸိုင်ႈမိူင်း USA ဢၼ်မီးၸွမ်ၸိုင်ႈၻိူဝ်ႊ ၼိူဝ်ႊ ထရမ်ႊ ဢွၼ်ႁူဝ်ဝၢၼ်ႈမိူင်းဝႆႉယူႇၼႆႉ ၶဵင်ႈၶႅင်ၵူတ်ႇထတ်းၵူၼ်းၶဝ်ႈမိူင်းလႄႈ သူင်ႇၵူၼ်းၶဝ်ႈမိူင်းၵမ်ႈၽွင်ႈ ပွၵ်ႈမိူင်းၽႂ်မၼ်းၶိုၼ်း ၵူၺ်းၵႃႈမိူင်းႁူမ်တုမ်မၢၼ်ႈလႄႈ မိူင်းလၢဝ်းသမ်ႉ ဢမ်ႇႁပ်ႉၶိုၼ်းၵူၼ်းမိူင်းၶဝ်လႄႈ ၸင်ႇႁႂ်ႈမီးလွင်ႈၵူတ်ႇထတ်း ၶဵင်ႈၶႅင်လွင်ႈၵၢၼ်ပၼ်ဝီႊသႃႊ ” ၼႆယဝ်ႉ။ Dr.ၸၢႆးထူၺ်းမွင်ႇ ပီႈၼွင်ႉတႆးဢၼ်ႁွတ်ႈဝႆႉမိူင်း USA လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ – “ ဢၼ်ႁဝ်းၶႃႈလႆႈငိၼ်းတႄႉ ၶဝ်တေၶဵင်ႈၶႅင်ၵူတ်ႇထတ်း ဢၼ်ပဵၼ်ၵူၼ်းယႂ်ႇၵူၼ်းလူင် ၸဝ်ႈၼႃႈတီႈၽူႈမီးပုၼ်ႈၽွၼ်း ၼႂ်းလူင်ပွင် ၸိုင်ႈႁႃႉ၊ ၸုမ်းသိုၵ်းႁႃႉ ၸိူဝ်းၼႆႉၶႃႈဢေႃႈ ၵူၼ်းဝၢၼ်ႈၵူၼ်းမိူင်းယူဝ်းယူဝ်းတႄႉ လႅပ်ႈဢမ်ႇပေႃးၶဵင်ႈၶႅင်ၵူတ်ႇ ထတ်း ” ဝႃႈၼႆ။ မိူင်းဢမေႊရီႊၵႃႊၼႆႉ ပဵၼ်ၸိုင်ႈမိူင်းဢၼ် မီးၵူၼ်းပၢႆႈၵႂႃႇယူႇၼမ်တီႈသုတ်းမိူင်းၼိုင်ႈ မီးၵူၼ်းသွၼ်ႈယူႇၸွမ်း 150 လၢၼ်ႉၵေႃႉ၊ ဢၼ်လုၵ်ႉတၢင်းမိူင်းၶႄႇၵႂႃႇၼမ်သုတ်း မီး 22 လၢၼ်ႉၵေႃႉ ။ လွင်ႈတၢင်းဢၼ်ႁဵတ်းႁႂ်ႈၵူၼ်း ၵမ်ႈၼမ်လႆႈၸႂ်ၵႂႃႇယူႇမိူင်းဢမေႊရီႊၵႃႊၼႆႉ ယွၼ်ႉဝႃႈ ၸိူဝ်းၶဝ်မီးယိူင်းဢၢၼ်း တႃႇႁႃတိုဝ်ႉတၢင်းလီၼႂ်းၸၢတ်ႈပၢၼ်ၶဝ် ၊ပဵၼ်မိူင်းဢၼ်ပၼ်တၢင်းႁၼ်ထိုင်လႆႈလွတ်ႈလႅဝ်းလႄႈ ပဵၼ်မိူင်းဢၼ်ၶိုၼ်ယႂ်ႇၼႆယဝ်ႉ။

['ၵူႈလွင်ႈလွင်ႈ']

2018-07-13T08:15:07

https://shannews.org/archives/6373

ၸွမ်သိုၵ်းလူင် ယွတ်ႈသိုၵ်း ၶဝ်ႈႁူမ်ႈ မၢႆတွင်းဝၼ်းၶုၵ်းထူပ်း ၸဝ်ႈၵွၼ်းၸိူင်း လူႉသဵင်ႈ ၶွပ်ႈတဵမ် 27 ပီ

ၸဝ်ႈၵွၼ်းၸိူင်း(ႁွင်ႉ) ၸဝ်ႈမူဝ်ႁိူင်း ၽူႈႁၢပ်ႇၵၢၼ်ၸိူဝ်ႉၸၢတ်ႈတႆး ၸဝ်ႈၼိုင်ႈ ဢၼ်လႆႈလူႉသဵင်ႈၵၢမ်ႇၵႂႃႇ ၶွပ်ႈတဵမ် 27 ပီၼၼ်ႉ ယူႇတီႈႁူဝ်ပဝ်ႈ RCSS/SSA ၸွမ်သိုၵ်းလူင် ယွတ်ႈသိုၵ်း ၶဝ်ႈႁူမ်ႈၸွမ်း ဝႃႈၼႆ။ ဝၼ်းတီႈ 12/07/2018 ၸဝ်ႈၵွၼ်းၸိူင်း(ႁွင်ႉ) ၸဝ်ႈမူဝ်ႁိူင်း လူႉသဵင်ႈ ၶွပ်ႈတဵမ် 27 ပီသေ ၸတ်းႁဵတ်းဝၼ်းၶုၵ်း ထူပ်းမၢႆတွင်း တီႈၶုမ်ၵုတ်းၸဝ်ႈၵွၼ်းၸိူင်း တီႈၼိူဝ်ၵွင်းလွႆဝၢၼ်ႈလၵ်းတႅင်ႇ ဢိူင်ႇပဵင်းလူင် ၸႄႈဝဵင်း ဝဵင်းႁႅင် ၸႄႈ တွၼ်ႈၵဵင်းမႆႇ ၸိုင်ႈထႆး ဝႃႈၼႆ။ ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA လၢတ်ႈဝႃႈ “ ၸဝ်ႈၵွၼ်းၸိူင်းၼႆႉ ပဵၼ်ၽူႈၼမ်း၊ ၽူႈဢွၼ်ႁူဝ်လီ။ မီးၸႂ်ၽႃႇၵၢင်ဝၢင်းၶိူင်ႈ၊ ပူၵ်းသူၼ်းလႆႈလွင်ႈၽွမ်ႉႁူမ်ႈ၊ ၵၢၼ်လုၵ်ႉၽိုၼ်ႉ တႆးၵူႈပၢၼ်ပၢၼ် ဢမ်ႇဢွင်ႇၼႆႉ ယွၼ်ႉပိူဝ်ႈတႆးႁဝ်းဢမ်ႇၽွမ်ႉၵၼ်။ ၶဵၼ်ၼႆႉ ဢမ်ႇလႆႈၵဝ်းႁဝ်း၊ ႁဝ်းၼင်ႇၵၼ်၊ သႄႉၵၼ်၊ သူၼ်းၵၼ်သေတႅၵ်ႇၵၼ်မႃးၵူႈပၢၼ်ပၢၼ်။ သင်ၵူႈမူႇၵူႈၸုမ်း တိုဝ်းၵမ်ၸွမ်းၶေႃႈၵႂၢမ်း သင်ႇသွၼ်ၸဝ်ႈ ၵွၼ်းၸိူင်း မႄး၊ ႁၵ်ႉ၊ ၽွမ်ႉ၊ ၸွႆႈတႄႉ ၵၢၼ်ၸိူဝ်ႉၸၢတ်ႈတေၵႂႃႇလႆႈလီ။ ၵူၼ်းၵႃႈ ၵူႈဝၼ်းၼႆႉ ႁဝ်းဢမ်ႇလႆႈၸႂ်ႉတိုဝ်း ပၢႆးဝူၼ်ႉၸဝ်ႈၵွၼ်းၸိူင်း မႄး၊ ႁၵ်ႉ၊ ၽွမ်ႉ၊ ၸွႆႈသေ ႁဝ်းသမ်ႉၵႂႃႇၸႂ်ႉတီႈၸၵ်း၊ ၸႅၵ်ႇ၊ တႅၵ်ႇ၊ ယႃႉ ၵူၺ်းလႄႈ ၵၢၼ် ၸိူဝ်ႉၸၢတ်ႈႁဝ်းဢမ်ႇၶိုၼ်ႈၼႃႈလႆႈ။ ဝၼ်းမိူဝ်ႈၼႆႉ ၽွမ်ႉၵၼ်ၼႆ ၽွမ်ႉတီႈသူပ်းၵူၺ်း၊ ၸႂ်ႁဝ်းသမ်ႉဢမ်ႇႁၵ်ႉၵၼ်လႆႈ” ဝႃႈၼႆ။ ၼႂ်းပၢင်ၶုၵ်းထူပ်း ၸဝ်ႈၵွၼ်းၸိူင်းလူႉသဵင်ႈ ၶွပ်ႈတဵမ် 27 ပီ ပွၵ်ႈၵမ်းၼႆႉ ၽူႈယႂ်ႇၵူၼ်းလူင်ဢၼ်ပဵၼ် လုၵ်ႈၼွင်ႉ တပေးၵဝ်ႇ ၸဝ်ႈၵွၼ်းၸိူင်း မႃးၶဝ်ႈႁူမ်ႈတင်းၼမ် မိူၼ်ၼင်ႇ ၸွမ်သိုၵ်းလူင် ယွတ်ႈသိုၵ်း၊ ၵႅမ်ႁူဝ်ပဝ်ႈ 2 ၸွမ်သိုၵ်း လူင် ၸၢႆးယီႈ၊ ၽူႈၵိူဝ်းၵုမ် RCSS/SSA ၸဝ်ႈပၢႆးမိူင်း၊ ၸဝ်ႈၵၼ်းၸဵတ်းလႄႈ ၸဝ်ႈၶိုၼ်းသႂ် လႄႈ ၽူႈ ယႂ်ႇၵူၼ်းလူင် ၼႂ်းၵၢၼ်လုၵ်ႉၽိုၼ်ႉမႃးၶဝ်ႈႁူမ်ႈ ၸဵမ်ၸိူဝ်းၼႆႉ။ လိူဝ်ၼၼ်ႉ ၵေႃႉသိုၵ်း ႁၢၼ်၊ ပလိၵ်ႈထႆး၊ ၽူႈယႂ်ႇၵူၼ်းလူင် ၼႂ်း လၵ်းတႅင်ႇ၊ ဝဵင်းႁဵင်လႄႈ လုၵ်ႈလၢင်းၼၢင်းမေး ၸဝ်ႈၵွၼ်းၸိူင်း ႁူမ်ႈၵၼ် ဝၢင်းတူင်ႇမွၵ်ႇမွင်ၸႂ် တီႈၶုမ် ၵုတ်းၸဝ်ႈ ၵွၼ်းၸိူင်းၵႂႃႇ ဝႃႈၼႆ။ ၸဝ်ႈၵွၼ်းၸိူင်း(ႁွင်ႉ) ၸဝ်ႈမူဝ်ႁိူင်းၼႆႉ ယွၼ်ႉပဵၼ်တၢင်းပဵၼ်မၢၵ်ႇႁႅင်း(ၵႅၼ်ႊသိူဝ်ႊ)သေ လႆႈလူႉသဵင်ႈၵၢမ်ႇၵႂႃႇမိူဝ်ႈ ဝၼ်းတီႈ 11 လိူၼ်ၵျူႊလၢႆႊ 1991 ဝႃႈၼႆ။

['ၵၢၼ်သိုၵ်း']

2018-07-13T08:05:17

https://shannews.org/archives/6370

တီႉလႆႈ ယႃႈမဝ်းၵမ် ၼႂ်းၸႄႈဝဵင်းလွႆလႅမ် ၶၼ်ငိုၼ်း 3,550 သႅၼ်ပျႃး

ႁွင်ႈၵၢၼ်ၾၢႆႇႁူမ်ႇလူမ်ႈ ၼႂ်းမိူင်းတႆး ပိုၼ်ၽၢဝ်ႇဝႃႈ တီႉလႆႈယႃႈမဝ်းၵမ် ၼႂ်းၸႄႈဝဵင်းလွႆလႅမ် ၶၼ်ငိုၼ်း 3,500 သႅၼ်ပျႃး ဝႃႈၼႆ။ ဝၼ်းတီႈ 11/07/2018 ယၢမ်းၵၢင်ၼႂ် ပလိၵ်ႈၾၢႆႇၽဵဝ်ႈမူၺ်ႉယႃႈမဝ်းၵမ် မၢႆ 27 ၸႄႈဝဵင်းလွႆလႅမ် ဢိၵ်ႇလူၺ်ႈ ၸဝ်ႈၼႃႈတီႈထႅင်ႈလၢႆၾၢႆႇ ႁူမ်ႈၵၼ်သေ ပႂ်ႉၵူတ်ႇထတ်း တီႈတၢင်းဢွၵ်ႇ ဝဵင်းလွႆလႅမ် သဵၼ်ႈတၢင်း လွႆလႅမ်-တူၼ်ႈတီး ႁိမ်းဝၢၼ်ႈႁူဝ်တိုဝ်ႉ ၼႂ်းၸႄႈဝဵင်းလွႆလႅမ် ၸိုင်ႈတႆးပွတ်းၸၢၼ်း။ ၵူတ်ႇထတ်းႁၼ် ၼႂ်းၵႃးလမ်းၼိုင်ႈ ဢၼ်ၸိုဝ်ႈႁွင်ႉ ဢူးဝိၼ်းထုတ်ႉ ႁေႃႈမႃးၼၼ်ႉ ဝႃႈၼႆ။ ၸဝ်ႈၼႃႈတီႈၶဝ် ၵူတ်ႇထတ်းႁၼ်ယႃႈမဝ်းၵမ်ၼႂ်းၵႃးၼၼ်ႉ ယႃႈမႃႉ 230,000 မဵတ်ႉ၊ ယႃႈဢႆႊသ် 5 ၵီႊလူဝ်ႊ၊ ငိုၼ်း 4 သႅၼ်ပျႃးလႄႈ ၾူၼ်း 4 လုၵ်ႈ ႁူမ်ႈၵၼ် ၶၼ်ငိုၼ်း 3,550 သႅၼ်ပျႃး ဝႃႈၼႆ။ လိူဝ်ၼၼ်ႉ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ယၢမ်းဝၢႆးဝၼ်း ပလိၵ်ႈၾၢႆႇၽဵဝ်ႈမူၺ်ႉယႃႈမဝ်းၵမ် မၢႆ 23 ၸႄႈဝဵင်း တၢင်ႉယၢၼ်း ၵူတ်ႇထတ်းတီႉလႆႈ ယႃႈမႃႉ 146 မဵတ်ႉ၊ ၵွင်ႈပွတ်း 1 လဝ်းလႄႈ မၢၵ်ႇၵွင်ႈ ၸဵမ်ၸိူဝ်းၼႆႉ တီႈၼႂ်း ၵႃးဢၢႆႈလူး တီႈတၢင်းဢွၵ်ႇဝၢၼ်ႈႁူဝ်ယႃႉ ၸႄႈဝဵင်းမိူင်းယႆ ၸိုင်ႈတႆးပွတ်းႁွင်ႇ ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈပလိၵ်ႈၶဝ် လႆႈၵုမ်းၶင်တူဝ် ၵူၼ်းၵႃႉၶၢႆယႃႈမဝ်းၵမ်ၸိူဝ်းၼႆႉသေ ပိုတ်ႇဢမူႉ/ၶၻီႊ ဢဝ် လိူင်ႈလၢဝ်းၸွမ်းၼင်ႇပၵ်းပိူင်မၢႆမီႈဝၢၼ်ႈမိူင်းမီး ဝႃႈၼႆ။

['ယႃႈမဝ်းၵမ်']

2018-07-13T07:12:09

https://shannews.org/archives/6367

ၼေႃႇၽူႈတႅၼ်းဢၼ်တေၶဝ်ႈၶႅင်ႇ ပၢင်လိူၵ်ႈတင်ႈသွမ်ႈ ပႃႇတီႇ 24 ဢၼ် တင်းၽူႈသုၼ်ႇလဵဝ် တင်းမူတ်းမီး 69 ၵေႃႉ

ပၢင်လိူၵ်ႈတင်ႈသွမ်ႈ ဢၼ်တေၸတ်းႁဵတ်းၼႂ်းႁၢင်ပီ 2018 ၼႆႉ မီးၼေႃႇၽူႈတႅၼ်းဢၼ်တေၶဝ်ႈၶႅင်ႇ တႃႇ 13 တီႈ တင်းမူတ်း မီး 69 ၵေႃႉ။ ဝၼ်းတီႈ 02-11/07/2018 ၼေႃႇၽူႈတႅၼ်းဢၼ်တေၶဝ်ႈၶႅင်ႇပၢင်လိူၵ်ႈတင်ႈသွမ်ႈ ၼႂ်းဝၼ်းတီႈ 03/11/2018 ၼၼ်ႉ ဢွၼ်ၵၼ်တၢင်ႇသဵၼ်ႈၸိုဝ်ႈ တီႈၶွမ်ႊမသျိၼ်ႊပၢင်လိူၵ်ႈတင်ႈမိူင်းႁူမ်ႈတုမ် တင်းမူတ်းမီးၵႂႃႇ 69 ၵေႃႉ။ ၼႂ်းၼၼ်ႉ ပႃႇတီႇၼူၵ်ႉယုင်း တေၶဝ်ႈၶႅင်ႇတင်း 13 တီႈၼင်ႈ။ ပႃႇတီႇသၢင်ႇသီႈသမ်ႉ တေၶဝ်ႈၶႅင်ႇ 10 တီႈၼင်ႈ ပႃႇတီႇႁူဝ်သိူဝ် 2 တီႈၼင်ႈလႄႈ ပႃႇတီႇသိူဝ်ၽိူၵ်ႇ 2 တီႈၼင်ႈ ဝႃႈၼႆ။ ၼေႃႇၽူႈတႅၼ်း 69 ၵေႃႉၼႆႉ ယူႇတီႈၼႂ်းပႃႇတီႇသေ ၶဝ်ႈၶႅင်ႇ မီး 62 ၵေႃႉလႄႈ သုၼ်ႇတူဝ်သမ်ႉ 7 ၵေႃႉ။ ပႃႇတီႇ ဢၼ်ၶဝ်ႈၶႅင်ႇၵၼ်တင်းမူတ်း 24 ပႃႇတီႇ ဝႃႈၼႆ။ 13 တီႈၼင်ႈ ဢၼ်လုတ်ႈႁၢမ်းပဝ်ႇဝႆႉ ၼႂ်းသၽႃးၼၼ်ႉ ပႃးတီႈၼင်ႈၽူႈတႅၼ်းသၽႃးၵူၼ်းမိူင်း ၸႄႈဝဵင်းလၢႆးၶႃႈ ၼိုင်ႈတီႈၼင်ႈ။ တီႈၸႄႈဝဵင်းလၢႆးၶႃႈၼႆႉ တေပဵၼ်တႆး 3 ၵေႃႉ ၶဝ်ႈၶႅင်ႇၵၼ် ပႃႇတီႇႁူဝ်သိူဝ် ပဵၼ်ၸၢႆးဢူၵ်ႉၵႃႇ။ ပႃႇတီႇသိူဝ်ၽိူၵ်ႇ ၸၢႆးသူၺ်ႇသႅင်းလႄႈ ပႃႇတီႇၼူၵ်ႉယုင်း ၸၢႆးဢွင်ႇထုၼ်းလေး ၸိူဝ်းၼႆႉ။ လိူဝ်ၼၼ်ႉ တီႈၼင်ႈၽွင်းလူင် ၾၢႆႇၸၢဝ်းၶိူဝ်းတႆး ဢၼ်လုတ်ႈႁၢမ်းပဝ်ႇဝႆႉတီႈဝဵင်းလိူဝ်ႇၼၼ်ႉ ၼေႃႇၽူႈတႅၼ်း ဢၼ်ပဵၼ်တႆး 4 ၵေႃႉ။ ပႃႇတီႇႁူဝ်သိူဝ် ပဵၼ်ၼၢင်းထူၺ်းမုင်ႇ၊ ပႃႇတီႇသိူဝ်ၽိူၵ်ႇ ၻွၵ်ႊတိူဝ်ႊ ၸၢႆးၵျေႃႇဢုင်းလႄႈ ပႃႇတီႇၼူၵ်ႉယုင်းသမ်ႉ ၸၢႆးပၢၼ်းသႅင်၊ ပႃႇတီႇသၢင်ႇသီႈသမ်ႉ ၸၢႆးဢွင်ႇၵျီး ၸိူဝ်းၼႆႉ။ ၶွမ်ႊမသျိၼ်ႊ ပၢင်လိူၵ်ႈတင်ႈမိူင်းႁူမ်ႈတုမ် ပိုၼ်ၽၢဝ်ႇသဵၼ်ႈၸိုဝ်ႈၽူႈမီးသုၼ်ႇတွတ်ႈၶႅပ်းၵၢင်ၸႂ် တႃႇၶၢဝ်းတၢင်း 2 ဝူင်ႈ။ တႄႇဢဝ်ဝၼ်းတီႈ 09/07/2018 ၼႆႉၵႂႃႇ တွၼ်ႈတႃႇၸိူဝ်းမီးသုၼ်ႇတွတ်ႈၶႅပ်းၵၢင်ၸႂ်ပၢင်လိူၵ်ႈတင်ႈသွမ်ႈ ႁၢင်ပီ 2018 ၼႆႉ။

['ၵူႈလွင်ႈလွင်ႈ']

2018-07-13T07:08:54

https://shannews.org/archives/6365

ပလိၵ်ႈမၢၼ်ႈ တီႉလႆႈ ယႃႈၽိူၵ်ႇတင်းယႃႈမႃႉ တီႈလၢၼ်ႇၼွင်ၶဵဝ်

ပလိၵ်ႈၾၢႆႇၽဵဝ်ႈမူၺ်ႉယႃႈမဝ်းၵမ် ၼႂ်းၸႄႈဝဵင်းၼွင်ၶဵဝ် ၵူတ်ႇထတ်း ၵႃးလမ်းၼိုင်ႈ ထူပ်းႁၼ် ယႃႈၾိၼ်ႇၽိူၵ်ႇ ၼမ်ႉၼၵ်း 484 ၵရမ်ႊလႄႈ ယႃႈမႃႉ 3,900 မဵတ်ႉ ဝႃႈၼႆ။ ဝၼ်းတီႈ 12/07/2018 ယၢမ်းၵၢင်ၼႂ် 6 မူင်း ပလိၵ်ႈၾၢႆႇၽဵဝ်ႈမူၺ်ႉယႃႈမဝ်းၵမ် မၢႆ24 ၸႄႈဝဵင်းၼွင်ၶဵဝ် တင်း ၸဝ်ႈ ၼႃႈတီႈလၢႆႁွင်ႈၵၢၼ် ႁူမ်ႈၵၼ်သေ ပႂ်ႉၵူတ်ႇထတ်းယႃႈမဝ်းၵမ်ၸွမ်းလူတ်ႉၵႃး။ ထတ်းၺႃးယႃႈမဝ်းၵမ်ၼႂ်းၵႃး ဢွင်ႇမိၼ်ႉ ဢႃယု 37 ပီ ၵူၼ်း ၸႄႈဝဵင်းၵူတ်ႉၶၢႆ ထူပ်းႁၼ်ယႃႈၽိူၵ်ႇတင်း ယႃႈမႃႉ တီႈလၢၼ်ႇဢူဝ်ႊရီႊယၼ်တိူဝ်ႊ တၢင်းၶဝ်ႈဝဵင်း ၼွင်ၶဵဝ် ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ၼႂ်းၵႃး ဢူးဢွင်ႇမိၼ်ႉၼၼ်ႉ ထူပ်းႁၼ် ယႃႈၽိူၵ်ႇ ဢၼ်ပဵၼ်ၽွင် သႂ်ႇၵွၵ်းသပျႃႇဝႆႉ 22 ၵွၵ်း ။ ယဝ်ႉၵေႃႈ ယႃႈမႃႉ 3,900 မဵတ်ႉ တင်းမူတ်း ၼမ်ႉၼၵ်း 351 ၵရမ်ႊ ဝႃႈၼႆ။

['ယႃႈမဝ်းၵမ်']

2018-07-13T07:05:55

https://shannews.org/archives/6361

ၽူႈၼမ်းယၢင်းၽိူၵ်ႇလူမ်ႉ/ ၽူးၼမ်းဝႃႉ ပဵၼ်လူမ်း လႆႈၶဝ်ႈႁူင်းယႃတီႈၼေႇပျီႇတေႃႇ

ႁူဝ်ပဝ်ႈလူင် ႁူမ်ႈတုမ်ယၢင်းၽိူၵ်ႇ KNU ၸွမ်သိုၵ်းလူင်မူႇတူးသေးၽူဝ်း ၶွင်ႉလူမ်ႉမိူဝ်ႈၶိုၼ်ႈလၢတ်ႈၵႂၢမ်း၊ ၵႅမ်ႁူဝ်ပဝ်ႈ ၸုမ်းဝႃႉသမ်ႉ ၵႂႃႇပဵၼ်လူမ်းသေ လႆႈၶဝ်ႈႁူင်းယႃ/ ယူတ်းယႃတူဝ်တီႈၼေႇပျီႇတေႃႇ။ ဝၼ်းတီႈ 11/07/2018 ဝၼ်းတႄႇပၢင်ၵုမ်ၼၼ်ႉ ၽူႈၼမ်းႁူမ်ႈတုမ်ၸိူဝ်ႉၸၢတ်ႈ ယၢင်းၽိူၵ်ႇ တၢင်တူဝ်ၸုမ်းလူင်း လၢႆးမိုဝ်း 10 ၸုမ်းသေ ၶိုၼ်ႈလၢတ်ႈၵႂၢမ်း ၽွင်းတိုၵ်ႉၶိုၼ်ႈၵႂႃႇၼၼ်ႉ ၵႂႃႇၶွင်ႉလူမ်ႉတီႈႁူဝ်ၶိုၼ်ႈလႆ ျၶဵင်ႇလၢတ်ႈၵႂၢမ်း ဢမ်ႇထိုင်တီႈလႆႈမႆႈၸႂ်ၼင်ႇၵဝ်ႇ။ ဝၼ်းတီႈ 12/07/2018 ယၢမ်းဝၢႆးဝၼ်း ဢူးပဝ်းယဵဝ်ႇယီႉ ဢႃယု 74 ပီ ၵႅမ်ႁူဝ်ပဝ်ႈ တပ်ႉသိုၵ်းဝႃႉ UWSA ဢၼ် ဢွၼ်ႁူဝ်ၸုမ်းဢူၺ်းလီပွတ်းႁွင်ႇသေ ၵႂႃႇၶဝ်ႈႁူမ်ႈပၢင်ၵုမ်လူင် ပၢင်လူင် ပီႁူဝ်ပၢၵ်ႇ 21 ၵမ်းထူၼ်ႈ 3 တီႈၼေႇ ပျီႇတေႃႇၼၼ်ႉ လႆႈၵႂႃႇပဵၼ်လူမ်း မဝ်းသေ လႆႈၶဝ်ႈယႃတူဝ်တီႈႁူင်းယႃၼေႇပျီႇတေႃႇ ဝႃႈၼႆ။ ဢူးၺီႇလၢၼ်ႇ ၽူႈၶၢၼ်ပၢၵ်ႇ ၸုမ်းဝႃႉ လၢတ်ႈတီႈသိုဝ်ႇၶၢဝ်ႇ ဢေႊရႃႊဝတီႊဝႃႈ “ တေႃႈလဵဝ်တႄႉ လီၶိုၼ်ႈမႃးယဝ်ႉ။ ယွၼ်ႉမႆႈၵေႃႈတေပႃး။ လိူဝ်ၼၼ်ႉ ၾိင်ႈၾႃႉ(ရႃႇသီႇဢုတု) တီႈၼေႇပျီႇတေႃႇ တင်း တီႈဝႃႉႁဝ်းၶႃႈယူႇၼႆႉ မၼ်းပိူင်ႈ ၵၼ်ဝႆႉ။ ထႅင်ႈလွင်ႈၼိုင်ႈ ၵၢၼ်ၵိၼ်ယႅမ်ႉၵေႃႈ ပိူင်ႈၵၼ်ဢိတ်းဢီႈ” ဝႃႈၼႆ။ ယူႇတီႈၸုမ်းဢူၺ်းလီပွတ်းႁွင်ႇ တင်း ၽူႈၵိူဝ်းၵုမ် မိူင်းႁူမ်ႈတုမ်မိူင်းမၢၼ်ႈ တေႃႇဢွင်ႇသၢၼ်းၸုၵျီႇ ႁူပ်ႉထူပ်းဢုပ်ႇ ဢူဝ်းၵၼ်ၼၼ်ႉ တူဝ်ပဝ်းယဵဝ်ႇယီႉ ဢမ်ႇလႆႈၶဝ်ႈႁူမ်ႈၸွမ်း၊ ၸၢဝ်းၵေႃႇဢၢင်း လႆႈတၢင်တူဝ်သေ ႁူပ်ႉထူပ်း ၵႂႃႇၸွမ်း ဝႃႈၼႆ။ ပၢင်ၵုမ်လူင် ပၢင်လူင် ႁူဝ်ပၢၵ်ႇပီ 21 ပွၵ်ႈၵမ်း 3 ၼႆႉ တႄႇၸတ်းႁဵတ်း 11-16/07/2018 တႃႇၶၢဝ်းတၢင်း 6 ဝၼ်း ဝႃႈၼႆ။

['ၵၢၼ်မိူင်း']

2018-07-13T02:20:13

https://shannews.org/archives/6358

ၸွမ်ၸိုင်ႈႁူပ်ထူပ်း ၶႃႈႁၢပ်ႇၵၢၼ်လုမ်းလူင်ပွင်ၸိုင်ႈ ၵွၼ်ႇထိုင်ပၢင်ၵုမ်လူင် 21ပၢင်လူင်

ၸွမ်ၸိုင်ႈႁူပ်ထူပ်း ၶႃႈႁၢပ်ႇၵၢၼ်လုမ်းလူင်ပွင်ၸိုင်ႈ ၵွၼ်ႇထိုင်ပၢင်ၵုမ်လူင် 21ပၢင်လူင်

['Uncategorized']

2018-07-12T10:02:07

https://shannews.org/archives/6352

ဢွၼ်ႇၸၢႆးတႆး ထုၵ်ႇၼႄးဝႃႈ လၵ်ႉၶွမ်းၼႆသေ ၺႃးပလိၵ်ႈထႆးတီႉယဵတ်ႈၶွၵ်ႈ

ဢွၼ်ႇၸၢႆးတႆး ၶဝ်ႈႁဵတ်းၵၢၼ်ၼႂ်းမိူင်းထႆး ထုၵ်ႇၼႄးဝႃႈ ပဵၼ်ၵူၼ်းလၵ်ႉဢဝ်ၶွမ်း လုၵ်ႈႁဵၼ်းၸၼ်ႉၸွမ် ၵဵင်းမႆႇ ၼႆသေ ၺႃးၸဝ်ႈၼႃႈတီႈပလိၵ်ႈထႆး တီႉၺွပ်းသႂ်ႇၶွၵ်ႈ။ ဝၼ်းတီႈ 12/07/2018 ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF ဢိၵ်ႇပေႃႈမႄႈပီႈၼွင်ႉၵမ်ႈၽွင်ႈ ၵႂႃႇသူႇၸႂ်း ၸၢႆးလၢဝ် ၵေႃႉဢၼ်ထုၵ်ႇၼႄးဝႃႈ ပဵၼ်ၵူၼ်းလၵ်ႉၶွမ်း (ၶွမ်းၽိဝ်းတိူဝ်ႊ Note Book ) လုၵ်ႈႁဵၼ်းၸၼ်ႉၸွမ်ၵဵင်းမႆႇ သေ ဢဝ်မိူဝ်းလဵၼ်ႈတီႈႁွင်ႈ ၺႃးပလိၵ်ႈထႆး တီႉၺွပ်းသႂ်ႇၶွၵ်ႈ တီႈၸႄႈဝဵင်းမႄႈတႅင် ၸႄႈတွၼ်ႈၵဵင်းမႆႇ။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ တၢင်းလုမ်းတြႃး တႅပ်းတတ်းဝႃႈ တေလႆႈတူၵ်းၶွၵ်ႈမွၵ်ႈ 6 လိူၼ် ဝၢႆးၼၼ်ႉတေဢဝ်တူဝ် မၼ်းပၼ်တီႈတေႃးမေႃး ပိူဝ်ႈသူင်ႇပွၵ်ႈမိူဝ်း / တၢင်းမိူင်းတႆးသမ်ႉဢမ်ႇမီးႁိူၼ်းယေးယဝ်ႉ ၊ ပေႃးဢဝ်ငိုၼ်းၵမ်ႉဢဝ်တႄႉ တေသဵင်ႈငိုၼ်းထႆးဢမ်ႇယွမ်းသႅၼ်ဝၢတ်ႇ။ တၢင်း ၼႃႈႁိူၼ်းၶဝ်သမ်ႉ ထူပ်းတၢင်းယၢပ်ႇလွင်ႈငိုၼ်း ပေႃႈမႄႈ ၵေႃႈဢမ်ႇပေႃးယူႇလီ သမ်ႉလႆႈလဵင်ႉလုၵ်ႈၼမ် ၊ၵႃႈဝတ်း ဝႂ်ၸိူဝ်းၼႆႉ ။ ၵွပ်ႈၼၼ်လႄႈ သင်ပီႈၼွင်ႉ ႁဝ်းၶႂ်ႈမီးၼမ်ႉၸႂ်ၸွႆႈထႅမ်ၼႆၸိုင် တေပဵၼ်လွင်ႈလီတႄႉၶႃႈ ” ဝႃႈၼႆ။ ၸၢႆးပိူင်း သိုပ်ႇလၢတ်ႈထႅင်ႈဝႃႈ – “ ႁဝ်းၶႃႈဢမ်ႇႁူႉလီလီဝႃႈလွင်ႈတၢင်းမၼ်းပဵၼ်ၸိူင်ႉႁိုဝ်တႄႉတႄႉ မၢင်ၸိူဝ်းဝႃႈ လုၵ်ႈႁဵၼ်းၶဝ်မႃးၵိၼ်ၶဝ်ႈတီႈႁၢၼ်ႉဢၼ်မၼ်းႁဵတ်းၵၢၼ်ၼၼ်ႉသေလိုမ်းၶွမ်းဝႆႉ မၼ်းၸၢႆး သမ်ႉဢဝ်မိူဝ်းလဵၼ်ႈတီႈႁွင်ႈ ၊ မၢင်ၸိူဝ်းသမ်ႉဝႃႈ ပဵၼ်ဢူၺ်းၵေႃႉမၼ်းဢဝ်မႃး မိူဝ်ႈၸဝ်ႈၼႃႈတီႈၶဝ်မႃးၸွမ်းဢဝ်တီႈႁွင်ႈၼၼ်ႉသမ်ႉ ၺႃးမၼ်းၸၢႆးယူႇဝႆႉလႄႈ ၸင်ႇတီႉမၼ်း ၸၢႆးၵႂႃႇလွင်ႈတၢင်း မၼ်းပဵၼ်ႁိုဝ်တႄႉတႄႉဢၼ်ဝႃႈၼႆႉ ႁဝ်းၶႃႈတေ သိုပ်ႇႁႃၶေႃႈမုလ်းၵႂႃႇထႅင်ႈၶႃႈ” ဝႃႈၼႆ။ ပေႃႈမႄႈမၼ်းၸၢႆးလၢတ်ႈဝႃႈ – “ မိူဝ်ႈလဵဝ်တီႈလိၼ်တီႈႁိူၼ်းႁဝ်းၼႂ်းမိူင်းတႆးၵေႃႈ ဢမ်ႇမီးယဝ်ႉၶႃႈ ။ မႃးယူႇတၢင်း ၼႆႉၵေႃႈ ငိုၼ်းလၢႆးဝၼ်းလႆႈဢေႇၼႃႇ လဵင်ႉလုၵ်ႈႁေ၊ ၵႃႈဝတ်းဝႂ်ႁေ ပၢႆးယူႇလီၵေႃႈ ဢမ်ႇတဵမ်ထူၼ်ႈ တႃႇတေၵႂႃႇထုတ်ႇဢဝ်မၼ်းၸၢႆးၵေႃႈ ဢမ်ႇမီးငိုၼ်းၶႃႈ ၊ မၼ်းၸၢႆးယူႇၼႂ်းၶွၵ်ႈၼၼ်ႉၵေႃႈ ၺႃးၵူၼ်းၼႂ်းၶွၵ်ႈၼင်ႇၵၼ်ပေႉ ၵိၼ် ႁဵတ်းတီႈမၼ်းၼႃႇ ဢေးလူမၼ်းတႄႉတႄႉၶႃႈ ယွၼ်းပိုင်ႈၽူႈမီးၼမ်ႉၸႂ်ႁဝ်းဢေးလူၸွႆႈထႅမ်သေၵမ်းၶႃႈ ” ဝႃႈၼႆ။ ၸၢႆးလၢဝ် ၼႆႉပဵၼ်လုၵ်ႈ ၸၢႆးတီ + ၼၢင်းမိၼ်ႉၽူၺ်း ပဵၼ်ၵူၼ်းမိူင်းပွၼ် ၸႄႈတွၼ်ႈတူၼ်ႈတီး ၸိုင်ႈတႆးပွတ်း ၸၢၼ်း ။ မီးပီႈၼွင်ႉႁူမ်ႈတွင်ႉ 6 ၵေႃႉ မၼ်းၸၢႆးပဵၼ်ၵေႃႉတီႈ 3 မႃးႁဵတ်းၵၢၼ် ၼႂ်းမိူင်းထႆးလႆႈပီပၢႆ။ ပေႃႈမႄႈႁဵတ်း ၵၢၼ်ၵေႃႇသၢင်ႈ မၼ်းၸၢႆးသမ်ႉႁဵတ်းၵၢၼ်တီႈႁၢၼ်ႉၶၢႆတၢင်းၵိၼ်။ ၺႃးပလိၵ်ႈတီႉၺွပ်းမိူဝ်ႈ လိူၼ်မၢတ်ႉၶျ် 2018။

['ႁႅင်းငၢၼ်းၶၢမ်ႈမိူင်း']

2018-07-12T09:17:37

https://shannews.org/archives/6348

ပလိၵ်ႈမၢၼ်ႈမိူင်းၽျၢၵ်ႈ တီႉလႆႈယႃႈမဝ်းၵမ် ၶၼ်ငိုၼ်း 6 လၢၼ်ႉပျႃးပၢႆ

ပလိၵ်ႈမၢၼ်ႈ ၵူတ်ႇထတ်းတီႉလႆႈ ယႃႈမႃႉ 6,405 မဵတ်ႉ တူၵ်းမႅၼ်ႈငိုၼ်း 6,405,000 ပျႃး (ႁူၵ်းလၢၼ်ႉသီႇသႅၼ်ပၢႆႁႃႈႁဵင်ပျႃး) ၼႂ်းၸႄႈဝဵင်းမိူင်းၽျၢၵ်ႈ မိူင်းတႆးပွတ်းဢွၵ်ႇ။ ဝၼ်းတီႈ 09/07/2018 ယၢမ်းဝၢႆးဝၼ်း 3 မူင်း ပလိၵ်ႈမၢၼ်ႈလၢႆၾၢႆႇႁူမ်ႈၵၼ်သေ ၶဝ်ႈၵူတ်ႇထတ်းႁိူၼ်းၵူၼ်းဝၢၼ်ႈ ၸိုဝ်ႈႁွင်ႉ မၼႃႇလေႃး ဢႃယု 35 ပီ တီႈပွၵ်ႉသေးတၢၼ်း(ဈေးတန်းကွက်သစ်ရပ်ကွက်) ၼႂ်းၸႄႈဝဵင်းမိူင်းၽျၢၵ်ႈ ၸႄႈတွၼ်ႈတႃႈၶီႈလဵၵ်း ၸိုင်ႈတႆးပွတ်းဢွၵ်ႇ။ ၸၢႆးၶမ်းၸၼ် ႁူဝ်ပဝ်ႈပႃႇတီႇသိူဝ်ၽိူၵ်ႇ ၸႄႈဝဵင်းမိူင်းၽျၢၵ်ႇ လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ ၵူၼ်းၵေႃႉဢၼ်ဢဝ်မႃးၶၢႆၼၼ်ႉ ပဵၼ်ၸၢဝ်းလႃးႁူႇ။ မၼ်းၵႂႃႇႁပ်ႉဢဝ်မႃးတီႈလွႆပၢင်ၵႂၢႆး တၢင်းပွတ်းၵဵင်းတုင် တႃႇၶၼ်ငိုၼ်း 15 သႅၼ်ပျႃးသေယဝ်ႉ ၶိုၼ်းသိုပ်ႇၶၢႆၶိုၼ်း”ဝႃႈၼႆ။ လိူဝ်ၼၼ်ႉ ယူႇတီႈၸဝ်ႈၼႃႈတီႈတီႉၺွပ်းၵုမ်းၶင်တူဝ် မၼႃႇလေႃး ဢႃယု 35 ပီယဝ်ႉ သိုပ်ႇထတ်းထၢမ်ထႅင်ႈ၊ ႁပ်ႉႁူႉဝႃႈ ၵူၼ်းၵဵဝ်ႇၶွင်ႈ၊ သိုပ်ႇတီႉၺွပ်း မၼႃႇတေး ဢႃယု 30 ပီ တင်း မၼႃႇပူဝ်း ဢႃယု 37 ပီ လႆႈယႃႈမႃႉထႅင်ႈ တင်းမူတ်းႁူမ်ႈၵၼ်ပဵၼ်ၵႂႃႇ 6,405 မဵတ်ႉ ဝႃႈၼႆ။ တေႃႈလဵဝ် ယူႇတီႈၸဝ်ႈၼႃႈတီႈပလိၵ်ႈ လႆႈၵုမ်းၶင်တူဝ် ၶဝ်ၸိူဝ်းၼႆႉသေ ပိုတ်ႇဢမူႉ/ၶၻီႊ ဝႆႉတီႈႁူင်းပလိၵ်ႈ ၸႄႈဝဵင်းမိူင်းၽျၢၵ်ႈဝႆႉယဝ်ႉ ဝႃႈၼႆ။ Photo – Myanmaalinn

['ယႃႈမဝ်းၵမ်']

2018-07-12T09:09:25

https://shannews.org/archives/6345

ပေႃႈလုၵ်ႈၽိတ်းမေႃးၵၼ် ၵေႃႉပဵၼ်လုၵ်ႈ ဢီးပေႃႈၸဝ်ႈၵဝ်ႇတူၵ်းႁိူၼ်းတၢႆ

2 ပေႃႈလုၵ်ႈ ၽိတ်းမေႃးၵၼ် ႁၢဝ်ႈႁႅင်းသေ ၵေႃႉပဵၼ်လုၵ်ႈၸၢႆး ဢီးပေႃႈၸဝ်ႈၵဝ်ႇတူၵ်းႁိူၼ်းတၢႆ ၼႂ်းၸႄႈဝဵင်းမိူင်းၽျၢၵ်ႈ ဝႃႈၼႆ။ ဝၼ်းတီႈ 09/07/2018 ၵူၼ်းဝၢၼ်ႈသူပ်းလဝ်း လုင်းလေႇဝိတ်ႉ တင်း လုၵ်ႈၸၢႆးမၼ်း ဢႃယု 32 ပီ ၽိတ်းမေႃးၵၼ် ႁၢဝ်ႈႁႅင်းသေ ၵေႃႉပဵၼ်လုၵ်ႈ ဢီးပေႃႈၸဝ်ႈၵဝ်ႇ တူၵ်းႁိူၼ်း တၢင်းသုင် 5 ထတ်း(ပေႇ) တီႈဝၢၼ်ႈသူပ်းလဝ်း ဢိူင်ႇမိူင်းၽျၢၵ်ႈ ၸႄႈဝဵင်းမိူင်းၽျၢၵ်ႈ ၸႄႈတွၼ်ႈတႃႈၶီႈလဵၵ်း ၸိုင်ႈတႆးပွတ်းဢွၵ်ႇ ဝႃႈၼႆ။ ၸၢႆးၶမ်းၸၼ် ႁူဝ်ပဝ်ႈပႃႇတီႇသိူဝ်ၽိူၵ်ႇ ၸႄႈဝဵင်းမိူင်းၽျၢၵ်ႈ လၢတ်ႈတီႈၽူႈတွႆႇႁွၵ်ႈဝႃႈ “ ၵဵဝ်ႇၵပ်းလွင်ႈၼႆႉ လုၵ်ႈၸၢႆး တင်း ပေႃႈၽိတ်းမေႃးၵၼ် ၶဝ်ၽိတ်းမေႃးၵၼ်လိူင်ႈသင်တႄႉ ဢမ်ႇႁူႉ။ ၵေႃႉပဵၼ်ပေႃႈသမ်ႉ တေဢဝ်မိတ်ႈၾၼ်း သႂ်ႇလုၵ်ႈၸၢႆးမၼ်း။ ၵေႃႉပဵၼ်လုၵ်ႈၸၢႆးမၼ်းသမ်ႉ ၼႅတ်ႈၶႄတူဝ်သေ ဢီးမႅၼ်ႈပေႃႈမၼ်းတူၵ်းႁိူၼ်းၵႂႃႇ” ဝႃႈၼႆ။ ၵဵဝ်ႇၵပ်းလွင်ႈၼႆႉ လုင်းလေႇဝိတ်ႉ လႆႈမၢတ်ႇၸဵပ်းႁၢဝ်ႈႁႅင်းသေ ၼႅတ်ႈဢွၼ်ၵၼ်ဢဝ်တူဝ် တၢင်ႇလူတ်ႉ တေၵႂႃႇယူတ်းယႃ။ လႆႈလူႉသဵင်ႈတၢႆပႅတ်ႈၸွမ်းတၢင်း ဝႃႈၼႆ။ တေႃႈလဵဝ် ယူႇတီႈပလိၵ်ႈမၢၼ်ႈ လႆႈၵုမ်းၶင်တူဝ် ၵေႃႉပဵၼ်လုၵ်ႈၸၢႆး လုင်းလေႇဝိတ်ႉသေ ပိုတ်ႇဢမူႉ/ၶၻီႊ ဢဝ်လိူင်ႈလဝ်းၵႂႃႇ ၸွမ်းၼင်ႇပၵ်းပိူင်မၢႆမီႈဝၢၼ်ႈမိူင်းမီးၼၼ်ႉ တီႈႁူင်းပလိၵ်ႈၸႄႈဝဵင်းမိူင်းၽျၢၵ်ႈ မိူဝ်ႈဝၼ်းတီႈ 10 ၼၼ်ႉ ဝႃႈၼႆ။

['ၵူႈလွင်ႈလွင်ႈ']

2018-07-12T09:04:28

https://shannews.org/archives/6342

ၽူႈၵွၼ်းသိုၵ်းမၢၼ်ႈ တူၵ်ႇလၢတ်ႈ ႁႂ်ႈၸုမ်းဢူၺ်းလီပွတ်းႁွင်ႇ လူင်းလၢႆးမိုဝ်း NCA

ၸုမ်းဢူၺ်းလီပွတ်းႁွင်ႇ 7 ၸုမ်း ႁူပ်ႉထူပ်း ၽူႈၵွၼ်းသိုၵ်းသုင်သုတ်းမၢၼ်ႈလႄႈ ၵႅမ်ၽူႈၵွၼ်းသိုၵ်းသုင်သုတ်း တီႈၼေႇပျီႇတေႃႇ ဝႃႈၼႆ။ ဝၼ်းတီႈ 11/07/2018 ယၢမ်းဝၢႆးဝၼ်း ၸုမ်းဢူၺ်းလီပွတ်းႁွင်ႇ 7 ၸုမ်း ၸိူဝ်းပႆႇလူင်းလၢႆးမိုဝ်း NCA ၼၼ်ႉ ယႅၵ်ႈၵၼ် ပဵၼ် 2 ၸုမ်းသေ ႁူပ်ႉထူပ်း ၽူႈၵွၼ်းသိုၵ်းမၢၼ်ႈ မိၼ်းဢွင်ႇလၢႆႇလႄႈ ၵႅမ်ၽူႈၵွၼ်းသိုၵ်းမၢၼ်ႈ သူဝ်းဝိၼ်း တီႈႁွင်ႈႁပ်ႉၶႅၵ်ႇ ႁူမ်ႈယဵၼ်ပယိၼ်ႉၼွင်ႇ(ဘုရင့်နောင်ရိပ်သာ) ၼေႇပျီႇတေႃႇ ဝႃႈၼႆ။ ၽူႈမီးၸၼ်ႉၼႂ်းၸုမ်း FPNCC လၢတ်ႈဝႃႈ “ လၢတ်ႈသမ်ႉႁွႆးၵဝ်ႇၼၼ်ႉယဝ်ႉ။ ၶႂ်ႈႁႂ်ႈမႃးလူင်းလၢႆးမိုဝ်း NCA ၼႆတိၵ်းတိၵ်းယဝ်ႉ။ မၼ်းဢမ်ႇပဵၼ်လႆႈ ဢၼ်လူင်းဝႆႉၸိူဝ်းၼၼ်ႉၵေႃႈ ၵႆႉၺႃးယိုဝ်းယူႇတိၵ်းတိၵ်း၊ ၵူၼ်းမိူင်းလႆႈပၢႆႈ လႆႈယၢပ်ႇ။ ပေႃးၶႂ်ႈလႆႈငမ်းယဵၼ်တႄႉ တၵ်းတေလႆႈ ႁတ်းပိုၼ်ၽၢဝ်ႇၵိုတ်းတိုၵ်းတႄႉ” ဝႃႈၼႆ။ ၸုမ်းဢူၺ်းလီ ဢၼ်ႁူပ်ႉၽူႈၵွၼ်းသိုၵ်းမၢၼ်ႈ မိၼ်းဢွင်ႇလၢႆႇ ၸုမ်းဝႃႉ UWSA ၊ ၸုမ်းမိူင်းလႃး NDAA၊ ၸုမ်းဝၢၼ်ႈႁႆး SSPP/SSA လႄႈ ၸုမ်းၶၢင် KIA ၸိူဝ်းၼႆႉ။ ဢၼ်ႁူပ်ႉၵႅမ်ၽူႈၵွၼ်းသိုၵ်းမၢၼ်ႈ သူဝ်းဝိၼ်းသမ်ႉ ပဵၼ်ၸုမ်းတဢၢင်း TNLA၊ ၸုမ်းၵူဝ်းၵၢင်ႉ MNDAA လႄႈ ၸုမ်းရၶႅင်ႇ AA ၸိူဝ်းၼႆႉ။ တႃႇၸုမ်းဢူၺ်းလီပွတ်းႁွင်ႇတေလႆႈမႃးၶဝ်ႈႁူမ်ႈပၢင်ၵုမ်ပၢင်လူင် ႁူဝ်ပၢၵ်ႇပီ 21 ၵမ်းထူၼ်ႈ 3 တီႈၼေႇပျီႇတေႃႇၼႆႉ ၾၢႆႇလူင်ပွင်ၸိုင်ႈၶႄႇ ၸွႆႈထႅမ်ပၼ် ၶပ်းၶိုင်လွင်ႈၵႂႃႇမႃးပႃးၸဵမ်လွင်ႈႁူမ်ႇလူမ်ႈ။ ၸုမ်းဢူၺ်းလီပွတ်းႁွင်ႇၼႆႉ မိူဝ်ႈဝၼ်းတႄႇပၢင်ၵုမ် 21 ပၢင်လူင် ၵမ်း 3 ၼၼ်ႉ ၶဝ်ႈႁူမ်ႈပၢင်ပိုတ်ႇသေ ဝၢႆးဝၼ်း ႁူပ်ႉၽူႈၵွၼ်းသိုၵ်းမၢၼ်ႈ ဝၼ်းတီႈ 12 တေႁူပ်ႉတေႃႇဢွင်ႇသၢၼ်းသူႉၵျီႇသေ ဝၼ်းတီႈ 13 တေပွၵ်ႈၶိုၼ်းယဝ်ႉ ဝႃႈၼႆ။

['ၵၢၼ်သိုၵ်း']

2018-07-12T08:57:42

https://shannews.org/archives/6338

ပလိၵ်ႈထႆး သူင်ႇတူဝ်ႁႅင်းၵၢၼ်မိူင်းႁူမ်ႈတုမ် မွပ်ႈပၼ်ၸဝ်ႈၼႃႈတီႈမၢၼ်ႈ တႃႈၶီႈလဵၵ်း မီးၵႂႃႇ 570 ၵေႃႉပၢႆ

တႄႇဢဝ်ႁူဝ်လိူၼ်ၵျူႊလၢႆႊၼႆႉမႃး ပလိၵ်ႈထႆး တီႉၺွပ်းႁႅင်းၵၢၼ် ဢၼ်ဢမ်ႇမႅၼ်ႈပိူင်မၢႆမီႈႁဵတ်းၵၢၼ်ၼႂ်းမိူင်းထႆးသေ သူင်ႇမွပ်ႈပၼ်ၸဝ်ႈၼႃႈတီႈမၢၼ်ႈ တီႈလႅၼ်လိၼ်တႆး-ထႆး တၢင်းၸႄႈဝဵင်းတႃႈၶီႈလဵၵ်း ႁူဝ်ၵူၼ်းမီးၵႂႃႇယဝ်ႉ 573 ၵေႃႉ။ ဝၼ်းတီႈ 10/07/2018 ပလိၵ်ႈထႆး သူင်ႇမွပ်ႈတူဝ်ႁႅင်းၵၢၼ်မိူင်းႁူမ်ႈတုမ် ထႅင်ႈ 12 ၵေႃႉ တီႈၶူဝ်မိုတ်ႈၵိုဝ်းမၢႆ 2 လႅၼ်လိၼ်တႆး – ထႆး ၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇ။ သိုဝ်ႇၶၢဝ်ႇမျၢၼ်ႇမဢလိၼ်း ဢွၵ်ႇဝႆႉဝႃႈ “ ႁႅင်းၵၢၼ်ဢၼ်ထုၵ်ႇသူင်ႇပွၵ်ႈမႃးၶိုၼ်းၼႆႉ ယွၼ်ႉဝတ်းဝႂ်ၶဝ်မူတ်းဢႃယု။ လိူဝ်ၼၼ်ႉ ဝႂ်ႁပ်ႉႁွင်းၵူၼ်းႁဵတ်း(ႁႅင်းၵၢၼ်) ဢမ်ႇတဵမ်ထူၼ်ႈ ၸိူဝ်းၼႆႉသေ ထုၵ်ႇတီႉၺွပ်းၵုမ်းၶင်တူဝ် သူင်ႇပွၵ်ႈမႃး” ဝႃႈၼႆ။ တႄႇဢဝ် ဝၼ်းတီႈ 01-10/07/2018 ၶၢဝ်းတၢင်း 10 ဝၼ်းၼႆႉ ပလိၵ်ႈထႆး သူင်ႇတူဝ်ႁႅင်းၵၢၼ်မိူင်းႁူမ်ႈတုမ် ပွၵ်ႈၶဝ်ႈမႃးတၢင်းလႅၼ်လိၼ်တႆး-ထႆး ၸႄႈဝဵင်းတႃႈၶီႈလဵၵ်းၼႆႉ ၸၢႆး 381 ၵေႃႉ၊ ယိင်း 172 ၵေႃႉလႄႈ လုၵ်ႈဢွၼ်ႇ 21 ၵေႃႉ ႁူမ်ႈၵၼ်တင်းမူတ်း 573 ၵေႃႉ ဝႃႈၼႆ။ တႄႇဢဝ်ႁူဝ်လိူၼ်ၵျူႊလၢႆႊ ပီ 2018 ၼႆႉမႃး ယူႇတီႈလူင်ပွင်ၸိုင်ႈမိူင်းထႆး ပိုၼ်ၽၢဝ်ႇပဵၼ်တၢင်းၵၢၼ်ဝႆႉဝႃႈ တေလူင်းၵူတ်ႇထတ်းႁႅင်းၵၢၼ် မိူင်းလၢဝ်း၊ မိူင်းၵမ်ႇပူးၶျုးလႄႈ မိူင်းႁူမ်ႈတုမ်မၢၼ်ႈ ၸိူဝ်းၶဝ်ႈၵႂႃႇႁဵတ်းၵၢၼ် ၼႂ်းမိူင်းထႆးၽိတ်းမၢႆမီႈ။ သင်ၸိူဝ်ႉဝႃႈ ၵူတ်ႇထတ်းၺႃးၸိုင် တေပၼ်တၢမ်ႇ ၸွမ်းၼင်ႇမၢႆမီႈဢၼ်ပိုၼ်ၽၢဝ်ႇဢွၵ်ႇဝႆႉသေဢမ်ႇၵႃး တေသူင်ႇတူဝ်ပွၵ်ႈၶိုၼ်းမိူင်းၽႂ်မၼ်း ဝႃႈၼႆ။ Photo FB – Myanmaalinn

['ႁႅင်းငၢၼ်းၶၢမ်ႈမိူင်း']

2018-07-12T08:44:07

https://shannews.org/archives/6334

သိုၵ်းလူင်ပွင်ၸိုင်ႈလႄႈသိုၵ်းRCSS ၶဵင်ႈၶႅင်ၵၢၼ်သိုၵ်းတေႃႇၵၼ် ၵူၼ်းမိူင်းဢမ်ႇယွမ်းႁဵင်လႆႈပၢႆႈ

သိုၵ်းလူင်ပွင်ၸိုင်ႈမၢၼ်ႈ ႁၢင်ႈသိုၵ်းလေႃႇတိုၵ်းတပ်ႉသိုၵ်းၸိုင်ႈတႆး RCSS/SSA ၼႂ်းၸႄႈဝဵင်းမိူင်းၵိုင်သေ ႁဵတ်း ႁႂ်ႈၵူၼ်းဝၢၼ်ႈၵူၼ်းမိူင်း မွၵ်ႈႁဵင်ပၢႆႈၵႂႃႇယူႇ ၸွမ်းဝတ်ႉၵျွင်းမုၼ်ၸဝ်ႈလႄႈ ႁိူၼ်းပီႈၼွင်ႉၽႂ်မၼ်း။ ဝၼ်းတီႈ 12/07/2018 ၼႆႉ သိုၵ်းလူင်ပွင်ၸိုင်ႈမၢၼ်ႈ သိုပ်ႇထႅမ်ႁႅင်းသိုၵ်း ၶိုၼ်ႈၸူး တပ်ႉသိုၵ်းၸိုင်ႈတႆး RCSS/ SSA ထႅင်ႈလႄႈ ႁဵတ်းႁႂ်ႈၵူၼ်းဝၢၼ်ႈ ပဵင်းသႃႇ၊ ၼႃးလွၼ်ႇ၊ ဝၢၼ်ႈၵုင်း၊ ၽႃၸႃး၊ ၸၢမ်ပွင်ႇ၊ ၼွင်တဝ်း ၸိူဝ်းၼႆႉ ဢွၼ်ၵၼ်ပၢႆႈယၢၼ်ႁိူၼ်းယေးတီႈယူႇ။ မိူဝ်ႈလဵဝ်ၵူၼ်းပၢႆႈၽေး ယူႇဝႆႉတီႈ ဝတ်ႉၼႃးလိူဝ်ႇ 209 ၵေႃႉ၊ ဝတ်ႉလူင်ၸၢမ် 200 ၵေႃႉ၊ ဝတ်ႉၸၢၵ်ႈတေႃႇ 370 ၵေႃႉ ၊ ဝတ်ႉၵုင်းၸူင် 224 ၵေႃႉ လိူဝ်ၼၼ်ႉ ဢွၼ်ၵၼ်ပၢႆႈၵႂႃႇ မိူင်းၵိုင်၊ ၵေးသီး၊ သီႇပေႃႉ၊ ၼမ်ႉလၼ်ႈၸိူဝ်းၼႆႉ ႁူမ်ႈတင်းမူတ်း ၵူၼ်းပၢႆႈၽေးမီးၵႂႃႇဢမ်ႇယွမ်း 1,000 ယဝ်ႉ ဝႃႈၼႆ။ ၸၢႆးဢုတ်ႉ ၽူႈၶဝ်ႈပႃးၶွမ်ႊမတီႊ ၸွႆႈထႅမ်ၵူၼ်းပၢႆႈၽေးသိုၵ်း လၢတ်ႈဝႃႈ- “ မိူဝ်ႈၼႆႉႁဝ်းဢွၼ် ၵၼ်ၵႂႃႇသူႇၸႂ်း ၵူၼ်းပၢႆႈၽေးဢေႃႈ ၵူၺ်းၵႃႈဝတ်ႉၵျွင်းမၢင်တီႈဢမ်ႇၸၢင်ႈၶဝ်ႈၵႂႃႇၸႂ်း ယွၼ်ႉမီးသိုၵ်းမၢၼ်ႈယူႇဝႆႉႁိမ်းႁွမ်းၼၼ်ႉ ။ မိူဝ်ႈၼႆႉငဝ်းလၢႆးဢမ်ႇပေႃးလီ ႁၼ်သိုၵ်းမၢၼ်ႈတိုၵ်ႉထႅမ်ႁႅင်းသိုၵ်းမႃးယူႇ ႁိူဝ်းမိၼ်ၵေႃႈမႃးလဵပ်ႈ။ ပေႃးပဵၼ်ပၢင် တိုၵ်းမႃး မိူဝ်ႈလႂ်ၵေႃႈၵူၼ်းမိူင်း လႆႈၶၢမ်ႇၸၢၵ်ႇမၼ်းတႃႇသေႇ မိူဝ်ႈလဵဝ်သမ်ႉပဵၼ်ၽွင်းၽုၵ်ႇၶဝ်ႈၽုၵ်ႇၼမ်ႉ ၊ ၵွပ်ႈ ၼၼ်ၶႂ်ႈ ႁႂ်ႈသိုၵ်းလူင်ပွင်ၸိုင်ႈ ဢဝ်လၢႆးငမ်းယဵၼ်သေ ဢုပ်ႇဢူဝ်းၵႄႈလိတ်ႈၵၼ်ၵႂႃႇသေၵမ်း” ဝႃႈၼႆ။ တင်ႈဢဝ်ဝၼ်းတီႈ 09/07/2018 မႃး သိုၵ်းလူင်ပွင်ၸိုင်ႈမၢၼ်ႈ တပ်ႉၶမယ 569 ၵဵင်းတွင်း ပႃးတႂ်ႈၵုမ်းၵမ်ယၼ်ႇသိုၵ်း ၸၵၶ 17 မိူင်းပၼ်ႇ ၶိုၼ်ႈလေႃႇတပ်ႉပၢင်သဝ်း ၶွင်ႇသီႇဢဝ်ၶိုၼ်း ၸိုင်ႈတႆး RCSS/SSA ၼႂ်းဢိူင်ႇႁူဝ်ၶၢႆး ဢၼ်မီးၸဵင်ႇႁွင်ႇ ဝၼ်းဢွၵ်ႇ မိူင်းၵိုင်။ ဝၢႆးၸွမ်သိုၵ်း တၢၼ်းထုၼ်းဢူး တူၵ်ႇတၵ်ႉဝႃႈ ၸုမ်းလ်ႂၽႂ်ဢမ်ႇဝႃႈ ပေႃးပူၼ်ႉပႅၼ်တူင်ႉၼိုင် တိုၼ်းတေ ၵႂၢတ်ႇလၢင်ႉၽဵဝ်ႈတိုၵ်း။ သင်ၶွင်ႇသီႇဢဝ်ၶိုၼ်းၸိုင်ႈတႆး ပွၵ်ႈယူႇၶိုၼ်းတီႈဢၼ် တတ်းမၵ်းပၼ်ဝႆႉတႄႉတေဢဝ်ႁူမ်ႇလူမ်ႈပၼ် မႅင်းမူၼ်းၵူၺ်းၵေႃႈတေဢမ်ႇပၼ်ၶီႈသႂ်ႇလူးၵွၼ်ႇ ၊ ဝၢႆးၼၼ်ႉဢမ်ႇ ႁိုင်ၵေႃႈ သိုၵ်းမၢၼ်ႈႁႅၼ်းသိုၵ်း ၶိုၼ်ႈလေႃႇယဝ်ႉ – ဝႃႈၼႆ။ ၶွင်ႇသီႇဢဝ်ၶိုၼ်းၸိုင်ႈတႆး RCSSၼႆႉ ပဵၼ်ၸုမ်းဢၼ်လူင်းလၢႆးမိုဝ်းၵိုတ်းတိုၵ်းတူဝ်ႈမိူင်း မိူဝ်ႈပီ 2015 ဢွၵ်ႊ ထူဝ်ႊၿိူဝ်ႊ15 ၼႆသေတႃႉ ၵႆႉၵႆႉၺႃးသိုၵ်းလူင်ပွင်ၸိုင်ႈႁႅၼ်းသိုၵ်းၶိုၼ်ႈလေႃႇတိုၵ်းယူႇၶိူဝ်းယႂ်း။ ၼႂ်းၶေႃႈၵိၼ်ၵႅၼ်ႇၼၼ်ႉၵေႃႈဢမ်ႇပႃးဝႃႈ ၽႂ်တေလႆႈယူႇတီႈလႂ်၊ ၵူၺ်းမီးဝႃႈ ယူႇထိုင်တီႈလႂ်ၵေႃႈသိုပ်ႇယူႇၵႂႃႇ ပေႃးသိုၵ်း RCSS တေၶဝ်ႈဝဵင်း ႁႂ်ႈပွင်ႇၶၢဝ်ႇ ၊ ပေႃးသိုၵ်းမၢၼ်ႈတေ ဢွၵ်ႇတၢင်းလူင်ၶဝ်ႈထတ်းထိူၼ်ႇၵေႃႈ ႁႂ်ႈပွင်ႇၶၢဝ်ႇ ၸူး RCSS ။ ဢၼ်ဝႃႈၽႂ်တေယူႇလႂ် တီႈလႂ်ၼၼ်ႉတႄႉ ဢမ်ႇလႆႈတူၵ်းလူင်းၵၼ်ဝႆႉ ဝႃႈၼႆ။

['ၵၢၼ်သိုၵ်း']

2018-07-12T07:29:09

https://shannews.org/archives/6330

သိုၵ်းလူင်ပွင်ၸိုင်ႈမၢၼ်ႈထႅမ်ႁႅင်းသိုၵ်း တပ်ႉသိုၵ်းၸိုင်ႈတႆးသွင်ၸုမ်းႁႅၼ်းသိုၵ်း ၵူၼ်းမိူင်းပၢႆႈၽေးသိုၵ်း

သိုၵ်းလူင်ပွင်ၸိုင်ႈမၢၼ်ႈ ႁႅၼ်းသိုၵ်းလေႃႇတိုၵ်းတပ်ႉသိုၵ်းၸိုင်ႈတႆး ၼႂ်းၸႄႈဝဵင်းမိူင်းၵိုင် သၢမ်ဝၼ်းထပ်းၵၼ်ယဝ်ႉ သိုပ်ႇထႅမ်ႁႅင်းသိုၵ်းထႅင်ႈ၊ ပၢင်တိုၵ်းၸၢင်ႈယႂ်ႇၶိုၼ်ႈမႃးလႄႈ တပ်ႉသိုၵ်း ၸိုင်ႈတႆး ဢၼ်မီးထုင်ႉၼၼ်ႉ တင်းသွင်ၸုမ်း ႁႅၼ်းသိုၵ်းတူဝ်ႈတၼ်း ဝႆႉႁင်းၽႂ်မၼ်း။ လုၵ်ႉတီႈၵျွင်းလွႆၸၢၵ်ႈသေ မုင်ႈႁၼ်ၸိၵ်းလွႆ တီႈဢၼ်ပဵၼ်ပၢင်တိုၵ်း(ႁၢင်ႈ- SSM) သိုၵ်းလူင်ပွင်ၸိုင်ႈ ထႅမ်ႁႅင်းသိုၵ်းၼႂ်းထုင်ႉၼမ်ႉလၼ်ႈ ပဵၼ် တပ်ႉမ 33 ၊ ၼႂ်းၼမ်ႉလၼ်ႈသမ်ႉမီးဝႆႉ တပ်ႉတိၼ်ဝႆး ၶလယ 17 (ဝၢၼ်ႈလီႈ) ၊ ၶလယ 243 ၊ ၶမယ 505 တင်း ၶမယ 506 တင်းမူတ်း မီး 4 တပ်ႉၵွင် ၊ ၼႂ်းၸႄႈဝဵင်းမိူင်းၵိုင် သမ်ႉမီး တပ်ႉၶမယ 514 သေဢမ်ႇၵႃး ဢၼ်ထႅမ်မႃးတၢင်း သီႇပေႃႉ သမ်ႉ မီးတပ်ႉမ 33 – ဝႃႈၼႆ လႄႈ တပ်ႉသိုၵ်းၸိုင်ႈတႆး ဢၼ်မီးထုင်ႉၼၼ်ႉ တင်း သွင်ၸုမ်း ၵေႃႈႁႅၼ်းသိုၵ်းတူဝ်ႈတၼ်းဝႆႉ ႁင်းၽႂ်မၼ်းဝႃႈၼႆ။ “ဢၼ်ယူႇၸွမ်းတူင်ႈၸွမ်းပဵင်း ပဵၼ်သိုၵ်းၶူဝ်းလၢႆး ဢေႃႈ၊ ဢၼ်ယူႇၸွမ်းတူၼ်းႁူတ်ႈႁၢဝ်းလွႆ သမ်ႉ ပဵၼ် သိုၵ်းၶူဝ်းၶဵဝ်ဢေႃႈ။ ယွၼ်ႉသိုၵ်းမၢၼ်ႈ ထႅမ်ႁႅင်းသိုၵ်းသေ တီႈႁဝ်းၶႃႈၵေႃႈ လႆႈႁႅၼ်းသိုၵ်းတူဝ်ႈတၼ်း ဝႆႉဢေႃႈ” – ၼႆၽူႈမီးၸၼ်ႉ ၼႂ်းပႃႇတီႇမႂ်ႇသုင်ၸိုင်ႈတႆး ၸဝ်ႈၼိုင်ႈလၢတ်ႈ။ ဢိင်ၼိူဝ်သိုၵ်းမၢၼ်ႈႁႅၼ်းသိုၵ်းလေႃႇတိုၵ်း တပ်ႉသိုၵ်းၸိုင်ႈတႆး RCSS/SSA ၵူၼ်းဝၢၼ်ႈၵူၼ်းမိူင်း 600 ပၢႆ လႆႈပၢႆႈယၢၼ်ႁိူၼ်းယေးတီႈယူႇ ၵမ်ႈၽွင်ႈ ပၢႆႈထိုင်ၵေးသီး၊ တီႈ ဝိႁၢရ် သုဝၼ်ၼ ႁူင်းထမ်း ၵေႃႈမီး ႁိမ်း 20 ၵေႃႉ ။ ဢၼ်မီးတီႈ ဝတ်ႉလွႆၸၢၵ်ႈ တင်း၊ ဝတ်ႉၵုင်းမူင်ႈ ၵေႃႈ မီး 500 ပၢႆ ယဝ်ႉဝႃႈၼႆ။ သိုၵ်းမၢၼ်ႈမႃးမီးတီႈဝတ်ႉၼွင်တဝ်း ယူႇၼႂ်းဝၢင်းဝတ်ႉသေ ယိုဝ်းၵွင်ႈလူင်။ ႁဝ်းၶႃႈၵူဝ်လႄႈပၢႆႈမႃးဢေႃႈ – ၼႆ မႄႈလုၵ်ႈဢွၼ်ႇ ဢၼ်ပၢႆႈႁွတ်ႈၵေးသီးၼၼ်ႉလၢတ်ႈၼႄ ၼင်ႇၼႆ။ မိူဝ်ႈဝႃး ဝၼ်းတီႈ 11/7/2018 သိုၵ်းလူင်ပွင်ၸိုင်ႈမၢၼ်ႈ ဢၼ်ၵႂႃႇတူင်ႉၼိုင် တၢင်းတူင်ႇလၢဝ်း တူၼ်ႈၵႅင်း ၼၼ်ႉယိုဝ်းၺႃးၵၼ်ၶိုၼ်း မီးလွင်ႈတၢႆမၢတ်ႇလၢႆၵေႃႉ ။ ယၢမ်းတဵင်ႈဝၼ်းသမ်ႉ ၶိုၼ်ႈယိုဝ်း တပ်ႉၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ထႅင်ႈဝႃႈၼႆ။ ပၢင်တိုၵ်းၶၢဝ်းတၢင်း 3 ဝၼ်းၼႆႉ ၾၢႆႇသိုၵ်းလူင်ပွင်ၸိုင်ႈမၢၼ်ႈ တၢႆမၢတ်ႇ 10 ပၢႆ ၊ ၾၢႆႇတပ်ႉသိုၵ်း ၸိုင်ႈတႆး တႄႉ တူၵ်းသုမ်းတႃႇဝၢၼ်ႈမိူင်းၵေႃႉၼိုင်ႈသေ မၢတ်ႇၸဵပ်းၽွင်ႈၼႆ ၽူႈမီးပုၼ်ႈၽွၼ်း ၼႃႈသိုၵ်းၸဝ်ႈၼိုင်ႈလၢတ်ႈ။ ၶွင်ႇသီႇဢဝ်ၶိုၼ်းၸိုင်ႈတႆး တင်း သိုၵ်းလူင်ပွင်ၸိုင်ႈမၢၼ်ႈ ၼႆႉ လူင်းလၢႆးမိုဝ်းၵိုတ်းတိုၵ်းတူဝ်ႈမိူင်း NCA မိူဝ်ႈႁၢင်ပီ 2015 ။ ဢိင်ၼိူဝ်ၾၢႆႇသိုၵ်းလူင်ပွင်ၸိုင်ႈမၢပ်ႇၽၢမ်းၸီႉၼႄး လွင်ႈပူၼ်ႉပႅၼ်ၼႃႈလိၼ် သေ သွင်ၾၢႆႇ ၵႆႉၵႆႉ ပဵၼ်ပၢင်တိုၵ်းၵၼ်။ ၾၢႆႇ RCSS/SSA တႄႉဝႃႈ ၼႂ်းလိၵ်ႈၵိၼ် ၵႅၼ်ႇ တင်းသဵင်ႈ ပႆႇပႃးလွင်ႈဢုပ်ႇဢူဝ်းတူၵ်းလူင်း ၵဵဝ်ႇၵပ်းပိုၼ်ႉတီႈ ၵႂႃႇမႃးတူင်ႉၼိုင်၊ ၵူၺ်းမီးဝႃႈ ၼိူဝ်တၢင်းလူင်ၼႂ်းဝဵင်း သိုၵ်းမၢၼ်ႈယူႇသဝ်းၵႂႃႇမႃး သင်ဢွၵ်ႇတၢင်းလူင် ၶဝ်ထိုၼ်ႇၸိုင် တၵ်းလႆႈၸႅင်ႈ ၸူးၵၼ်ယဝ်ႉၸင်ႇၵွႆႇၵႂႃႇ ၊ ၾၢႆႇRCSS/SSA ၵေႃႈ သင်တေပႃးၵွင်ႈၶဝ်ႈဝဵင်း တၵ်းလႆႈၸႅင်ႈလူင်ၼႃႈ ဢွၼ်တၢင်း ၸဵမ်ၸိူဝ်းၼႆႉ။ ပႃႇတီႇမႂ်ႇသုင်ၸိုင်ႈတႆး SSPP/SSA တႄႉယုမ်ႇယမ်ဝႃႈ သဵၼ်ႈတၢင်း NCA ဢမ်ႇပဵၼ်ၵၢၼ်ၼႆသေ ပႆႇတူဝ်ႈတၼ်းတႃႇလူင်းလၢႆးမိူဝ်း။

['ၵၢၼ်သိုၵ်း']

2018-07-11T09:41:56

https://shannews.org/archives/6322

ဝူၼ်ႉတူၺ်းလူး

လွင်ႈယၢပ်ႇၽိုတ်ႇၼၼ်ႉ ပဵၼ်သင်တႄႉ ဝူၼ်ႉတူၺ်းလူး လွင်ႈႁႄႉႁၢမ်ႈတင်းလူင်ၼၼ်ႉ မိူဝ်ႈႁဝ်း ၶၢတ်ႇသၢႆတႃ ၼိူဝ်ယိူင်းဢၢၼ်း ပဝ်ႉမၢႆႁေ ပဵၼ်လွင်ႈဢၼ်လီၵူဝ် လီၵၢၵ်ႇ လၢၵ်ႇလၢၵ်ႇလၢႆးလၢႆး ဢၼ်ႁဝ်းလႆႈႁၼ် ၼၼ်ႉယဝ်ႉ။ (ႁိၼ်ႇၼရီႇၽူတ်ႉ) ဝူၼ်ႉတူၺ်းလူး – ဝူၼ်ႉတူၺ်း လွင်ႈၵူၼ်းၸိူဝ်းၼႆႉ လီလီၵွၼ်ႇလူး။ ၽရႅၵ်ႉဢႄႇၸတိူဝ်ႇ ၼႆႉ မိူဝ်ႈမၼ်းၶဝ်ႈလိူၵ်ႈ တႃႇတေထႆႇၸိူင်း တီႈႁူင်းၵၢၼ် ဢႅမ်ႇၵျီႇဢႅမ်ႇၼၼ်ႉ လႆႈထုၵ်ႇၽူႈ ထတ်းလိူၵ်ႈ မၢႆၵႂၢမ်းဝႃႈ “မၼ်းဢမ်ႇမေႃၵႃႈၸိူင်း၊ ႁူဝ်ၵေႃႈ လွမ်ႈလွမ်ႈဝႆႉ၊ ယဝ်ႉၵေႃႈ တေႃႉတႄႉမေႃၵႃႈဢိတ်း ဢွတ်း” ၼႆယဝ်ႉ။ ပီဢၼ်မၼ်းထုၵ်ႇ ထတ်းဝႃႈၼၼ်ႉ ပဵၼ်ပီ 1933။ ပီဢၼ်မၼ်း တႄႇမီးၸိုဝ်ႈမီးသဵင် မႃးၵေႃႈ ပဵၼ်ပီၼၼ်ႉယဝ်ႉ။ ဝၢႆးၼႆႉမႃး ပဵၼ်ၸၢႆးၸိူင်း ၸိုဝ်ႈလိုဝ်းလင်သေပိူၼ်ႈ ၼႂ်းႁေႃးလီးဝုတ်ႉယဝ်ႉ။ လႆႈထုၵ်ႇယုၵ်ႉယွင်ႈ ပဵၼ်ၽူႈ ၵႃႈၶႅၼ်ႇသေပိူၼ်ႈ ၼႂ်းလူၵ်ႈၼႆႉထႅင်ႈယဝ်ႉ။ ဢႄႇၸတိူဝ်ႇ ဢဝ်ၶေႃႈၵႂၢမ်း ဢၼ်မၼ်းထုၵ်ႇထတ်းသၢင်ၼၼ်ႉ ႁွႆႈဝႆႉတီႈ ငွႆးၾႆး ႁိမ်းႁူဝ်ၼွၼ်းမၼ်း ယဝ်ႉ။ ၽူႈလူင်ႉလႅၼ်ႇၵေႃႉၼိုင်ႈ မၢႆၵႂၢမ်းဝႃႈ ပိင်းသိင်ႉလုၼ်ၽႃတီႇၼႆႉ ဢမ်ႇမီး ၼမ်ႉၵတ်ႉၵၢၼ်လဵၼ်ႈမၢၵ်ႇၼင်ၵႃႈႁိုဝ်၊ ယဝ်ႉေၵႃႈ ဢမ်ဢိုတ်းဢမ်ဢၢတ်း ႁေဢမ်ႇပေႃးလႅတ်းသႅဝ်း ၼႆယဝ်ႉ။ လုၼ်ႇၽႃတီႇၼႆႉ လိူဝ်သေပဵၼ်မႃး ၽူႈလူင်ႉလႅၼ်ႇ ၼႂ်းၵၢၼ်လဵၼ်ႈ မၢၵ်ႇၼင် ၸၢဝ်းဢမေႇရိၵၢၼ်ႇယဝ်ႉ မိူဝ်ႈမႃး ပဵၼ် ၶူးလၢႆးပူင်သွၼ် ၼၼ်ႉၵေႃႈဢွင်ႇမၢၼ်တႄႉတႄႉဝႃႈဝႃႈ ယူႇယဝ်ႉ။ သူဝ်ႇၶရေးတီး လႆႈထုၵ်ႇၽူႈ ဢမ်ႇႁၢၼ်ႉၸႂ်ၶဝ် မၢပ်ႇၼႄးဝႃႈ ဢွၼ်ဢဝ်ဢၵျၢင်ႉ တၢင်းယၢမ်ႈ လုၵ်ႈဢွၼ်ႇၶဝ်လူႉ ယူႇယဝ်ႉ။ ၶေႃႈပူင်သွၼ် သူဝ်ႇၶရေးတီးၼႆႉ တေႃႇထိုင်ဝၼ်းမိူဝ်ႈၼႆႉ ၸိူဝ်းႁဝ်းတိုၵ်ႉ ဢွၼ်ၵၼ် လႆႈလဵပ်ႈႁဵၼ်း ၸႂ်ႉတိုဝ်းယူႇ ယဝ်ႉ။ မိူၼ်ၸိူင်ႉၼင်ႇ ၸဝ်ႈတၢင်းႁူႉ ပလေႇထူဝ်ႇ၊ ဢႄႉရိတ်ႉၸတူဝ်းၶဝ် ၸိူဝ်းပဵၼ်လုၵ်ႈၼွင်ႉ ပွင်ႈပၢႆသူဝ်ႇၶရေးတီး ၵေႃႈလႆႈပိုၼ်ၽႄတၢင်းႁူႉတၢင်းမေႃၶဝ် လိုဝ်းလင်ၸွတ်ႇတူဝ်ႈလူၵ်ႈ လုမ်ႈၽႃႉ ယူႇယဝ်ႉ။ မိူဝ်ႈ ပီႇတႃႇ ၵျေတိၼ်ႇၼီႇယိူဝ်ႇ တိုၵ်ႉယူႇ ၸၼ်ႉသီႇၼၼ်ႉ မေႃသွၼ်မၼ်း ၼၢင်းၽိလိတ်ႉ လၢတ်ႈဝႃႈ “ပီတႃႇ ၵျေတိၼ်ႇၼီႇယိူဝ်ႇ၊ မႂ်းၼႆႉ ဢမ်ႇလႆႈလွင်ႈလႆႈၶႆ မိူၼ်ၼင်ႇ မၢၵ်ႇၵႅမ်ႈ ၶွင်ႇၼဝ်ႈ ၼၼ်ႉယဝ်ႉ၊ တေပဵၼ်မႃး သေပွၵ်ႈသေၸၢတ်ႈၵေႃႈဢမ်ႇၸႂ်ႈ” ၼႆ ႁင်းမၼ်း တႃႇသေႇယဝ်ႉ။ ပီႇတႃႇၼႆႉ ႁၢၼ်ႉတေႃႇထိုင် ဢသၢၵ်ႈမၼ်းလႆႈ 26 ၵေႃႈယင်းဢမ်ႇပႆႇၶႂ်ႈ မေႃလိၵ်ႈ လီလီၵွၼ်ႇယဝ်ႉ။ ၵူၺ်းၵႃႈ ဝၢႆးသေ တႆးၵေႃႉမၼ်း လူၼႄမၼ်း ပပ်ႉလိၵ်ႈ ပၢႆးဝူၼ်ႉလွင်ႈဢွင်ႇမၢၼ် ဢၼ်ၼႃႇပူဝ်ႇလီႇယၢၼ်ႇႁေး တႅမ်ႈဢွၵ်ႇ ၼၼ်ႉ တၢင်းၶိုၼ်းယဝ်ႉ ၽဝမၼ်းၵေႃႈ လႅၵ်ႈလၢႆႈၵႂႃႇယဝ်ႉ။ မိူဝ်ႈလဵဝ် မၼ်းပဵၼ်ၸဝ်ႈၶွင် သဵၼ်ႈတႃႈသၢႆတၢင်း တီႈမၼ်းၵႆႉ ပဵၼ်ပၼ်ႁႃ ၽိတ်းပိူၼ်ႈ ၼၼ်ႉယဝ်ႉ။ လိူဝ်သေ မေႃလိၵ်ႈၶႅၼ်ႇယဝ်ႉ ဢမ်ႇၵႃး ပၢႆတႅမ်ႈ ဢွၵ်ႇပပ်ႉ တင်းၼမ်တင်းလၢႆယဝ်ႉ။ ပပ်ႉလိုၼ်းသုတ်း ဢၼ်မၼ်းတႅမ်ႈ ပိုၼ်ဢွၵ်ႇၼၼ်ႉတႄႉ မီးၸိုဝ်းဝႃႈ မေႃသွၼ်ၼၢင်း ၽိလိတ်ႉ သူၽိတ်းပိူင်ႈ ယဝ်ႉ (Mrs. Phillips, You Were Wrong) ၼႆၼၼ်ႉယဝ်ႉ။ လူႇဝီႇသႃႇ မေႇဢႄလၵွတ်ႉ ၼႆႉ လႆႈထုၵ်ႇ ပေႃႈမႄႈမၼ်း တိုၵ်းသူၼ်း ႁႂ်ႈပဵၼ်ၵူၼ်းယဵပ်ႉၶူဝ်းလႄႈ ႁဵတ်းၵၢၼ် မႄႈဝၢၼ်ႈ လုၵ်ႈၸၢင်ႈ ယဝ်ႉ။ လူႇဝီႇသႃႇ ၼႆႉ တႅမ်ႇဢွၵ်ႇၸိူင်း Little Women ၼၼ်ႉလႄႈထႅင်ႈၸိူင်း လၢႆလၢႆႁူဝ် ဢၼ်ၵဵဝ်ႇၶွင်ႈ ၵူၼ်းၼုမ်ႇၵူၼ်း ၵမ်ၶဝ်သေ ပဵၼ်ၽူႈတႅမ်ႈလိၵ်ႈ ၸိုဝ်ႈလိုဝ်းလင် ၵေႃႉၼိုင်ႈယဝ်ႉ။ ၽေတူဝ်းပိၼ်ႇ ၼႆႉ ဢမ်ႇမေႃယိပ်း တြေႃးလီလီ၊ သမ်ႉထႅင်ႈ လိူဝ်သေ ၶႂ်ႈလူင်ႉလႅၼ်ႇ ၾၢႆႇၶိူင်ႈတွႆႇတိုင်ႈယဝ်ႉ မၼ်းၶႂ်ႈ တႅမ်ႈၽဵင်း သဵင်ၶွင်တူဝ် ႁင်းၵူၺ်းလိူဝ်ယဝ်ႉ။ ယဝ်ႉ ၶူးပူင်သွၼ်မၼ်းၵေႃႈ ယင်းဢမ်ႇထၢင်ႇ ဢမ်ႇဝူၼ်ႉဝႃႈ မၼ်းတေ မေႃတႅမ်ႈၵႂၢမ်း လူးၵွၼ်ႇ ၼႆယဝ်ႉ။ ၵူၺ်းၵႃႈ ဝၢႆးၼၼ်ႉမႃး ၽေတူဝ်းပိၼ်ႇ ၼႆႉ ပဵၼ်းမႃး ၽူႈမီးပရႃႇမီႇ ယႂ်ႇသုင် လႄႈ ၸိုဝ်ႈသဵင်လိုဝ်းလင် ၼႂ်းၵၢၼ် ပၢႆးမွၼ်း ၵေႃႉၼိုင်ႈယဝ်ႉ။ ႁိၼ်ႇၼရီႇၵူဝ်ႇ ဢႃလူႇသူဝ်ႇၼႆႉ ပေႃႈမႄႈမၼ်း ၶႂ်ႈႁႂ်ႈမၼ်းပဵၼ် ၽူႈလူင်ႉလႅၼ်ႇ ၾၢႆႇၶိူင်ႈၸၢၵ်ႈယဝ်ႉ။ ၶူးပူင်သွၼ်မၼ်းၵေႃႈဝႃႈ မၼ်းၼႆႉ သဵင်ဢမ်ႇလီ၊ တႃႇတေပဵၼ် ၽူႈႁွင်ႉၵႂၢမ်းၼၼ်ႉ ဢမ်ႇပဵၼ်လႆႈ ၼႆယဝ်ႉ။ ၵႃလူႇသူဝ်ႇၼႆႉ ပဵၼ်မႃး ၽူႈႁွင်ႉၵႂၢမ်းလိုဝ်းလင် ၵေႃႉၼိုင်ႈ ၼႂ်းႁူဝ်ပၢၵ်ႇ သၢဝ်းၼၼ်ႉ ယူႇယဝ်ႉ။ မိူၼ်မၼ်းၼၼ်ႉ ၼင်ႇၵဝ်ႇ .. ၸဝ်ႈလုၵ်ႉၽိုၼ်ႉ လွင်ႈပိၼ်ႇပႅင်လႅၵ်ႈလၢႆႈ ၶျႃးလ် တႃႇဝိၼ်ႇ ၼႆႉၵေႃႈလႆႈထုၵ်ႇပေႃးမၼ်း လႄႈ ၶူးပူင်သွၼ်မၼ်းဝႃႈ ပဵၼ်ၽူႈၺၢၼ်ႇထိုင်ႉ ၼိုၵ်း ၵေႃႉၼိုင်ႈယဝ်ႉ ။ ၽူႈပဵၼ်တီႇ ပဵၼ်ထႅၼ်ႈ ၼႂ်းၵၢၼ်ပၢႆးၶူင်သၢင်ႈ ေဝႃးတတ်ႉၸၼ ၼႆႉၵေႃႈ လႆႈထုၵ်ႇဝႃႈ ပဵၼ်ၽူႈဢမ်ႇတဵမ်ပျႃး ၼႆသေ လႆႈထုၵ်ႇလိုပ်ႈဢွၵ်ႇ ၼႃႈၵၢၼ် ယူႇယဝ်ႉ။ သမ်ႉထႅင်ႈ ၵွၼ်ႇမိူဝ်ႈ ၶူင်းၵၢၼ်လူင်မၼ်း ပႆႇဢွင်ႇမၢၼ်ႁေၵူၼ်း ၼႂ်းလူၵ်ႈ ၸဵမ်လုၵ်ႈဢွၼ်ႇ ၵူၼ်းလူင် ပႆႇလႆႈမႃးလႄႇလဵပ်ႈႁဵၼ်း ႁူင်းၵၢၼ် လွင်ႈလီဢၢမ်းလူင် တတ်ႉၸၼ ၼၼ်ႉ မၼ်းလႆႈတူၵ်းသုမ်းမႃး လၢႆပွၵ်ႈလၢႆၵမ်းယဝ်ႉ။ ၽူႈၶူင်သၢင်ႈဢွၵ်ႇ ၸၢၵ်ႈၽႆး၊ မၢၵ်ႇၽႆး ၸၵႂႃႇ လွင်ႈၶူင်သၢင်ႈ 1300 ပၢႆပၢႆၽူႈၶူင်သၢင်ႈလူင် ဢႅတ်ႉတီႇသိၼ်ႇ ၼႆႉ လႆႈထုၵ်ႇမေႃသွၼ်မၼ်းဝႃႈ ပဵၼ်ၵူၼ်းၼိုၵ်းထိူင်း၊ သွၼ်သင်လၢတ်ႈသင်ၵေႃႈ ဢမ်ႇေမႃတွင်းလႆႈသေဢိတ်း ၼႆ ၵေႃႉၼိုင်ႈယဝ်ႉ။ ၸဝ်ႈပၢႆးသၢႆႈလူင် ဢၼ်လိုဝ်းလင် ၼႂ်းႁူဝ်ပၢၵ်ႇသၢဝ်း ဢႅဝ်းပိူတ်ႉ ဢၢႆးၸတၢႆးၼႆႉ တေႃႇထိုင်သီႇၶူပ်ႇ တမ်ႉပႆႇမေႃ လၢတ်ႈၵႂၢမ်း။ တေႃႇထိုင် ၸဵတ်းၶူပ်ႇၵေႃႈပႆႇမေႃလိၵ်ႈ။ မေႃသွၼ်မၼ်းၵေႃႈ လၢတ်ႈဝႃႈ မၼ်းၼႆႉ ပဵၼ်ၵူၼ်းၺၢၼ်ႇ ၼိုၵ်း၊ ဢမ်ႇမီးၵၢၼ်ၵပ်းသိုပ်ႇ၊ ယဝ်ႉ ပဵၼ်ၵူၼ်း ဢၼ်ဝူၼ်ႉ ဢမ်ႇလႆႈလွင်ႈလႆႈၶႆ ၼႆႁင်းမၼ်းယဝ်ႉ။ ၶဝ်ၸိူဝ်းၼႆႉၵူၺ်း ဢမ်ႇၵႃး . ၽူႈလူင်ႉလႅၼ်ႇ ပၢႆးထၢတ်ႈလႄႈ ပၢႆးၸၢပ်ႈၸိူဝ်ႉၽၼ်း လူႇဝီ ပူဝ်ၸတႃ ၼႆႉၵေႃႈမိူဝ်ႈယူႇႁူင်းႁဵၼ်းၼၼ်ႉ ယူဝ်းထၢင်ႈ ထၢင်ႈဢွၼ်ႇၵူၺ်း ဝၢႆးၼၼ်ႉ မိူဝ်ႈၶဝ်ႈတွပ်ႇ ၽႃႇသႃႇပၢႆးထၢတ်ႈၼၼ်ႉ ၼႂ်းၵႃႈ လွင်းပႃရၵူႇ 22 ၵေႃႉ တင်းသဵင်ႈၼၼ်ႉ မၼ်းယူႇဝႆႉ မၢႆ 15 ပုၼ်ႉ ၵွၼ်ႇယဝ်ႉ။ ၽူႈၵေႃႉဢၼ် ၶူၼ်ႉၶႂႃႉႁူႉႁၼ် သေၽႃးတြႃး ပၢႆးရုပ်ႈ ၼႂ်းႁူဝ်ပၢၵ်ႇ သိပ်းပႅတ်ႇ ၸဝ်ႈပၢႆးဝူၼ်ႉၶပ်ႉလူင် ဢၢႆးၸႅၵ်းၼိဝ်း တၢၼ်ႇ ၼႆႉၵေႃႈ မိူဝ်ႈၸၼ်ႉဢွၼ်ႇ ၼၼ်ႉ ပဵၼ်ၵူၼ်း ဢမ်ႇၶႅၼ်ႇလိၵ်ႈၵေႃႉၼိုင်ႈ ၼင်ႇၵဝ်ႇယဝ်ႉ။ ၽူႈၸိုဝ်ႈသဵင်လိုဝ်း ၼႂ်းလူၵ်ႈ ယွၼ်ႉႁုၼ်ႇႁၢင်ႈဝူၼ်ႉ ၸဝ်ႈၶႅၵ်းႁၢင်ႈလူင် ရူဝ်ႇတိၼ်ႇ ၼႆႉ ပေႃႈမၼ်းယၢမ်ႈဝႃႈ ၵဝ်ၼႆႉ လႆႈလဵင်ႉလုၵ်ႈဢွၼ်ႇ ဢမ်ႇတဵမ် ပျႃး ဝႆႉၵေႃႉၼိုင်ႈ ၼႆယဝ်ႉ။ မိူဝ်ႈရူဝ်ႇတိၼ်ႇ လဝ်ႈၶဝ်ႈႁူင်းႁဵၼ်း ၾၢႆႇၶႅၵ်းႁၢင်ႈ ၼၼ်ႉၵေႃႈ လႆႈထုၵ်ႇပၢၵ်ႈပႅတ်ႈ ပဵၼ်သမ်းၵမ်း ၵမ်းလဵဝ်ယဝ်ႉ။ လုင်းမၼ်း ၵေႃႈ ယၢမ်ႈဝႃႈႁင်းမၼ်းဝႃႈ ဢၢႆႈၼႆႉ သွၼ်သင်ၵေႃႈ ဢမ်ႇလႆႈ ၼႆယဝ်ႉ။ ၽူႈၸိုဝ်ႈလိုဝ်းလင် ၼႂ်းလူၵ်ႈ ယွၼ်ႉပပ်ႉၸိူင်း “ပွႆးတိုၵ်းလႄႈလွင်ႈငမ်းယဵၼ်” ၽူႈတႅမ်ႈလိၵ်ႈ ၸၢဝ်းရသျႃး တေႃႇၸတွႆး ၼႆႉ ၵူၺ်းလႆႈၶိုၼ်ႈၸၼ်ႉၸွမ် ၶိုင်ႈၼိုင်ႈ ၵူၺ်းယဝ်ႉ။ မၼ်းၼႆႉ သွၼ်ပၼ်သင်ၵေႃႈ ဢမ်ႇလႆႈ၊ ၸႂ်ၶႂ်ႈႁဵၼ်း ၶႂ်ႈသွၼ်ၵေႃႈ ဢမ်ႇမီးၼႆ ယၢမ်ႈလႆႈထုၵ်ႇပိူၼ်ႈ ဝႃႈၼင်ႇၼႆယဝ်ႉ။ ၽူႈလူင်ႉလႅၼ်ႇ ပၢႆးၶိူင်ႈၸၢၵ်ႈ လွင်ႈလူတ်ႉ လွင်ႈၵႃးလႄႈ သေထးလူင် ၸၢဝ်းဢမေႇရိၵၢၼ်ႇ ႁိၼ်ၼရီၽူတ်ႉ ၼႆႉၵေႃႈ မိူဝ်ႈမၼ်းပႆႇ ပဵၼ်တူဝ်ပဵၼ် တိၼ်ႇႁေ မၢၵ်ႈမီးလီပဵၼ်ၼၼ်ႉ မၼ်းလႆႈတူၵ်းသုမ်း ပဵၼ်ႁႃႈပွၵ်ႈ ၵမ်းလဵဝ်ယဝ်ႉ။ ၽူႈဢၼ်လႆႈထုၵ်ႇ လိုဝ်းၵၼ်ဝႃႈ ပဵၼ်ၵူၼ်း လၢၵ်ႇလၢႆးၵေႃႉၼိုင်ႈ ၼႂ်းႁူဝ်တီး ႁူဝ်ပၢၵ်သၢဝ်း ၸတၢၼ်ႇၶျႃၶျီႇ ၼႆႉ မၼ်းတူၵ်း ပၢင်တွပ်ႇလိၵ်ႈ ၸၼ်ႉ ႁူၵ်းယဝ်ႉ။ ၽဝမၼ်း ၼႂ်းၵၢၼ်ပၢႆးမိူင်းၼၼ်ႉၵေႃႈ လႆႈတူၵ်းသုမ်းမႃး ပဵၼ်လၢႆပွၵ်ႈလၢႆၽဝ်ႇယဝ်ႉ ထိုင်ဢႃႇယူႉ 62 မႃးၵွၼ်ႇ ၸင်ႇတေလႆႈပဵၼ် ၶုၼ်ၽွင်းလူင် မိူင်းပရိတိၼ်ႇယဝ်ႉ။ ၽူႈၸိုဝ်ႈသဵင်လိုဝ်း ယွၼ်ႉပပ်ႉၸိူင်း “သဵင်ၶၼ် ၼူၵ်ႉဢႅၼ်ႇၽႃႉ” ၽူႈတႅမ်ႈလိၵ်ႈ ရိတ်ႉၶျတ်ႉၽတ်ႉၼႆႉ မိူဝ်ႈၸဝ်ႉ ၸဝ်ႉၼၼ်ႉ တင်းပပ်ႉၸိူင်း ဢွၼ်ႇမၼ်းႁေ ၶဝ်ႈႁူင်းၽိမ်းလိၵ်ႈ တီႈၼိုင်ႈယဝ်ႉ တီႈၼိုင်ႈ၊ ထုၵ်ႇၽူႈ ပိုၼ်ၽႄလိၵ်ႈ 18 ၵေႃႉ ပၢၵ်ႈပႅတ်ႈပပ်ႉၸိူင်း မၼ်းယဝ်ႉ။ ထိုင်မႃး 1970 မိူဝ်ႈ ႁူင်းၽိမ်းလိၵ်ႈ မႅၵ်ႉၵမီႇလၼ်ႇ ႁပ်ႉၽိမ်းပပ်ႉၸိူင်း၊ ႁပ်ႉပိုၼ်ၽႄ ပပ်ႉၸိူင်း မၼ်းယဝ်ႉ ပဵၼ်မႃးၽူႈဢွင်ႇမၢၼ် လိုဝ်းလင်ၵေႃႉၼိုင်ႈ ဢမ်ႇၵႃး၊ ဝၢႆးၼၼ်ႉ ထႅင်ႈႁႃႈပီ ၼႂ်းမိူင်းဢမေႇရိၵၢၼ်ႇ ၵူၺ်း ပပ်ႉၸိူင်းမၼ်းၼႆႉ လႆႈၶၢႆပဵၼ် 7 လၢၼ်ႉပပ်ႉ ၵမ်းလဵဝ်ယဝ်ႉ။ ၸဝ်ႈႁူင်းၵၢၼ်လူင် ဢႃးလီးပပ သေထးလူင် မိူင်းၶႄႇ ၵျႅၵ်ႉမ ၼႆႉ ယွၼ်းၶဝ်ႈ ၸၼ်ႉၸွမ်ႁႃးဝတ်ႉ သိပ်းပွၵ်ႈလႆႈ ထုၵ်ႇပၢၵ်ႈပႅတ်ႈ တင်းသိပ်းပွၵ်ႈယဝ်ႉ။ ဝၢႆးၼၼ်ႉ တင်းတႆးၵေႃႉမၼ်း 5 ၵေႃႉ ၵႂႃႇယွၼ်းၶဝ်ႈၵၢၼ် ပဵၼ်ႁၢၼ် တႆးၵေႃႉ မၼ်းလႆႈႁပ်ႉၶဝ်ႈ ပဵၼ်ႁၢၼ် တင်း 5 ၵေႃႉ မၼ်းၵူၺ်းလႆႈထုၵ်ႇ ပၢၵ်ႈပႅတ်ႈ၊ သမ်ႉထႅင်ႈ မိူဝ်ႈၵႂႃႇယွၼ်းၶဝ်ႈ ႁူင်းၵၢၼ် ၶျေႇဢႅပ်ႉၸီႇ (KFC) ၼၼ်ႉၵေႃႈ မၼ်းၵေႃႉ လဵဝ်ၵူၺ်း လႆႈထုၵ်ႇပၢၵ်ႈပႅတ်ႈ ယဝ်ႉ။ မိူၼ်ၸိူင်ႉၶဝ် ၸိူဝ်းၼႆႉလႄႈ လွင်ႈတၢင်းမိူၼ်ၸိူဝ်းၼႆႉ ၵူၺ်းဢမ်ႇၵႃး ယင်းမီးထႅင်ႈ ၵူၼ်းလၢႆလၢႆၵေႃႉလႄႈ လွင်ႈတၢင်း လၢႆလၢႆဢၼ်ယဝ်ႉ။ ၵွပ်ႈၼၼ် .. မိူဝ်ႈလဵဝ် သင်ၸိူဝ်ႉဝႃႈ ၸဝ်ႈၵဝ်ႇ လႆႈထူပ်း လွင်ႈလူႉသုမ်း၊ လွင်ႈတူၵ်းသုမ်း၊ လွင်ႇဢမ်ႇပႆႇ ဢွင်ႇမၢၼ် ၶိုၼ်ႈယႂ်ႇၸိုင် ဝႆႉသေၵွၼ်ႇလႃႈ။ ၵွပ်ႈၸႂ်လဵၵ်ႉၼွႆႉ မွင်ၸႂ်ၸွမ်း လွင်ႈတူၵ်းသုမ်း ၸိူဝ်းၼႆႉ ၼႆႁေၵွၼ်ႇလႃႈ၊ ဝူၼ်ႉတူၺ်း လွင်ႈၵူၼ်း ၸိူဝ်းဢၼ်လၢတ်ႈမႃး ၼႆသေယဝ်ႉ၊ ဝၢႆးၼၼ်ႉ သိုပ်ႇလၢမ်းတၢမ်း လဵပ်ႈႁဵၼ်းတူၺ်း လွင်ႈၶဝ်သေ ႁွမ်ႁႅင်း ပႅင်းတူဝ်မႂ်ႇ ၸႂ်မႂ်ႇ သိုပ်ႇတိုင်ႈၶိုၼ်ႈ ၼႃႈၵႂႃႇ တူၺ်း ထႅင်ႈလူး ၼႆ ၶႂ်ႈတိုၵ်းသူၼ်း ၼင်ႇၼႆယဝ်ႉ။ ၽိုၼ်ငဝ်ႈတိုၼ်း – Consider This ႁင်း Jack Canfield တင်း Mark V.Hansen ၸၢႆးဢွင်ႇၶမ်း (မိူင်းၶုၼ်) 09/07/2018

['Uncategorized']

2018-07-11T09:22:03

https://shannews.org/archives/6319

ၼေႃႇၽူႈတႅၼ်းဢၼ်တေၶဝ်ႈၶႅင်ႇ ပၢင်လိူၵ်ႈတင်ႈသွမ်ႈ လူင်းၸိုဝ်ႈဝႆႉ 46 ၵေႃႉ

ပၢင်လိူၵ်ႈတင်ႈသွမ်ႈ ဢၼ်တေၸတ်းႁဵတ်းၼႂ်းႁၢင်ပီ 2018 ၼႆႉ မီးၼေႃႇၽူႈတႅၼ်းဢၼ်တေၶဝ်ႈၶႅင်ႇ တႃႇ 13 တီႈ တင်းမူတ်း တၢင်ႇသဵၼ်ႈၸိုဝ်ႈဝႆႉ မီးၵႂႃႇယဝ်ႉ 46 ၵေႃႉ ဝႃႈၼႆ။ ဝၼ်းတီႈ 02-11/07/2018 တႃႇၶၢဝ်းတၢင်း 10 ဝၼ်း ၼေႃႇၽူႈတႅၼ်းဢၼ်တေၶဝ်ႈၶႅင်ႇပၢင်လိူၵ်ႈတင်ႈသွမ်ႈ ၼႂ်းဝၼ်းတီႈ 03/11/2018 ၼၼ်ႉ ဢွၼ်ၵၼ်တၢင်ႇသဵၼ်ႈၸိုဝ်ႈ တီႈၶွမ်ႊမသျိၼ်ႊပၢင်လိူၵ်ႈတင်ႈမိူင်းႁူမ်ႈတုမ် တင်းမူတ်းမီးၵႂႃႇယဝ်ႉ 46 ၵေႃႉ။ ၼႂ်းၼၼ်ႉ ပႃႇတီႇၼူၵ်ႉယုင်း တၢင်ႇသဵၼ်ႈၸိုဝ်ႈၶဝ်ႈမႃး မီး 11 ၵေႃႉ။ ပႃႇတီႇ သၢင်ႇသီႈ 4 ၵေႃႉ ပႃႇတီႇႁူဝ်သိူဝ် 2 ၵေႃႉ ဝႃႈၼႆ။ ဢူးမိၼ်ႉၼၢႆႇ ၽူႈၶၢၼ်ပၢၵ်ႇ ၶွမ်ႊမသျိၼ်ႊပၢင်လိူၵ်ႈတင်ႈ မိူင်းႁူမ်ႈတုမ် လၢတ်ႈဝႃႈ “ တႄႇဢဝ်ဝၼ်းတီႈ 2 မႃး တေႃႇထိုင် ဝၼ်းတီႈ 10 ၼႆႉ မီးၵႂႃႇယဝ်ႉ 46 ၵေႃႉ။ ဝၼ်းတီႈ 11 တႄႉ ၸၢင်ႈမႃး တၢင်ႇသဵၼ်ႈၸိုဝ်ႈထႅင်ႈယူႇ။ ၼႂ်း 46 ၵေႃႉၼႆႉ ပေႃးဢဝ်ပႃႇတီႇဝႃႈၸိုင် မီး 19 ပႃႇတီႇယဝ်ႉ” ဝႃႈၼႆ။ မိူဝ်ႈၼႆႉ ဝၼ်းတီႈ 11 ပဵၼ်ဝၼ်းလိုၼ်းသုတ်း တႃႇၼေႃႇၽူႈတႅၼ်းတေသူင်ႇသဵၼ်ႈၸိုဝ်ႈၶဝ်ႈၶႅင်ႇ ၼႂ်းပၢင်လိူၵ်ႈ တင်ႈ သွမ်ႈ။ တင်းမူတ်း ဝႆႉၶၢဝ်းယၢမ်းတႃႇတၢင်ႇသဵၼ်ႈၸိုဝ်ႈ 10 ဝၼ်း ဝႃႈၼႆ။ ပႃႇတီႇဢၼ်သူင်ႇၸိုဝ်ႈၽူႈတႅၼ်းတေၶဝ်ႈၶေႉၶႅင်ႇသမ်ႉ မိူၼ်ၼင်ႇ ပႃႇတီႇႁူဝ်သိူဝ်၊ ပႃႇတီႇသိူဝ်ၽိူၵ်ႇ၊ ပႃႇတီႇၼူၵ်ႉ ယုင်း၊ ပႃႇတီႇသၢင်ႇသီႈ၊ ပႃႇတီႇၽွမ်ႉႁူမ်ႈၸၢဝ်းၶိူဝ်း၊ ပႃႇတီႇၸိူဝ်ႉၸၢတ်ႈရၶႅင်ႇလႄႈ ပႃႇတီႇၸိူဝ်ႉၸၢတ်ႈဢဵၼ်ႁႅင်း တီႊမူဝ်ႊၶရေႊသီႊ ၸိူဝ်းၼႆႉ ဝႃႈၼႆ။ တီႈၼင်ႈၽူႈတႅၼ်းဢၼ်လုတ်ႈႁၢမ်းဝႆႉၼႂ်းသၽႃး တင်းမူတ်း မီး 13 တီႈၼင်ႈ။ ၼႂ်းမိူင်းတႆး ၼိုင်ႈတီႈၼင်ႈ ပဵၼ်တီႈသၽႃးၵူၼ်းမိူင်းၸႄႈဝဵင်းလၢႆးၶႃႈ ဝႃႈၼႆ။ ၸၢႆးဢူၵ်ႉၵႃႇ (ႁွင်ႉ) ၸၢႆးၵွင်ၶမ်း ၼေႃႇၽူႈတႅၼ်းပႃႇတီႇႁူဝ်သိူဝ် ၸႄႈဝဵင်းလၢႆးၶႃႈ လၢတ်ႈဝႃႈ “ ၼႂ်းၸႄႈဝဵင်းလၢႆးၶႃႈ ႁဝ်းၶႃႈၼႆႉ တင်းမူတ်း ႁူဝ်ၵူၼ်း မီးႁိမ်း 5 မိုၼ်ႇၵေႃႉ။ ဢၼ်ႁဝ်းၶႃႈလႆႈႁူႉဝႆႉတႄႉ တေမီး 3 ပႃႇတီႇၶဝ်ႈၶႅင်ႇၵၼ်” ဝႃႈၼႆ။ ပႃႇတီႇဢၼ်တေၶဝ်ႈၶႅင်ႇၵၼ် တီႈဝဵင်းလၢႆးၶႃႈသမ်ႉ ပႃႇတီႇႁူဝ်သိူဝ်၊ ပႃႇတီႇသိူဝ်ၽိူၵ်ႇလႄႈ ပႃႇတီႇၼူၵ်ႉယုင်း။ ၽူႈတေၶဝ်ႈၶႅင်ႇသမ်ႉ ပဵၼ်တႆးတင်း 3 ၵေႃႉ ဝႃႈၼႆ။ ၶွမ်ႊမသျိၼ်ႊ ပၢင်လိူၵ်ႈတင်ႈမိူင်းႁူမ်ႈတုမ် ပိုၼ်ၽၢဝ်ႇသဵၼ်ႈၸိုဝ်ႈၽူႈမီးသုၼ်ႇတွတ်ႈၶႅပ်းၵၢင်ၸႂ် တႃႇၶၢဝ်းတၢင်း 2 ဝူင်ႈ။ တႄႇဢဝ်ဝၼ်းတီႈ 09/07/2018 ၼႆႉၵႂႃႇ တွၼ်ႈတႃႇၸိူဝ်းမီးသုၼ်ႇတွတ်ႈၶႅပ်းၵၢင်ၸႂ်ပၢင်လိူၵ်ႈတင်ႈသွမ်ႈ ႁၢင်ပီ 2018 ၼႆႉ။

['ၵူႈလွင်ႈလွင်ႈ']

2018-07-11T08:49:55

https://shannews.org/archives/6314

မိူင်းၵျပၢၼ်ႇ ႁဵတ်းဢွၵ်ႇၸိူင်းပွတ်း လွင်ႈၸုမ်းလုၵ်ႈႁဵၼ်း 13 ၵေႃႉ ၶမ်ၼႂ်းထမ်ႈ

ၸုမ်းႁဵတ်းဢွၵ်ႇၸိူင်း ၼႂ်းမိူင်းၵျပၢၼ်ႇ ႁဵတ်းဢွၵ်ႇၸိူင်းပွတ်း Documentary ၵဵဝ်ႇလူၺ်ႈလွင်ႈ ၸုမ်းလုၵ်ႈႁဵၼ်း ပိတ်ႉမၢၵ်ႇၼင် (မူပႃႇဢၶႃႊၻေႊမီႊ) 12 ၵေႃႉလႄႈ ၶူးၾိုၵ်းသွၼ် 1 ၵေႃႉ ဢၼ်ၶမ်ၼႂ်းထမ်ႈ တီႈမႄႈသၢႆ ၸိုင်ႈထႆးၶၢဝ်းတၢင်း 15 ဝၼ်း ။ ဝၼ်းတီႈ 09/07/2018 ၸုမ်းႁဵတ်းၸိူင်း ၼႂ်းမိူင်းၵျပၢၼ်ႇ ႁဵတ်းဢွၵ်ႇပိုၼ်ၽႄႈ ၸိူင်းပွတ်းၵဵဝ်ႇလူၺ်ႈလွင်ႈ လုၵ်ႈႁဵၼ်းၸုမ်းပိတ်ႉမၢၵ်ႇၼင် 13 ၵေႃႉ ဢၼ်ၶမ်ဝႆႉၼႂ်းထမ်ႈတင်ႈတႄႇ ဝၼ်းတီႈ 23/06/2018 ထိုင် 10/07/2018 ။ ၼႂ်းၸိူင်းၼၼ်ႉ ၼႄဝႆႉၾၢင်ႁၢင်ႈၽွင်းလုၵ်ႈဢွၼ်ႇၶမ်ဝႆႉၼႂ်းထမ်ႈ လွင်ႈယူႇလွင်ႈၵိၼ်၊ လွင်ႈဢၼ် ၶူးၾိုၵ်းသွၼ်တူၺ်းလူလုမ်းလႃးၶဝ် ၸိူဝ်းၼႆႉ ။ ၸိူင်းပွတ်းၼၼ်ႉတၢင်းယၢဝ်းမီး 5 မိၼိတ်ႉ ။ ပဵၼ်လွင်ႈလုၵ်ႈဢွၼ်ႇၶဝ်ႈၵႂႃႇၼႂ်းထမ်ႈသေ ပၢႆႈၼမ်ႉထူမ်ႈ ။ ၶၢဝ်းတၢင်း 9 ဝၼ်း ဝၼ်းတီႈ 2/07/ 2018 ဝၼ်းဢၼ်ၵူၼ်းလမ်ၼမ်ႉမႃးသွၵ်ႈႁၼ် ၼၼ်ႉၵူၺ်း ဢမ်ႇပႃးဝၼ်းဢၼ် ဢဝ်ၸိူဝ်း ၶဝ်ဢွၵ်ႇထမ်ႈ ။ လိူဝ်ၼၼ်ႉလႆႈငိၼ်းၶၢဝ်ႇဝႃႈ ၸုမ်းလဵၼ်ႈၸိူင်း ၸၼ်ႉလုမ်ႈၾႃႉမိူၼ်ၼင်ႇ Hollywood film ၵေႃႈႁၢင်ႈႁႅၼ်း တေႁဵတ်းဢွၵ်ႇၸိူင်းၼင်ႇၵဝ်ႇၼႆယဝ်ႉ ။ မိူဝ်ႈဝၼ်းတီႈ 23/06/2018 လုၵ်ႈဢွၼ်ႇၸုမ်းပိတ်ႉမၢၵ်ႇၼင် 12 ၵေႃႉလႄႈ ၶူးၾိုၵ်းသွၼ် 1 ၵေႃႉ ႁၢႆၶဝ်ႈၵႂႃႇၼႂ်းထမ်ႈလူင်ၶုၼ်ၼမ်ႉၼၢင်းၼွၼ်း ဢၼ်မီးတီႈဢိူင်ႇပူင်ႇၽႃ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး။ လူင်ပွင်ၸိုင်ႈ မိူင်းထႆးၸႂ်ႉ ဢဵၼ်ႁႅင်းၼပ်ႉႁဵင်၊ ၽူႈလူင်ႉလႅၼ်ႇၼွၵ်ႈ မိူင်းလၢႆလၢႆမိူင်း မႃးၸွႆႈထႅမ်ႁႃသေ ထူပ်းႁၼ်တူဝ်ၸိူဝ်းၶဝ်မိူဝ်ႈဝၼ်းတီႈ 02 /07/2018 ဢဝ်ဢွၵ်ႇထမ်ႈမိူဝ်ႈဝၼ်းတီႈ 8 ၼၼ်ႉ 4 ၵေႃႉ၊ ဝၼ်းတီႈ 9 ၵေႃႈ 4 ၵေႃႉ၊ ဝၼ်းတီႈ 10 5 ၵေႃႉ ။ မိူဝ်ႈလဵဝ်တင်း 13 ၵေႃႉ ဢွၵ်ႇထမ်ႈမႃးမူတ်းယဝ်ႉသေ ယူတ်းယႃတူဝ်တီႈႁူင်းယႃ မိူင်းၵဵင်းႁၢႆး။ မေႃယႃမွၵ်ႇလၢတ်ႈပိုၼ်ၽၢဝ်ႇဝႃႈ ပၢႆးယူႇလီၶဝ်ၵေႃႈၶႅမ်ႉၼႆယဝ်ႉ။ ၽွင်းၶၢဝ်းယၢမ်းၸိူဝ်းၶဝ်ႁၢႆ/တိတ်းၶမ်ဝႆႉၼႂ်းထမ်ႈၼၼ်ႉ ဢၼ်ပဵၼ်ၽူႈယႂ်ႇၵူၼ်းလူင်ၼႂ်းဝၢၼ်ႈမိူင်း ဢွၼ်ၵၼ်ပၼ်ႁႅင်းပႃး ၸဵမ်တူဝ်ၸွမ်ၽွင်းလူင်မိူင်းထႆးၵေႃႈ လူင်းပိုၼ်ႉတီႈ သူႇၸႂ်းပၼ်ႁႅင်း ၸႂ်ပေႃႈမႄႈလုၵ်ႈဢွၼ်ႇ လႄႈ ၸဝ်ႈၼႃႈတီႈၽူႈႁၢပ်ႇၵၢၼ်။ လိူဝ် ၼၼ်ႉၽူႈယႂ်ႇၵူၼ်းလူင် ၽူႈၼမ်းဝၢၼ်ႈမိူင်း လၢႆမိူင်း ၵေႃႈတိတ်းတၢမ်ၶၢဝ်ႇငၢဝ်း သူင်ႇႁႅင်းၸႂ်ထိုင်လုၵ်ႈဢွၼ်ႇလႄႈ ၸဝ်ႈၼႃႈတီႈ ၽူႈႁၢပ်ႇၵၢၼ် ။

['ၵူႈလွင်ႈလွင်ႈ']

2018-07-11T07:48:16

https://shannews.org/archives/6311

ၸွမ်ၸိုင်ႈ ဢူးဝိၼ်းမိၼ်ႉ ႁူပ်ႉထူပ်းၽူႈႁၢပ်ႇၵၢၼ်လူင်ပွင်ၸိုင်ႈမိူင်းတႆး ပွၵ်ႈႁႅၵ်ႈ

ၸွမ်ၸိုင်ႈ ဢူးဝိၼ်းမိၼ်ႉ လူင်ပွင်ၸိုင်ႈၼူၵ်ႉယုင်း NLD လူင်းႁူပ်ႉထူပ်း ၸုမ်းလူင်ပွင်ၸိုင်ႈမိူင်းတႆး၊ ၸုမ်းၼႃႈ လိၼ်ၽွင်းငမ်းတူဝ်ၵဝ်ႇလႄႈ ၸႄႈတွၼ်ႈ တႂ်ႈတိူင်းသိုၵ်းၸဵင်ႇႁွင်ႇဝၼ်းဢွၵ်ႇ ဢၼ်ပၵ်းတီႈလႃႈသဵဝ်ႈ ၸိူဝ်းၼႆႉ။ ဝၼ်းတီႈ 10/07/2018 ယၢမ်းၵၢင်ၼႂ် 9 မူင်း ၸွမ်ၸိုင်ႈမိူင်းႁူမ်ႈတုမ်မၢၼ်ႈ ဢူးဝိၼ်းမိၼ်ႉ ႁူပ်ႉထူပ်း ၽူႈႁၢပ်ႇ ၵၢၼ်လူင်ပွင်ၸိုင်ႈၼႂ်းမိူင်းတႆးလႄႈ ၸုမ်းၼႃႈလိၼ်ၽွင်းငမ်းတူဝ်ၵဝ်ႇ တီႈႁူင်းႁေႃၵၢင်ဝဵင်း ၸႄႈဝဵင်းလႃႈသဵဝ်ႈ ၸိုင်ႈ တႆးပွတ်းႁွင်ႇ ပဵၼ်ပွၵ်ႈၵမ်းႁႅၵ်ႈ တင်းမူတ်း မီးၽူႈၶဝ်ႈႁူမ်ႈ 500 ပၢႆ ဝႃႈၼႆ။ ၼၢင်းသႅင်ႁွမ် ၽူႈသိုဝ်ႇၶၢဝ်ႇ ၸုမ်းၶၢဝ်ႇၽူႈတွႆႇႁွၵ်ႈ လၢတ်ႈဝႃႈ “ တီႈပၢင်ႁူပ်ႉထူပ်းၼၼ်ႉ ပၼ်ၼၵ်ႉၶၢဝ်ႇၶဝ်ႈထၢႆႇ ႁၢင်ႈမိူဝ်ႈၸဝ်ႉၵူၺ်း။ ၽွင်းၸွမ်ၸိုင်ႈ မွၵ်ႇလၢတ်ႈ ၶေႃႈၵႂၢမ်းၼၼ်ႉ ဢမ်ႇပၼ်ၶဝ်ႈဢဝ်ၶၢဝ်ႇယဝ်ႉ ၶဝ်ဢုပ်ႇၵုမ်ၵၼ် ပိူင်လူင်ပဵၼ် လွင်ႈသင်ဢမ်ႇလႆႈႁူႉ။ ၵူၺ်းၵႃႈ ၾၢႆႇလူင်ပွင်ၸိုင်ႈမိူင်းတႆးတႄႉ ဢုပ်ႇၵုမ်ၶႆႈၼႄလွင်ႈၵၢၼ်ငၢၼ်း တႃႇႁုၼ်ႈမုၼ်း မႂ်ႇသုင်ၼႂ်းမိူင်းတႆး ၸိူဝ်းၼႆႉ” ဝႃႈၼႆ။ မိူဝ်ႈဝၼ်းတီႈ 09/07/2018 ယၢမ်းၵၢင်ၼႂ် 9 မူင်း ထိုင် 12 မူင်း ၸွမ်ၸိုင်ႈဢူးဝိၼ်းမိၼ်ႉ ႁူပ်ႉထူပ်း ၽူႈႁၢပ်ႇၵၢၼ် လူင်ပွင်ၸိုင်ႈမိူင်းတႆး တီႈဝဵင်းတူၼ်ႈတီး ၸိုင်ႈတႆးပွတ်းၸၢၼ်း တင်းမူတ်း မီးၽူႈၶဝ်ႈႁူမ်ႈ 516 ၵေႃႉ။ တီႈၼၼ်ႈ ၵေႃႈ ဢမ်ႇပၼ်ၽူႈသိုဝ်ႇၶၢဝ်ႇ ၶဝ်ႈဢဝ်ၶၢဝ်ႇလႄႈ ထၢႆႇၶႅပ်းႁၢင်ႈ ဝႃႈၼႆ။ ၸွမ်ၸိုင်ႈမိူင်းႁူမ်ႈတုမ်မၢၼ်ႈ ဢူးဝိၼ်းမိၼ်ႉၼႆႉ လုၵ်ႉတီႈႁူဝ်ပဝ်ႈသၽႃးမိူင်းႁူမ်ႈတုမ်သေ ထုၵ်ႇယုၵ်ႉမႃးပဵၼ်ၸွမ် ၸိုင်ႈတႅၼ်းတီႈယူႇၸွမ်ၸိုင်ႈၼူၵ်ႉယုင်း ၵေႃႉၵဝ်ႇဢူးထိၼ်ႇၵျေႃႇ ၵူၼ်းမိူင်းဢွၼ်ၵၼ်ယုမ်ႇယမ်ဝႆႉဝႃႈ တေပဵၼ်ၵေႃႉ ဢၼ်မေႃထွမ်ႇသဵင်ႁူဝ်ၸႂ်ၵူၼ်းမိူင်း၊ ၵမ်းၼႆႉသမ်ႉ ဢမ်ႇပၼ်ၼၵ်ႉၶၢဝ်ႇၽူႈသိုဝ်ႇသၢၼ်ၵူၼ်းမိူင်း ၶဝ်ႈထွမ်ႇၸွမ်းပၢင် ႁူပ်ႉထူပ်းၵူၼ်းမိူင်းလႄႈ ႁဵတ်းႁႂ်ႈၵူၼ်းတင်းလၢႆ ၸၢင်ၸႂ်ၵႂႃႇၽွင်ႈ ဝႃႈၼႆ။

['ၵၢၼ်မိူင်း']

2018-07-11T07:23:36

https://shannews.org/archives/6307

သိုၵ်းတႆး RCSS 6 ၵေႃႉ ၺႃးသိုၵ်းမၢၼ်ႈ တီႉၺွပ်းၵုမ်းၶင်ဝႆႉ 10 ဝၼ်းပၢႆ ယင်းပႆႇပွႆႇပၼ်ၶိုၼ်း

သိုၵ်းတႆး RCSS/SSA ဢၼ်လူင်းပိုၼ်ႉတီႈ သပ်းလႅင်းပၼ်ပိုၼ်ႉႁူႉ ၵူၼ်းမိူင်း ၵဵဝ်ႇလူၺ်ႈလွင်ႈၽေးယႃႈမဝ်းၵမ် တီႈ ၸႄႈဝဵင်းၼွင်ၶဵဝ်ၼၼ်ႉ ထုၵ်ႇသိုၵ်းမၢၼ်ႈ တီႉၺွပ်းၵုမ်းၶင်တူဝ် ၸီႉၼႄးဝႃႈ RCSS ပူၼ်ႉပႅၼ်ၼႃႈတီႈ ဢၼ်လႆႈ မၵ်းမၢႆဝႆႉၼၼ်ႉ ဝႃႈၼႆ။ ပူၼ်ႉမႃး မိူဝ်ႈဝၼ်းတီႈ 29/06/2018 ၼၼ်ႉ သိုၵ်းမၢၼ်ႈ တပ်ႉၶမယ 114 တင်း ၶမယ 115 ႁူမ်ႈၵၼ်ဢဵၼ်ႁႅင်း 30 ပၢႆ ၶဝ်ႈတီႉၺွပ်း ၵူၼ်းသိုၵ်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA တီႈဝတ်ႉဝိႁၢရ် ဝၢၼ်ႈ ၵုင်းၵျီး ဢိူင်ႇၵုင်းၵျီး ၸႄႈဝဵင်းၼွင်ၶဵဝ် ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ တီႉၺွပ်းၸိူဝ်းၶဝ် ၽွင်းတိုၵ်ႉသပ်း လႅင်းပၼ်ပိုၼ်ႉႁူႉၵူၼ်းမိူင်း ၵဵဝ်ႇလူၺ်ႈ လွင်ႈယႃႈမဝ်းၵမ် ဝႃႈၼႆ။ ၸဝ်ႈသိုၵ်း ၸၢႆးဢူး ၽူႈၶၢၼ်ပၢၵ်ႇ ၼႂ်းမိူင်း RCSS/SSA လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈ လႆႈႁဵတ်းလိၵ်ႈသေ သူင်ႇ ၸူးတီႈ JMC ဝၢႆးတီႉၺွပ်းၵႂႃႇလႆႈ 2 ဝၼ်းၼၼ်ႉ။ ယူႇတီႈၾၢႆႇသိုၵ်းမၢၼ်ႈၶဝ်တွပ်ႇလၢတ်ႈမႃးၶိုၼ်းတႄႉ သိုၵ်း RCSS ပူၼ်ႉပႅၼ်ၼႃႈတီႈၼႆဝႃႇ။ တီႈတႄႉမၼ်း ဢၼ်ၵူၼ်းသိုၵ်းႁဝ်းၶႃႈၵႂႃႇၼႆႉ ၶဝ်ဢွၼ်ၵၼ်ၼုင်ႈၶူဝ်းၵူၼ်းမိူင်း သေၵႂႃႇပၼ်ပိုၼ်ႉႁူႉၵဵဝ်ႇလူၺ်ႈလွင်ႈယႃႈမဝ်းၵမ် ယွၼ်ႉဝႃႈ ၵူၼ်းမိူင်းတုၵ်းယွၼ်းမႃး။ ထႅင်ႈလွင်ႈၼိုင်ႈၵေႃႈ ၵွင်ႈၵၢင်ႇၵေႃႈ ဢမ်ႇပႃးၵႂႃႇ” ဝႃႈၼႆ။ ဝၢႆးလင် တီႉၵူၼ်းသိုၵ်း RCSS/SSA ႁူၵ်းၵေႃႉၵႂႃႇယဝ်ႉ ၸဵမ်သင်ၶၸဝ်ႈ၊ ၵူၼ်မိူင်း ဢွၼ်ၵၼ်မႆႈၸႂ်ၸွမ်းသေ ႁူမ်ႈ ၵၼ်တုၵ်းယွၼ်းႁႂ်ႈၸဵဝ်းပွႆႇတူဝ်ပၼ်ဝႆးဝႆး ဝႃႈၼႆ။ ၸဝ်ႈသိုၵ်းၸၢႆးဢူး သိုပ်ႇလၢတ်ႈဝႃႈ “ ဝၼ်းပဵၼ်ပၼ်ႁႃၼၼ်ႉၵမ်းလဵဝ် ယူႇတီႈၽူႈၼင်ႈလုမ်းၵပ်းသၢၼ်ၵူၼ်းမိူင်း တီႈဝဵင်းၵျွၵ်ႉမႄးႁဝ်းၶႃႈ လႆႈၵႂႃႇၸူးတီႈၼွင်ၶဵဝ်။ သိုၵ်းမၢၼ်ႈတီႈၼွင်ၶဵဝ်သမ်ႉ လၢတ်ႈဝႃႈ ၶဝ်သူင်ႇတူဝ်ၵႂႃႇ တီႈၵျွၵ်ႉမႄးယဝ်ႉ။ ၵမ်းၼႆႉ ၵႂႃႇၸူးတီႈၵျွၵ်ႉမႄးၵေႃႈ ၾၢႆႇသိုၵ်းမၢၼ်ႈၶဝ် တိုၼ်းဢမ်ႇပၼ်ထူပ်း။ တီႈတႄႉမၼ်း ၵူၼ်းသိုၵ်းႁဝ်းၶႃႈ တင်း 6 ၵေႃႉၼႆႉ မီးတီႈၼႂ်းတပ်ႉသိုၵ်းၶဝ်ၵူၺ်း ဝၢႆးလင်မႃး ၶဝ်ၸင်ႇလုၵ်ႉတီႈၼွင်ၶဵဝ် သူင်ႇမႃး တီႈၵျွၵ်ႉမႄး” ဝႃႈၼႆ။ ၵဵဝ်ႇၵပ်းလွင်ႈၼႆႉ မိူဝ်ႈဝၼ်းတီႈ 10/07/2018 ယၢမ်းၵၢင်ၼႂ် 7 မူင်းၼၼ်ႉ ၵူၼ်းမိူင်းလၢႆလၢႆဝၢၼ်ႈ ႁူမ်ႈၵၼ် ဢဵၼ် ႁႅင်း 152 ၵေႃႉ ယုၵ်ႉပၢႆႉ ၼႄၵၢင်ၸႂ် တီႈၼႂ်းဢိူင်ႇလွႆၸွင်ႈ 3 ဢွင်ႈတီႈ တုၵ်းယွၼ်းႁႂ်ႈပွႆႇပၼ် ၵူၼ်းသိုၵ်း RCSS/ SSA 6 ၵေႃႉၼၼ်ႉဝႆးဝႆး ဝႃႈၼႆ။ လိူဝ်ၼၼ်ႉ မိူဝ်ႈပူၼ်ႉမႃး ဝၼ်းတီႈ 08/07/2018 ၼၼ်ႉၵေႃႈ ၵူၼ်းမိူင်းၼႂ်းဢိူင်ႇၵဵဝ်ႇဢၢင်း ၸႄႈဝဵင်းၼွင်ၶဵဝ် ႁူမ်ႈၵၼ်သေ ယုၵ်ႉပၢႆႉ တုၵ်းယွၼ်းႁႂ်ႈပွႆႇပၼ်ၽူႈမီးပုၼ်ႈၽွၼ်း RCSS တင်း 6 ၵေႃႉၼၼ်ႉ ဝႃႈၼႆ။ သိုၵ်းတႆး RCSS/SSA 6 ၵေႃႉ ၸိူဝ်းၺႃးသိုၵ်းမၢၼ်ႈ တီႉၺွပ်းၵႂႃႇၼၼ်ႉ ပဵၼ် ၸၢႆးမွင်ႇထုၼ်း၊ ၸၢႆးတၢၼ်းထူၺ်း (ႁွင်ႉ) လုင်းပီး၊ ၸၢႆးပီး(ႁွင်ႉ) ၸၢႆးၽိလိတ်ႉ၊ ၸၢႆးသူၺ်ႇ၊ ၸၢႆးဢွၼ်ႇ ၶိူဝ်း(ႁွင်ႉ) ၸၢႆးႁဵင်လႄႈ ၸၢႆးသႅင်ၾႃႉ ၸဵမ်ၸိူဝ်း ၼႆႉ ဝႃႈၼႆ။

['ၵၢၼ်သိုၵ်း']

2018-07-11T07:02:50

https://shannews.org/archives/6300

ၽွင်း RCSS/SSA ၵႂႃႇၶဝ်ႈပၢင်ၵုမ်ပၢင်လူင်တီႇၼေႇပျီႇတေႃႇ ၺႃးလေႃႇတိုၵ်းတၢင်းလင်လႄႈ ၵူၼ်းမိူင်းတႆးပွတ်းၵၢင် 500 ပၢႆ လႆႈပၢႆႈၽေးသိုၵ်း

ၽွင်းၽူႈယႂ်ႇၵူၼ်းလူင် ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ၵႂႃႇၶဝ်ႈႁူမ်ႈပၢင်ၵုမ်လူင် ပီႁူဝ်ပၢၵ်ႇ 21 တီႈၼေႇပျီႇတေႃႇၼၼ်ႉ ငႃးသိုၵ်းဢၼ်တူင်ႉၼိုင် ၼႂ်းၸႄႈဝဵင်းသီႇပေႃႉ၊ မိူင်းၵိုင် ၺႃးသိုၵ်းမၢၼ်ႈ သွၵ်ႈ တဝ်လမ်းတိုၵ်း ပဵၼ်ပၢင်တိုၵ်းၵၼ်တင်းႁူဝ်ၶၢႆး၊ ႁၢမ်းငၢႆး လႄႈ ၵူၼ်းမိူင်း 500 ပၢႆ လႆႈပၢႆႈ ယၢၼ်ႁိူၼ်းယေးတီႈယူႇ။ သိုၵ်းမၢၼ်ႈ သွၵ်ႈတဝ်လမ်းတိုၵ်းပၢင်သဝ်းတပ်ႉသိုၵ်းၸိုင်ႈတႆး RCSS/SSA လႄႈ ၵူၼ်းဝၢၼ်ႈထုင်ႉႁမ်းငၢႆးပၢႆႈၽေးသိုၵ်း မႃးသွၼ်ႈယူႇတီႈ ဝတ်ႉဝႃးၽႃသိူဝ်ႇ ၵူၼ်းဝၢၼ်ႈဢၼ်ပၢႆႈၽေးသိုၵ်းမႃးမီးတီႈ ဝိႁၢၼ်ၸၢၵ်ႈတေႃႇ၊ ဝိႁၢၼ်ၵုင်းမူင်ႈ ၼၼ်ႉ ပဵၼ်ၵူၼ်းဝၢၼ်ႈ ၼႃးလိူဝ်ႇ – 20 ၵေႃႉ၊ ဝၢၼ်ႈလူင်ၸၢမ် ၼႃးဢွတ်ႇ – 56 ၵေႃႉ၊ ဝၢၼ်ႈၸၢမ်ႈၽွင် 59 ၵေႃႉ၊ ဝၢၼ်ႈၵုင်းၺွင်ႇ 238 ၵေႃႉ၊ ဝၢၼ်ႈၼွင်တဝ်ႇ 20 ၵေႃႉ ။ၸိူဝ်းၼႆႉ ဢၼ်ႁဝ်းၶႃႈ ယိုၼ်းထိုင်သေ ၵဵပ်းသၢႆမၢႆ မၼ်းလႆႈၵူၺ်း။ ဢၼ်ပၢင်တိုၵ်း မိူဝ်ႈဝၼ်းတီႈ 9 ပၢင်တိုၵ်းတၢင်းႁူဝ်ၶၢႆး ႁူၺ်ႈမူၼ်ႇ ၼၼ်ႉ ယင်းဢမ်ႇလႆႈသၢႆမၢႆ ၶဝ်ၸိူဝ်းၼၼ်ႉ သမ်ႉပၢႆႈၵႂႃႇတၢင်း တူင်ႇ လၢဝ်း၊ ၼမ်ႉလၼ်ႈ ၊ ဢၼ်မႃးယူႇၸွမ်းပီႈၸွမ်းၼွင်ႉ၊ ၼႂ်းမိူင်းၵိုင်ၵေႃႈမီး။ မေႃသွၼ် ႁူင်းႁဵၼ်းလူင် ပွင်ၸိုင်ႈ တၢင်းပွတ်း ႁမ်းငၢႆး ၵေႃႈ ပၢႆႈမႃးမိူင်းၵိုင်ၼမ် – ၽွင်းတႅၼ်းသၽႃးၸေႈမိူင်းပႃႇတီႇႁူဝ်သိူဝ် လၢတ်ႈ ။ ယၢမ်းလဵဝ် ၵူၼ်းပၢႆႇၽေးသိုၵ်း ဢမ်ႇပႆႇမီးၸုမ်းလႂ် မႃးၸွႆႈထႅမ်၊ မုၼ်ၸဝ်ႈမုၼ်ၸၢင်းလႆႈၶပ်းၶိုင် လဵင်ႉလူဝႆႉ။ ယွၼ်ႉပၢင်တိုၵ်းသေ ႁူင်းႁဵၼ်းဢၼ်လႆႈၵိုတ်းလိုဝ်ႈဝႆႉ မီးၸၼ်ႉၵၢင် 2 လင်၊ ၸၼ်ႉဢွၼ်ႇ 5 လင်၊ ယွၼ်ႉ သိုၵ်းၾၢႆႇလူင်ပွင်ၸိုင်ႈ ပွႆႇမၢၵ်ႇလူင် သႂ်ႇႁိမ်းဝၢၼ်ႈလႄႈ ၵူၼ်းမိူင်းတူၵ်းၸႂ်ၵူဝ်ႁႄသေပၢႆႈ ၊ ဢၼ်ပၢႆႈမႃး ၵေႃႈ ပဵၼ်ဝၢၼ်ႈႁိမ်းႁွမ်း ႁၢမ်းငၢႆးၵူၺ်း၊ ပၢႆႈႁွတ်ႈမႃးၵျွင်းၸၢၵ်ႈတေႃႇ ႁၢမ်းငၢႆး ပေႃးၶႂ်ႈၶမ်ႈယဝ်ႉ ၸၢႆးယီႈဢွင်ႇ ဢၼ်လုၵ်ႉႁၢမ်းငၢႆး ႁွတ်ႈမႃးၵေးသီး ၼၼ်ႉ လၢတ်ႈၼႄၼင်ႇၼႆ။ တင်ႈတႄႇဝၼ်းတီႈ 11-16/7/2018 လူင်ပွင်ၸိုင်ႈမၢၼ်ႈ၊ သိုၵ်းမၢၼ်ႈ၊ ၸုမ်းလူင်းလၢႆးမိုဝ်း NCA ၊ ၸုမ်းပႆႇလူင်းလၢႆးမိုဝ်း NCA – ၸုမ်းဢူၺ်းလီ ပွတ်းႁွင်ႇ ၶၢင် ဝႃႉ မိူင်းလႃး ၸိူဝ်းၼႆႉ ၵေႃႈ သူင်ႇ တူဝ်တႅၼ်း ၶဝ်ႈႁူမ်ႈၸွမ်း။ ၵူၺ်းၵႃႈ ၾၢႆႇသိုၵ်းမၢၼ်ႈသမ်ႉ ၼႄးၸုမ်း RCSS ဢၼ်လူင်းလၢႆး NCA ၵိုတ်းတိုၵ်းဝႆႉၼၼ်ႉ ပူၼ်ႉပႅၼ်ၼႃႈလိၼ်ၼႆသေ တီႉၺွပ်းၵူၼ်းသိုၵ်း၊ ႁႅင်းသိုၵ်းလိုပ်ႈလမ်း ၼႂ်း ၸႄႈဝဵင်းသီႇပေႃႉ၊ လေႃႇတိုၵ်းၼႂ်းၸႄႈဝဵင်းမိူင်းၵိုင် – ထိုင်တီႈ ၵူၼ်းမိူင်း 500 ပၢႆ လႆႈပၢႆႈယၢၼ်ႁိူၼ်းယေးတီႈယူႇ။

['ၵၢၼ်သိုၵ်း']

2018-07-11T06:54:08

https://shannews.org/archives/6297

ၵူၼ်းမိူင်းႁူမ်ႈတုမ်မၢၼ်ႈ ႁိမ်း 4 ႁဵင် ဢမ်ႇမႅၼ်ႈပိူင်မၢႆမီႈ ၵူၼ်းႁဵတ်းၵၢၼ်လႄႈ ၺႃးထႆးတီႉၺွပ်းသူင်ႇပွၵ်ႈမိူင်းၶိုၼ်း

ႁႅင်းၵၢၼ်မိူင်းမၢၼ်ႈ ဢၼ်ၶဝ်ႈၵႂႃႇႁဵတ်းၵၢၼ်ၼႂ်းမိူင်းထႆး ၽိတ်းပိူင်မၢႆမီႈၵူၼ်းႁဵတ်းၵၢၼ်မိူင်းထႆးၼႆသေ ထုၵ်ႇၸဝ်ႈၼႃႈတီႈထႆးတီႉၺွပ်း သူင်ႇပွၵ်ႈ တီႈလႅၼ်လိၼ် ထႆး-မၢၼ်ႈ ၸႄႈဝဵင်းမျႃႉဝတီႇ ႁိမ်း 4 ႁဵင်ၵေႃႉယဝ်ႉ။ တႄႇဢဝ် ဝၼ်းတီႈ 01-09/07/2018 ၼႆႉမႃး ပလိၵ်ႈထႆး ၾၢႆႇၵူတ်ႇထတ်းၵူၼ်းၶဝ်ႈမိူင်းလႄႈ ဢိၵ်ႇလူၺ်ႈ ပလိၵ်ႈ ထႅင်ႈလၢႆလၢႆၾၢႆႇ ႁူမ်ႈၵၼ်သေ ၶဝ်ႈၵူတ်ႇထတ်း ႁႅင်းၵၢၼ်မိူင်းမၢၼ်ႈ ဢၼ်ၶဝ်ႈၵႂႃႇႁဵတ်းၵၢၼ်ၼႂ်းမိူင်းထႆးၽိတ်း ပၵ်းပိူင်မၢႆမီႈၼၼ်ႉ တီႉလႆႈ ၽူႈၸၢႆး 2,480 ၵေႃႉလႄႈ ၽူႈယိင်း 1,511 ၵေႃႉ ႁူမ်ႈၵၼ် တင်းမူတ်း 3,991 ၵေႃႉ သေ သူင်ႇၸိူဝ်းၶဝ်ပွၵ်ႈၶိုၼ်းတၢင်းမျႃႉဝတီႇ ဝႃႈၼႆ။ ဢူးတိၼ်ႇၼၢႆႇ ႁွင်ႈၵၢၼ်ၾၢႆႇၵုမ်းၵမ်ၸီႉသင်ႇ ၵူၼ်းႁဵတ်းၵၢၼ် တီႈၸႄႈဝဵင်းမျႃႉဝတီႇ လၢတ်ႈတီႈသိုဝ်ႇၶၢဝ်ႇ The Voice ဝႃႈ “ ဢၼ်ပလိၵ်ႈထႆး ၾၢႆႇၵူတ်ႇထတ်းၵူၼ်းၶဝ်ႈမိူင်း(လဝၵ) တင်း ပလိၵ်ႈထႆး ႁူမ်ႈၵၼ်သေ တီႉၺွပ်း ႁႅင်းၵၢၼ် ဢၼ်ၽိတ်းမၢႆမီႈ ႁိမ်း 4 ႁဵင်ၵေႃႉ မႃးမွပ်ႈပၼ် တီႈပၢင်သဝ်းလႅၼ်လိၼ် တီႈၸႄႈဝဵင်းမျႃႉဝတီႇ” ဝႃႈၼႆ။ ယူႇတီႈလူင်ပွင်ၸိုင်ႈမိူင်းထႆး ပိုၼ်ၽၢဝ်ႇဢွၵ်ႇပဵၼ်တၢင်းၵၢၼ်ဝႆႉဝႃႈ တႄႇဢဝ်ႁူဝ်လိူၼ်ၵျူႊလၢႆႊ ဝၼ်းတီႈ 1 ၼႆႉၵႂႃႇ တေလူင်းၵူတ်ႇထတ်းတီႉၺွပ်းႁႅင်းၵၢၼ် ၸိူဝ်းဢၼ်ၶဝ်ႈႁဵတ်းၵၢၼ်ၼႂ်းမိူင်းထႆး ၽိတ်းမၢႆမီႈပိူင်ႁဵတ်းၵၢၼ်မိူင်းထႆး။ သင်ႁႅင်းၵၢၼ်ၽိတ်းပိူင်ၵူၼ်းႁဵတ်းမိူင်းထႆးၸိုင် တေၺႃးတၢမ်ႇမၢပ်ႇမႂ်ငိုၼ်းသေ တေသူင်ႇတူဝ်ပွၵ်ႈၶိုၼ်းမိူင်းၽႂ် မၼ်း။ ယဝ်ႉၵေႃႈ တေဢမ်ႇပၼ်ႁႅင်းၵၢၼ် ၶဝ်ႈၵႂႃႇႁဵတ်းၵၢၼ်ၼႂ်းမိူင်း တႃႇၶၢဝ်းတၢင်း 2 ပီ ဝႃႈၼႆ။ ၵဵဝ်ႇၵပ်းလွင်ႈၼႆႉ လူင်ပွင်ၸိုင်ႈမိူင်းမၢၼ်ႈ တင်း မိူင်းထႆး လႆႈႁူပ်ႉဢုပ်ႇၵၼ် တီႈၼေႇပျီႇတေႃႇသေ ယူႇတီႈလူင်ပွင် ၸိုင်ႈမၢၼ်ႈ တုၵ်းယွၼ်းဝႃႈ သင်တီႉၺွပ်းလႆႈႁႅင်းၵၢၼ် မိူင်းမၢၼ်ႈ ဢၼ်ႁဵတ်းၵၢၼ်ၽိတ်းတီႈမၼ်းၸိုင် ႁႂ်ႈၾၢႆႇၸဝ်ႈ ၵၢၼ်ၵႂႃႇႁပ်ႉႁွင်းပၼ် ယႃႇႁႂ်ႈသူင်ႇပွၵ်ႈမႃး ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2019-07-10T08:30:46

https://shannews.org/archives/6292

ၸဝ်ႈၵွၼ်းၸိူင်း – တပ်ႉသိုၵ်းၽွမ်ႉႁူမ်ႈလုၵ်ႉၾိုၼ်ႉ(ၸိုင်ႈတႆး) 11 ၵျူႊလၢႆႊ 1991

ၸဝ်ႈၵွၼ်းၸိူင်း ၻီႊမူဝ်ႊၶရေႊသီႊၸိူဝ်ႉၸၢတ်ႈ ၶၢၼ်ၵၢဝ်ႇလၢတ်ႈႁဵၵ်ႈႁၢၼ် လၵ်းၼမ်းၵၢၼ်ၼႅၼ်ႈၵႅၼ်ႇ ပၢဝ်ႇသႅၼ်ႇၵၢၼ်ႁူမ်ႈႁွမ်း ႁွမ်တွမ်းၶွတ်ႇမၼ်ႈၵိုၵ်း ၵၢၼ်တိုၵ်းဢဝ်ၶိုၼ်းမိူင်း တၵ်းဢမ်ႇၵိူင်းၶႂႆႇပိူင်ႈ ႁုမ်ယိူင်ႈၶွႆၵႂၢမ်းၶူမ်း ၸူမ်းသူင်မိုတ်ႈဝၢၼ်ႁူ တမ်းပိူင်သိူဝ်ႇပူပိုၼ်ႉ ၾိုၼ်ႉသၢႆႇသၢင်ထတ်းထီႇ ၻီႊမူဝ်ႊၶရေႊသီႊၵူၼ်းမိူင်း ဢဝ်ၶိူဝ်းၵိူင်းလူမ်ႉပိၼ်ႈ မိူင်းၶိၼ်ႈၶွင်တႆးႁၢႆ ယဵၼ်းၵၢႆပဵၼ်ၶွင်လူင် ယူႇတႂ်ႈပူင်ၵႂၢမ်းသင်ႇ မိူၼ်ၼင်ႇၶိူဝ်းပုတ်းႁၢၵ်ႈ ပဵၼ်သၢၵ်ႈၻီႊမူဝ်ႊၶရေႊသီႊ ၽႂ်သမ်ႉၶီႇၸိၵ်းၸွမ် ႁူမ်ႈတုမ်ၵႅၵ်းပွမ်ႁၢင်ႉ ဢမ်ႇငၢင်ႉဢွၵ်ႇၵၼ်လႆႈ ႁိုၼ်ႇတုၵ်းမႆႈသဵင်ၶႅဝ်း ၵၢၼ်လွတ်ႈလႅဝ်းထၢင်ႇႁၢင်ႈ သၢင်ႈၸၢတ်ႈတၵ်းႁူမ်ႈႁႅင်း ၸင်ႇပႅင်းၵႅတ်ႇလႆႈၶိူဝ်း ပေႃးၵုမ်ႇၸိူဝ်းၵဝ်မႂ်း ယိုတ်ႈယႂ်းယိင်ႈၸဵဝ်းၵွႆ ပိူၼ်ႈသွႆၵမ်းၸုမ်းၸုမ်း သုမ်းၵၢၼ်ႉႁၼ်သိုဝ်ႈတႃ ၸင်ႇပၢဝ်ႇႁႃၽွမ်ႉႁူမ်ႈ ၸူမ်းထူၼ်ႈၸႂ်ၵူၼ်းမိူင်း ပိုတ်ႇၸိူင်းၼႃႈပိုၼ်းမႂ်ႇ လၢႆၸုမ်းႁူမ်ႈယႂ်ႇလူင် ၸိုဝ်ႈလိုဝ်းႁူင်ၸွတ်ႇၸိုင်ႈမႃးယဝ်ႉ Photo by SHAN / ႁၢင်ႈၸဝႅႈၵွၼ်းၸိူင်း လႄႈ ၶုမ်ၵုတ်း ပိုၼ်းၵႅပ်ႈၸဝ်ႈၵွၼ်းၸိူင်း ၽူႈၼမ်း တပ်ႉသိုၵ်းၸိုင်ႈၽွမ်ႉႁူမ်ႈလုၵ်ႉၾိုၼ်ႉ (ၸိုင်ႈတႆး) ၸိုဝ်ႈ “ၸဝ်ႈၵွၼ်းၸိူင်း” ဢမ်ႇၼၼ် “ၸဝ်ႈမူဝ်ႁိူင်း” ၸိုဝ်ႈမိူဝ်ႈလဵၵ်ႉ ၸၢႆးၶိူင်ႇ ပေႃႈမႄႈ လုင်းၸႃႇၵႃႇထူဝ်ႉ ပႃႈၶျုင်ႇ ၵိူတ်ႇ 20/06/1926 ဝၼ်းတိတ်ႉ တီႈၵိူတ်ႇ ဝၢၼ်ႈထေၼႃႉ ဢိူင်ႇလၢႆႈသၢၵ်ႇ ၸႄႈဝဵင်းႁူဝ်ပူင်း ၸႄႈတွၼ်ႈဝဵင်းတူၼ်ႈတီး (ယၢမ်းလဵဝ်) ပၢၼ်ၸဝ်ႈၾႃႉ ၵူႈပွၵ်ႈ ပဵၼ်ဝၢၼ်ႈဢိူင်ႇမိူင်းဢၼ်ပႃးၼႂ်းၸႄႈဝဵင်းယွင်ႁူၺ်ႈ/ ပီႈၼွင်ႉ မီးပီႈဢွၵ်ႇၼွင်ႉႁူမ်ႈတွင်ႉၵၼ် 12 ၵေႃႉ၊ ပဵၼ်ၵေႃႉတီႈ 3 ပၢႆးပၺ်ၺႃ မိူဝ်ႈလဵၵ်ႉလႆႈၶိုၼ်ႈဝတ်ႉသေၼုင်ႈသၢင်ႇႁဵၼ်းဢဝ်လိၵ်ႈလၢႆးတီႈ ၵွင်းမၢၵ်ႇလၢင်း ၼႂ်းဢိူင်ႇ လၢႆႈသၢၵ်ႇ မေႃတႅမ်ႈ မေႃလူဢၢၼ်ႇ လိၵ်ႈတႆး/ ပဢူဝ်း/ မၢၼ်ႈ လီငၢမ်း။ ၼႃႈႁိူၼ်း 1. မႄႈထဝ်ႈယႃႇ မီးလုၵ်ႈႁူမ်ႈၵၼ်- (1) ၼၢင်းမၢတ်ႈ (2)ၼၢင်းဢိင်ႇ (3)ၸၢႆးမီ (4) ၸၢႆးသိူဝ် (5) ၸၢႆးၸၢင်ႉ (6) ၸၢႆးႁဵၼ် (7) ၸၢႆးသိူဝ်ထႆး (8) ၼၢင်းၼေႃႇ (9) ၼၢင်းမျႃႉ (10) ၼၢင်းဝႅဝ် (11) ၸၢႆးပႃႇလၢႆး 2. မႄႈထဝ်ႈမၢၼ်ႈ မီးလုၵ်ႈလၢင်းႁူမ်ႈၵၼ်- (1) ၸၢႆးၵွၼ်းၶမ်း (လုၵ်ႈၸပ်းမႄႈ) (2) ၼၢင်းၸိင်ႇဢွင်ႇ (3) ၼၢင်းပီၸဵဝ်း ပၢၼ်သိုၵ်းလုမ်ႈၾႃႉပွၵ်ႈသွင် ၽွင်းၸဝ်ႈၵွၼ်းၸိူင်းပဵၼ်မၢဝ်ႇႁၢႆးလိူဝ်လိူဝ်ၼၼ်ႉ လႆႈၶဝ်ႈပႃးႁွမ်းမိုဝ်းၼႂ်းတပ်ႉလူင်းၸွင်ႈ ဢမေႊရိၵၼ်ႊ (101st. Airbone Division) သေၶဝ်ႈပၢင်တိုၵ်းတေႃႇသူႈၵျပၼ်ႊမႃး။ ၶၢဝ်းတၢင်းၸူဝ်ႈပၢၼ် လႄႈၵၢၼ်ၸိူဝ်ႉၸၢတ်ႈ * ဢွၼ်တၢင်းသုတ်းၼၼ်ႉ ၵွပ်ႈလုၵ်ႈပူႇႁဵင်လၢႆးသၢၵ်ႇ ပီႈၶုၼ်သၢင်ႇ ဢၼ်ပဵၼ်တႆးၵေႃႉတၢင်းႁူႉယႂ်ႇၵေႃႈၸႂ်ႈ၊ ပဵၼ်ၶူးဝႃး ဢႃးၸၢၼ်ၵေႃႈၸႂ်ႈ၊ ပဵၼ်ပီႈဢၢႆႈမေး (မႄႈထဝ်ႈယႃႇ) ၵေႃႈၸႂ်ႈ။ * ၸွမ်းၼင်ႇတူဝ်ထူပ်းတႃႁၼ် ဢၼ်လႆႈႁဵတ်းၵၢၼ်သိုၵ်းၵၢၼ်မိူင်းမႃး ပဵၼ်ပွတ်းပဵၼ်တွၼ်ႈလႄႈလႆႈႁူႉႁၼ်မႃးဝႃႈ-ဝၢႆးသိုၵ်းလူၵ်ႈ(လုမ်ႈၾႃႉ)ပွၵ်ႈသွင်ၼႆႉ ၵၢၼ်မိူင်းၼႂ်းမိူင်းတႆးၵေႃႈလႅၵ်ႈလၢႆႈမႃးၼမ်သေၶုၼ်ဢိင်းၵလဵတ်ႈၶဝ် ၵေႃႈ ပၼ်ၵတိဝႆႉဝႃႈ တေပၼ်ၵွၼ်းၶေႃတီႈမိူင်းၸိူဝ်းဢၼ် ၸွႆႈတိုၵ်းၵျပၼ်ႊ။ * ပၢင်ၵုမ်ပၢင်လူင်ပွၵ်ႈသွင် (လိူၼ်ၾႅပ်ႉပိဝ်ႊရီႊ 1947) ၼၼ်ႉ ႁဵတ်းႁႂ်ႈႁူႉဝႃႈ-မိူင်းတႆးပဵၼ်ၸိူဝ်ႉၸၢတ်ႈဝၢၼ်ႈမိူင်း ႁင်းၶေႃ ထုၵ်ႇမႅၼ်ႈၸွမ်းၵူတ်းမၢႆ။ * ၽူႈဢွၼ်ႁူဝ်ပၢႆးမိူင်းမၢၼ်ႈၶဝ်သူၼ်းသေႃႇၵဝ်းလႅၼ်ပၼ်ႁႅင်းၸုမ်း ရပလ ႁႂ်ႈ ရပလ ၶဝ်တင်းၸဝ်ႈၾႃႉတႅၵ်ႇယၢႆႈ ၵၼ် ၊ ပႃးၵၼ်လူႉလႅဝ်။ * ၸုမ်းမၢၼ်ႈၶဝ်သူၼ်းၾႆးယွၵ်ႈမွၼ်ပၼ်ႁႅင်းပီႈၼွင်ႉၵူၼ်းၶိူဝ်းပဢူဝ်းၶဝ်သၢၼ်ၶတ်းလုၵ်ႉၾိုၼ်ႉၸဝ်ႈၾႃႉသေႁဵတ်းႁႂ်ႈ ၵူၼ်းပဵၼ်သိုၵ်းၸၢဝ်းၶိူဝ်းမႃး ပီ 1952 ၼၼ်ႉ ၵွပ်ႈပိူဝ်ႈ CPB ၶဝ် တမ်းဝၢင်းဝႆႉ ပိူင်ၵၢၼ်(လၵ်းၼမ်း) သၢၼ် ၶတ်း လွၵ်းပိူင်ၸဝ်ႈၶွင်တီႈလိၼ် ပတေႇသရိတ်ႉ သၢၼ်ၶတ်းလူင်ပွင်ၸိုင်ႈ ၽသပလ လႄႈသၢၼ်ၶတ်း ၸဝ်ႈ ၵွၼ်းၸိူင်း လႆႈၶဝ်ႈပႃးႁၢပ်ႇၵိုတ်ႉၵၢၼ်ၸိူဝ်ႉၸၢတ်ႈ ၼႂ်းတီႈၶွမ်ႊမိဝ်ႊၼိတ်ႉမိူင်းမၢၼ်ႈ CPB (ၼႃႈတီႈ တွၼ်ႈလိၼ်မိူင်းတႆး ပွတ်းၵၢင် ပွတ်းၸၢၼ်း) မႃး။ ၵူၺ်းၵႃႈ ယွၼ်ႉဝႃႈမၼ်းၸဝ်ႈဢမ်ႇယုမ်ႇယမ်ႁၢပ်ႉဢဝ်လႆႈ ဝႃႇတ သဵၼ်ႈတၢင်း CPB ၶဝ်လႄႈဢမ်ႇဢမ်ႇလႆႈၶဝ်ႈပႃးၼႂ်းပႃးတီႊၶဝ်မႃး။ ၽွင်းၼၼ်ႉ သမ်ႉဝႃႈၸဝ်ႈၵွၼ်းၸိူင်းဢမ်ႇၶဝ်ႈပႃႇတီႇ CPB သေတႃႉၵေႃႈ ၵွပ်ႈပိူဝ်ႈလၢႆးတိုၵ်းသိုၵ်းမၼ်း ၸိုဝ်ႈယႂ်ႇ ၵတ်ႉၶႅၼ်ႇ ပေႉပိူၼ်ႈၵမ်ႈၼမ်လႄႈ-လႆႈၶိုၼ်ႈပဵၼ်မႃးၽူႈၸတ်းၵၢၼ်သိုၵ်း ၼႂ်းၸႄႈတွၼ်ႈ ပွတ်းၵၢင် မိူင်းတႆး။ မၼ်း ၸဝ်ႈၸွႆႈထႅမ်ၵူၼ်းမိူင်း၊ ႁဵတ်းၵၢၼ်ၸိူဝ်ႉၸၢတ်ႈမႃးၼႂ်း CPB ၶၢဝ်းတၢင်း 4-5 ပီသေယဝ်ႉ ၽိူဝ်ႇထိုင် 12/06/1959 မႃးၵေႃႈ လႆႈၵွင်လင်ၽၢတ်ႇဢွၵ်ႇလုၵ်ႉၾိုၼ်ႉပႅတ်ႈ CPB။ လွင်ႈဢၼ်လႆႈသၢၼ်ၶတ်း လုၵ်ႉၾိုၼ်ႉ CPB မႃးၼၼ်ႉ- ၵွပ်ႈပိူဝ်ႈ CPB ၶဝ် မႃးတမ်းလွၵ်းပိူင်ၶွမ်ႊမိဝ်ႊၼိတ်ႉ ဢၼ်ပဵၼ်လၢႆးလုၵ်ႉၾိုၼ်ႉ တီႈလိၼ် (Agrarian Revolution) သေ မႃးၸၵ်းၽႃႇၸႅၵ်ႇထႅၵ်ႇၽႄပႅတ်ႈထၢၼ်ႈၵူၼ်း ၸဝ်ႈၶွင်တီႈလိၼ် လႄႈၵူၼ်းၽၢၼ်တီႈလိၼ် မိူင်းတႆးႁဝ်း။ မႃးႁဵတ်းႁႂ်ႈမိူင်းတႆးႁဝ်း ဢၼ်ထုၵ်ႇလႆႈၽွမ်ႉႁူမ်ႈၶွၼ်ႈႁႅင်းၵၼ် တိုၵ်းဢဝ် သုၼ်ႇလႆႈ သုၼ်ႇပဵၼ် ၸိူဝ်ႉၸၢတ်ႈၼၼ်ႉ တႅၵ်ႇယၢႆႈၽၢတ်ႇၽႄပႅင်းၸင်းၵၼ်ၼၼ်ႉယဝ်ႉ။ ဝၢႆးၼၼ်ႉသွင်ပီၸမ်ၸမ် – ၽိူဝ်ႇထိုင်မႃး 1958 လိူၼ်မေႊ 21 ဝၼ်း၊ မိူဝ်ႈဢၼ်ၸဝ်ႈၼွႆႉ (ႁွင်ႉ) ၸေႃးယၼ်တ ဢွၼ်ႁူဝ်သူၼ်းတုမ် ပူၵ်းတင်ႈမုၵ်ႉၸုမ်းၼုမ်ႇသိုၵ်းႁၢၼ်ႁဵတ်းၵၢၼ်လွတ်ႈလႅဝ်းၵွၼ်းၶေႃၸိုင်ႈတႆး ဢွၵ်ႇမႃးယဝ်ႉ သေလၢႆးလုၵ်ႉၾိုၼ်ႉၸိူဝ်ႉၸၢတ်ႈၵိူတ်ႇဢွၵ်ႇမႃးယဝ်ႉၵေႃႈ ၸဝ်ႈၵွၼ်းၸိူင်းလႆႈၶဝ်ႈပႃးၼႂ်းၸုမ်း ၼုမ်ႇသိုၵ်းႁၢၼ်။ မိူဝ်ႈၽွင်းႁၢပ်ႇၵိုတ်ႉၼႃႈၵၢၼ်ပုၼ်ႈၽွၼ်းၸိူဝ်ႉၸၢတ်ႈဝၢၼ်ႈမိူင်းယူႇၼႂ်းၼုမ်ႇသိုၵ်းႁၢၼ်ၼၼ်ႉ – လႆႈတိူဝ်ႉဝၢတ်ႇ ၸဵပ်းၼႂ်းပၢင်တိုၵ်းမိူဝ်ႈဢၼ်ၶဝ်ႈတိုၵ်းယိုတ်းတပ်ႉမၢၼ်ႈၵႃႈတီႈႁူၺ်ႈဢေႃႈမိူဝ်ႈ 1959 ၼႂ်းလိူၼ်သႅပ်ႉထႅမ်ႊၿိူဝ်ႊ လႄႈလႆႈတႅပ်းပႅတ်ႈၶႅၼ်ၾၢႆႇသၢႆႉ။ ထိုင်မႃး 1960 ၵေႃႈ လွင်ႈယုင်ႈယၢင်ႈပႅၵ်ႇပိူင်ႈၽိတ်းၵၼ် မေႃးၵၼ်ၼႂ်းၼုမ်ႇသိုၵ်းႁၢၼ် ၵိူတ်ႇပဵၼ်မႃးသေ ၸဝ်ႈၵွၼ်းၸိူင်း လႆႈႁၢမ်ႈတပ်ႉႁႄႉၶႄ ယႃႇႁႂ်ႈၼုမ်ႇသိုၵ်းႁၢၼ်တႅၵ်ႇယၢႆႈၸိူင်ႉႁိုဝ်ၵေႃႈ ဢမ်ႇလႆႈလႃးလႃး။ တင်ႈတႄႇၼၼ်ႉမႃး လႆႈတႅၵ်ႇယၢႆႈ ပဵၼ်ၵႂႃႇလၢႆၾၢႆႇ လၢႆမူႇလၢႆၸုမ်း။ 1961 ၸင်ႇလႆႈဢွၼ်ႁူဝ်ပူၵ်းတင်ႈ တပ်ႉၽွမ်ႉႁူမ်ႈၸိူဝ်ႉၸၢတ်ႈၸိုင်ႈတႆး (SNUF) ပုၼ်ႈတႃႇႁဵတ်းၵၢၼ် ဢဝ်လွင်ႈ ၽွမ်ႉႁူမ်ႈ ႁႂ်ႈပေႃးၶွၼ်ႈႁႅင်းၵၼ် လႆႈၼႂ်းမိူင်းတႆးပတ်းပိုၼ်ႉၼႆသေ သိုပ်ႇပူၵ်းတင်ႈၶွင်ႊသီႊၸိုင်ႈတႆး လုၵ်ႉၾိုၼ်ႉ (SSRC)။ 1964 လႆႈၸႂ်ႁူမ်ႈႁွမ်းၵၼ်တင်းမုၵ်ႉၸုမ်း SSIA ဢၼ်ၸဝ်ႈၼၢင်းႁိူၼ်းၶမ်းဢွၼ်ႁူဝ်ၼၼ်ႉသေ ၽွမ်ႉၵၼ် ပူၵ်းတင်ႈတပ်ႉသိုၵ်းၸိုင်ႈတႆး (SSA)။ 1966 ႁွင်ႉႁဵတ်းပၢင်ၵုမ်လူင်ၼႃးၶဝ်ႈလႅင် မိူင်းတႆးပွတ်းႁွင်ႇ၊ ၶိုၼ်းမႄးပူၵ်းတင်ႈ တပ်ႉသိုၵ်းၸိုင်ႈ(SSA)လူၺ်ႈ လၵ်းၼမ်း 3 ၶေႃႈ [ဢၼ်ပဵၼ် 1. လွတ်ႈလႅဝ်းၵွၼ်းၶေႃ 2. လွင်ႈၽွမ်ႉႁူမ်ႈ 3. ၻီႊမူဝ်ႊၶရေႊသီႊ] လႄႈၶဵၼ်ႇတႅမ်ႈတမ်းဝၢင်းၽႅၼ်ၵၢၼ် တႃႇၸုၵ်းမၼ်းၼိူဝ်းလၵ်းၼမ်း 3 ၶေႃႈၼၼ်ႉ တိတ်းတေႃႇၵပ်းသိုပ်ႇ ၵူႈမူႇၵူႈၸုမ်းသေယဝ်ႉ ဢဵၼ်းဢၢၼ်းပူၵ်းတင်ႈၶွင်ႊသီႊၸိုင်ႈတႆးလုၵ်ႉၾိုၼ်ႉထႅင်ႈ။ 1967 လႆႈၼမ်းၼႃႈၶဝ်ႈပႃးလွင်ႈပဵၼ်မႃးၵၢၼ်ၽွမ်ႉႁူမ်ႈ 3 မူႇ 3 ၸုမ်း ဢၼ်မီးမုၵ်ႉၸုမ်း SSA ၊ ရလလၽ (SSNPLO) တင်း SNIA ၶဝ်ၶဝ်ႈပႃး။ 1968 ယွၼ်ႉပိူဝ်ႈပႃႊတီႊၶွမ်ႊမိဝ်ႊၼိတ်ႉမိူင်းမၢၼ်ႈ CPB ၶဝ်ဢဝ်လႆႈဢဵၼ်ႁႅင်းၸွႆႈထႅမ်ၵူႈလွင်ႈလွင်ႈ တီႈမိူင်းၶႄႇ လႅင် PRC သေၶဝ်ႈမႃးမီးဢေႃးၸႃႇ ပၼ်ႁွၼ်ႈၼႂ်းၵၢၼ်ပၢႆးမိူင်း မိူင်းတႆးႁဝ်းမႃး (သေသမ်ႇသေပိူင် သေလွင်ႈ သေတၢင်း) လႄႈဢဝ်လွင်ႈၽွမ်ႉႁူမ်ႈၸိူဝ်ႉၸၢတ်ႈၸၢတ်ႈတႆးႁဝ်းတႅၵ်ႇယၢႆႈလူႉလႅဝ်ၵႂႃႇယႂ်ႇယႂ်ႇလူင်လူင်ထႅင်ႈၵမ်းၼိုင်ႈ။ 1969 ဢွၼ်ႁူဝ်ၼမ်းၼႃႈပူၵ်းတင်ႈမုၵ်ႉၸုမ်း “တပ်ႉသိုၵ်းၽွမ်ႉႁူမ်ႈလုၵ်ႉၾိုၼ်ႉ (ၸိုင်ႈတႆး)” ၵႃႈတီႈပဵင်းလူင်လႅၼ် လိၼ်မိူင်းထႆးသေ တမ်းဝၢင်းယိပ်းၸႂ်ႉမႃး ၸွမ်းၼင်ႇလၵ်းၼမ်း 5 ၶေႃႈ [ဢၼ်ပဵၼ် 1. သၢၼ်ၶတ်း ၶွမ်ႊမိဝ်ႊ ၼိတ်ႉ 2 . လွတ်ႈလႅဝ်းၵွၼ်းၶေႃ 3. ၻီႊမူဝ်ႊၶရေႊသီႊ 4. လွင်ႈၽွမ်ႉႁူမ်ႈ 5. လွင်ႈၵတ်းယဵၼ်]။ 1983 လိူၼ်ၵျုၼ်ႊ 16 ဝၼ်း ဢိင်ၼိူဝ်ထွတ်ႈမျၢတ်ႈ 4 ယိူင်ႈ (ၸိူဝ်ႉၸၢတ်ႈ၊ ဝၢၼ်ႈမိူင်း၊ ၽႃသႃ) လႄႈလၵ်း ၼမ်း ၸုၵ်းၼိူဝ်လၵ်းၼမ်း 5 ၶေႃႈသေ လႆႈပိုၼ်ၽၢဝ်ႇယိုၼ်ႈမိုဝ်းႁွင်ႉလွင်ႈၽွမ်ႉႁူမ်ႈၸိူဝ်ႉၸၢတ်ႈ။ 1984 လိူၼ်ဢေႊပရိူဝ်ႊလ် 1 ဝၼ်း ယွၼ်ႉပိူဝ်ႈၸဝ်ႈၵွၼ်းၸိူင်းယိုၼ်ႈမိုဝ်းႁွင်ႉႁႃ လွင်ႈၽွမ်ႉႁူမ်ႈသေ မုၵ်ႉၸုမ်း SSPP/SSA (ပွတ်းၸၢၼ်း) ၵေႃႈ ယုမ်ႇယမ်ၵမ်ႉထႅမ်ႁၼ်လီလႄႈ SURA လႄႈ SSA (ပွတ်းၸၢၼ်း) ၸင်ႇမႃး လႆႈၸ်ႂႁူမ်းႁွမ်းၵၼ် ပူၵ်းတင်ႈၶွင်ႊသီႊၸို်ႈတႆးလုၵ်ႉၾိုၼ်ႉ (TRC)။ 1985 လိူၼ်မၢတ်ႉၶျ် 3 ဝၼ်း ၵွပ်ႈဝႃႈၸဝ်ႈၵွၼ်းၸိူင်းဢွၼ်ႁူဝ်ၶတ်းၸႂ်ၶိုင်ပွင်လႄႈမုၵ်ႉၸုမ်း SUA ဢၼ်ၸဝ်ႈၶုၼ် သႃႇ ဢွၼ်ႁူဝ် ၸင်ႇလႆႈၸ်ႂ လူင်းလၢႆးမိုဝ်း ၶဝ်ႈပႃးၽွမ်ႉႁူမ်ႈမႃးၸွမ်း TRC ။ 1985 လိူၼ်မၢတ်ႉၶျ် 27 ဝၼ်း ၸဝ်ႈၵွၼ်းၸိူင်း၊ ၸဝ်ႈၶုၼ်သႅင်၊ ၸဝ်ႈၸၢမ်ႇမႂ်ႇ ဢိၵ်ႇၵူၼ်းလူင်တင်း 3 မူႇ 3 ၸုမ်း လႄႈၽူႈႁၵ်ႉၸၢတ်ႈၵမ်ႈၽွင်ႈ ၽူႈတၢင်တူဝ်ၵူၼ်းမိူင်းၵမ်ႈၽွင်ႈ ဢွၼ်ၵၼ်ၽွမ်ႉႁူမ်ႈလႆႈၸ်ႂၵၼ်ပူၵ်းတင်ႈ ၶွင်ႊသီႊ ၽူႈႁၵ်ႉၸၢတ်ႈၽွမ်ႉႁူမ်ႈၸိုင်ႈတႆး (SSUPC) သေမၵ်းမၼ်ႈပိုၼ်ၽၢဝ်ႇမႃး။ 1985 လိူၼ်ၵျူႊလၢႆႊ ၼမ်းၼႃႈပူၵ်းတင်ႈလူင်ပွင်ၸိုင်ႈတႆးၸူဝ်ႈၶၢဝ်း-ၽွင်းယၢမ်းသိုၵ်းၸိုင်ႈတႆးသေပဵၼ်ၸွမ်ၸိုင်ႈ မိူင်းမႃး။ 1990 လိူၼ်ၵျုၼ်ႊ 26 ပဵၼ်မၢၵ်ႇႁႅင်း cancer တီႈၶေႃး – ၵႅမ်ႈ – ပဵမ်ႉ လႄႈလႆႈၽႃႇတတ်း ယႃတူဝ်မႃး။ 1991 လိူၼ်ၵျူႊလၢႆႊ 11 ယၢမ်း 11.00 မူင်း (ယၢမ်းမိူင်းတႆး)ဝၼ်းၽတ်း၊ လိူၼ်ပႅတ်ႇလွင်ႈ 15 ၶမ်ႈ – လႆႈသဵင်ႈၵမ် သုတ်းမုၼ်ၵႂႃႇတီႈႁေႃသိလ်မၼ်းၸဝ်ႈ ၼိူဝ်ၵွင်းဝဵင်းဢိၼ်း။

['Uncategorized']

2018-07-10T16:45:29

https://shannews.org/archives/6288

ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ႁူပ်ႉဢုပ်ႇၵၼ်တီႈ ၼေႇပျီႇ ႁၢင်ႈႁႅၼ်းတႃႇ ပၢင်ၵုမ်လူင် ပီႁူဝ်ပၢၵ်ႇ 21 ပၢင်လူင် ၵမ်းတီႈ 3

သႅၼ်းၽူႈၼမ်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ႁူပ်ႉဢုပ်ႇၵၼ်တီႈ ၼေႇပျီႇတေႃႇ ႁၢင်ႈႁႅၼ်း ႁႃၶေႃႈလႆႈၸႂ် တႃႇ ပၢင်ၵုမ်လူင် ပီႁူဝ်ပၢၵ်ႇ 21 ပၢင်လူင် ၵမ်းထူၼ်ႈ 3 ဢၼ်လူင်ပွင်ၸိုင်ႈၼူၵ်ႉယုင်း တေၼမ်းၸတ်း တီႈၼေႇပျီႇတေႃႇ သုၼ်လူင်ပွင်ၸိုင်ႈမၢၼ်ႈ။ မိူဝ်ႈၼႆႉ ဝၼ်းတီႈ 10/7/2018 ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ၸတ်းႁဵတ်း ပၢင်ၵုမ် ၶိုၵ်ႉၶၵ်ႉတီႈ ႁူင်းႁႅမ်း Royal Lotus Hotel တီႈၼေႇပျီႇတေႃႇ တီႈပၢင်ၵုမ်ၼၼ်ႉ ဢုပ်ႇဢူဝ်းတႅပ်းတတ်း လၢႆၶေႃႈ ပႃးၸဵမ်လွင်ႈ ပၢင်ၵုမ်လူင် ပီႁူဝ်ပၢၵ်ႇ 21 ပၢင်လူင် ၵမ်းထူၼ်ႈ 3 ၊ ပႃးၸဵမ်ၵၢၼ်သိုၵ်း၊ ၵၢၼ်ပႃႇတီႇ ၵၢၼ်ပၢႆးမိူင်းၸိုင်ႈတႆး ၸိူဝ်းၼႆႉ – ဝႃႈၼႆ။ ၶေႃႈတႅပ်းတတ်း ၵဵဝ်ႇၵပ်း ပၢင်ၵုမ်လူင် ပီႁူဝ်ပၢၵ်ႇ 21 ပၢင်လူင် ၵမ်းထူၼ်ႈ 3 ၼၼ်ႉတႄႉ (1) ပႆႇလႆႈႁဵတ်းပၢင်ၵုမ်ၸိူဝ်ႉၸၢတ်ႈ (ND) တႆးလႄႈ တၢင်တူဝ်ၸိူဝ်ႉၸၢတ်ႈတႆးသေ တေပႆႇမီးၶေႃႈတၢင်ႇထိုင်သင်၊ (2) တေၶဝ်ႈဢုပ်ႇဢူဝ်းၸွမ်း ႁႂ်ႈမုင်ႈၸူး လွၵ်းပိူင်ၾႅတ်တရႄႊ၊ (3)တေ ႁၢင်ႈႁႅၼ်းတႃႇၶဝ်ႈဢုပ်ႇဢူဝ်းမိူဝ်းၼႃႈ ၼိူဝ်ႁူဝ်ၶေႃႈ သုၼ်ႇလႆႈၽၢတ်ႇဢွၵ်ႇ လႄႈ လွင်ႈတပ်ႉသိုၵ်း ဢၼ်လဵဝ်၊ (4)ၶေႃႈပိုၼ်ၽၢဝ်ႇ ဢၼ် ယူႇတီႈ ပၢင်ၵုမ်လူင် ပီႁူဝ်ပၢၵ်ႇ 21 ပၢင်လူင် ၵမ်းထူၼ်ႈ3 သေ တေပိုၼ်ၽၢဝ်ႇၼၼ်ႉ တေမူၼ်ႉမႄး ထတ်းသၢင် ၶေႃႈၵႂၢမ်းထွႆႈၵႂၢမ်းသေ ဢဝ်ဢုပ်ႇဢူဝ်းၼႂ်းပၢင်ၵုမ် — ၸဵမ်ၸိူဝ်းၼႆႉ ဝႃႈၼႆ။ “ၶႃႈႁဝ်းဢမ်ႇၸႂ်ႈၽူႈၶၢၼ်ပၢၵ်ႇလႄႈ ဢမ်ႇၸၢင်ႈလၢတ်ႈသင်၊ ဢၼ်ၸၢင်ႈလၢတ်ႈတႄႉ ပႃးလွင်ႈ ပႃႇတီႇ ဢမ်ႇၽွမ်ႉၵၼ် ၼၼ်ႉတေႁဵတ်းႁိုဝ်၊ တပ်ႉသိုၵ်းဢမ်ႇပႆႇပဵၼ်ဢၼ်လဵဝ်ၵၼ်ၼၼ်ႉတေႁဵတ်းႁိုဝ် သမ်ႉထႅမ်ႈလွင်ႈပိူင်ပိုင်းလၵ်းမိူင်း ၼၼ်ႉ တေၸတ်းပၢင် ဝွၵ်ႉၶ်သျွပ်ႉ တီႈမိူင်းထႆး – မွၵ်ႈၼႆႉၵူၺ်း” – ၼႆ ၽူႈၶိုၼ်ႈႁွတ်ႈပၢင်ၵုမ် ဢၼ်ဢမ်ႇၶႂ်ႈဢွၵ်ႇၸိုဝ်ႈ ၸဝ်ႈၼိုင်ႈလၢတ်ႈ။ တီႈပၢင်ၵုမ်ၼၼ်ႉ လႆႈငိၼ်းဝႃႈ တူဝ်တႅၼ်း လုၵ်ႈၸုမ်း ဢမ်ႇၶဝ်ႈႁူမ်ႈၸေး ၵေႃႉ ဝႃႈၼႆသေ တႃႉ ၽူႈဢၼ်ထွၼ်တူဝ်ဢွၵ်ႇ ပႃႇတီႇ သိူဝ်ၽိူၵ်ႇသေ ၵႂႃႇႁပ်ႉတၼ်းႁဵင်းပဵၼ် ၽူႈၼမ်းပႃႇတီႇ FUP – မိူၼ်ၼင်ႇႁူဝ်ပဝ်ႈ ၸေႃးတၢၼ်းမျိၼ်ႉ၊ ၵႅမ်ႁူဝ်ပဝ်ႈ ၸဝ်ႈတႃႇဢူး ၶဝ်ၸိူဝ်းၼႆႉတႄႉ သမ်ႉမႃးၶဝ်ႈႁူမ်ႈၸွမ်းယူႇဝႃႈၼႆ။ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ၼႆႉ မီးလုၵ်ႈၸုမ်း မိူၼ်ၼင်ႇ ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ၊ ၸိူဝ်းပဵၼ်လုၵ်ႈၸုမ်း ၵေႃႁူမ်ႈသၢင်ႈၸိုင်ႈတႆး SSJAC – ပႃႇတီႇႁူဝ်သိူဝ်၊ ပႃႇတီႇမႂ်ႇသုင် ၸိုင်ႈတႆး SSPP/SSA တင်း တပ်ႉသိုၵ်းၵူၼ်းမိူင်းသႅင်ၵႅဝ်ႉ ။ လိူဝ်ၼၼ်ႉ ပႃႇတီႇၵွင်ၸႆး ၊ ၸုမ်းၼၢင်းယိင်း၊ ၸုမ်းၵူၼ်းၼုမ်ႇတႆး ၊ ၸုမ်းတူင်ႇဝူင်းတႆး ၶဝ်ႈႁူမ်ႈဝႆႉ တင်းမူတ်း ဢမ်ႇယွမ်း 10 ၸုမ်း။

['ၵၢၼ်မိူင်း']

2018-07-10T10:31:27

https://shannews.org/archives/6282

ၽွင်းၼေႇပျီႇတေႃႇ တေၸတ်းႁဵတ်းပၢင်ၵုမ်ပၢင်လူင်ၵမ်းသၢမ် သိုၵ်းလူင်ပွင်ၸိုင်ႈမၢၼ်ႈ ႁႅၼ်းသိုၵ်းၶိုၼ်ႈလေႃႇ RCSS ၸုမ်းလူင်းလၢႆးမိုဝ်း NCA ဝၼ်းထူၼ်ႈသွင်

ၽွင်းၼေႇပျီႇတေႃႇ တေၸတ်းႁဵတ်းပၢင်ၵုမ်လူင် ပၢင်လူင် ပီႁူဝ်ပၢၵ်ႇ 21 ၵမ်းထူၼ်ႈသၢမ် ၼၼ်ႉ သိုၵ်းလူင်ပွင်ၸိုင်ႈမၢၼ်ႈ ႁႅၼ်းသိုၵ်းၶိုၼ်ႈလေႃႇ တိုၵ်း ငႃးသိုၵ်း ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ၸုမ်းလူင်းလၢႆးမိုဝ်း NCA – ဝၼ်းထူၼ်ႈသွင် ႁၢဝ်ႈႁႅင်း။ တီႈပဵၼ်ပၢင်တိုၵ်းၵၼ် ပီ 2018 လိူၼ်ၵျူႊလၢႆႊ ဝၼ်းတီႈ 9 ယၢမ်း 12 မူင်းတေႃႇ တၢမ်းၶမ်ႈ ယိုဝ်းၵၼ် ၼႂ်းဢိူင်ႇႁၢမ်းငၢႆး၊ ႁူဝ်ၶၢႆး ၼႂ်းၸႄႈဝဵင်းမိူင်းၵိုင်၊ ပီ 2018 လိူၼ်ၵျူႊလၢႆႊ ဝၼ်းတီႈ 10 ယၢမ်း 9 မူင်းၶိုင်ႈ တေႃႇတဵင်ႈ ဝၼ်း သိုပ်ႇပဵၼ်ပၢင်တိုၵ်းၵၼ် ၼႂ်းထုင်ႉၼၼ်ႉၶိုၼ်းထႅင်ႈ – ႁဵတ်းႁႂ်ႈၵူၼ်းမိူင်း ၼႂ်းပိုၼ်ႉတီႈ ပၢႆႈၸူး ႁၢမ်းငၢႆး တင်း ဝၢၼ်ႈႁူဝ်ၶၢႆး။ လွင်ႈလႆႈပဵၼ်ပၢင်တိုၵ်းၼႆႉ ဝႅပ်ႉသၢႆႉၶၢဝ်ႇ တႆးလွတ်ႈလႅဝ်း ၶွင် ၶွင်ႇသီႇဢဝ်ၶိုၼ်းၸိုင်ႈတႆး ဢွၵ်ႇဝႆႉဝႃႈ – မိူဝ်ပၢင်ၵုမ် JMC – U ၵမ်းထူၼ်ႈ 17 ၸတ်းႁဵတ်းဝၼ်းတီႈ 3-5/7/2018 ၼၼ်ႉ သႅၼ်းၽူႈၼမ်းသိုၵ်း လူင်ပွင်ၸိုင်ႈ ၸွမ်သိုၵ်းတၢၼ်း ထုၼ်းဢူး တူၵ်ႇတၵ်ႉဝႃႈ ၸုမ်းလ်ႂၽႂ်ဢမ်ႇဝႃႈ ပေႃးပူၼ်ႉပႅၼ်တူင်ႉ ၼိုင် တိုၼ်းတေ ၵႂၢတ်ႇလၢင်ႉ ၽဵဝ်ႈတိုၵ်း။ သင်ၶွင်ႇသီႇဢဝ်ၶိုၼ်းၸိုင်ႈတႆး ပွၵ်ႈယူႇၶိုၼ်း တီႈဢၼ် တတ်းမၵ်းပၼ်ဝႆႉ တႄႉတေဢဝ် ႁူမ်ႇလူမ်ႈပၼ် မႅင်းမူၼ်းၵူၺ်းၵေႃႈတေဢမ်ႇပၼ်ၶီႈသႂ်ႇလူးၵွၼ်ႇ ၊ ဝၢႆးၼၼ်ႉ ဢမ်ႇႁိုင်ၵေႃႈ သိုၵ်းမၢၼ်ႈႁႅၼ်းသိုၵ်း ၶိုၼ်ႈလေႃႇယဝ်ႉ – ဝႃႈၼႆ။ ဢိင်ၼိူဝ် သိုၵ်းလူင်ပွင်ၸိုင်ႈမၢၼ်ႈ ႁႅၼ်းသိုၵ်းလေႃႇတိုၵ်း သွင်ဝၼ်းထပ်းၵၼ်သေ ၵူၼ်းဝၢၼ်ႈ ၼႂ်းပိုၼ်ႉတီႈ ပၢႆႈၸူးဝၢၼ်ႈႁၼ်းငၢႆး၊ ပၢႆႈၸူးဝၢၼ်ႈႁူဝ်ၶၢႆး ၸိူဝ်းၼႆႉ ဝႃႈၼႆ။ ယွၼ်ႉပၢင်တိုၵ်းလႄႈ ၵူၼ်းမိူင်းၼႂ်းပိုၼ်ႉတီႈပၢႆႈၸူး ၵျွင်းၸၢၵ်ႈတေႃႇ ႁမ်းငၢႆး (ႁၢင်ႈ- SSM) ၵဵဝ်ႇၵပ်းပၢင်တိုၵ်း ဝၼ်းတီႈ 9/7/2018 ၼၼ်ႉသေ ၽူႈမီးၸၼ်ႉ ၼႂ်းပိုၼ်ႉတီႈပၢင်တိုၵ်းၸဝ်ႈၼိုင်ႈ လၢတ်ႈဝႃႈ – ၾၢႆႇသိုၵ်းလူင်ပွင်ၸိုင်ႈမၢၼ်ႈ တၢႆ 5 ၵေႃႉ မၢတ်ႇ 4 ၵေႃႉ တင်းမူတ်းတၢႆမၢတ်ႇ 9 ၵေႃႉ၊ ၾၢႆႇတပ်ႉသိုၵ်းၸိုင်ႈတႆး သမ်ႉ တၢၼ်းၼိူဝ်ႉလိူတ်ႈ တႃႇဝၢၼ်ႈမိူင်းၵႂႃႇ ၵေႃႉၼိုင်ႈဝႃႈၼႆ။ ယွၼ်ႉပၢင်တိုၵ်းလႄႈ ၵူၼ်းမိူင်းၼႂ်းပိုၼ်ႉတီႈပၢႆႈၸူး ၵျွင်းၸၢၵ်ႈတေႃႇ ႁမ်းငၢႆး (ႁၢင်ႈ- SSM) ၶွင်ႇသီႇဢဝ်ၶိုၼ်းၸိုင်ႈတႆးၼႆႉ တင်ႈတႄႇလူင်းလၢႆးမိုဝ်းၵိုတ်းတိုၵ်းတူဝ်ႈမိူင်း မိူဝ်ႈပီ 2015 ဢွၵ်ႊထူဝ်ႊပိူဝ်ႊ 15 ယဝ်ႉ ၺႃးသိုၵ်းမၢၼ်ႈ ႁႅၼ်းသိုၵ်းလေႃႇတိုၵ်းယူႇၵူႈပီ၊ မိူဝ်ႈႁၢင်လိူၼ်ၵျုၼ်ႊ ၼၼ်ႉၵေႃႈ ၵူၼ်းသိုၵ်းၶွင်ႇသီႇဢဝ်ၶိုၼ်းၸိုင်ႈတႆး ၵႂႃႇပၼ်တၢင်းႁူႉၵူၼ်းမိူင်း ၵဵဝ်ႇၵပ်းၽေး ယႃႈမဝ်းၵမ် ၼႂ်း ၸႄႈဝဵင်းၵျွၵ်ႉမႄးၼၼ်ႉၵေႃႈ ၺႃးသိုၵ်းလူင်ပွင်ၸိုင်ႈမၢၼ်ႈ တီႉၺွပ်းဝႆႉ 6 ၵေႃႉ။ မိူဝ်ႈၵၢင်ပီ 2017 ၶွင်ႇသီႇဢဝ်ၶိုၼ်းၸိုင်ႈတႆး ႁပ်ႉၸတ်းပၢင်ၵုမ်လူင် ၽူႈၼမ်းတႆး တီႈၵဵင်းမႂ်ႇ ၺႃးသိုၵ်းလူင်ပွင်ၸိုင်ႈမၢၼ်ႈ တုၵ်းယွၼ်းလူင်ပွင်ၸိုင်ႈထႆး ႁႅတ်ႉႁၢမ်ႈပၼ်ပၢင်ၵုမ်။ ႁၢင်ႈပီ 2017 ႁူဝ်ပီ 2018 ၼၼ်ႉၵေႃႈ ပိူဝ်ႈတႃႇ တႆးတေလႆႈလွၵ်းၸုမ်းၵၢၼ်မိူင်းႁူမ်ႈၵၼ် ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး လူင်းပိုၼ်ႉတီႈ ႁူပ်ႉထူပ်းၵူၼ်းမိူင်း ၼၼ်ႉၵေႃႈ ၺႃးသိုၵ်းမၢၼ်ႈ သူင်ႇႁႅင်းသိုၵ်း ႁၢမ်ႈႁႅတ်ႉ ။ ၵူၺ်းၵႃႈ ၶွင်ႇသီႇဢဝ်ၶိုၼ်းၸိုင်ႈတႆး တႄႉ တိုၵ်ႉမုင်ႈမွင်း တႃႇလႆႈဢုပ်ႇဢူဝ်းၵၢၼ်မိူင်းသေ သၢၼ်မိုဝ်းလူင်ပွင် ၸိုင်ႈမၢၼ်ႈ ၶဝ်ႈႁူမ်ႈပၢင်ၵုမ် တႃႇပဵၼ်မႃး ပၢင်ၵုမ်လူင် ပၢင်လူင် ပီ ႁူဝ်ပၢၵ်ႇ 21 ၵမ်းထူၼ်ႈ 3 ၼႆႉ မႃး ဢမ်ႇၸိူင်ႉဢမ်ႇၵၢတ်ႈ။

['ၵၢၼ်သိုၵ်း']

2018-07-10T09:33:07

https://shannews.org/archives/6279

ၸဝ်ႈၼႃးမိူင်းပၼ်ႇ 2 ၵေႃႉ ၽိတ်းမေႃးႁိမ်ၼမ်ႉၼႃးၵၼ် ထိုင်တီႈတႅင်းၵၼ်တၢႆ

ၸဝ်ႈၼႃးမိူင်းပၼ်ႇ ယၢပ်ႇၽိုတ်ႇၼမ်ႉသႂ်ႇၼႃး။ ၸဝ်ႈၼႃး 2 ၵေႃႉ ႁိမ်ၼမ်ႉၼႃးၵၼ်သေ ၽိတ်းမေႃးၵၼ် ထိုင်တီႈတႅင်းၵၼ်တၢႆ။ ဝၼ်းတီႈ 07/07/2018 ယၢမ်းႁူဝ်ၶမ်ႈ လုင်းၸၢႆးယႃႇၸိင်ႇ တင်း လုင်းၸၢႆးသေႃးမိၼ်ႉ (သၢႆပီႈသၢႆၼွင်ႉၵၼ်) ထဵင် ၵၼ်ၽိတ်းမေႃးၵၼ်လွင်ႈၼမ်ႉ တႃႇသႂ်ႇၼႃး။ လုင်းၸၢႆးယႃႇၸိင်ႇ လၢၵ်ႈဢဝ်မိတ်ႈတႅင်းသႂ်ႇ လုင်းၸၢႆးသေႃးမိၼ်ႉ တီႈၼႂ်း တူင်ႈၼႃး လုင်းသေႃးမိၼ်ႉတၢႆထင်တီႈ။ ၼႃးၶႃသွင်ၵေႃႉၼႆႉ မီးတီႈႁိမ်းဝၢၼ်ႈမၢၵ်ႇၶိူဝ်ၸေႈ ဢိူင်ႇဝူဝ်းလၢႆး ၸႄႈဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း ဝႃႈၼႆ။ ၵူၼ်းမိူင်းပၼ်ႇ ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ၶဝ်ႁိမ်ၼမ်ႉၼႃး ၵၼ် တေႃႈလဵဝ်သမ်ႉပဵၼ်ၶၢဝ်းလူင်းၼႃး။ ၶဝ် 2 ၵေႃႉ ၼႆႉပၢႆပဵၼ်ပီႈၼွင်ႉၵၼ် ၸမ်ၸႂ်ၵၼ် ထႅင်ႈလူးၵွၼ်ႇ။ ၼမ်ႉသႂ်ႇၼႃးသမ်ႉ ၶႂ်ႈယၢပ်ႇၽိုတ်ႇဝႆႉ။ ပေႃးၾူၼ်တူၵ်းၼမ်ႉၵိုင်ႉၵၢင်ႉထူမ်ႈ။ ပေႃးၾူၼ်ဢမ်ႇတူၵ်းၼမ်ႉႁႅင်ႈ-တႃႇသႂ်ႇၼမ်ႉၼႃး ပေႃးယၢပ်ႇၽိုတ်ႇ” ဝႃႈၼႆ။ ၸဝ်းၼႃး 2 ၵေႃႉ ဢၼ်ၽိတ်းမေႃးၵၼ်ၼႆႉ ၵေႃႉၼိုင်ႈ ၸိုဝ်ႈႁွင်ႉ လုင်းၸၢႆးယႃႇၸိင်ႇ ဢႃယု 53 ပီ ပဵၼ်ၵူၼ်းပွၵ်ႉ ႁူဝ်ၾၢႆမွၵ်ႇၸၢမ်။ ၵေႃႉၺႃးတႅင်းတၢႆၼႆႉပဵၼ် လုင်းၸၢႆးသေႃးမိၼ်ႉ ဢႃယု 58 ပီ ယူႇဝၢၼ်ႈဝူဝ်းလၢႆး ၸႄႈဝဵင်း မိူင်းပၼ်ႇ ၼင်ႇၵဝ်ႇ ဝႃႈၼႆ။ ယၢမ်းလဵဝ် လုင်းၸၢႆးယႃႇၸိင်ႇ ၼႆႉပၢႆႈလွတ်ႈဝႆႉ။ တူဝ်တၢႆလုင်းၸၢႆးသေႃးမိၼ်ႉတႄႉ သူင်ႇႁူင်းယႃမိူင်းပၼ်ႇ တႃႇၵူတ်ႇထတ်းတူၺ်းသေ တႃႇဢဝ်မိူဝ်းႁဵတ်းလူႇတၢၼ်းပၼ် ဝႃႈၼႆ။ ၵူၼ်းမိူင်းပၼ်ႇၼၼ်ႉလၢတ်ႈထႅင်ႈဝႃႈ – ၾၢႆႇၼိုင်ႈၵေႃႈ တီႈမိူင်းပၼ်ႇၼႆႉ ယႃႈၾိၼ်ႇ ယႃႈမႃႉ လိူင်ႇၼမ် ႁႃသိုဝ်ႉၶၢႆငၢႆႈ။ ၵူၼ်းတိတ်းယႃႈၵေႃႈမီးၼမ် လွင်ႈၽိတ်းမေႃး ၶႃႈႁႅမ်ၵၼ်ၵမ်ႈၼမ်ပဵၼ်ယွၼ်ႉယႃႈမဝ်းၵမ် ဝႃႈၼႆ။

['သုၼ်ႇလႆႈၵူၼ်း']

2018-07-10T09:29:36

https://shannews.org/archives/6276

ပၢင်လိူၵ်ႈတင်ႈသွမ်ႈဝဵင်းလၢႆးၶႃႈ တႆး 3 ၵေႃႉ တေယူႇတီႈ 3 ပႃႇတီႇသေၶႅင်ႇၵၼ်

ပၢင်လိူၵ်ႈတင်ႈသွမ်ႈ ဢၼ်တေၸတ်းႁဵတ်းႁၢင်ပီၼႆႉ တီႈယူႇသၽႃးၵူၼ်းမိူင်း ဝဵင်းလၢႆးၶႃႈၼၼ်ႉ တႆး 3 ၵေႃႉ တေယူႇတီႈ 3 ပႃႇတီႇသေ ၶဝ်ႈၶႅင်ႇၵၼ် ဝႃႈၼႆ။ ပၢင်လိူၵ်ႈတင်ႈသွမ်ႈ ဢၼ်တေၸတ်းႁဵတ်း ၼႂ်းဝၼ်းတီႈ 03/11/2018 ၼႆႉ ၼႂ်းၸႄႈဝဵင်းလၢႆးၶႃႈ ပႃႇ တီႇႁူဝ်သိူဝ် SNLD ၸၢႆးဢူၵ်ႉၵႃႇ (ႁွင်ႉ) ၸၢႆးၵွင်ၶမ်း တေၶဝ်ႈၶေႉၶဵင်ႇ၊ ပႃႇတီႇသိူဝ်ၽိူၵ်ႇ SNDP သမ်ႉ ၸၢႆး သူၺ်ႇသႅင်းလႄႈ ပႃႇတီႇၼူၵ်ႉယုင်း NLD သမ်ႉ ၸၢႆးဢွင်ႇထုၼ်းလေး ၶဝ်ၸိူဝ်းၼႆႉ တေၶဝ်ႈၶႅင်ႇၵၼ် ဝႃႈၼႆ။ ၸၢႆးဢူၵ်ႉၵႃႇ (ႁွင်ႉ) ၸၢႆးၵွင်ၶမ်း ႁူဝ်ပဝ်ႈ ပႃႇတီႇႁူဝ်သိူဝ် SNLD ၸႄႈဝဵင်းလၢႆးၶႃႈလၢတ်ႈတီႈၽူႈတွႆႇႁွၵ်ႈဝႃႈ “ ပႃႇ တီႇႁူဝ်သိူဝ် တေၶဝ်ႈၶႅင်ႇ 2 တီႈၼင်ႈ။ တေပဵၼ် တီႈၼင်ႈ ၽူႈတႅၼ်းသၽႃးၵူၼ်းမိူင်း ၸႄႈဝဵင်းလၢႆးၶႃႈ ၼိုင်ႈတီႈ ၼင်ႈ။ လိူဝ်ၼၼ်ႉ တီႈယူႇၽူႈတႅၼ်းၽွင်းလူင်ၸၢဝ်းၶိူဝ်းတႆး တီႈဝဵင်းလိူဝ်ႇ(တိူင်းတႃႈလိူဝ်ႇ) ၼိုင်ႈတီႈၼင်ႈ။ တီႈလၢႆးၶႃႈတႄႉ ၶႃႈႁဝ်းတေၶဝ်ႈၶႅင်ႇ။ တီႈဝဵင်းလိူဝ်ႇသမ်ႉ ပီႈၼၢင်းထူၺ်းမုင်ႇတေၶဝ်ႈၶႅင်ႇ” ဝႃႈၼႆ။ ယူႇတီႈၶွမ်ႊမသျိၼ်ႊပၢင်လိူၵ်ႈတင်ႈ မိူင်းႁူမ်ႈတုမ် ဢၼ်တေၸတ်းႁဵတ်း ပၢင်လိူၵ်ႈတင်ႈသွမ်ႈ ၼႂ်းဝၼ်းတီႈ 3 လိူၼ် ၼူဝ်ႊဝႅမ်ႊပိူဝ်ႊ 2018 ၼႆႉ တီႈၼင်ႈၽူႈတႅၼ်းသၽႃး ႁၢမ်းပဝ်ႇဝႆႉ13 တီႈၼင်ႈ။ ၼႂ်းၼၼ်ႉ တီႈ ၸႄႈဝဵင်းလၢႆးၶႃႈ လုတ်ႈႁၢမ်းပဝ်ႇဝႆႉ တီႈၼင်ႈၽူႈတႅၼ်းသၽႃးၵူၼ်းမိူင်း ၼိုင်ႈတီႈၼင်ႈ ဝႃႈၼႆ။ 3 ပႃႇတီႇ ဢၼ်တေ ၶႅင်ႇၵၼ်ၼႆႉ – ပႃႇတီႇႁူဝ်သိူဝ် SNLD သမ်ႉ ပဵၼ်ပႃႇတီႇတႆး ႁႅင်းယႂ်ႇလူင်ဢၼ်ၼိုင်ႈ၊ ပႃႇတီႇသိူဝ်ၽိူၵ်ႇသမ်ႉ မိူဝ်ႈၽူႈၼမ်းပႃႇတီႇႁူဝ်သိူဝ်တူၵ်းၶွၵ်ႈၼၼ်ႉ ၶွတ်ႇၽွတ်ႈတင်ႈၶိုၼ်ႈမႃးပႃႇတီႇတႆး ၵူၼ်းမိူင်းတုၵ်းယွၼ်းႁႂ်ႈႁူပ်ႉၵၼ် တင်းသွင်ပႃႇတီႇပႆႇၸၢင်ႈႁူမ်ႈၵၼ်။ ပႃႇတီႇ ဢၼ်တေႃႇဢွင်ႇသၢၼ်းသူႉၵျီႇ ဢွၼ်ႁူဝ်ပႃႇတီႇႁႅင်းယႂ်ႇပေႉလူၼ်ႉႁိုၵ်းလူၼ်ႉၾင်ႇ မိူင်းမၢၼ်ႈပတ်းပိုၼ်ႉမိူဝ်ႈပၢင်လိူၵ်ႈတင်ႈ ပီ 2015 ။

['ၵၢၼ်မိူင်း']

2018-07-10T09:26:21

https://shannews.org/archives/6272

ၵူၼ်းမိူင်းၼွင် ႁဵတ်းၵၢၼ်ၼႂ်းၵဵင်းမႆႇ ၺႃးလူတ်ႉၵႃးၽႃႇတၢႆထင်တီႈ

ၼၢင်းၵျႃႇ ၵူၼ်းမိူင်းၼွင် ႁႅင်းၵၢၼ်ယၢၼ်မိူင်း တီႈဝဵင်းၵဵင်းမႆႇ ၺႃးလူတ်ႉၵႃးၽႃႇသႂ်ႇ လူႉတၢႆထင်တီႈ။ ဝၼ်းတီႈ 09/07/2018 ယၢမ်းၵၢင်ၼႂ်ၸဝ်ႉ 6 မူင်းပၢႆ ၵူၼ်းႁေႃႈၵႃးဝီႊၵူဝ်ႊ(Vego) သီလမ် လမ်းၼိုင်ႈ ငဝ်ၼွၼ်း သေ ႁေႃႈၵႃးပုင်ႈတမ်သႂ်ႇ ၼၢင်းၵျႃႇ (Mrs NAN KYAR) ဢႃယု 39 ပီ ၽွင်းတိုၵ်ႉၶီႇလူတ်ႉၶိူင်ႈ တေၵႂႃႇႁဵတ်းၵၢၼ်။ လူတ်ႉၵႃးၽႃႇၺႃးမၼ်းၼၢင်း တီႈႁိမ်းႁွင်ႈၼမ်ႉ ဝၢၼ်ႈၶူင်ၶၢဝ် ဢိူင်ႇႁၢင်ၻူင်း ၸႄႈ ဝဵင်းႁၢင်ၻူင်း ၸႄႈတွၼ်ႈၵဵင်းမႆႇ ၸိုင်ႈထႆး။ သိုဝ်ႇၶၢဝ်ႇထႆး Chiang Mai News ဢွၵ်ႇဝႆႉဝႃႈ “မၢႆလူတ်ႉၵႃး 9833 ပုင်ႈၽႃႇသႂ်ႇ ၼၢင်းၵျႃႇ လၢၵ်ႈဢဝ် တူဝ်မၼ်းၼၢင်း တင်းလူတ်ႉၶိူင်ႈ ၵႂႃႇၸွမ်းသေ ယဵပ်ႇၺႃးတင်းလူတ်ႉၶိူင်ႈတင်းၵူၼ်း မၼ်းၼၢင်းလူႉတၢႆထင်တီႈ” ဝႃႈၼႆ။ တူဝ်ၼၢင်းၵျႃႇတႄႉ ၸဝ်ႈၼႃႈတီႈဢဝ်သူင်ႇၵႂႃႇတီႈ ႁူင်းယႃလူင်သူၼ်ၻွၵ်ႊ ဝဵင်းၵဵင်းမႆႇယဝ်ႉ ဝႃႈၼႆ။ ၸဝ်ႈၵႃး ဢၼ်ႁေႃႈၵႃးၽႃႇၺႃး ၼၢင်းၵျႃႇၼၼ်ႉ ပဵၼ်ၵူၼ်းထႆး ဢႃယု မွၵ်ႈ 47 ပီ လုၵ်ႉတၢင်းမႄႈႁွင်ႈသွၼ် ႁေႃႈ လူတ်ႉၵႃးမႃးၵဵင်းမႆႇ ၸဵမ်မိူဝ်ႈတဵင်ႈၶိုၼ်းၸၢႆႉ။ တႃႇမႃးၵူတ်ႇထတ်းယႃတူဝ် တီႈၵဵင်းမႆႇ။ မႃးၸွမ်းသဵၼ်ႈ တၢင်းမႄႈ သရဵင်း-ၵဵင်းမႆႇ ဝႃႈၼႆ။ ၸဝ်ႈၵႃးၼၼ်ႉ ယၢမ်းလဵဝ် ပလိၵ်ႈထႆးတီႉၺွပ်းၵုမ်းၶင်ဝႆႉယဝ်ႉ ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-07-10T09:22:25

https://shannews.org/archives/6269

ၵူၼ်းႁေႃႈၵႃးတၢင်ႇဝူဝ်း ၺႃးယိုဝ်းတၢႆ ၼႂ်းၸႄႈဝဵင်းၵျွၵ်ႉမႄး

ၵႃး 12 လေႃႉ တၢင်ႇဝူဝ်း လုၵ်ႉတၢင်းဝဵင်းလိူဝ်ႇ လတ်းမိူင်းတႆး တေၵႂႃႇမိူင်းၶႄႇၼၼ်ႉ ၺႃးယိုဝ်းတီႈဝဵင်းၵျွၵ်ႉမႄး၊ ၵူၼ်းႁေႃႈၵႃး ၵေႃႉၼိုင်ႈ တိူဝ်ႉမၢၵ်ႇၵွင်ႈတၢႆ။ ဝၼ်းတီႈ 09/07/2018 ယၢမ်းၵၢင်ၼႂ် ၵႃးတၢင်ႇဝူဝ်း ၶွင်ၶွမ်ႊပၼီႊၽူဝ်းသေႃႇ ဝဵင်းလိူဝ်ႇ တၢင်ႇဝူဝ်း 20 တူဝ် ဢၢၼ်း တေၵႂႃႇသူင်ႇတီႈလႅၼ်လိၼ်မိူင်းၶႄႇ ၺႃးၸုမ်းဢမ်ႇႁူႉၾၢႆႇယိုဝ်းသႂ်ႇၵူၼ်းႁေႃးၵႃး တီႈလွႆ (ရင်ခွဲတောင်) ၼႂ်းၵႄႈ ဝၢၼ်ႈပၢင်ႇတိုင်လႄႈ မၢၼ်ႈတၢင်း ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။ ၵူၼ်းပိုၼ်ႉတီႈ ၵေႃႉၼိုင်ႈ ၸႄႈဝဵင်းၵျွၵ်ႉမႄး လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ ၵူၼ်းႁေႃႈၵႃးတၢင်ႇဝူဝ်းၵေႃႉ ၼိုင်ႈၺႃးယိုဝ်း။ တီႈဢၼ်ၵူၼ်းႁၢႆႉယိုဝ်းၼၼ်ႉ ပဵၼ်တီႈလွႆ (ရင်ခွဲတောင်) တီႈၼၼ်ႈၼၼ်ႉ ၵႆႉပဵၼ်ၼႃႇ။ ၸဝ်ႈၵႃး ဢၼ်ၺႃးယိုဝ်းၼၼ်ႉ တိူဝ်ႉၺႃးမၢၵ်ႇၵွင်ႈ 2 ႁွႆး တၢႆထင်တီႈ။ တၢင်ႇၵေႃႉတႄႉဢမ်ႇၺႃး ၵူၼ်းဢၼ်ယိုဝ်းၸဝ်ႈၵႃး ၼၼ်ႉ မီး 2 ၵေႃႉ”ဝႃႈၼႆ။ ၵူၼ်းႁေႃႈၵႃးတၢင်ႇဝူဝ်း ဢၼ်ၺႃးယိုဝ်းတၢႆၼၼ်ႉ ၸိုဝ်ႈႁွင်ႉ မွင်ႇၸၢမ် (ႁွင်ႉ) ၸၢမ်ႇထုၼ်းဢွင်ႇ ဢႃယု 37 ပီ ဝႃႈၼႆ။ ဢူးတိၼ်ႇမွင်ႇတဵင်း ႁူဝ်ပဝ်ႈ ၸုမ်းၸွႆႈထႅမ် ၸီႇဝိတ်ႉတ (ဇီဝိတ လူမှူကူညီရေးအသင်း) လၢတ်ႈတီႈၽူႈတွႆႇႁွၵ်ႈ “ၵႃးတၢင်ႇဝူဝ်း ဢၼ်သႂ်ႇၶွၼ်ႇပဵၼ်တၢင်းၵၢၼ်သေ ၶိုၼ်ႈမႃးၸိုင် ၶႂ်ႈဝႃႈၺႃးယိုဝ်းယူႇၵူႈလမ်း။ ၵႃးတၢင်ႇ ဝူဝ်းဢမ်ႇ သႂ်ႇၶွၼ်ႇ ပဵၼ်တၢင်းၵၢၼ်သေ မႃးသမ်ႉဢမ်ႇၺႃးယိုဝ်း လွင်ႈၼႆႉပဵၼ်ဢၼ်လီဢၢမ်းတႄႉ” ဝႃႈၼႆ။ ဝၼ်းတီႈ 11/06/2018 ယၢမ်းၵၢင်ၼႂ်ၸဝ်ႉ မွၵ်ႈ 1:30 မူင်းၼၼ်ႉၵေႃႈ မီးၸုမ်းဢမ်ႇႁူႉၾၢႆႇ ၸုမ်းၼိုင်ႈယိုဝ်းသႂ်ႇၵႃး 12 လေႃႉ တၢင်ႇဝူဝ်း တီႈႁိမ်းဝၢၼ်ႈၼႃးဢၢႆႇ ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။ လူတ်ႉၵႃးမုင်ႈၼႃႈၸူးသီႇပေႃႉ။ မၢၵ်ႇၵွင်ႈ တိူဝ်ႉၺႃး ၵူၼ်းႁေႃႈၵႃးလႄႈ ၵူၼ်းၵုမ်းဝူဝ်း မၢတ်ႇၸဵပ်း ဝႃႈၼႆ။ ၼႂ်းၸႄႈဝဵင်းၵျွၵ်ႉမႄးၼႆႉ ၸုမ်းယိပ်းၵွင်ႈၵၢင်ႇတူင်ႉၼိုင်ၵႂႃႇမႃးယူႇတႃႇသေႇတႄႉ ပဵၼ်သိုၵ်းလူင်ပွင်ၸိုင်ႈ၊ ၼွၵ်ႈလိူဝ်ၼၼ်ႉၵေႃႈမီးထႅင်ႈ မိူၼ်ၼင်ႇ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA၊ သိုၵ်းတဢၢင်း TNLA၊ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး SSPP/SSA ၸဵမ်ၸိူဝ်းၼႆႉ။ Photo FB – တင်မောင်သိန်း

['သုၼ်ႇလႆႈၵူၼ်း']

2018-07-10T08:25:08

https://shannews.org/archives/6263

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-2၊ 2018/07/10၊ BNI/SHAN TV Program, 2018/07/10

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-2၊ 2018/07/10၊ BNI/SHAN TV Program, 2018/07/10

['Uncategorized']

2018-07-10T08:34:15

https://shannews.org/archives/6262

SNDP ၸွႆႈၶဝ်ႈၼမ်ႉတၢင်းၵိၼ် ၸဝ်ႈၼႃႈတီႈထႆး ၸုမ်းၸွႆႈလုၵ်ႈႁဵၼ်းၶမ်ထမ်ႈတီႈမႄႈသၢႆ

ပႃႇတီႇသိူဝ်ၽိူၵ်ႇ SNDP ၸိုင်ႈတႆးပွတ်းဢွၵ်ႇၶူင်း ဢွၼ်လုၵ်ႈၸုမ်းဢဵၼ်ႁႅင်းႁူမ်ႈ 70 ပၢႆ ဢဝ်ၶဝ်ႈၼမ်ႉတၢင်းၵိၼ် ၵႂႃႇၸွႆႈထႅမ်ပီႈၼွင်ႉလႄႈ ၸဝ်ႈၼႃႈတီႈ ဢၼ်ႁၢပ်ႇၼႃႈၵၢၼ်ၸွႆႈထႅမ် ၸုမ်းမူပႃႇ(လုၵ်ႈႁဵၼ်း 13 ၵေႃႉ)ဢၼ်တိတ်း ၶမ်ထမ်ႈၼၢင်းၼွၼ်း ၸႄႈဝဵင်းမႄႈသၢႆ ၸိုင်ႈထႆး။ ဝၼ်းတီႈ 10/07/2018 ၼၢင်းငူၺ်ႇမျႃႉ ႁူဝ်ပဝ်ႈပႃႇတီႇသိူဝ်ၽိူၵ်ႇ ပွတ်းဢွၵ်ႇၶူင်း ဢွၼ်ဢဝ်လုၵ်ႈၸုမ်းပႃႇတီႇသိူဝ် ၽိူၵ်ႇ ၵူၼ်း 70 ပၢႆ ဢဝ်ၶဝ်ႈၼမ်ႉတၢင်းၵိၼ်တႃႇၵႃး 2 လမ်း ၵႂႃႇၸွႆႈထႅမ်ပၼ် ၸဝ်ႈၼႃႈတီႈၽူႈမီးပုၼ်ႈၽွၼ်း၊ ၽူႈသိုဝ်ႇၶၢဝ်ႇဢိၵ်ႇပီႈၼွင်ႉလုၵ်ႈႁဵၼ်း12ၵေႃႉလႄႈ ၶူးၾိုၵ်းသွၼ် 1 ၵေႃႉ ဢၼ်တိတ်းၶမ်ဝႆႉ ၼႂ်းထမ်ႈလူင်ၶုၼ်ၼမ်ႉ ၼၢင်းၼွၼ်း။ ၼၢင်းငူၺ်ႇမျႃႉ ႁူဝ်ပဝ်ႈပႃႇတီႇသိူဝ်ၽိူၵ်ႇ ၸိုင်ႈတႆးပွတ်းဢွၵ်ႇလၢတ်ႈဝႃႈ – “ ဝၢႆးသေႁဝ်းၶႃႈ လႆႈငိၼ်းၶၢဝ်ႇတီႈတၢင်းထမ်ႈလူင်ၶုၼ်ၼမ်ႉၼၢင်းၼွၼ်း မီးလုၵ်ႈဢွၼ်ႇၶမ်ဝႆႉၼၼ်ႉ ႁဝ်းၶႃႈၵေႃႈႁူမ်ႈၵၼ် ဢဝ်ၶဝ်ႈၼမ်ႉတၢင်းၵိၼ်ၵႂႃႇ ၸွႆႈၶႃႈဢေႃႈ။ ဢမ်ႇဝႃႈၽႂ်တီႈလႂ်ၵေႃႈယဝ်ႉ ပေႃးမီးလွင်ႈႁူပ်ႉတၢင်းယၢပ်ႇၼႆ ၼင်ႇဢၼ်ႁဝ်းပွင်ပဵၼ်လႆႈ ၼၼ်ႉတေၶတ်းၸႂ်ၸွႆႈထႅမ်ပၼ်ယူႇ” ဝႃႈၼႆ။ မိူဝ်ႈဝၼ်းတီႈ 23/06/2018 လုၵ်ႈဢွၼ်ႇၸုမ်းပိတ်ႉမၢၵ်ႇၼင် 12 ၵေႃႉလႄႈ ၶူးၾိုၵ်းသွၼ် 1 ၵေႃႉ ႁၢႆၶဝ်ႈၵႂႃႇၼႂ်းထမ်ႈလူင်ၼၢင်းၼွၼ်း ဢၼ်မီးတီႈဢိူင်ႇပူင်ႇၽႃ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး။ လူင်ပွင်ၸိုင်ႈမိူင်းထႆးၸႂ်ႉ ဢဵၼ်ႁႅင်းၼပ်ႉႁဵင်၊ ၽူႈလူင်ႉလႅၼ်ႇၼွၵ်ႈမိူင်းလၢႆလၢႆမိူင်း မႃးၸွႆႈထႅမ်ႁႃသေ ထူပ်းႁၼ်တူဝ်ၸိူဝ်းၶဝ်မိူဝ်ႈဝၼ်းတီႈ 02 /07/2018 ဢဝ်ဢွၵ်ႇထမ်ႈမိူဝ်ႈဝၼ်းတီႈ 8 ၼၼ်ႉ 4 ၵေႃႉ၊ ဝၼ်းတီႈ 9ၵေႃႈ 4 ၵေႃႉ၊ ၼႂ်းဝၼ်းတီႈ 10 ၼႆႉၵေႃႈတေဢဝ်ဢွၵ်ႇ 5 ၵေႃႉၼႆယဝ်ႉ။ ၽွင်းၶၢဝ်းယၢမ်းၸိူင်ႉၼႆၼႆႉ ဢၼ်ပဵၼ်ၽူႈယႂ်ႇၵူၼ်းလူင်ၼႂ်းဝၢၼ်ႈမိူင်း ဢွၼ်ၵၼ်ပၼ်ႁႅင်း ပႃးၸဵမ်တူဝ်ၸွမ်ၽွင်းလူင်မိူင်းထႆးၵေႃႈ လူင်းပိုၼ်ႉတီႈ သူႇၸႂ်းပၼ်ႁႅင်း ၸႂ်ပေႃႈမႄႈလုၵ်ႈဢွၼ်ႇလႄႈ ၸဝ်ႈၼႃႈတီႈၽူႈႁၢပ်ႇၵၢၼ်။ လိူဝ် ၼၼ်ႉၽူႈယႂ်ႇၵူၼ်းလူင် ၽူႈၼမ်းဝၢၼ်ႈမိူင်းလၢႆမိူင်းၵေႃႈတိတ်းတၢမ်ၶၢဝ်ႇငၢဝ်း သူင်ႇႁႅင်းၸႂ်ထိုင် လုၵ်ႈဢွၼ်လႄႈ ၸဝ်ႈၼႃႈတီႈ ၽူႈႁၢပ်ႇၵၢၼ် ။

['ၵူႈလွင်ႈလွင်ႈ']

2018-07-10T08:24:01

https://shannews.org/archives/6259

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-1၊ 2018/07/10၊ BNI/SHAN TV Program, 2018/07/10

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-1၊ 2018/07/10၊ BNI/SHAN TV Program, 2018/07/10

['Uncategorized']

2018-07-10T00:39:30

https://shannews.org/archives/6250

သိုၵ်းလူင်ပွင်ၸိုင်ႈမၢၼ်ႈ ၶိုၼ်ႈလေႃႇတပ်ႉပၢင်သဝ်း RCSS/SSA ၼႂ်းၸႄႈဝဵင်းမိူင်းၵိုင်

သိုၵ်းလူင်ပွင်ၸိုင်ႈမၢၼ်ႈ ၶိုၼ်ႈယိုဝ်းတပ်ႉပၢင်သဝ်း ၶွင်ႇသီႇဢဝ်ၶိုၼ်းၸိုင်ႈတႆး ၼႂ်းၸႄႈဝဵင်းမိူင်းၵိုင် သွင်ၾၢႆႇ ပဵၼ်ပၢင်တိုၵ်းၵၼ် မိူဝ်ႈဝႃးတင်ႈတႄႇ ဝၼ်းတဵင်ႈ တေႃႇထိုင် ဝၢႆးဝၼ်း သဵင်ၵွင်ႇဢမ်ႇယဵၼ်။ ဝၼ်းတီႈ 9/7/2018 သိုၵ်းလူင်ပွင်ၸိုင်ႈမၢၼ်ႈ တပ်ႉၶမယ 569 ၵဵင်းတွင်း တႂ်ႈၵုမ်း ၵမ်ယၼ်ႇသိုၵ်း ၸၵၶ 17 မိူင်းပၼ် ဢဵၼ်ႁႅင်းသိုၵ်း 90 ပၢႆၼၼ်ႉ ၶိုၼ်ႈလေႃႇတပ်ႉပၢင်သဝ်း ၶွင်ႇသီႇဢဝ်ၶိုၼ်း ၸိုင်ႈတႆး RCSS/SSA ၼႂ်းဢိူင်ႇႁူဝ်ၶၢႆး ဢၼ်မီးၸဵင်ႇႁွင်ႇဝၼ်းဢွၵ်ႇမိူင်းၵိုင်။ သွင်ၾၢႆႇပဵၼ်ပၢင်တိုၵ်းၵၼ် တင်ႈတႄႇ ၵၢင်ဝၼ်း မွၵ်ႈ 12 မူင်း တေႃႇ ဝၢႆး 2 မူင်းပၢႆ သဵင်ၵွင်ႈတိုၵ်ႉမေႃးယူႇ – ၵူၼ်းပိုၼ်ႉတီႈလၢတ်ႈ ၼႄၼင်ႇၼႆ။ “တပ်ႉပၢင်သဝ်း RCSS/SSA မီးတီႈဝၢၼ်ႈႁူၺ်ႈမူၼ်ႇ မီးၸဵင်ႇႁွင်ႇဝၼ်းဢွၵ်ႇဢိူင်ႇႁူဝ်ၶၢႆးမွၵ်ႈ 5 လၵ်း၊ ဢိူင်ႇႁူဝ်ၶၢႆးသမ်ႉမီးၸဵင်ႇႁွင်ႇဝၼ်းဢွၵ်ႇ ဝဵင်းမိူင်းၵိုင်မွၵ်ႈ 20 လၵ်း။ ယၢမ်းလဵဝ်ၵူၼ်းဝၢၼ်ႈဢွၼ်ႇပၢႆႈၶဝ်ႈဝၢၼ်ႈလူင် ၵေႃႈမီး။”- ၵူၼ်းမိူင်းၵိုင်ၵေႃႉၼိုင်ႈလၢတ်ႈ။ လွင်ႈဢၼ်လႆႈပဵၼ်ပၢင်တိုၵ်းၼႆႉ ဢမ်ႇလႆႈႁူႉႁူဝ်ယွႆႈသေတႃႉ ၽူႈၶၢၼ်ပၢၵ်ႇ (ၼႂ်းမိူင်း) ၶွင်ႇသီႇဢဝ်ၶိုၼ်း ၸိုင်ႈတႆး ၸဝ်ႈသိုၵ်းၸၢႆးဢူး ယိုၼ်ယၼ်ဝႃႈ – “သိုၵ်းလူင်ပွင်ၸိုင်ႈမၢၼ်ႈ ၶိုၼ်ႈလေႃႇတိုၵ်းတႄႉ” – ဝႃႈၼႆ။ ၸၢႆးဢွင်ႇဝိၼ်း ၵူၼ်းႁေႃႈၵႃး လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ – “ႁဵတ်းသင်ဢမ်ႇႁူႉ သိုၵ်းလူင်ပွင် ၸိုင်ႈ ၶဵင်ႈၶႅင်လွင်ႈႁူမ်ႈလူမ်ႈ ၵူတ်ႇထတ်းတီႈ လၢႆးၶႃႈ၊ လွႆလႅမ်၊ တၢင်းယႅၵ်ႈတူင်ႇလၢဝ်း၊ မိူင်းၼွင်၊ ၼမ်ႉပုၵ်း ၸိူဝ်းၼႆႉ ႁၢဝ်ႈႁႅင်းဝႆႉဢေႃႈ” – ဝႃႈၼႆ။ ၶွင်ႇသီႇဢဝ်ၶိုၼ်းၸိုင်ႈတႆးၼႆႉ လူင်းလၢႆးမိုဝ်း ၵိုတ်းတိုၵ်းပတ်းပိုၼ်ႉတူဝ်ႈ NCA မိူဝ်ႈ ႁၢင်ပီ 2015 ။ ၵူၺ်းၵႃႈ ႁၢၼ်ႉတေႃႇ ယၢမ်းလဵဝ် ၵႆႉၵႆႉၺႃးသိုၵ်းလူင်ပွင်ၸိုင်ႈ ႁႅၼ်းသိုၵ်းလေႃႇတိုၵ်း ၸိူင်ႉၼႆယူႇ တႃႇသေႇ။ ယွၼ်ႉပဵၼ်ၸုမ်းလူင်းလၢႆးမိုဝ်း လႄႈတႃႇတေပဵၼ်ပၢင်ၵုမ်လူင် လွင်ႈငမ်းယဵၼ်မိူင်းႁူမ်ႈတုမ် ႁိုဝ် ပၢင်ၵုမ် လူင် ပၢင်လူင် ပီႁူဝ်ပၢၵ်ႇ 21 ၵမ်းထူၼ်ႈ သၢမ် ဢၼ်ဢၼ်းၸတ်းႁဵတ်းၼႂ်း ဝူင်ႈတေမႃးၼႆႉ ၵေႃႈ ပဵၼ်လုၵ်ႈၸုမ်း ၶဝ်ႈပႃးၶပ်းၶိုင်ႁၢင်ႈႁႅၼ်းဝႆႉ ၸုမ်းၼိုင်ႈ။

['ၵၢၼ်သိုၵ်း']

2018-07-09T09:26:20

https://shannews.org/archives/6245

ၸၼ်ႉၸွမ်ၵဵင်းတုင် ၸတ်းႁဵတ်းပၢင်ပွႆးယုၵ်ႉယွင်ႈၾိင်ႈထုင်းတႆး

ၵေႃလိၵ်ႈလၢႆး ၸၼ်ႉၸွမ်တင်းလူင် ဝဵင်းၸဵင်းတုင်(ၵဵင်းတုင်) ၸတ်းႁဵတ်းပၢင်ပွႆးယုၵ်ႉယွင်ႈၾိင်ႈထုင်းတႆး၊ ႁပ်ႉလုၵ်ႈ ႁဵၼ်းမႂ်ႇ ပီ 2017-2018 လႄႈ တူင်ႉတၵ်ႉသူင်ႇသင်ႇလုၵ်ႈႁဵၼ်းၵဝ်ႇ ပီလိုၼ်းသုတ်း ဝႃႈၼႆ။ ဝၼ်းတီႈ 08/07/2018 ယၢမ်းၵၢင်ၼႂ် 9 မူင်း ထိုင် 5 မူင်း ႁူဝ်ၶမ်ႈ ၵေႃလိၵ်ႈလၢႆးလႄႈၾိင်ႈငႄႈတႆး ၸၼ်ႉၸွမ်တင်း လူင် ဝဵင်းၸဵင်းတုင် ဢွၼ်ႁူဝ်ၸတ်းႁဵတ်းပၢင်ပွႆးယုၵ်ႉယွင်ႈ ၾိင်ႈထုင်းတႆးလႄႈ ႁပ်ႉတွၼ်ႈလုၵ်ႈႁဵၼ်းမႂ်ႇ တူင်ႉတၵ်ႉ သူင်ႇသင်ႇလုၵ်ႈႁဵၼ်းၵဝ်ႇ ၵမ်းထူၼ်ႈ 4 ။ ၸၢႆးသႅင်တုၺ်ႈ ၽူႈၼမ်းၼႂ်း ၵေႃလိၵ်ႈလၢႆးလႄႈၾိင်ႈငႄႈတႆး ၸၼ်ႉၸွမ်တင်းလူင် ဝဵင်းၸဵင်းတုင် လၢတ်ႈတီႈၽူႈ တွႆႇႁွၵ်ႈဝႃႈ “ ၼင်ႇႁိုဝ် လုၵ်ႈႁဵၼ်းတႆး ၸၼ်ႉၸွမ်ၵူႈတီႈၼႂ်းၸဵင်းတုင် ပေႃးတေမိုတ်ႈၵိုဝ်းၵၼ်၊ ႁူႉၸၵ်းၵၼ်၊ ၶဝ်ႈဢွၵ်ႇ ႁႃၵၼ် လႄႈ ႁႂ်ႈလႆႈတူင်ႉၼိုင်ၼႂ်းတူင်ႇဝူင်းတႆးႁဝ်းသေဢမ်ႇၵႃး ယဝ်ႉၵေႃႈ ႁႂ်ႈမေႃႁၵ်ႉသႃမႅတ်ႇပႅင်း ၾိင်ႈငႄႈ ၾိင်ႈထုင်းတႆးႁဝ်း။ လိူဝ်ၼၼ်ႉ ၼွင်ႉၼွင်ႉၶဝ် ၸိူဝ်းဢၼ်တေၶိုၼ်ႈမႃးတၢင်းလင်ၼႆႉ ၵမ်ႈၼမ် ၶဝ်ဢမ်ႇပေႃးသူၼ်ၸႂ် လွင်ႈၾိင်ႈငႄႈၾိင်ႈထုင်းလႄႈ လိၵ်ႈလၢႆးတႆးႁဝ်း ၸဵမ်ၸိူဝ်းၼၼ်ႉ။ ယွၼ်ႉၼၼ် ႁဝ်းၶႃႈ မီးၽႅၼ်ၵၢၼ်ၾိုၵ်းၽွၼ်ႉ ပၼ် တၢင်းၵႃႈလႄႈ သွၼ်ပၼ်လိၵ်ႈတႆး ၸဵမ်ၸိူဝ်းၼႆႉ” ဝႃႈၼႆ။ ၼႂ်းပၢင်ပွႆးယုၵ်ႉယွင်ႈၾိင်ႈထုင်းတႆးလႄႈ ႁပ်ႉတွၼ်ႈလုၵ်ႈႁဵၼ်းမႂ်ႇ၊ တူင်ႉတၵ်ႉသူင်ႇသင်ႇ လုၵ်ႈႁဵၼ်းၵဝ်ႇ ပီလိုၼ်း သုတ်းၼႆႉ မီးလုၵ်ႈႁဵၼ်းလႄႈ ၶူးသွၼ် ၸၼ်ႉၸွမ် 3 ဢၼ်မိူၼ်ၼင်ႇ ၸၼ်ႉၸွမ်ၸဵင်းတုင်၊ ၸၼ်ႉၸွမ်ၶွမ်ႊၽိဝ်ႊ တိူဝ်ႊလႄႈ ၸၼ်ႉၸွမ်ၾၢႆႇပၢႆးၸၢၵ်ႈ။ လိူဝ်ၼၼ်ႉ ႁူဝ်ပဝ်ႈၵေႃလိၵ်ႈလၢႆး 5 ၸၢဝ်းၶိူဝ်းၼႂ်းၸဵင်းတုင် ဢိၵ်ႇလူၺ်ႈ ၽူႈယႂ်ႇၵူၼ်းလူင် ၼႂ်းပိုၼ်ႉတီႈၶဝ်ႈႁူမ်ႈပၼ်ႁႅင်း တင်းၼမ်လၢႆ ဝႃႈၼႆ။ ၵေႃလိၵ်ႈလၢႆးလႄႈၾိင်ႈငႄႈတႆး ၸၼ်ႉၸွမ်တင်းလူင် ဝဵင်းၸဵင်းတုင်ၼႆႉ လုၵ်ႈႁဵၼ်းတႆးၸၼ်ႉၸွမ် 3 ဢၼ်။ မိူၼ်ၼင်ႇ ၸၼ်ႉၸွမ်ၸဵင်းတုင်၊ ၸၼ်ႉၸွမ်ၶွမ်ႊၽိဝ်ႊတိူဝ်ႊလႄႈ ၸၼ်ႉၸွမ်ပၢႆးၸၢၵ်ႈ ၶဝ်ႁူမ်ႈၵၼ်သေ ၶွတ်ႇၽွတ်ႈ တင်ႈၶိုၼ်ႈမႃး မိူဝ်ႈပီ 2014 ဝႃႈၼႆ။ Photo FB – SL and CC Universities Of Keng Tung

['ပၢႆးပိင်ႇၺႃႇ']

2018-07-09T09:15:26

https://shannews.org/archives/6241

ၵႃးသိုၵ်းမၢၼ်ႈယဵပ်ႇၺႃးမၢၵ်ႇ လၢၵ်ႈၵွင်ႈၸၢတ်ႇတိူဝ်ႉၵူၼ်းဝၢၼ်ႈ

ၵႃးသိုၵ်းမၢၼ်ႈ ယဵပ်ႇၺႃးမၢၵ်ႇ ဢၼ်ႁၢင်ႈၵၢင်ဝႆႉႁိမ်းၶၢင်ႈတၢင်း လႃႈသဵဝ်ႈ – သႅၼ်ဝီ သိုၵ်းမၢၼ်ႈ လၢၵ်ႈၵွင်ႈၸၢတ်ႇ ၵႂႃႇၵူႈႁူးၵူႈတၢင်း တိူဝ်ႉၺႃးၵူၼ်းဝၢၼ်ႈမၢတ်ႇၸဵပ်းၼိုင်ႈၵေႃႉ ဝႃႈၼႆ။ မိူဝ်ႈၼႆႉ ဝၼ်းတီႈ 09/07/2018 ယၢမ်းၵၢင်ၼႂ် မွၵ်ႈ 2 မူင်း တပ်ႉသိုၵ်းမၢၼ်ႈ ပႃႈတႂ်ႈၸၵၶ 12 (ၵေႃႉၵရိတ်ႉ) ၶလရ 230 တင်း ၶမယ 547 ႁူမ်ႈၵၼ် ၵႃး 19 လမ်း လုၵ်ႉတၢင်းလႃႈသဵဝ်ႈ တေၵႂႃႇလၢဝ်ႇၵၢႆး။ ယဵပ်ႇၺႃးမၢၵ်ႇတႅၵ်ႇ တီႈမၢႆလၵ်း 197/1-197/2 ၼိူဝ် သဵၼ်ႈတၢင်း လႃႈသဵဝ်ႈ-သႅၼ်ဝီ ႁိမ်းဝၢၼ်ႈၸၢမ်လဝ်း ဢိူင်ႇၼႃးသေႃႉ ၸႄႈဝဵင်း သႅၼ်ဝီ ၸႄႈတွၼ်ႈ လႃႈသဵဝ်ႈ ၸိုင်ႈတႆးပွတ်းႁွင်ႇ။ ၸၢႆးဢူးၶမ်း ၽူႈတႅၼ်းသၽႃးၵူၼ်းမိူင်း ၸႄႈဝဵင်းသႅၼ်ဝီ လၢတ်ႈတီႈၽူႈတွႆႇႁွၵ်ႈဝႃႈ “ ၵႃးသိုၵ်းမၢၼ်ႈၼႆႉ တင်းမူတ်း 19 လမ်း။ ဢၼ်ၺႃးမၢၵ်ႇတႅၵ်ႇတိူဝ်ႉသႂ်ႇသမ်ႉ ပဵၼ်ၵႃးလမ်းထူၼ်ႈ 14 ။ မၢၵ်ႇတႅၵ်ႇတိူဝ်ႉသႂ်ႇ ၵူၼ်းသိုၵ်းၵေႃႉၼိုင်ႈ လႆႈမၢတ်ႇၸဵပ်း။ သိုၵ်းမၢၼ်ႈၵေႃႈ လၢၵ်ႈဢဝ်ၵွင်ႈယိုဝ်းႁၢတ်ႇသႂ်ႇၵူႈၾၢႆႇၾၢႆႇၸွမ်းႁိမ်းဝၢၼ်ႈၼၼ်ႉ၊ မၢၵ်ႇၵွင်ႈ တိူဝ်ႉၺႃးၵူၼ်းဝၢၼ်ႈ မၢတ်ႇၸဵပ်းၵေႃႉၼိုင်ႈ တိူဝ်ႉၺႃးႁိူၼ်းၵူၼ်းဝၢၼ်ႈ 7 လင် ” ဝႃႈၼႆ။ ၵူၼ်းဝၢၼ်ႈဢၼ်ၺႃးတိူဝ်ႉမၢတ်ႇၸဵပ်းၼၼ်ႉ ၸိုဝ်ႈႁွင်ႉ မၶိၼ်ႇၶၢၼ်ႉ ပဵၼ်လုၵ်ႈယိင်း ဢူးဢၢႆႇထုၼ်း ယူႇဝၢၼ်ႈပၢင်ၸူင် ဢိူင်ႇပဵင်းသႃႇ ၸႄႈဝဵင်းသႅၼ်ဝီ။ လိူဝ်ၼၼ်ႉ မၢၵ်ႇၵွင်ႈတိူဝ်ႉၺႃးႁိူၼ်းၵူၼ်းဝၢၼ်ႈ မိူၼ်ၼင်ႇ ႁိူၼ်းဢူး တိၼ်ႇမွင်ႇလၢတ်ႉ တိူဝ်ႉၺႃးၸွမ်ႁိူၼ်း။ ႁိူၼ်းဢူးတၢၼ်းသူဝ်း တိူဝ်ႉၺႃးမၢၼ်ႇႁိူၼ်းတႅၵ်ႇ 2 ဝႂ်၊ ႁိူၼ်းဢူးဝိၼ်း ၼၢႆႇ တိူဝ်ႉၺႃးႁူဝ်ႉဢုတ်ႇ၊ ႁိူၼ်းဢူးမွင်ႇမိၼ်ႉ တိူဝ်ႉၺႃးႁွင်ႈမိုဝ်ႉလႄႈ ႁိူၼ်းလုင်းဢၢႆႈထုၼ်း တိူဝ်ႉၺႃးၸွမ်ႁိူၼ်း ၸိူဝ်းၼၼ်ႉ။ ထႅင်ႈလင်ၼိုင်ႈသမ်ႉ ပဵၼ်ႁွင်ႈယႃၼႂ်းဝၢၼ်ႈၼမ်ႉဢုၼ်ႇ 5 ၵမ်း။ ႁိူၼ်းၵူၼ်းဝၢၼ်ႈလင်ၼိုင်ႈ ဝႃႈၼႆ။ မၢၵ်ႇတႅၵ်ႇတိူဝ်ႉသႂ်ႇၵႃးသိုၵ်းမၢၼ်ႈၼၼ်ႉ တိူဝ်ႉၺႃးသိုၵ်းမၢၼ်ႈ ၵေႃႉၼိုင်ႈ ၸိုဝ်ႈႁွင်ႉ မွင်ႇတႅတ်ႉဢွင်ႇ မၢတ်ႇၸဵပ်း တီႈသူပ်းသိၵ်ႇၵႂႃႇ မွၵ်ႈ (2 CM) မွၵ်ႈငွၵ်းမိုဝ်း လႄႈ ၶဵဝ်ႈႁၵ်း 5 သိၵ်ႈ ဝႃႈၼႆ။ ၸၢႆးဢူးၶမ်း ၽူႈတႅၼ်းသၽႃးၵူၼ်းမိူင်း ၸႄႈဝဵင်းသႅၼ်ဝီ လၢတ်ႈဝႃႈ “ ၵဵဝ်ႇၵပ်းလွင်ႈၼႆႉ ဢၼ်သိုၵ်းမၢၼ်ႈ လၢၵ်ႈ ၵွင်ႈ လၢမ်းလိမ်းယိုဝ်းသႂ်ႇၸွမ်းႁိမ်းၼၼ်ႉ သင်ၶဝ်ယိုဝ်းၺႃး ၵူၼ်းမိူင်း တၢႆၵႂႃႇလူး ၶဝ်တေႁဵတ်းႁိုဝ် ၵဵဝ်ႇ လူၺ်ႈလွင်ႈ ၼႆႉ ႁဝ်းၶႃႈ တိုၵ်ႉဢုပ်ႇၵၼ်ယူႇ ယဝ်ႉၵေႃႈႁဝ်းတေဢဝ်တၢင်ႇၶိုၼ်ႈတၢင်းၼိူဝ် ၼင်ႇႁိုဝ်တေဢမ်ႇမီး ထႅင်ႈလွင်ႈၸိူင်ႉ ၼႆၼႆႉ” ဝႃႈၼႆ။ မၢၵ်ႇပွမ်းဢၼ်တႅၵ်ႇတိူဝ်ႉသႂ်ႇ ၵႃးသိုၵ်းမၢၼ်ႈၼၼ်ႉ ပဵၼ်မၢၵ်ႇၸုမ်းလႂ် ၼမ်ႉမိုဝ်းၽႂ် မႃးႁၢင်ႈၵၢင်ဝႆႉ ဢၼ်ဝႃႈၼၼ်ႉ ဢမ်ႇလႆႈႁူႉ ဝႃႈၼႆ။

['ၵၢၼ်သိုၵ်း']

2018-07-09T07:59:26

https://shannews.org/archives/6237

ၵေႃလိၵ်ႈလၢႆးၼမ်ႉလၼ်ႈ တေၸတ်းပၢင်သွၼ်ႁႆႇၵွင်မွင်း လၢႆးၶႅၼ်ႉ/လႅဝ်းၶၢဝ်းတၢင်း 3 လိူၼ်

ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းၼမ်ႉလၼ်ႈ တေႁူမ်ႈၵၼ်ၸတ်းႁဵတ်း ပၢင်သွၼ်လၢႆးႁႆႇ ၵွင်မွင်းသိူင်းလႄႈ လၢႆးၶႅၼ်ႉ/ၶွၼ်ႉ/လႅဝ်း တႃႇၶၢဝ်းတၢင်းၼႂ်းဝႃႇ 3 လိူၼ်။ ၶၢဝ်းၼႂ်းဝႃႇၼႆႉ ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းၼမ်ႉလၼ်ႈ တေၸတ်းႁဵတ်းပၢင်သွၼ် ပၼ်ၵူႈၶမ်ႈ တင်ႈတႄႇ 7:00 -10:00 တေၾိုၵ်းသွၼ်ပၼ် လၢႆးႁႆႇၵွင်၊ မွင်း၊ သႅင်ႇ၊ လၢႆးၶႅၼ်ႉ၊ လၢႆးၶွၼ်ႉ၊ လၢႆးလႅဝ်း ၸိူဝ်းၼႆႉ။ၸတ်းတီႈၼႂ်းဝၢင်းၵွင်းမူးၽိူၵ်ႇ (ၼၢမ်ႇမိူင်း) ယူႇၼႂ်းဝူင်ႈၵၢင် ပွၵ်ႉၵတ်းယဵၼ်လႄႈ ပၢင်ႇၸိမ်ႇ ဢိူင်ႇၼမ်ႉလၼ်ႈ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ၊ ၶူးပူင်သွၼ်ပဵၼ် ၸၢႆးဝၼ်းလႄႈ ၸၢႆးဢွင်ႇၵျႃႇ ။ ၸၢႆးဢွင်ႇၵျႃႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ ယိူင်းဢၢၼ်းဢၼ်ႁဝ်းၶႃႈ ၸတ်းႁဵတ်းၼႆႉ ၶႂ်ႈႁႂ်ႈၸၢႆးတႆးလႄႈ ၽူႈသူၼ်ၸႂ်ၾိင်ႈႁိတ်ႈႁွႆးတႆး လႆႈမီးတိုဝ်ႉတၢင်းႁဵၼ်းဢဝ်၊ ႁႂ်ႈၸၢႆးတႆးမေႃႁႆႇ ၵွင်မွင်းတႆးၵူႈၵေႃႉ ၊ ႁႂ်ႈလၢႆးႁႆႇၵွင်တႆးမီးၼူတ်ႊ Note မၼ်း ၽႂ်ႁႆႇၵေႃႈႁႂ်ႈ ၸၢင်ႈတူၺ်းၼူတ်ႊ မၼ်းသေႁႆႇ ဢမ်ႇၸႂ်ႈႁႆႈၵႃႈပဵၼ်လႄႈ ႁႂ်ႈသဵင်ၵွင်မွင်းတႆးလင်တူဝ်ႈမိူင်းတႆး” ဝႃႈၼႆ။ ၸုမ်းၵွင်မွင်းသိူင်း ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းၼမ်ႉလၼ်ႈၼႆႉ ၶွတ်ႇၽွတ်ႈမႃးမိူဝ်ႈပီ 2016 လိူၼ်ၼူဝ်ႊ ဝႅမ်ႊၿိူဝ်ႊဝၼ်းတီႈ 17 ပေႃးထိုင်မႃးၶၢဝ်းၼႂ်းဝႃႇသၢမ်လိူၼ်ၼႆ ၸတ်းႁဵတ်းပၢင်သွၼ် ၸိူင်ႉၼႆမႃး တႃႇသေႇၼႆ ယဝ်ႉ။

['ၾိင်ႈငႄႈၾိင်ႈထုင်း']

2018-07-09T07:39:44

https://shannews.org/archives/6233

ၸဝ်ႈၶူးဝႃးဝုၼ်းၸုမ်ႉ တေယေႃးတူဝ်မဵတ်ႉတႃႇတြႃး တီႈမိူင်းသိင်ႊၵပူဝ်ႊ

ၸဝ်ႈပေႃႈသိလ်ထမ်းဝုၼ်းၸုမ်ႉ ၺႃႇၼသံဝရူဝ်း တေယေႃးတူဝ် မဵတ်ႉတႃႇတြႃး ပၼ်တၵ်ႉၵႃႇ သတ်ႉထႃး တီႈမိူင်းသိင်ႊၵပူဝ်ႊ ႁႂ်ႈတၵ်ႉၵႃႇသတ်ႉထႃး လႆႈၶဝ်ႈႁူမ်ႈထွမ်ႇငိၼ်း ဝႃႈၼႆ။ ဝၼ်းတီႈ 11 -12/07/2018 ၶၢဝ်းယၢမ်းၵၢင်ၶမ်ႈ 7:00 – 10:00 မူင်း ၸဝ်ႈပေႃႈသိလ်ထမ်းဝုၼ်းၸုမ်ႉ တေယေႃးတူဝ်မဵတ်ႉတႃႇတြႃးတီႈ The Arena country club, 511 Upper Jurong Road Singapore ။ ၼႂ်းပၢင်ၼႆႉ ၸဝ်ႈၶူးလူင် ၻွၵ်ႊၻိူဝ်ႊ ၶမ်းမၢႆ ထမ်မသႃမိၵေႃႈ တေယေႃးၶိင်း မႃးမဵတ်ႉတႃႇထမ်းတြႃးၼင်ႇၵဝ်ႇ ဝႃႈၼႆ။ ၸဝ်ႈၺႃႇၼသီရိ (ၸဝ်ႈသီရိဢွၼ်ႇ) လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ မိူဝ်ႈၼႆႉၸဝ်ႈႁဝ်းလႄႈ လုၵ်ႈၼွင်ႉ ပွင်ႈပၢႆ ဢိၵ်ႇတၵ်ႉၵႃႇသတ်ႉထႃးၵမ်ႈၽွင်ႈ ဢွၵ်ႇၶၢဝ်းတၢင်း ၵႂႃႇတၢင်းမိူင်းၵွၵ်ႇယဝ်ႉ ။ မိူဝ်ႈၽုၵ်ႈမႃးတေၶိုၼ်ႈႁိူဝ်းမိၼ်တီႈမိူင်းၵွၵ်ႇသေ ၵႂႃႇတၢင်းမိူင်းသိင်ႊၵပူဝ်ႊ တေၵႂႃႇလိုဝ်ႈ တီႈဝတ်ႉဢွၵ်ႊသၾိူတ်ႊပုတ်ႉ ထဝိႁႃႇရ ။ ၸဝ်ႈၶူးလူင် Dr.ၶမ်းမၢႆ ထမ်မသႃမိလႄႈ တၵ်ႉၵႃႇသတ်ႉထႃး တေပႂ်ႉႁပ်ႉတွၼ်ႈၸဝ်ႈ ။ ဝၼ်းၸဝ်ႈမဵတ်ႉတႃႇတြႃးၼၼ်ႉ ပီႈၼွင်ႉတီႈၸမ်တီႈၵႆ ဢၼ်မီးယူႇတီႈ ၼႂ်းမိူင်းသိင်ႊၵပူဝ်ႊၼၼ်ႉ ဢွၼ်ၵၼ်မႃးႁပ်ႉထွမ်ႇတြႃးမၼ်းၸဝ်ႈလႆႈယူႇ ” ဝႃႈၼႆ။ မိူဝ်ႈဝၼ်းတီႈ 07/07/2018 ၼၼ်ႉၵေႃႈ ၸဝ်ႈမုၼ်ယႂ်ႇၶုၼ်ႁေႃၶမ်းထႆး တူၼ်ထူၼ်ႈ 10 ႁႂ်ႈ ဢမၢတ်ႈမၼ်းၸဝ်ႈတၢင်တူဝ်မၼ်းၸဝ်ႈသေ ၵႂႃႇလူႇတၢၼ်းၽႃႈသၢင်ႇၵၢၼ်း တီႈၸဝ်ႈၶူးဝႃးဝုၼ်းၸုမ်ႉ တီႈဝတ်ႉလွႆဝဵင်းၵႅဝ်ႈ ၸႄႈဝဵင်း ၵဵင်းသႅၼ် ၸႄႈတွၼ်ႈၵဵင်းႁၢႆး ၸိုင်ႈထႆး။ ၸဝ်ႈၶူးဝႃးဝုၼ်းၸုမ်ႉၼႆႉ ၸႃႇတိတီႈၵိူတ်ႇ ဝၢၼ်ႈမႄႈၶမ်းၼွင်မူဝ် ဢိူင်ႇမႄႈၶမ်း ၸႄႈဝဵင်း မႄႈၸၼ်း ၸႄႈတွၼ်ႈ ၵဵင်းႁၢႆး။ ပဵၼ်လုၵ်ႈပေႃႈ သႅင်လႃႈလႄႈ မႄႈၶမ်းလႃႈ။ ၽွင်းဢႃယုၸဝ်ႈ 4 ပီ ထိုင် 10 ပီၼၼ်ႉ လႆႈၶဝ်ႈ ႁူင်းႁဵၼ်းထႆး။ ထိုင်မႃးဢႃယု 11 ပီ ၼၼ်ႉ ၶိုၼ်ႈပဵၼ် ၸဝ်ႈသၢင်ႇ၊ ဢႃယု 12 ပီ တၵ်ႉၵႃႇသတ်ႉထႃး ဢိူင်ႇမိူင်းၽူင်းၸႄႈ ဝဵင်းတႃႈ ၶီႈလဵၵ်း ၸင်ႇၵႂႃႇယိုၼ်ႈမွၵ်ႇ ယေႃးဢဝ်ၸဝ်ႈ မႃးပူၵ်းပွင် သႃသၼႃတီႈဝတ်ႉၽရႃႉထၢတ်ႈ သီႊတွၼ်ႊ ရိူင်း (သီရိတွၼ်းႁိူင်း) ၸႄႈဝဵင်းတႃႈၶီႈလဵၵ်း ၸိုင်ႈတႆး ပွတ်းဢွၵ်ႇၶူင်း တေႃႇထိုင်ဝၼ်းမိူဝ်ႈၼႆႉ။

['ၵူႈလွင်ႈလွင်ႈ']

2018-07-09T06:01:44

https://shannews.org/archives/6226

ၵူၼ်းၼုမ်ႇတႆး ပွတ်းႁွင်ႇ ႁူမ်ႈၵၼ်ၽုၵ်ႇတူၼ်ႈမႆႉ ပဵၼ်ပွၵ်ႈၵမ်းႁႅၵ်ႈ

ၵူၼ်းၼုမ်ႇတႆးထုင်ႉမၢဝ်း ႁူမ်ႈၵၼ်ၽုၵ်ႇတူၼ်ႈမႆႉ ပွၵ်ႈၵမ်းႁႅၵ်ႈ တီႈၸေႊလၢၼ်ႉ မီးၵူၼ်းၼုမ်ႇဢွၼ်ၵၼ်ၶဝ်ႈႁူမ်ႈ တင်းၼမ်လၢႆ ဝႃႈၼႆ။ ဝၼ်းတီႈ 07/07/2018 ၵူၼ်းၼုမ်ႇတႆးထုင်ႉမၢဝ်း ႁူမ်ႈၵၼ်ၽုၵ်ႇတူၼ်ႈမႆႉ တီႈၼမ်ႉမေႃႇၸဝ်ႈသိူဝ်ၶၢၼ်ႇၾႃႉလႄႈ ႁေႃၸဝ်ႈၼၢင်းမွၼ်းလႃႈ တီႈၸေႊလၢၼ်ႉ ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။ တူၼ်ႈမႆႉဢၼ်ၽုၵ်ႇသွမ်ႈသမ်ႉ မိူၼ်ၼင်ႇ တူၼ်ႈမွၵ်ႇၵွၼ်၊ တူၼ်ႈမွၵ်ႇၶဵတ်ႉလႃး၊ တူၼ်ႈမႆႉၵမ်ႉၵေႃႇလႄႈ တူၼ်ႈမွၵ်ႇ၊ တူၼ်ႈမၢၵ်ႇ လၢႆလၢႆမဵဝ်း ဝႃႈၼႆ။ ၸၢႆးသၢႆလႅင်း ၵူၼ်းၼုမ်ႇဢိူင်ႇသိပ်းၵဝ်ႈမၢၼ်ႈ လၢတ်ႈတီႈၽူႈတွႆႇႁွၵ်ႈဝႃႈ “ ယိူင်းဢၢၼ်းဢၼ်ႁဝ်းၶႃႈၵူၼ်းၼုမ်ႇ ႁူမ်ႈၵၼ်ၽုၵ်ႇတူၼ်ႈမႆႉၼႆႉ 1) ၶႂ်ႈႁႂ်ႈၵူၼ်းၼုမ်ႇတႆးႁဝ်း ၵူႈတီႈၵူႈတၢင်း ဢွမ်ႇလွမ်ႈၽွမ်ႉၵၼ် ၸုင်သၢၼ်မိုဝ်း ႁၵ်ႉႁွမ်ၵၼ်တွၼ်ႈတႃႇဝၼ်းမိူဝ်းၼႃႈ။ 2) ထိူၼ်ႇပႃႇမိူင်းတႆးႁဝ်း ႁႂ်ႈလႆႈႁၢင်ႈလီ မီးၵႃႈၶၼ်။ 3) ဢွင်ႇတီႈပိုၼ်းတႆးႁဝ်း ဢၼ်မီးၼၼ်ႉ ယႃႇႁႂ်ႈၵူၼ်းၼုမ်ႇႁဝ်း ဢွၼ်ၵၼ်လူင်လိုမ်း ၸိူဝ်းၼႆႉ။ ယွၼ်ႉၼၼ် ႁဝ်းၶႃႈ ၸင်ႇလႆႈၶတ်းၸႂ် ႁၢင်ႈပွင်သၢၼ်မိုဝ်းၵၼ် ၵူၼ်းၼုမ်ႇတႆးၼႂ်းပိုၼ်ႉတီႈသေ ၽုၵ်ႇသွမ်ႈၵႂႃႇ” ဝႃႈၼႆ။ လိူဝ်သေၽုၵ်ႇတူၼ်ႈမႆႉယဝ်ႉ ၵူၼ်းၼုမ်ႇၶဝ် ဢွၼ်ၵၼ်ၵႂႃႇတီႇၽဵဝ်ႈယုမ်း/ ၽဵဝ်ႈယွမ်ႇ လုမ်းလႃးၶိုၼ်း တူၼ်ႈမွၵ်ႇ တူၼ်ႈမၢၵ်ႇ ဢၼ်မီးဝႆႉႁိမ်းထမ်ႈၸဝ်ႈသိူဝ်ၶၢၼ်ႇၾႃႉၼၼ်ႉထႅင်ႈ ဝႃႈၼႆ။ ၾၢႆႇၼိုင်ႈၵေႃႈ လႆႈႁူႉဝႃႈ သင်ၶၸဝ်ႈလႄႈ ၵူၼ်းၼုမ်ႇတႆးၶဝ် တိုၵ်းသူၼ်းၵူၼ်းမိူင်းတႆးပတ်းပိုၼ်ႉ ႁႂ်ႈၽုၵ်ႇတူၼ်ႈမႆႉ တီႈၽႂ်တီႈမၼ်း ၼႂ်းဝၼ်းတီႈ 7 လိူၼ်ထူၼ်ႈၸဵတ်း ဝၼ်းလဵဝ်ၵၼ် တႃႇႁႂ်ႈမေႃႁၵ်ႉသႃပႃႇထိူၼ်ႇပႃႇမႆႉလႄႈ မေႃ လုမ်းလႃးတူၺ်းထိုင် ပႃႇထိူၼ်ႇပႃႇၶိူဝ်း ၸဵမ်ၸိူဝ်းၼႆႉ ဝႃႈၼႆ။ ၼွၵ်ႈလိူဝ်ၼၼ်ႉ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ် ယၢမ်းၵၢင်ၼႂ် 8:30 မူင်းၼၼ်ႉ ယူႇတီႈၵေႃၵပ်းသၢၼ်ၵူၼ်းၼုမ်ႇ ၸႄႈ ဝဵင်းၼမ်ႉၶမ်းၵေႃႈ ဢွၼ်ၵၼ်ၽုၵ်ႇတူၼ်ႈမွၵ်ႇၵွၼ် ၼႂ်းပိုၼ်ႉတီႈ မိူၼ်ၼင်ႇ တၢင်းၶဝ်ႈဝဵင်းၼမ်ႉၶမ်း (မၢၼ်ႈ ၶမ်း)၊ ႁူင်းယႃလူင်ၼမ်ႉၶမ်း၊ ႁူင်းႁဵၼ်းၸၼ်ႉသုင် မၢႆ (1)လႄႈ ဝတ်ႉမုၼ်ၸဝ်ႈမၢၼ်ႈၼႃး ၸဵမ်ၸိူဝ်းၼႆႉ။ တင်းမူတ်း တူၼ်ႉမႆႉဢၼ်လႆႈၽုၵ်ႇသွမ်ႈၵႂႃႇမီး 500 တူၼ်ႈပၢႆ ၸုမ်းဢၼ်ၶဝ်ႈႁူမ်ႈတူင်ႉၼိုင် 15 ၸုမ်း ဢဵၼ်ႁႅင်းၵူၼ်း 150 ၵေႃႉ။ ယိူင်းဢၢၼ်း ႁႂ်ႈပဵၼ်ၵၢၼ်ႁူမ်ႈသၢင်ႈၵူၼ်းၼုမ်ႇ ႁႂ်ႈမေႃႁၵ်ႉသႃၵုမ်းထိင်းပႃႇမႆႉလႄႈ သိင်ႇဝႅတ်ႉလွမ်ႉ ဝႃႈၼႆ။

['သိင်ႇဝႅတ်ႉလွမ်ႉ']

2018-07-09T05:49:25

https://shannews.org/archives/6221

ၸုမ်းၼမ်ႉၶူင်းယုၵ်ႉယွင်ႈလုၵ်ႈႁဵၼ်းတႆး ၵတ်ႉၶႅၼ်ႇဢွင်ႇပူၼ်ႉၸၼ်ႉသိပ်း

ၸုမ်းၶႅၵ်ႇလီပၢင်ၸႃႉၼမ်ႉၶူင်း ဢွၼ်ႁူဝ်ၸတ်းႁဵတ်း ပၢင်ပွႆးယုၵ်ႉယွင်ႈၽူႈၵတ်ႉၶႅၼ်ႇ လုၵ်ႈႁဵၼ်းၸိူဝ်း ဢွင်ႇပူၼ်ႉ ၸၼ်ႉသိပ်း ၼႂ်းပီ 2017-2018 တီႈဝဵင်းတူၼ်ႈတီး၊ တင်းမူတ်း ယုၵ်ႉယွင်ႈလုၵ်ႈႁဵၼ်း 15 ၵေႃႉ ဝႃႈၼႆ။ ဝၼ်းတီႈ 08/07/2018 ယၢမ်းၵၢင်ၼႂ် 9 မူင်း ထိုင် 11 မူင်းၵၢင်ဝၼ်း ၸုမ်းၼမ်ႉၶူင်းၶႅၵ်ႇလီပၢင်ၸႃႉတႆး ဝဵင်းတူၼ်ႈ တီး ၸတ်းႁဵတ်းပၢင်ပွႆးယုၵ်ႉယွင်ႈၽူႈၵတ်ႉၶႅၼ်ႇ လုၵ်ႈႁဵၼ်းၸိူဝ်းဢွင်ႇပူၼ်ႉၸၼ်ႉသိပ်း တီႈလုမ်းၼမ်ႉၶူင်း ၸႄႈဝဵင်း တူၼ်ႈတီး ၸိုင်ႈတႆးပွတ်းၸၢၼ်း ဝႃႈၼႆ။ ၸၢႆးထုၼ်းမျႃႉ ႁူဝ်ပဝ်ႈ ၸုမ်းၼမ်ႉၶူင်းၶႅၵ်ႇလီပၢင်ၸႃႉတႆး ၸႄႈဝဵင်းတူၼ်ႈတီး လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈ ယုၵ်ႉယွင်ႈပၼ်ႁႅင်းၶဝ်ၸႂ် ၼင်ႇႁိုဝ် ၶဝ်ပေႃးတေမီးႁႅင်းၸႂ်/ ထၢတ်ႈၸႂ်။ ယဝ်ႉၵေႃႈ ဢၼ်လုၵ်ႈဢွၼ်ႇၸိူဝ်းတိုၵ်ႉတေ ၶိုၼ်ႈမႃးထႅင်ႈၼၼ်ႉၵေႃႈ ႁႂ်ႈၶဝ်လႆႈမီးတၢင်းၶတ်းၸႂ်ၵၼ်။ လိူဝ်သေၼၼ်ႉဢမ်ႇၵႃး သင်ၶဝ်ဢွင်ႇပူၼ်ႉ ၸၼ်ႉသိပ်း ယဝ်ႉ ႁႂ်ႈၶဝ်မီးထၢတ်ႈၸႂ်သိုပ်ႇႁဵတ်းသၢင်ႈၵႂႃႇထႅင်ႈ။ ယဝ်ႉၵေႃႈႁႂ်ႈၶဝ်မေႃ ႁဵတ်းၵၢၼ်တွၼ်ႈတႃႇၵူၼ်းတင်းၼမ်၊ ယိူင်းဢၢၼ်းၸိူင်ႉၼႆသေ ၸင်ႇလႆႈၸတ်းႁဵတ်းပၢင်ယုၵ်ႉယွင်ႈမႃး” ဝႃႈၼႆ။ ၼႂ်းပီ 2017-2018 ၼႆႉယူႇတီႈၸုမ်းၼမ်ႉၶူင်း ၶႅၵ်ႇလီပၢင်ၸႃႉတႆး ယုၵ်ႉယွင်ႈလုၵ်ႈႁဵၼ်းဢွင်ႇပူၼ်ႉၸၼ်ႉသိပ်း တင်းမူတ်း 15 ၵေႃႉ။ ၼႂ်း 15 ၵေႃႉၼၼ်ႉ လုၵ်ႈႁဵၼ်းဢၼ်ပႃးလၢဝ်ၸွင်ႈ တင်းမူတ်းမီး 4 ၵေႃႉ ဝႃႈၼႆ။ ၸၢႆးတိုၼ်းၶိူဝ်း လုၵ်ႈႁဵၼ်းတႆး ဢၼ်ဢွင်ႇပူၼ်ႉၸၼ်ႉသိပ်း ပီ 2017-2018 လၢတ်ႈတီႈၽူႈတွႆႇႁွၵ်ႈဝႃႈ “ ယိူင်း ဢၢၼ်း ၶႃႈႁဝ်းတႄႉ တေႁဵၼ်းပၢႆးမၢႆမီႈ။ ယွၼ်ႉဝႃႈၼႂ်းတႆးႁဝ်းၶႃႈၼႆႉ ဢၼ်ႁဵတ်းၾၢႆႇမၢႆမီႈၼႆႉ မၼ်းပႆႇပေႃး မီးၼမ်။ လိူဝ်ၼၼ်ႉ မိူင်းတႆးႁဝ်းၼႆၵေႃႈ လႆႈမႃးတူၵ်းၼႂ်းမိုဝ်းမၢၼ်ႈသေ ပိူၼ်ႈပေႉၵိၼ်တႆးႁဝ်းၶႃႈၼႆႉ မီးၼမ်ၼႃႇ။ ယွၼ်ႉ ၼၼ် ၶႃႈႁဝ်းတေဢဝ်ၾၢႆႇမၢႆမီႈသေ ႁဵတ်းသၢင်ႈတွၼ်ႈတႃႇမိူင်းတႆးႁဝ်းၶႃႈ” ဝႃႈၼႆ။ ၼႂ်းပၢင်ယုၵ်ႉယွင်ႈလုၵ်ႈႁဵၼ်းၸိူဝ်းဢွင်ႇပူၼ်ႉၸၼ်ႉသိပ်း ပီ 2017-2018 ၼႆႉ မီး ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းတူၼ်ႈတီး။ ၸုမ်းၵပ်းသၢၼ်လွင်ႈၼၢင်းယိင်းတႆး(SWAN) လႄႈဢိၵ်ႇလူၺ်ႈ ၵူၼ်းမိူင်း ပိုၼ်ႉတီႈ ၸႄႈဝဵင်း တူၼ်ႈတီး ၸဵမ်ၸိူဝ်းၼႆႉ ၶဝ်ႈႁူမ်ႈ တင်းၼမ်လၢႆ ဝႃႈၼႆ။ ၸၢႆးထုၼ်းမျႃႉ သိုပ်ႇလၢတ်ႈဝႃႈ “ ပီၼႆႉ လုၵ်ႈႁဵၼ်းႁဝ်းဢွင်ႇပူၼ်ႉၸၼ်ႉ ဢေႇလူင်းဢိတ်းၼိုင်ႈ။ ပီၼႆႉ ဢၼ်လႆႈ လၢဝ်ၸွင်ႈ 6 လုၵ်ႈ မီးၵေႃႉၼိုင်ႈ။ 5 လုၵ်ႈမီးၵေႃႉၼိုင်ႈ။ မိူဝ်ႈပီပူၼ်ႉ ဢၼ်လႆႈ လၢဝ်ၸွင်ႈ 6 လုၵ်ႈမီးၵေႃႉၼိုင်ႈ။ 5 လုၵ်ႈၵေႃႈမီးၵေႃႉၼိုင်ႈမိူၼ်ၼင်ႇၵၼ်” ဝႃႈၼႆ။ ၸုမ်းၼမ်ႉၶူင်းၶႅၵ်ႇလီပၢင်ၸႃႉတႆးၼႆႉ လႆႈၵေႃႇတင်ႈမႃးမိူဝ်ႈပီ 1989 တူင်ႉၼိုင်ၼႂ်းၵၢၼ်ၸွႆႈလိူဝ်ၶႅၵ်ႇလီပၢင်ၸႃႉ မိူၼ် ၼင်ႇ ၵိၼ်လူႇလူႉတၢႆ။ လိူဝ်ၼၼ်ႉ ၸွႆႉထႅမ်ပၼ်ပႃး ယူတ်းယႃတႃလႄႈ ထူၺ်ႈၶဵဝ်ႈ ၸဵမ်ၸိူဝ်းၼႆႉ။ ယၢမ်းလဵဝ် ၸုမ်းၼမ်ႉၶူင်းၶႅၵ်ႇလီပၢင်ၸႃႉတႆး မီးၵိင်ႇၽႄ တင်းမူတ်း 14 တီႈ ၼႂ်းၸိုင်ႈတႆး ဝႃႈၼႆ။

['ပၢႆးပိင်ႇၺႃႇ']

2018-07-09T02:58:49

https://shannews.org/archives/6215

ယွၼ်ႉသင်လူဝ်ႇလႆႈသၢင်ႈပၢႆးပၺ်ႇၺႃႇၸိူဝ်ႉၶိူဝ်းတႆး

[googlepdf url=”https://shannews.org/wp-content/uploads/2018/07/ယွၼ်ႉသင်လူဝ်ႇလႆႈသၢင်ႈပၢႆးပႆႇၺႃႇၸိူဝ်ႉၶိူဝ်းတႆး.pdf” download=”Download” width=”100%” height=”600″]

['ပၢႆးပိင်ႇၺႃႇ']

2018-07-09T02:21:11

https://shannews.org/archives/6211

ၸုမ်း ၼမ်ႉၶူင်း ၶႅၵ်ႇလီပၢင်ၸႃႇတႆး ဝဵင်းတူၼ်ႈတီး ယုၵ်ႉယွင်ႈလုၵ်ႈႁဵၼ်းၼႂ်းၸုမ်း ၸိူဝ်းဢွင်ႇပူၼ်ႉၸၼ်ႉသိုပ်း ၼႂ်းပီႁဵၼ်းလိၵ်ႈ 2017-2018

ၸုမ်း ၼမ်ႉၶူင်း ၶႅၵ်ႇလီပၢင်ၸႃႇတႆး ဝဵင်းတူၼ်ႈတီး ယုၵ်ႉယွင်ႈလုၵ်ႈႁဵၼ်းၼႂ်းၸုမ်း ၸိူဝ်းဢွင်ႇပူၼ်ႉၸၼ်ႉသိုပ်း ၼႂ်းပီႁဵၼ်းလိၵ်ႈ 2017-2018

['Uncategorized']

2018-07-08T05:10:16

https://shannews.org/archives/6206

ၵေႃလိၵ်ႈ- ၾိင်ႈတႆး ဝဵင်းလႃႈသဵဝ်ႈ တေႁဵတ်းပွႆးလူင် ႁပ်ႉတွၼ်ႈပီမႂ်ႇတႆး 2113 ၼီႈ

ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းလႃႈသဵဝ်ႈ ၸတ်းႁဵတ်းပၢင်ၵုမ် ဢုပ်ႇဢူဝ်းၵၼ် လႆႈၸႂ်တူၵ်းလူင်းဝႃႈ တေႁပ်ႉႁဵတ်းပွႆးလူင် တၢင်တူဝ်ငဝ်ႈငုၼ်းၵေႃလိၵ်ႈလၢႆးလႄႈၾိင်ႈငႄႈတႆး ပတ်းပိုၼ်ႉ မိူင်းႁူမ်ႈတုမ် သေ ႁပ်ႉတွၼ်ႈပီမႂ်ႇတႆး 2113 ၼီႈ တီႈဝဵင်းလႃႈသဵဝ်ႈ ႁူမ်ႈၵၼ်။ ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵဝ်းလႃႈသဵဝ်ႈ ၸတ်းႁဵတ်းပၢင်ၵုမ် ဢုပ်ႇဢူဝ်းၵၼ် တေႁဵတ်းပွႆးလူင် ႁပ်ႉတွၼ်ႈပီမႂ်ႇတႆး 2113 ၼီႈ ဝၼ်းတီႈ 7/7/2018 ၼီႈ ၵေႃၵမ်ၵၢၼ် ၵေႃႈလိၵ်ႈလၢႆးလႄႈၾိင်ႈငႄႈတႆး ဝဵင်းလႃႈသဵဝ်ႈ ဢုပ်ႇဢူဝ်း လႆႈၸႂ်တႅပ်းတတ်း တႃႇပဵၼ်ငဝ်ႈ ၶွၼ်ႊတုမ်ၶိူဝ်းတႆး ႁဵတ်းပွႆးလူင် ဢၼ်တၢင်တူဝ် ငဝ်ႈငုၼ်းၵေႃလိၵ်ႈလၢႆးလႄႈ ၾိင်ႈငႄႈတႆး ပတ်းပိုၼ်ႉမိူင်းႁူမ်ႈတုမ် ။ တီႈပၢင်ၵုမ်ၼၼ်ႉ လႆႈၸႂ်တႅပ်းတတ်းဝႃႈ တေ ႁၢင်ႈႁႅၼ်း ၵေႃၾၢႆႇၸတ်းႁဵတ်းပၢင်ပွႆး၊ ၵေႃၾၢႆႇႁႃႇငိုၼ်းၵွင်ၵၢင် – ပွင်ႇၶၢဝ်ႇထိုင်ႁူဝ်ပဝ်ႈလူင် ငဝ်ႈငုၼ်းၵေႃႈလိၵ်ႈလၢႆးတႆး – လွင်ႈ ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းလႃႈသဵဝ်ႈ တူဝ်ႇတၼ်းတႃႇ ႁပ်ႉႁဵတ်းပၢင်ပွႆးလူင် – ဝႃႈၼႆ။ လုင်းၸၢႆးၵျေႃႇထေး ႁူဝ်ပဝ်ႈ ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းလႃႈသဵဝ်ႈ လၢတ်ႈတီႈ ၸုမ်းၶၢဝ်ႇ ၽူႈတွႆႇႁွၵ်ႈဝႃႈ – ႁဝ်းၶႃႈ လႆႈပွင်ႇထိုင် ႁူဝ်ပဝ်ႈလူင် ငဝ်ႈငုၼ်းၵေႃလိၵ်ႈလၢႆး လႄႈၾိင်ႈငႄႈတႆး ပတ်း ပိုၼ်ႉ လုင်းၸၢႆးတိၼ်ႇဝဵင်းတူၼ်ႈတီးယဝ်ႉ ၊ လွင်ႈႁဝ်းၶႃႈတေႁပ်ႉႁဵတ်းပွႆးလူင် တၢင်တူဝ်မိူင်းတႆး သေ ႁပ်ႉတွၼ်ႈပီမႂ်ႇႁဝ်းၶႃႈၼၼ်ႉ။ ၶဝ်ၵေႃႈဢဝ်ၵင်ႇၵုင်မုၼ်ၸွမ်း။ ၼင်ႇႁိုဝ်ပွႆးပေႃးတေၵိုၼ်း၊ ပေႃးတေ ၵိုင်ႇလႅပ်ႈၼႃႈတႃႇၸိူဝ်ႉၶိူဝ်းႁဝ်းၼၼ်ႉ တိုၵ်ႉလဵပ်ႈႁဵၼ်းတူၺ်းတီႈမၼ်း ႁဝ်းတေႁဵတ်း တီႈလႂ်တေလီ – ဝႃႈၼႆ။ ဝဵင်းလႃႈသဵဝ်ႈၼႆႉ ဢၢၼ်းႁပ်ႉၸတ်းႁဵတ်းပွႆးပီမႂ်ႇတႆး ၸဵမ်မိူဝ်ႈပီၵၢႆ၊ ၵႅမ်ၸွမ်ၸိုင်ႈၵဝ်ႇ တွၵ်ႊတိူဝ်ႊ ၸၢႆးမွၵ်ႇၶမ်း ယင်းယၢမ်ႈလၢတ်ႈဝႃႈ တေႁဵတ်းၸဝ်ႈတႃႇၼ လူင် ၊ ၵူၺ်းၵႃႈ ဢိင်ၼိူဝ် ၼႂ်းၸိုင်ႈတႆး ပွတ်းႁွင်ႇ မီးပၢင်တိုၵ်းသိုၵ်းသိူဝ် ၊ မႆႈၸႂ်တႃႇႁူမ်ႇလူမ်ႈပၢင်ပွႆး ၸဵမ်ၸိူဝ်းၼႆႉ လႄႈ ဢမ်ႇပဵၼ် ၸတ်းႁဵတ်း။ ႁူဝ်ပဝ်ႈၵေႃလိၵ်ႈလၢႆးတႆး ဝဵင်းလႃႈသဵဝ်ႈ ယင်းသိုပ်ႇလၢတ်ႈထႅင်ႈဝႃႈ – ၸဵမ်မိူဝ်ႈပီၵၢႆ ဢၢၼ်းၸတ်းႁဵတ်း ယွၼ်ႉတူၵ်းၺႃးၵမ်း ဝဵင်းလႃႈသဵဝ်ႈႁဝ်းၶႃႈ။ ၵူၺ်းၵႃႈ ဝၢၼ်ႈမိူင်းဢမ်ႇပေႃးသႃႇယႃႇ လႄႈ ၸုမ်းပွင် ၵၢၼ်ၵဝ်ႇႁဝ်းၶႃႈ ၸင်ႇတႅပ်းတတ်းဝႃႈ ဢမ်ႇပႆႇၸတ်းႁဵတ်းယဝ်ႉ ၼႆသေ ဢဝ်ဢမ်ႇပဵၼ်ႁဵတ်း- ဝႃႈၼႆ။ ပၢင်ပွႆးပီမႂ်ႇတႆး ဢၼ်ဝႃႈ တၢင်တူဝ် ငဝ်ႈငုၼ်းၵေႃလိၵ်ႈလၢႆး လႄႈ ၾိင်ႈငႄႈတႆး ပတ်းပိုၼ်ႉ မိူင်း ႁူမ်ႈတုမ် သေ ၸတ်းႁဵတ်းၼႆႉ ပွၵ်ႈႁႅၵ်ႈ မိူဝ်ႈပီ ၶရိတ်ႉ 2013 ၸတ်းႁဵတ်းတီႈဝဵင်းၵဵင်းတုင် ပွၵ်ႈၵမ်းႁႅၵ်ႈ၊ ၵမ်းတီႈသွင် ပီ 2015 သမ်ႉ ၸတ်းႁဵတ်းတီႈ ဝဵင်းတူၼ်ႈတီး၊ ပီ 2017 ဢၢၼ်း ၸတ်းႁဵတ်းတီႈ ဝဵင်းလႃႈသဵဝ်ႈ သေတႃႉ ဢမ်ႇပဵၼ်ၸတ်းႁဵတ်း သေ ၸင်ႇႁၢင်ႈႁႅၼ်းၶိုၼ်းထႅင်ႈပီၼႆႉ။

['ၾိင်ႈငႄႈၾိင်ႈထုင်း']

2018-07-07T14:46:06

https://shannews.org/archives/6203

ၵူၼ်းၼုမ်ႇတႆးထုင်ႉမၢဝ်း ႁူမ်ႈၵၼ်ၽုၵ်ႇတူၼ်ႈမႆႉ ပွၵ်ႈၵမ်းႁႅၵ်ႈ တီႈၸေႊလၢၼ်ႉ

ၵူၼ်းၼုမ်ႇတႆးထုင်ႉမၢဝ်း ႁူမ်ႈၵၼ်ၽုၵ်ႇတူၼ်ႈမႆႉ ပွၵ်ႈၵမ်းႁႅၵ်ႈ တီႈၸေႊလၢၼ်ႉ

['Uncategorized']

2018-07-08T05:00:31

https://shannews.org/archives/6200

လူင်ပွင်ၸိုင်ႈၸုမ်းၼူၵ်ႉယုင်း ၸွင်ႇမီးၵၢင်ၸႂ်ပိူဝ်ႈတႃႇၵေႃႇ တင်ႈလွင်ႈငမ်းယဵၼ်တႄႉယူႇႁႃႉ

တွၼ်ႈတႃႇဝူင်ႈၼႆႉတႄႉ ႁဝ်းၶႃႈၶႂ်ႈပွင်ႇႁူဝ်ၶေႃႈဢၼ်ဝႃႈ လူင်ပွင်ၸိုင်ႈၸုမ်းၼူၵ်ႉယုင်း ၸွင်ႇမီးၵၢင်ၸႂ်ပိူဝ်ႈတႃႇၵေႃႇ တင်ႈလွင်ႈငမ်းယဵၼ်တႄႉယူႇႁႃႉ ဢၼ်ဝႃႈၼၼ်ႉၶႃႈ။ မိူဝ်ႈပူၼ်ႉမႃးဝၼ်းသွင်ဝၼ်း ၼႂ်းလိူၼ်ၵျူႊလၢႆႊဝၼ်းတီႈ 3 ၼႆႉ တီႈမိူင်းယၢင်းလႅင် ပဵၼ်လွင်ႈယုၵ်ႈယင်ႈသၢၼ်ၶတ်း ၵၼ်သေယဝ်ႉ ၵူၼ်းၼုမ်ႇၶဝ်ၵေႃႈ လႆႈထုၵ်ႇတီႉၵမ်ၵႂႃႇ ယွၼ်ႉလူၺ်ႈဢီႇသင်ၶႃႈလႃႇ ယွၼ်ႉလူၺ်ႈ လူင်ပွင်ၸိုင်ႈ ၸႄႈမိူင်း မိူင်းယၢင်းလႅင်ၼႆႉ မီးၽႅၼ်ၵၢၼ်ပိူဝ်ႈတႃႇ တမ်းႁုၼ်ႇႁၢင်ႈ ၸွမ်သိုၵ်းဢွင်ႇသၢၼ်း ၵႃႈတီႈၼႂ်းသူၼ်မွၵ်ႇ ၵၢၼ်ႇတႃႇယေႇဝုၼ်ႇ ဢၼ်မီးတီႈဝဵင်းလွႆၵေႃႇၼၼ်ႉ။ ပေႃးမႃးတူၺ်းႁုၼ်ႇႁၢင်ႈဢၼ်ၼႆႉ ယူႇတီႈလူင်ပွင်ၸိုင်ႈၵေႃႉဢွၵ်ႇငိုၼ်းသေယဝ်ႉ တေသဵင်ႈမွၵ်ႈ 700 သႅၼ်ပျႃး။ ယဝ်ႉၵေႃႈ တေပိုတ်ႇႁုၼ်ႇႁၢင်ႈၼႆႉၵႂႃႇ လိူၼ်ၵျူႊလၢႆႊ 19 ဝၼ်း ဢၼ်တေမႅၼ်ႈဝၼ်း(အာဇာနည်နေ့) ဢၼ်ႁွင်ႉဝႃႈ ဝၼ်းၽူႈႁၢတ်းႁၢၼ်ၼၼ်ႉ။ ၵဵဝ်ႇလူၺ်ႈလွင်ႈဢၼ်ၼႆႉသေယဝ်ႉ ၸုမ်းၵူၼ်းၼုမ်ႇၼႂ်းပိုၼ်ႉတီႈ ႁဵင်ပၢႆၸင်ႇလုၵ်ႉသၢၼ်ၶတ်းဝႃႈ ၸွမ်သိုၵ်းဢွင်ႇ သၢၼ်းၼႆႉ မၼ်းဢမ်ႇၸႂ်ႈ ၽူႈတၢင်တူဝ်ပိူဝ်ႈတႃႇ ၵူၼ်းၸၢဝ်းၶိူဝ်းတင်းမူတ်းတင်းသဵင်ႈ မၼ်းၵူၺ်းပဵၼ်ၽူႈတၢင်တူဝ် ပုၼ်ႈတႃႇၸၢဝ်းၶိူဝ်းမၢၼ်ႈသေဢမ်ႇၵႃးသမ်ႉ၊ ဢမ်ႇမီးၸွမ်သိုၵ်းဢွင်ႇသၢၼ်းၵေႃႉလဵဝ် ဢၼ်ၶတ်းသၢင်ႈႁၢင်ႈပွင်မႃး ပိူဝ်ႈတႃႇလႆႈလွတ်ႈလႅဝ်းသဝ်းၶေႃလႄႈသင်၊ ပိူဝ်ႈတႃႇလႆႈ ၵေႃႇသၢင်ႈမိူင်းႁူမ်ႈတုမ်ၸွမ်းၵၼ်ၼႆႉလႄႈသင် ယူႇတီႈ ၸုမ်းၸၢဝ်းၶိူဝ်းၵေႃႈ မီးႁူဝ်ၼႃႈၽႂ်မၼ်းယူႇလႄႈ တႃႇတေဢဝ်ႁုၼ်ႇႁၢင်ႈ မႃးပၵ်းတမ်းတီႈမိူင်းလွႆၵေႃႇၼႆႉ ယူႇတီႈ ၵူၼ်းမိူင်းပိုၼ်ႉတီႈလႄႈ ၵူၼ်းၼုမ်ႇတိုၼ်းဢမ်ႇယွမ်းႁပ်ႉလႆႈ။ ၽိူဝ်ႇပဵၼ်ၼႆမႃးသမ်ႉ ယူႇတီႈလူင်ပွင်ၸိုင်ႈမိူင်းယၢင်းလႅင်ၼႆႉ တိုဝ်ႁူဝ်သေယဝ်ႉ သိုပ်ႇႁဵတ်းၵႂႃႇတိၵ်းတိၵ်း ဢမ်ႇထွမ်ႇ ဢဝ်ၶေႃႈသဵင်ၵၢင်ၸႂ်ၵူၼ်းမိူင်း။ တီႈတႄႉမႃး ၵဵဝ်ႇလူၺ်ႈလွင်ႈၼႆႉ ပဵၼ်မိူဝ်ႈလိူၼ်ၵျုၼ်ႊဝၼ်းတီႈ 18 ၼၼ်ႉ ၸုမ်း ပွင်ၵၢၼ်တူင်ႇဝူင်းၵူၼ်းၶဝ်လႄႈသင် ဢိၵ်ႇလူၺ်ႈပႃးတင်း ၸုမ်းပေႃႈႁႆႈမႄႈၼႃး တင်းၸုမ်းၵူၼ်းမိူင်း တင်းမူတ်း 7 ၸုမ်းႁူမ်ႈၵၼ်ယဝ်ႉ တႅမ်ႈလိၵ်ႈသၢၼ်ၶတ်းမႃးယဝ်ႉပွၵ်ႈၼိုင်ႈ။ မိူဝ်ႈဝၼ်းတီႈ 29 ၼၼ်ႉၵေႃႈ ယူႇတီႈၸုမ်းၵူၼ်းၼုမ်ႇ လႄႈ ဢိၵ်ႇလူၺ်းပႃးတင်းၵူၼ်းမိူင်းပိုၼ်ႉတီႈႁူမ်ႈၵၼ် ပႃးၸဵမ်ၵူၼ်းမိူင်းတႆးပွတ်းၸၢၼ်း ႁူမ်ႈၵၼ်တိုၵ်းယွၼ်းဝႃႈ ယႃႇပေႁႂ်ႈသိုပ်ႇႁဵတ်းလွင်ႈဢၼ်ၼႆႉ ယဝ်ႉၵေႃႈ ၶဝ်ပိုၼ်ဢွၵ်ႇလိၵ်ႈလၢႆး ပိူဝ်ႈတႃႇသၢၼ်ၶတ်းလွင်ႈဢၼ်ၼႆႉ။ ၵမ်းလိုၼ်းသုတ်းတႄႉ ၽိူဝ်ႇထိုင်မႃးလိူၼ်ၵျူႊလၢႆႊ 1 ဝၼ်း သင်ၸိူဝ်းဝႃႈ ယူႇတီႈလူင်ပွင်ၸိုင်ႈ မိူင်းယၢင်းလႅင်ၼႆႉ ဢမ်ႇထွမ်ႇၼႆၸိုင် ၶဝ်တေၼႄၵၢင်ၸႂ်ၼႆ လွင်ႈၼႆႉၵေႃႈသမ်ႉလႆႈသူင်ႇလိၵ်ႈထိုင်ဝႆႉတီႈၽူႈမီးပုၼ်ႈၽွၼ်းၶဝ်ဝႆႉယဝ်ႉ။ ၵူၺ်းၵႃႈ ယူႇတီႈလူင်ပွင်ၸိုင်ႈမိူင်းယၢင်းလႅင်ၼႆႉသမ်ႉ ဢမ်ႇထွမ်ႇဢဝ်ၵႂၢမ်း ပေႃႈမႄႈၵူၼ်းမိူင်းသေယဝ်ႉ သိုပ်ႇတိုဝ် ႁူဝ်ႁဵတ်းၵႂႃႇလႄႈ ၸင်ႇဝႃႈလႆႈပဵၼ်မႃးလွင်ႈၶႂမ်ႈၶတ်းၼႄၵၢင်ၸႂ်ၵၼ်ၵႂႃႇ။ ၽိူဝ်ႇၶႂမ်ႈၶတ်းၼႄၵၢင်ၸႂ်ယဝ်ႉ တီႉၵမ် ဢဝ်ၵူၼ်းသေဢမ်ႇၵႃး ၵမ်းလိုၼ်းမႃးသမ်ႉ မၢပ်ႇမႂ် ဢဝ်သူင်ႇလုမ်းတြႃးပိူဝ်ႈတႃႇတေ ပၼ်တူတ်ႈပၼ်တၢမ်ႇၸိူဝ်း ၼႆႉၵေႃႈ ၵူၼ်းၼုမ်ႇတႃႇ 7 ၵေႃႉ လႆႈႁၼ်ပႃးၸိုဝ်ႈသဵင်ၵႂႃႇ ။ ၵဵဝ်ႇလူၺ်ႈလွင်ႈၼႆႉမႃးသေယဝ်ႉ လိူၼ်ၵျူႊလၢႆႊဝၼ်းတီႈ 3 ယူႇတီႈၸုမ်းၵူၼ်းၼုမ်ႇမိူင်းမွၼ်း ၸိူဝ်းၼႆႉၵေႃႈ ဢွၵ်ႇလိၵ်ႈသၢၼ်ၶတ်း။ ယူႇတီႈမိူင်းမွၼ်းၼႆႉၵေႃႈ ပေႃးမႃးတူၺ်း တီႈၸႄႈဝဵင်းမိူင်းမွၼ်း ၸႄႈဝဵင်းမူႉတူင်ႇၼၼ်ႉ တႃႇတေဢဝ်ႁုၼ်ႇႁၢင်ႈဢွင်ႇသၢၼ်းမႃးတမ်းတီႈသူၼ်မွၵ်ႇၵၢၼ်ႇတႃႇယႃႇဢၼ်ဝႃႈၼၼ်ႉၵေႃႈ ယူႇတီႈသင်ၶရႁၢၼ်း ဢိၵ်ႇလူၺ်ႈပႃးတင်း ၵူၼ်းမိူင်းဢွၼ်ၵၼ်သၢၼ်ၶတ်းမႃး တႄႇဢဝ်ပီ 2016 လိူၼ်သႅမ်ႊၻီႊပိူဝ်ႊ တေႃႇထိုင် ပီ 2017 လိူၼ်ၾႅပ်းပိဝ်ႊရီႊ သၢၼ်ၶတ်းမႃးယူႇသေတႃႇၵေႃႈ လူင်ပွင်ၸိုင်ႈမိူင်းမွၼ်း ဢၼ်ၸုမ်း NLD ဢွၼ်ႁူဝ်ၼၼ်ႉ ဢမ်ႇထွမ်ႇဢဝ်ၵႂၢမ်းပေႃႈမႄႈၵူၼ်းမိူင်းသင်ၶသေယဝ်ႉ တိုဝ်ႁူဝ်ႁဵတ်းသၢင်ႈမႃး ႁုၼ်ႇႁၢင်ႈဢၼ်ၼၼ်ႉယူႇ။ မိူၼ်ၼႆၼင်ႇၵဝ်ႇ တီႈမိူင်းယၢင်းၽိူၵ်ႇ(ကရင်)၊ တီႈမိူင်းၶၢင်၊ တီႈမိူင်းၶျၢင်း ၸိူဝ်းၼႆႉၵေႃႈ ပိၵ်ႉသမ်ႉဝႃႈယူႇ တီႈပေႃႈ မႄႈၵူၼ်းမိူင်းသၢၼ်ၶတ်းယူႇ ဢမ်ႇၽွမ်ႉၸွမ်းသေတႃႉၵေႃႈ လူင်ပွင်ၸိုင်ႈ ၸုမ်းလႂ်ၸုမ်းၼၼ်ႉ ဢွၼ်ၶတ်းၸႂ် ပိူဝ်ႈ တႃႇတမ်းဝၢင်းႁုၼ်ႇႁၢင်ႈဢၼ်ၼႆႉမႃးၼႆ လႆႈႁၼ်ၸိူင်ႉၼႆ။ ၽိူဝ်ႇဝႃႈထိုင်မႃးဝၼ်းတီႈ 4 ၸုမ်းၵူၼ်းၼုမ်ႇၶၢင်ၶဝ် 4 ၸုမ်း ဢိၵ်ႇလူၺ်ႈပႃးတၢင်း ၵေႃလိၵ်ႈလၢႆးလႄႈၾိင်ႈငႄႈတႆး ၸၼ်ႉၸွမ်ယၼ်ႇၵုင်ႇ၊ မၼ်းတလေး၊ တူၼ်ႈတီး၊ လႃႈသဵဝ်ႈ၊ မိူင်းၸႄႈၼႃး၊ မၢၼ်ႈမေႃႇ မူင်ႇယႂႃႇ ၸိူဝ်းၼႆႉတင်းမူတ်းတင်းသဵင်ႈႁူမ်ႈၵၼ် မီး 11 ၸုမ်းသေၵေႃႈ ဢွၼ် သၢၼ်ၶတ်း ၵဵဝ်ႇလူၺ်ႈလွင်ႈဢၼ်တီႉၺွပ်း တီႉၵမ်ၵူၼ်းလႄႈဢိၵ်ႇလူၺ်ႈပႃးတၢင်း လွင်ႈႁဵတ်းႁႂ်ႈပေႃးပဵၼ်မႃးလွင်ႈ ယုၵ်ႈယင်ႈသၢၼ်ၶတ်းၵၼ်။ ယဝ်ႉၵေႃႈ ဢၼ်တေတမ်းဝၢင်းႁုၼ်ႇႁၢင်ႈၵႂႃႇၸိူဝ်းၼႆႉၵေႃႈ ဢွၼ်ၵၼ်သၢၼ်ၶတ်းပႃး။ မိူၼ်ၼႆၼင်ႇၵဝ်ႇ လိူၼ်ၵျူႊလၢႆႊ ဝၼ်းတီႈ 4 (လူ့ပေါင်သစ်လူငယ်) ဢၼ်ပဵၼ်ၸုမ်းၵူၼ်းၼုမ်ႇ တူင်ႇဝူင်းၵူၼ်းမႂ်ႇ ၶဝ်ၼၼ်ႉၵေႃႈ ဢွၵ်ႇလိၵ်ႈသၢၼ်ၶတ်း ဢၼ်ၼႆႉပဵၼ်ဢၼ်လၢၵ်ႇလၢႆးဢၼ်ၼိုင်ႈ (လူ့ပေါင်သစ်လူငယ်) ဢၼ်ဝႃႈၼႆႉ ပဵၼ်ၸုမ်းလုၵ်ႈဢွၼ်ႇမိူင်းမၢၼ်ႈ ပွတ်းတႂ်ႈၼႆႉသေယဝ်ႉ။ ၶဝ်ၸဝ်ႈသမ်ႉ လၢတ်ႈဝႆႉၼႂ်းလိၵ်ႈသၢၼ်ၶတ်းၶဝ်ၸိူင်ႉ ၼင်ႇႁိုဝ် လၢႆးႁဵတ်းသၢင်ႈလူင်ပွင်ၸိုင်ႈမႂ်ႇတေႃႈလဵဝ် ဢၼ်ႁၢမ်ႈသီးတေႃႇ ၸိူဝ်းဢၼ်မႃးၼႄၵၢင်ၸႂ်ၸိူဝ်းၼႆႉလႄႈ သင် ဢၼ်တီႉၵမ်ၵူၼ်းၸိူဝ်းဢၼ်ပိုၼ်လိၵ်ႈ ၵဵဝ်ႇလူၺ်ႈလွင်ႈပိုၼ်း မိူင်းယၢင်းလႅင်လႄႈႁူဝ်ၼႃႈ ၵူၼ်းမိူင်းယၢင်းလႅင် ၶဝ်ၸိူဝ်းၼၼ်ႉလႄႈသင်ၼႆႉ ပဵၼ်လၢႆးႁဵတ်းလၢႆးသၢင်ႈ ၸဝ်ႈဢႃႇၼႃႇ ၸိူဝ်းဢၼ်တီႉၵမ်ၵူၼ်းမိူင်းၸိူဝ်းၼၼ်ႉၵူၺ်း လႄႈ ၸိူဝ်းဢၼ်ပေႉၵိၼ်ၵူၼ်းမိူင်းၼၼ်ႉၵူၺ်း လွင်ႈၼႆႉယႃႇႁႂ်ႈသိုပ်ႇႁဵတ်း ၼႆၵေႃႈ လႆႈႁၼ်ၸီႉၸမ်ႈပႃးဝႆႉ။ လိူဝ်ၼၼ်ႉၵေႃႈ ယူႇတီႈလူင်ပွင်ၸိုင်ႈၼႆႉ တိုၼ်းမီးပုၼ်ႈၽွၼ်းပိူဝ်ႈတႃႇ ႁဵတ်းႁႂ်ႈမီးလွင်ႈၽဵင်ႇပဵင်း ၸွမ်းထမ်း ၽဵင်ႇပဵင်းမိူၼ်ၵၼ်ၵူႈၸၢဝ်းၶိူဝ်းဢၼ်ဝႃႈၼၼ်ႉၵေႃႈ လႆႈႁၼ်ၸီႉၸမ်းပႃးယူႇၶႃႈၼႃ။ မိူၼ်ၼႆၵူၺ်းၼင်ႇၵဝ်ႇလိူၼ်ၵျူႊလၢႆႊဝၼ်းတီႈ 4 ၸုမ်းၵူၼ်းၼုမ်ႇၸၢဝ်းၶိူဝ်း ဢၼ်ႁွင်ႉဝႃႈ NEYA ၸုမ်းၸၢဝ်းၶိူဝ်း 26 ၸုမ်းႁူမ်ႈၵၼ် ၶွတ်ႇၽွတ်ႈဝႆႉၼၼ်ႉၵေႃႈ ဢွၵ်ႇလိၵ်ႈသၢၼ်ၶတ်း ၵဵဝ်ႇလူၺ်ႈလွင်ႈၼႆႉၵူၺ်းၼင်ႇၵဝ်ႇ။ ပေႃးႁဝ်း ၶႃႈမႃးတူၺ်းလွင်ႈ ၵူၼ်းၼုမ်ႇၵူႈၸၢဝ်းၶိူဝ်းႁူမ်ႈၵၼ် သၢၼ်ၶတ်းယူႇၸိူင်ႉၼင်ႇၼႆၼႆႉ မၼ်းၼႄဝႃႈ လၢႆးႁဵတ်းလၢႆး သၢင်ႈလူင်ပွင်ၸိုင်ႈ NLD ၼႆႉ မၼ်းၵႂႃႇၸွမ်း ပိူင်ၾၢင်လွၵ်းလၢႆးၸဝ်ႈဢႃႇၼႃႇ ဢမ်ႇႁၼ်ထိုင်ၸွမ်း ပိူင်ၾၢင်လၢႆးႁဵတ်း ၸုမ်းၻီႊမူဝ်ႊၶရေႊသီႊယဝ်ႉ ႁဝ်းၶႃႈၸင်ႈထတ်းလႆႈဢၼ်ၼိုင်ႈ။ မိူၼ်ပိူင်ပဵၼ်ၸိူင်ႉၼင်ႇၼႆ မိူဝ်ႈပူၼ်ႉမႃး 2 ပီၼၼ်ႉၵေႃႈ ၸုမ်းၵူၼ်းၼုမ်ႇၶဝ် ဢၼ်ဝႃႈ Edith Youth Conference ၸုမ်းၵူၼ်းၼုမ်ႇၸၢဝ်းၶိူဝ်းႁူမ်ႈၵၼ်သေ တေႁဵတ်းပၢင်ၵုမ်ၵၼ်တီႈဝဵင်းပၢင်လူင် မိူဝ်ႈၼၼ်ႉ ယွၼ်းႁႂ်ႈလႆႈၸႂ်ႉတိုဝ်း ပၢင်ပွႆးဢၼ်မီးတႂ်ႈပေႃးပၵလႄႈ ၽူႈၵွၼ်းၸႄႈဝဵင်း(အထွေထွေအုပ်ချူပ်ရေးမှူး) ၶဝ်ၵုမ်းၵမ်ဝႆႉၼၼ်ႉ တၢင်ႇထိုင် လူင်ပွင်ၸိုင်ႈမိူင်းတႆးၵေႃႈ။ လူင်ပွင်ၸိုင်ႈမိူင်းတႆးၼႆႉ ၵွပ်ႈပိူဝ်ႈဝႃႈ ၵေႃႉပဵၼ်ၸွမ်ၽွင်းလူင်ဢွၵ်ႇၶၢဝ်းတၢင်းဝႆႉလႄႈ ဢမ်ႇမီးၽႂ်တေဢဝ်ပုၼ်ႈၽွၼ်း ၸင်ႇဝႃႈ ယူႇတီႈ(ဗမာတိုင်းရင်းသား ရေးရာဝန်ကြီး) ၽွင်းလူင်ၾၢႆႇၸၢဝ်းၶိူဝ်း မၢၼ်ႈ ၻွၵ်ႊၻိူဝ်ႊဢွင်ႇပၢၼ်းမွင်ႇ ၸင်ႇဢွၵ်ႇလိၵ်ႈႁၢမ်ႈဝႃႈ ႁႂ်ႈၵိုတ်းယၢင်ႉဝႆႉၸူဝ်ႈၶၢဝ်းသေယဝ်ႉ ပဵၼ်တီႈဢမ်ႇပၼ် ၶႂၢင်ႉမႃးၶႃႈၼႃ။ ၵူၺ်းၵႃႈ ပၢင်ပွႆးဢၼ်ၼႆႉၵူၺ်းၼင်ႇၵဝ်ႇ မိူၼ်ၸိူင်ႉၼင်ႇ ၸုမ်းၵူၼ်းၼုမ်ႇ NLD ၶဝ် ပေႃးဝႃႈၽႅဝ် ဝၼ်း မိူင်းႁူမ်ႈတုမ် ၾႅပ်ႊပိဝ်ႊရီႊ 12 ၼၼ်ႉလႄႈသင်၊ ၾႅပ်ႊပိဝ်ႊရီႊ 13 ဝၼ်း ဝၼ်းၵိူတ်ႇ ၸွမ်သိုၵ်းဢွင်ႇသၢၼ်း ၼၼ်ႉလႄႈသင် ၸႂ်ႉတိုဝ်းပၢင်ပွႆးဢၼ်ၼႆႉမႃး ၵူႈပီၵူႈပီ ႁၢၼ်ႉတေႃႇဝၼ်းမိူဝ်ႈၼႆႉ ပီၼႆႉၵေႃႈ တိုၵ်ႉၸႂ်ႉတိုဝ်းသေယဝ်ႉ ၶဝ်ႁဵတ်း ႁႂ်ႈပဵၼ်ပၢင်ပွႆး မၢႆတွင်းဝၼ်းႁူမ်ႈတုမ်မၢၼ်ႈမႃးၵူႈပီ ပီၼႆႉၵေႃႈလႆႈႁၼ်။ ၵွပ်ႈပိူဝ်ႈၸိူင်ႉၼႆ ပေႃးထတ်းသၢင် တူၺ်းတႄႉ ပေႃးၵဵဝ်ႇလူၺ်ႈၸုမ်းၵူၼ်းၼုမ်ႇၸၢဝ်းၶိူဝ်းႁူမ်ႈၵၼ် တေႁဵတ်းပၢင်ပွႆးႁိုဝ် တေတူင်ႉၼိုင် လွင်ႈၵၢၼ်သေ မဵဝ်းမဵဝ်းသမ်ႉ ဢမ်ႇပၼ်ၶႂၢင်ႉသေယဝ်ႉ ပေႃးပဵၼ်ၸုမ်း NLD လုၵ်ႉႁဵတ်းၼႆသမ်ႉမီး သုၼ်ႇႁဵတ်းလႆႈထၢင်ႇႁၢင်ႈယူႇ ဢၼ်ဝႃႈၼၼ်ႉၵေႃႈ မိူၼ်တင်းဝႃႈ မၼ်းဢမ်ႇမီးလွင်ႈၽဵင်ႇပဵင်းပဵၼ်ထမ်းၵၼ် ႁဝ်းၶႃႈ လႆႈမႃးထတ်းသၢင်ႁၼ် ၸိူင်ႉၼႆ။ ၵူၺ်းၵႃႈ ၵဵဝ်ႇလူၺ်ႈ တႃႇတေတမ်းဝၢင်းႁုၼ်ႇႁၢင်ႈၸွမ်သိုၵ်းဢွင်ႇသၢၼ်းၼႆႉ ယူႇတီႈလူင်ပွင်ၸိုင်ႈလႄႈသင်၊ ယူႇတီႈ ပႃႇတီႇ NLD လႄႈသင် တိုၼ်းဢမ်ႇၸီႉသင်ႇ ၸီႉၸမ်ႈဝႆႉၵမ်းသိုဝ်ႈၼႆၵေႃႈ သမ်ႉလႆႈႁၼ် မီးၶေႃႈၶဝ်ၶၢမ်တဵင်ၵၼ်ဝႆႉ ၶႃႈၼႃ။ မိူဝ်ႈၵျူႊလၢႆႊဝၼ်းတီႈ 5 ၽူႈၶၢၼ်ပၢၵ်ႇ လုမ်းၸွမ်းၸိုင်ႈဢူးသေႃႇထေးၼၼ်ႉလႄႈသင်၊ ၽူႈၶၢၼ်ပၢၵ်ႇ ပႃႇ တီႇ NLD ၻွၵ်ႊတိူဝ်ႊမဵဝ်းမိၼ်ႉလႄႈသင် လႆႈလၢတ်ႈတီႈသိုဝ်ႇၶၢဝ်ႇၶဝ်ဝႆႉဝႃႈ ပိူဝ်ႈတႃႇတေတမ်းဝၢင်းႁုၼ်ႇႁၢင်ႈ ဢွင်ႇ သၢၼ်းၵႂႃႇၼႆႉ ယူႇတီႈလူင်ပွင်ၸိုင်ႈ ယူႇတီႇပႃႇတီႇ တိုၼ်းဢမ်ႇမီးၶေႃႈၸီႉသင်ႇဝႆႉႁင်းၵူၺ်းမၼ်းၶေႃၶေႃ ပွင်ႇဝႃႈ ယူႇ တီႈလူင်ပွင်ၸိုင်ႈၸႄႈဝဵင်းလႄႈ တိူင်းၽႂ်မၼ်းလုၵ်ႉႁဵတ်းၵႂႃႇၵူၺ်း ၶႂ်ႈဝႃႈ တီႈပွင်ႇၸိူင်ႉၼၼ်။ ပေႃးၸိူင်ႉၼႆမႃး ဢီႇ သင်ပဵၼ်မႃးလွင်ႈၼႆႉၶႃႈလႃႇၼႆ မၼ်းတေၵႂႃႇၵဵဝ်ႇလူၺ်ႈပႃးတင်း ပၵ်းပိူင်လၵ်းမိူင်း 2008 ယွၼ်ႉပိူဝ်ႈဝႃႈ ၸွမ်ၽွင်း ၸႄႈမိူင်းလႄႈသင် ၸွမ်းၽွင်းတိူင်းၼႆႉလႄႈသင် ယူႇတီႈၵူၼ်းမိူင်း လႆႈယုၵ်ႉတင်ႇၵမ်းသိုဝ်ႈဢမ်ႇၸႂ်ႈသေယဝ်ႉ လုၵ်ႉ တီႈၸွမ်ၸိုင်ႈၼၼ်ႉ ၵေႃႉၸီႉသင်ႇၼႄႉၼမ်းၵမ်းသိုဝ်ႈ ပဵၼ်မႃးလႄႈၼႆ။ ယူႇတီႈၸွမ်ၽွင်းၽႂ်မၼ်းၼႆႉၵေႃႈ ၼင်ႇႁိုဝ် တေလႆႈၼႃႈလႆႈတႃတီႈ ၸွမ်ၸိုင်ႈၼၼ်ႉ ၸင်ႇလုၵ်ႉၶိုင်ႁဵတ်းသေယဝ်ႉ ၸင်ႇၵိူတ်ႇၶိုၼ်ႈပဵၼ်မႃးပၼ်ႁႃၸိူင်ႉၼႆ ႁဝ်း ၶႃႈထတ်းသၢင်ႁၼ်ဝႆႉဢၼ်ၼိုင်ႈ ပွင်ႇဝႃႈ လွၵ်းဢူၼ်ႈမၼ်းၵႂႃႇမီးတီႈ လၢႆးလိူၵ်ႈတင်ႈၸွမ်ၽွင်းၼၼ်ႉၼႆၵေႃႈ ၸင်ႈ ဝႃႈလႆႈၶႃႈၼေႃႈ။ ၵူၺ်းၵႃႈ ပဵၼ်ႁိုဝ် မီးႁိုဝ်ၵေႃႈယဝ်ႉ သင်ၸိူဝ်းဝႃႈ ယူႇတီႈလူင်ပွင်ၸိုင်ႈၸုမ်း NLD ၼႆႉ သမ်ႉၵူၺ်းတေၸူးဢဝ် ၸွမ် ၽွင်းၶဝ် လုၵ်ႉတီႈတိူင်း လုၵ်ႉတီႈမိူင်းသေယဝ်ႉ ၶႂ်ႈလႆႈၼႃႈၶႂ်ႈလႆႈတႃသေ ႁိမ်ႁဵတ်းသၢၼ်ၶတ်း တေႃႇၵၢင်ၸႂ်ၵူၼ်းမိူင်း ၵႂႃႇယူႇၸိူင်ႉၼႆတိၵ်းတိၵ်းၸိုင် ယွၼ်ႉပိူဝ်ႈပဵၼ်ၶၢဝ်းၵေႃႇသၢင်ႈလွင်ႈငမ်းယဵၼ်ပိူဝ်ႈတႃႇ ၵူႈၸၢဝ်းၶိူဝ်းလႆႈႁူမ်ႈမိုဝ်းၵၼ် ၶွတ်ႇလိူတ်ႈၵၼ်ၵႂႃႇ ၽွင်းႁၢင်ႈႁႅၼ်းပၢင်ၵုမ် ၸူဝ်ႈပၢၵ်ႇပီ 21 ပွၵ်ႈၵမ်း 3 ၼႆႉလႄႈ သင်ၸိူဝ်းဝႃႈ သိုပ်ႇပဵၼ်မႃး လွင်ႈ ပိူင်ပဵၼ်ၸိူင်ႉၼင်ႇ မိူင်းယၢင်းလႅင် ၸိူင်ႉၼင်ႇၼႆထႅင်ႈၸိုင် ႁဝ်းၶႃႈတေၸင်ႈလႆႈဝႃႈ မၼ်းတေၵႂႃႇပဵၼ်လွင်ႈႁၢမ်ႈႁႄႉ သၢၼ်ၶတ်း ၵၢၼ်သၢင်ႈလွင်ႈငမ်းယဵၼ်ၼၼ်ႉၵူၺ်းသေ ဢမ်ႇၵႃး ပိူဝ်ႈတႃႇၵူႈၸၢဝ်းၶိူဝ်း တေမီးလွင်ႈသုၼ်ႇၽဵင်ႇပဵင်း ၵၼ်သေယဝ်ႉ တေမေႃႁၵ်ႉႁွမ် ထုၵ်ႇမေႃၽေႃးၵႂၢမ်းၵၼ်ၵႂႃႇၼၼ်ႉ သမ်ႉတေပဵၼ်မႃးထႅင်ႈလွင်ႈၵိတ်ႇၶွင်ဢၼ်ၼိုင်ႈ ထႅင်ႈယူႇလႄႈ ၼင်ႇႁိုဝ် တေဢမ်ႇၵိူတ်ႇပဵၼ်ၸိူင်ႉၼၼ်ထႅင်ႈၼၼ်ႉ လွင်ႈၶိုင်သၢင်ႈတမ်းဝၢင်းႁုၼ်ႇႁၢင်ႈၵႂႃႇမိူဝ်းၼႃႈ ၼၼ်ႉ ယူႇတီႈလူင်ပွင်ၸိုင်ႈ ဢမ်ႇၼၼ် ယူႇတီႈပႃႇတီႇ NLD တၵ်းတေလႆႈဝႆႉၾၢင်ႉၼၵ်းၼႃသေ ၵိုတ်းယိုဝ်းပႅတ်ႈ ႁဝ်းၶႃႈထတ်းသၢင်ႁၼ်ၼင်ႇၼႆသေ ယွၼ်းၶွတ်ႇယွတ်ႈပၢႆၵမ်းဝႆႉတီႈၼႆႈၶႃႈ။ မႂ်ႇသုင်ၶႃႈ ႁိုၼ်း ၵႃယၢင်း (06/07/2018)

['Uncategorized']

2018-07-07T05:24:02

https://shannews.org/archives/6196

ၵေႇသိပ်းႁိူၼ်း ၼႂ်းၸႄႈဝဵင်းသီႇပေႃႉၵေႃႉၼိုင်ႈၺႃးယိုဝ်းတၢႆထင်တီႈ

ၵေႇသိပ်းႁိူၼ်း ဝၢၼ်ႈသီႇသူင်ႇ ဢိူင်ႇမိူင်းလၢင်းၸႄႈဝဵင်းသီႇပေႃႉ ၸိုင်ႈတႆး ပွတ်းႁွင်ႇ ၺႃးၵူၼ်းႁၢႆႉ ၶီႇလူတ်ႉၶိူင်ႈမႃးၵိုတ်းၼႃႈႁိူၼ်းသေ ၶဝ်ႈယိုဝ်းလႄႈ လုတၢႆထင်တီႈ ၼႂ်းၶမ်ႈၶိုၼ်း ဝၼ်းသုၵ်းပူၼ်ႉမႃးၼႆႉ။ လုင်းၵျေႃႇဝုၼ်းၼၢႆႇ ဢႃႇယု 52 ၵေႇသိပ်းႁိူၼ်း ဝၢၼ်ႈသီႇသူင်ႇ Photo credit to Shur Htet Paing မိူဝ်ႈဝၼ်းတီႈ 5/7/2018 ယၢမ်းတဵင်ႈၶိုၼ်းၼၼ်ႉ ၵူၼ်းႁၢႆႉ ၶီႇလူတ်ႉၶိူင်ႈသွၼ်ႉၵၼ်မႃး 2 ၵေႃႉ၊ မႃးၵိုတ်း ၼႃႈႁိူၼ်း လုင်းၵျေႃႇဝုၼ်းၼၢႆႇ ဢႃႇယု 52 ၵေႇသိပ်းႁိူၼ်း ဝၢၼ်ႈသီႇသူင်ႇသေ ယိုဝ်းသႂ်ႇ တိူဝ်ႉ ဢူၵ်းသၢႆႉ 1 တီႈ ၊ တိူဝ်ႉတီႈပဵမ်ႉ 1 တီႈ၊ ၶႃႈၾၢႆႇသၢႆႉ 1 တီႈသေ လုတၢႆထင်တီႈ။ ၽူႈမီးပုၼ်ႈၽွင်းၼႂ်းပႃႇတီႇႁူဝ်သိူဝ် ဝဵင်းသီႇပေႃႉ ၵေႃႉၼိုင်ႈလၢတ်ႈဝႃႈ – “လႆႈငိၼ်းဝႃႈ ၵူၼ်းသွင်ၵေႃႉ ၶိႇလူတ်ႉၶိူင်ႈမႃး သေ ႁွင်ႉဝႃႈ – ဢၢႆႈၸၢႆး ၊ ဢၢႆႈၸၢႆး ၼႆ သွင်သၢမ်ၵမ်း။ ၸႂ်ႉၽုၺ်ႇၽၵ်းတူႁိူၼ်း။ လုင်းၵျေႃႇဝုၼ်းၼၢႆႇ ၵႂႃႇၽုၺ်ႇၽၵ်းတူၵေႃႈ ယိုဝ်းသႂ်ႇ သၢမ်သီႇၵမ်းသေ ၶီႇလူတ်ႉၶိုင်ႈ ဢွၵ်ႇၵႂႃႇ တၢင်းဝၢၼ်ႈၸၢမ်လဝ်း – တၢင်းလႃႈသဵဝ်ႈ” – ဝႃႈၼႆ။ ဢူးၵျေႃႇဝိၼ်းၼၢႆႇ ၼႆႉ ပဵၼ်ၸၢဝ်းၶိူဝ်းမၢၼ်ႈ ႁဵတ်းၵိၼ်ၵၢၼ်သူၼ်ၵၢၼ်ႁႆႈ သေ ၾၢႆႇၼိုင်ႈ ႁပ်ႉ ၼႃႈတီႈ ပဵၼ်ၽူႈၵွၼ်းၵေႇ သိပ်းႁိူၼ်း၊ ၵူႈပွၵ်ႈၼပ်ႉထိုဝ် သႃသၼႃပုတ်ႉ သေ ဝၢႆးမႃး ၶၢႆႉ ၵႂႃႇ ယုမ်ႇယမ်ၵိူဝ်းလီ သႃသၼႃ ၶရိတ်ႉယၼ်ႊ ၊ ပေႃးလုၵ်ႉသီႇပေႃႉမႃး ဝၢၼ်ႈသီႇသူင်ႇ ဢၼ်မီး ႁူဝ်ဝၢၼ်ႈသုတ်းသုတ်း သၢႆႉမိုဝ်း တၢင်းဢွၵ်ႇၵႃႇဝဵင်းလႃႈသဵဝ်ႈၼၼ်ႉ ပဵၼ်ႁိူၼ်းၶဝ် – ဝႃႈၼႆ။ ယၢမ်းလဵဝ်တူဝ်တၢႆမၼ်း ၸုမ်းၸွႆႈထႅမ် ဢမ်ႇမီးၶွပ်ႇလႅၼ် (ၼႄႇသီးမၶျႃး) ၊ ၸွႆႈဢဝ်တူဝ်တၢႆ သူင်ထတ်းတီႈႁူင်းယႃ သေ ၶပ်းၶိုင်ပၼ် ပႃး ပၢင်ပူၼ်ႉတူဝ် ဝႆႉ – ၼႆ ၵူဝ်ႇမူဝ်း ၽူႈၶဝ်ႈၸုမ်း ၾၢႆႇၸွႆႈထႅမ် ဢမ်ႇမီးၶွပ်ႇလႅၼ် ၼၼ်ႉလၢတ်ႈ။ ၼႂ်းၸႄႈဝဵင်းသီႇပေႃႉ ၼႆႉ ၵႆႉမီးပၼ်ႁႃ ၵူၼ်းႁၢႆႉ ၶဝ်ႈဝၢၼ်ႈ ယိုဝ်းၵူၼ်းဝၢၼ်ႈတၢႆ၊ ၵူၼ်းၵႃႉဝူဝ်းတၢႆ ၊ ၵူၼ်းၶၢႆႁၢၼ်ႉၶဝ်ႈၽၵ်းတၢႆ ၸိူဝ်းၼႆႉ လႄႈ တႃႇယူႇသဝ်းႁႃ ၵိၼ်ဢမ်ႇမီးလွင်ႈႁူမ်ႈလူမ်ႈ၊ လီၵူဝ် လီၽၢၼ် တႄႉ ၼႆ ၸၢႆးဢၢႆႈဢူး ဝဵင်းသီႇပေႃႉ လၢတ်ႈ။ ၼႂ်းတူင်ႇဝဵင်းသီႇပေႃႉၼႆႉ ဢၼ် ယိပ်းၵွင်ႈတူင်ႉၼိုင်ၵႂႃႇမႃး ပဵၼ်တၢင်းၵၼ် မီးသိုၵ်းမၢၼ်ႈလူင်ပွင်ၸိုင်ႈ၊ သိုၵ်းပျီႇတုၸိတ်ႉ၊ တပ်ႉပလိၵ်ႈ – ၸုမ်းယိပ်းၵွင်ႈၵၢင်ႇလုၵ်ႉၽိုၼ်ႈသမ်ႉ မီးသိုၵ်းလွႆ သေ ဢမ်ႇၵႃး သိုၵ်းတႆး SSPP, RCSS ၸိူဝ်းၼႆႉၵေႃႈ ၵႂႃႇမႃးတူင်ႉၼိုင်။

['ၵူႈလွင်ႈလွင်ႈ']

2018-07-06T10:20:16

https://shannews.org/archives/6189

ၸုမ်းဢူၺ်းလီ ပွတ်းႁွင်ႇ 7 ၸုမ်း တေၶဝ်ႈႁူမ်ႈပၢင်ၵုမ်လူင် 21 ပွၵ်ႈၵမ်း 3

ပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ် 21 ပၢင်လူင် ပွၵ်ႈၵမ်း 3 ဢၼ်တေၸတ်းႁဵတ်း ၵၢင်လိူၼ်ၵျူႊလၢႆႊၼႆႉ ယူႇတီႈၸုမ်းဢူၺ်းလီပွတ်းႁွင်ႇ 7 ၸုမ်း ၸိူဝ်းပႆႇလူင်းလၢႆးမိုဝ်း NCA ၼၼ်ႉ တေၶဝ်ႈႁူမ်ႈၸွမ်း ဝႃႈၼႆ။ ပၢင်ၵုမ်လူင်ပၢင်လူင် ႁူဝ်ပၢၵ်ႇပီ 21 ပွၵ်ႈၵမ်း 3 ၼႆႉ တေၸတ်းႁဵတ်းတီႈ ငဝ်ႈဝဵင်းလူင်မိူင်းႁူမ်ႈတုမ်မၢၼ်ႈ တီႈၼေႇ ပျီႇတေႃႇ တင်ႈတႄႇ ဝၼ်းတီႈ 11-16/07/2018 တႃႇၶၢဝ်းတၢင်း 6 ဝၼ်း ဝႃႈၼႆ။ ဢူးသေႃႇထေး ၽူႈၸတ်းၵၢၼ် လုမ်းၸွမ်ၸိုင်ႈမိူင်းႁူမ်ႈတုမ် လၢတ်ႈဝႃႈ – “ ၸုမ်းဢူၺ်းလီ ပွတ်းႁွင်ႇ တင်းမူတ်း ၼၼ်ႉ ႁဝ်းၶႃႈလႆႈမွၵ်ႇထိုင်တင်းမူတ်း။ ၶဝ်လၢတ်ႈဝႃႈ တေမႃးၶဝ်ႈႁူမ်ႈၸွမ်းပၢင်ၵုမ်ယူႇ။ လိူဝ်ၼၼ်ႉ ၸုမ်း KNPP ၵေႃႈ ႁဝ်းၶႃႈ မွၵ်ႇထိုင်ပႃးယူႇ။ ယူႇတီႈ KNPP ၵေႃႈ ၶဝ်တေမႃးၶဝ်ႈႁူမ်ႈၸွမ်းယူႇ” ဝႃႈၼႆ။ သိုပ်ႇလၢတ်ႈဝႃႈ တွၼ်ႈတႃႇတေမွၵ်ႇထိုင် ၸုမ်းဢူၺ်းလီ ပွတ်းႁွင်ႇ 7 ၸုမ်း တေမႃးၶိုၼ်ႈႁွတ်ႈပၢင်ၵုမ်လူင် 21 ပၢင်လူင် ပွၵ်ႈၵမ်း 3 ၼႆႉ ႁဝ်းၶႃႈ လႆႈပွင်ႇၶၢဝ်ႇ တႅမ်ႈလိၵ်ႈထိုင် လုမ်းၽွင်းတၢင်မိူင်းၶႄႇဝႆႉယဝ်ႉ ဝႃႈၼႆ။ ၸုမ်းဢူၺ်းလီ ပွတ်းႁွင်ႇ 7 ၸုမ်း ဢၼ်ပႆႇလူင်းလၢႆးမိုဝ်း NCA ၼၼ်ႉ မိူၼ်ၼင်ႇ ၸုမ်းသိုၵ်းဝႃႉ UWSA ၊ ၸုမ်း မိူင်းလႃး NDAA ၊ ၸုမ်းၶၢင် KIA ၊ ၸုမ်းဝၢၼ်ႈႁၢႆး SSPP ၊ ၸုမ်းတဢၢင်း TNLA ၊ ၸုမ်းၵူဝ်းၵၢင်ႉ MNDAA လႄႈ ၸုမ်းရၶႅင်ႇ AA ၸဵမ်ၸိူဝ်းၼႆႉ။ ၽူႈမီးၸၼ်ႉ ဢၼ်ၶဝ်ႈႁူမ်ႈပၢင်ၵုမ် တီႈပၢင်သၢင်း ၸဝ်ႈၼိုင်ႈလၢတ်ႈဝႃႈ – “ယၢမ်းလဵဝ် ၸုမ်း FPNCC ႁဝ်းၶႃႈ ၸတ်းႁဵတ်းပၢင်ၵုမ်ၵၼ်ဝႆႉယူႇ။ ပေႃးဢမ်ႇပႃးၶႄႇ ၶပ်းၶိုင်ၵၢၼ်ႁူမ်ႇလူမ်ႈပၼ်တႄႉ တႃႇတေၵႂႃႇ တေယၢပ်ႇယူႇ။ ၵမ်းပူၼ်ႉၼၼ်ႉ လႆႈတိုဝ်ႉတၢင်းၶဝ်ႈႁူမ်ႈပၢင်ၵုမ်သေ တႃႉ ဢမ်ႇလႆႈဢုပ်ႇၸွမ်း လႄႈ လႆႈပႃးၵၼ် ပွၵ်ႈ ၶိုၼ်း ။ မိူၼ်ၵႂႃႇၶဝ်ႈပၢင် ပိုတ်ႇပၢင်ၵူၺ်း” – ဝႃႈၼႆ။ ပၢင်ၵုမ်လူင်ပၢင်လူင် ႁူဝ်ပၢၵ်ႇပီ 21 ပွၵ်ႈၵမ်း 3 ဢၼ်တေၸတ်းႁဵတ်းၼႂ်းၵၢင်လိူၼ်ၵျူႊလၢႆႊၼႆႉ တေဢုပ်ႇဢူဝ်းၵၼ် လၢႆႁူဝ်ၶေႃႈ – တေပႃးလွင်ႈသုၼ်ႇလႆႈၸၢဝ်းၶိူဝ်းဢွၼ်ႇ၊ တေပႃးလွင်ႈ ပၢႆးယႅၵ်ႈၽိဝ်ၸႅၵ်ႇၸၼ်ႉၶိူဝ်းၵူၼ်း ၸိူဝ်းၼႆႉ။ ပိူင်လူင်တႄႉ တေမီး ၵၢၼ်ပၢႆးမိူင်း၊ ပၢႆးမၢၵ်ႈမီး၊ ပၢႆးပၺ်ႇၺႃႇ၊ ပၢႆးႁူမ်ႇလူမ်ႈ၊ ပၢႆးႁိၼ်ႁႄႈလႄႈတီႈလိၼ် ၸဵမ်ၸိူဝ်းၼႆႉ မီးယူႇ 5 ႁူဝ်ၶေႃႈ ၼႆႉ။ ပေႃးၵဵဝ်ႇၵပ်း ၵၢၼ်ႁူမ်ႈလူမ်ႈ သမ်ႉတေဢုပ်ႇလွင်ႈ ၵၢၼ်ပူတ်းၵွင်ႈၵၢင်ႇ DDR ပေႃးၵဵဝ်ႇၵပ်း ၵၢၼ်မိူင်း သမ်ႉတေပႃးမႃးလွင်ႈၽၢတ်ႇဢွၵ်ႇ ဢမ်ႇၽၢတ်ႇ ဢွၵ်ႇလႄႈ – သွင်တွၼ်ႈၼႆႉ မီးၶၢဝ်ႇဝႆႉဝႃႈ တေဝဵၼ်ႉ ဝႆႉၵွၼ်ႇ – ဝႃႈၼႆ။

['ၵၢၼ်မိူင်း']

2018-07-06T10:15:08

https://shannews.org/archives/6185

ႁိူဝ်းဝိၼ်သိုၵ်းထႆးလမ်းၼိုင်ႈ တူၵ်းႁိမ်းလႅၼ်လိၼ် တႆး-ထႆး မီးၵူၼ်းလူႉတၢႆ 3

ႁိူဝ်းဝိၼ်ၾၢႆႇႁူမ်ႇလူမ်ႈ ၶွင်သိုၵ်းထႆး လမ်းၼိုင်ႈ တူၵ်းၼႂ်းထိူၼ်ႇ ၼႂ်းၸႄႈဝဵင်းပၢင်မၢၵ်ႇၽႃႈ ၸႄႈတွၼ်ႈမႄႈႁွင်ႈ သွၼ် ဢၼ်တေႃႇၼႃႈ ဝဵင်းႁူဝ်မိူင်း ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်းၼၼ်ႉ သိုၵ်းထႆးလႆႈလုတၢႆၵႂႃႇ 3 ၵေႃႉ၊ မၢတ်ႇၸဵပ်းလိူဝ်ႁႅင်းၵေႃႉၼိုင်ႈ။ ဝၼ်းတီႈ 05/07/2018 ၼၼ်ႉ ႁိူဝ်းဝိၼ်တပ်ႉသိုၵ်းၾၢႆႇႁူမ်ႇလူမ်ႈ မိူင်းထႆး ဢၼ်မိၼ်ဝၢႆႈၼႂ်းၸႄႈဝဵင်းပၢႆး၊ ပၢင်မၢၵ်ႇၽႃႈ၊ မႄႈႁွင်ႈသွၼ်ၼၼ်ႉ ႁၢႆဢွၵ်ႇၼွၵ်ႈၵၢၼ်ၵပ်းသိုပ်ႇတိတ်းတေႃႇ “ရေႊတိူဝ်ႊ” သေ ၵႂႃႇတူၵ်း ႁိမ်းဝၢၼ်ႈႁူၺ်ႈၽႃ ယၢၼ်ၵႆဝဵင်း ပၢင်မၢၵ်ႇၽႃႈ မွၵ်ႈ 2 ၵီႊလူဝ်ႊ ။ ယူႇတီႈတပ်ႉသိုၵ်းၾၢႆႇႁူမ်ႇလူမ်ႈမိူင်းထႆး လႆႈၸတ်းၵူၼ်းသိုၵ်း ဢွၵ်ႇသွၵ်ႈတဝ်ၶူၼ်ႉႁႃႈ ယၢမ်းဝၢႆးဝၼ်း ၸင်ႇၵွႆႇထူပ်းႁၼ် – သိုဝ်ႇၶၢဝ်ႇလူင်ပွင်ၸိုင်ႈထႆး ပိုၼ်ၵႂႃႇၼင်ႇၼႆ။ ႁိူဝ်းဝိၼ်ၵၼ်းၼႆႉ လုၵ်ႉမႄႈႁွင်ႈ သေၶိုၼ်ႈၵၢင်ႁၢဝ်ၵႂႃႇ တၼ်းႁိုင်မွၵ်ႈ 20 မိၼိတ်ႉ ယဝ်ႉၵေႃႈ တိတ်းတေႃႇ ဢမ်ႇလႆႈယဝ်ႉ ဝႃႈၼႆ။ ႁိူဝ်းဝိၼ်ဢၼ်တူၵ်းၼၼ်ႉ ၾႆးမႆႈလုၵွႆတင်းလမ်း ၵူၼ်းႁေႃႈႁိူဝ်းဝိၼ် 2 ၵေႃႉလႄႈ ၵူၼ်းၸွမ်း ထႅင်ႈၵေႃႉၼိုင်ႈ ၺႃးၾႆးႁုပ်ႈမႆႈပႃးသေ လူႉတၢႆၵိုၵ်းၵပ်းၶိူင်ႈဝိၼ်ၵမ်းလဵဝ်။ သိုၵ်းႁၢၼ်ထႅင်ႈၵေႃႉၼိုင်ႈၼၼ်ႉတႄႉ မၢတ်ႇ ၸဵပ်းႁၢဝ်ႈႁႅင်း၊ တူဝ်ၵေႃႈၺႃးၾႆးမႆႈ ဢမ်ႇထိုင်တီႈတိူဝ်ႉသၢႆၸႂ်၊ ယၢမ်းလဵဝ် ယူတ်းယႃတူဝ်ဝႆႉတီႈ ႁူင်းယႃမႄႈ ႁွင်ႈသွၼ် ဝႃႈၼႆ။

['ၵူႈလွင်ႈလွင်ႈ']

2018-07-06T10:07:24

https://shannews.org/archives/6182

ၵႃးတၢင်ႇၵူၼ်းလမ်းၼိုင်ႈ ပိၼ်ႈတူၵ်းႁူၺ်ႈၵိုတ်ႈ ၵူၼ်းတၢႆ 1 ၵေႃႉ မၢတ်ႇၸဵပ်း 16 ၵေႃႉ

ရူတ်ႉတူႈ (ၵႃးမၢၼ်ႇလူင်ႇ) လမ်းၼိုင်ႈ ႁပ်ႉၸၢင်ႈတၢင်ႇၵူၼ်းလုၵ်ႉတၢင်းမူႇၸေႊ မုင်ႈၸူးမိူင်းမၢၼ်ႈ ၼေႇပျီႇတေႃႇ ၼၼ်ႉ ၵႂႃႇပိၼ်ႈတူၵ်းတၢင်းတီႈၼႂ်းႁူၺ်ႈၵိုတ်ႈ(ဂုတ်တွင်း) ၵူၼ်းမႃးၸွမ်းၵႃးတိူဝ်ႉမၢတ်ႇ 16 ၵေႃႉတၢႆထင်တီႈ 1 ၵေႃႉ ဝႃႈၼႆ။ ဝၼ်းတီႈ 04/07/2018 ယၢမ်းၵၢင်ၶိုၼ်းမွၵ်ႈ11 မူင်းၼၼ်ႉ ၵႃးႁပ်ႉၸၢင်ႈတၢင်ႇၵူၼ်း Express ဢၼ်တၢင်ႇၵူၼ်း လုၵ်ႉတၢင်းမူႇၸေႊ တေလူင်းၵႂႃႇတၢင်းၼေႇပျီႇတေႃႇၼၼ်ႉ လႆႈဢဝ်လူတ်ႉၵႃးၵႂႃႇပိၼ်ႈၶႂမ်ႈတူၵ်း တၢင်းၼႂ်းၵူတ်ႉ ႁူၺ်ႈၵိုတ်ႈ ဝူင်ႈၵၢင်ဝဵင်းၼွင်ၶဵဝ် တင်းဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။ ယွၼ်ႉဢမ်ႇၵုမ်းလႆႈႁႅင်းလူတ်ႉသေပိၼ်ႈၶႂမ်ႈ တူၵ်းႁူၺ်ႈၵႂႃႇ တၢင်းလိုၵ်ႉမွၵ်ႈ 30 ထတ်း ဝႃႈၼႆ။ ၵူဝ်ႇပေႉၵျေႃႇ ၽူႈမီးပုၼ်ႈၽွၼ်းတီႈတႃႈၵႃး လၢတ်ႈတီႈသိုဝ်ႇၶၢဝ်ႇ Eleven ဝႃႈ- “ ၵႃးၼႆႉဢွၵ်ႇတီႈမူႇၸေႊ တေၵႂႃႇ ၼေႇပျီႇတေႃႇ တင်ႈတႄႇယၢမ်းၵၢင်ဝၼ်း 12 မူင်းယဝ်ႉ လႆႈၵႂႃႇပိၼ်ႈၶႂမ်ႈပႅတ်ႈတီႈၼႂ်းႁူၺ်ႈၵိုတ်ႈ။ လႆႈႁပ်ႉႁူႉဝႃႈၵူၼ်း ၼႂ်းၵႃးၼၼ်ႉလႆႈလူႉတၢႆၼိုင်ႈၵေႃႉ။ မီးၵူၼ်းမၢတ်ႇၸဵပ်း လၢႆလၢႆၵေႃႉ လႄႈ ၵူၼ်းတီႈၵဵတ်ႉၼွင်ၶဵဝ်လႆႈ ဢွၼ်ၵၼ်ၵႂႃႇ ၸွႆႈဝႆႉယူႇ ” ဝႃႈၼႆ။ ၼႂ်းၵႃးၵူၼ်းၶီႇမႃးၸွမ်းတင်းမူတ်းမီး 17 ၵေႃႉ ၼႂ်း 17 ၵေႃႉၼၼ်ႉၽူႈၸၢႆးၵေႃႉၼိုင်ႈလႆႈလူႉတၢႆထင်တီႈ။ ၼႂ်းၵူၼ်း မၢတ်ႇၸဵပ်း တႄႉၽူႈၸၢႆး 11 ၵေႃႉ၊ ၽူႈယိင်း 5 ၵေႃႉ။ ၼႂ်းၽူႈယိင်း 5 ၵေႃႉၼၼ်ႉ တႃႇၵေႃႉၼိုင်ႈမၢတ်ႇၸဵပ်းႁၢဝ်ႈ ႁႅင်းဝႆႉ ဝႃႈၼႆ။ တေႃႈလဵဝ်ၵူၼ်းမၢတ်ႇၸဵပ်းၸိူဝ်းၼႆႉ လႆႈၼမ်းသူင်ႇယူတ်းယႃတူဝ်ဝႆႉ တီႈႁူင်းယႃၸႄႈဝဵင်းၼွင်ၶဵဝ်။ ၽူႈယိင်းၵေႃႉ ၼိုင်ႈ ဢၼ်လႆႈမၢတ်ႇၸဵပ်းႁၢဝ်ႈႁႅင်းၼၼ်ႉ လႆႈၼမ်းသူင်ႇတူဝ်ၵႂႃႇယူတ်းယႃတီႈႁူင်းယႃဝဵင်းလိူဝ်ႇယဝ်ႉ ဝႃႈၼႆ။ Photo – ကိုနေအောင်(နောင်ပိန်)

['ၵူႈလွင်ႈလွင်ႈ']

2018-07-06T09:43:33

https://shannews.org/archives/6178

7 ဝၼ်း 7 လိူၼ်ၼႆႉ ၵူၼ်းမိူင်းသင်ၶ တူင်ႉတိုၼ်ႇၽုၵ်ႇတူၼ်ႈမႆႉပတ်းပိုၼ်ႉမိူင်းတႆး

သင်ၶၸဝ်ႈလႄႈ ၵူၼ်းၼုမ်ႇတႆး ၼႂ်းၸႄႈဝဵင်းတူၼ်ႈတီး တိုၵ်းသူၼ်းၵူၼ်းမိူင်းတႆးပတ်းပိုၼ်ႉ ၽုၵ်ႇတူၼ်ႈမႆႉ တီႈၽႂ်တီႈမၼ်း ၼႂ်းဝၼ်းလဵဝ်ၵၼ်ဝႃႈၼႆသေ ဝၼ်းတီႈ 07/07/2018 ၼႆႉ ႁၢင်ႈႁႅၼ်း ၽုၵ်ႇတူၼ်ႈမႆႉ တီႈၽႂ်တီႈမၼ်း။ သင်ၶၸဝ်ႈလႄႈ ၵူၼ်းၼုမ်ႇတႆး ႁူမ်ႈၵၼ် သူင်ႇလိၵ်ႈထိုင် ၵေႃႈလိၵ်ႈလၢႆး ၵူႈၸႄႈဝဵင်းပႃးၸဵမ် ပႃႇတီႇႁူဝ်သိူဝ်၊ သိူဝ်ၽိူၵ်ႇ၊ လုမ်းၵပ်းသၢၼ်တပ်ႉသိုၵ်း RCSS , SSPP ၊ ၸုမ်းၵူၼ်းၼုမ်ႇတႆး TYO, TYN ၸိူဝ်းၼႆႉ ႁႂ်ႈၶပ်းၶိုင် ၽုၵ်ႇတူၼ်ႈမႆႉ ၼႂ်းဝၼ်းတီႈ 7/7/2018 သိုဝ်ႈၽႂ် သိုဝ်ႈမၼ်း ဝႃႈၼႆဝႆႉ။ ၸၢႆးသီမိူင်း ၸုမ်းၵူၼ်းၼုမ်ႇတႆး ဢၼ်ယူႇတီႈဝဵင်းတူၼ်ႈတီးလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၾိင်ႈၾႃႉ၊ သၽႃႇဝ၊ ထိူၼ်ႇၶိူဝ်းၼႂ်းမိူင်းတႆးႁဝ်းမိူဝ်ႈလဵဝ်ၼႆႉ လူႉလႅဝ်မႃးတိၵ်းတိၵ်းယဝ်ႉလႄႈ ၼင်ႇႁိုဝ် ပေႃးတေၸၢင်ႈ ၵႅတ်ႇၶႄႁႄႉၵင်ႈ ၊ လုမ်းလႃးၶိုၼ်းပႃႇမႆႉထိူၼ်ႇၶိူဝ်းမိူင်းတႆးႁဝ်းၼၼ်ႉ ပုၼ်ႈၽွၼ်းမီးၼိူဝ်ၵူႈၵေႃႉၶႃႈယဝ်ႉ။ ပေႃးႁဝ်းၶႃႈဢမ်ႇဢွၼ်ၵၼ်သႂ်ႇၸႂ်မႅတ်ႇပႅင်းၸိုင် လုၵ်ႈလၢၼ်ႁဝ်းမိူဝ်းၼႃႈ တေလႆႈႁပ်ႉၽွၼ်းၸႃႉမၼ်းတႄႉတႄႉ။ ၵွပ်ႈၼၼ်လႄႈ ပေႃးထိုင်မႃးဝၼ်းတီႈ 07/07/2018 ၼႆႉႁဝ်းၶႃႈမႃး ဢွၼ်ၵၼ်ၽုၵ်ႇတူၼ်ႈမႆႉ တီႈဢေႇမၼ်း ၼိုင်ႈၵေႃႉလႂ် ၼိုင်ႈတူၼ်ႈတီႈၽႂ်ႇတီႈမၼ်းသေၵမ်းၶႃႈ” ဝႃႈၼႆ။ ၼႂ်းဝၼ်းတီႈ 06/07/2018 ၼႆႉ လၢႆလၢႆပိုၼ်ႉတီႈၵေႃႈ ႁၢင်ႈႁႅၼ်းတူၼ်ႈမႆႉ တႃႇၽုၵ်ႇဝႆႉၽႂ်မၼ်း မၢင်းၸိူဝ်းၵေႃႈ ယူႇတီႈမုၵ်ႈၸုမ်းသေ ႁူမ်ႈၵၼ်ၽုၵ်ႇ မၢင်ၸိူဝ်းၵေႃႈယူႇတီႈသုၼ်ႇတူဝ်သေၽုၵ်ႇ။ ၸၢႆးၶျိတ်ႉငူၺ်ႇ ၸၢႆးမႃႇၶႅင်ႇႁႅင်းၵိုမ်းတႆးလၢတ်ႈတီႈၽူႈတွႆႇႁွၵ်ႈဝႃႈ- “ မိူဝ်ႈၼႆႉၶႃႈႁဝ်းၵေႃႈ ႁၢင်ႈႁႅၼ်းတူၼ်ႈမၢၵ်ႇ ထူဝ်းပတ်ႉ၊ မွၵ်ႇၵွၼ်၊ တူၼ်ႈႁႆးၸိူဝ်းၼႆႉဢေႃႈ” ဝႃႈၼႆ။ တၢင်းၸိုင်ႈတႆးပွတ်းႁွင်ႇၵေႃႈ ဢုပ်ႇဢူဝ်းတင်းၵူၼ်းဝၢၼ်ႈဢိၵ်ႇၽူႈမီးပုၼ်ႈၽွၼ်းသေ တေႁူမ်ႈၵၼ် ၽုၵ်ႇၵႂႃႇ ၵူႈဝဵင်းၼင်ႇၵဝ်ႇဝႃႈၼႆ။ ၸၢႆးၼေႃႇသႅင် ဝဵင်းၼမ်ႉၶမ်း လၢတ်ႈဝႃႈ – “ ႁဝ်းၶႃႈၸတ်းပၢင်ၵုမ်ဢုပ်ႇဢူဝ်းၵၼ် ယွၼ်းတၢင်း ႁူမ်ႈမိုဝ်း တၢင်း ၾၢႆႇၸဝ်ႈၼႃႈတီႈလၢႆၾၢႆႇ ၶဝ်ၵေႃႈႁၼ်းလီၶႃႈဢေႃႈ ႁဝ်းလႆႈၸႂ်ၵၼ်ဝႃႈ တေၽုၵ်ႇတၢင်းၶဝ်ႈဝဵင်း၊ ႁူင်းႁဵၼ်း ၸၼ်ႉၵၢင်၊ ႁူင်းယႃၸိူဝ်းၼႆႉ။ ပိူင်လူင်မၼ်းႁဝ်းၶႃႈ တေၽုၵ်ႇတူၼ်ႈမွၵ်ႇၵွၼ် လိူဝ်ၼၼ်ႉၵေႃႈ တေမီးမႆႉပႅၵ်ႇလႄႈ တူၼ်ႈမၢၵ်ႇထူဝ်းပတ်ႉၸိူဝ်းၼႆႉၵမ်ႈၽွင်ႈ” ဝႃႈၼႆ။ မိူဝ်ႈႁူဝ်လိူၼ်ၵျုၼ်ႊ ပူၼ်ႉမႃးၼႆႉ ၾူၼ်တူၵ်းလၢႆဝၼ်းထပ်းၵၼ်။ ၼမ်ႉထူမ်ႈလုပ်ႇ ဝဵင်းၼမ်ႉလၼ်ႈ သူၼ်၊ ႁႆႈၼႃး ႁိူၼ်းယေးၵူၼ်းဝၢၼ်ႈလုၵွႆ ၊ ၵူၼ်းမိူင်းလင်ႁိူၼ်း 1200 ပၢႆ ႁူဝ်ၵူၼ်း 3 ႁဵင်ပၢႆ ၺႃးၽေးၼမ်ႉ ။ ဢၼ်ၵူၼ်းၼမ်ႉလၼ်ႈ ၺႃးၽေးၼမ်ႉၼၼ်ႉ ၵမ်ႈၼမ်ယုမ်ႇယမ်ဝႃႈ ပဵၼ်ၵွပ်ႈၵူၼ်းမိူင်းတႅပ်းတူၼ်ႈမႆႉ ယႃႉပႃႇထိူၼ်ႇ ႁဵတ်းသူၼ်ၶဝ်ႈၵၢပ်ႇ တင်းႁူၺ်ႈတင်းၵုင်း၊ ၵွပ်ႈဢမ်ႇမီးတူၼ်ႈမႆႉတူၼ်ႈတွၵ်ႇ တတ်းႁႄႉ ႁႅင်းၼမ်ႉၾူၼ်လႄႈ ၸင်ႇၺႃးၽေးၼမ်ႉထူမ်ႈၼႆ ၵမ်ႈၼမ်ယွမ်းႁပ်ႉယုမ်ႇယမ်ၼင်ႇၼႆ ။

['သိင်ႇဝႅတ်ႉလွမ်ႉ']

2018-07-06T08:32:03

https://shannews.org/archives/6173

လုၵ်ႈဢွၼ်ႇ 100 ပၢႆ ၼႂ်းၸႄႈဝဵင်းမႄႈႁွင်ႈသွၼ် လႆႈႁပ်ႉဝႂ်ၵပ်းတူဝ်ပဵၼ်ၵူၼ်းထႆး

ၽူႈၵွၼ်းၸႄႈတွၼ်ႈမႄႈႁွင်ႈသွၼ်လႄႈ ၾၢႆႇၵဵဝ်ႇၶွင်ႈႁွင်ႈၵၢၼ်ၾၢႆႇၼႂ်းမိူင်းမွပ်ႈယိုၼ်ႈဝႂ်ထႆးပၼ် တီႈလုၵ်ႈလၢၼ် ၸၢဝ်းၶိူဝ်း ၸိူဝ်းၵိူတ်ႇၼႂ်းမိူင်းထႆး 100 ၵေႃႉပၢႆ။ Credit photo to Maehongson-Creative ဝၼ်းတီႈ 05/07/2018 ၸၢႆးသိုပ်ႇသၵ်ႇ ဢဵမ်ႇဝိၸၢရ်ႊ ၽူႈၵွၼ်းၸႄႈတွၼ်ႈ မႄႈႁွင်ႈသွၼ်လႄႈ ၸဝ်ႈၼႃႈတီႈ ၾၢႆႇၵဵဝ်ႇၶွင်ႈ မွပ်ႈယိုၼ်ႈဝႂ်ၵပ်းတူဝ်ထႆး ပၼ်လုၵ်ႈဢွၼ်ႇ (ယၢင်း၊ တႆး၊ ဢိၵ်ႇတၢင်ႇ ၸၢဝ်းၶိူဝ်း) ၼႂ်းမႄႈႁွင်ႈသွၼ် တႃႇ 123 ၵေႃႉ တီႈလုမ်းၾၢႆႇၽွင်းငမ်း ဝဵင်းမႄႈႁွင်ႈသွၼ်။ ၸၢႆးဝေႊၼိသ်ႊ ၵေႃႉဢၼ်လႆႈႁပ်ႉဝတ်းထႆးလၢတ်ႈဝႃႈ – “ မီးတၢင်းၸူမ်းသိူဝ်းတႄႉတႄႉ ယိၼ်းၸူမ်းထိုင် ၽူႈၵွၼ်းၸႄႈတွၼ်ႈမႄႈႁွင်ႈသွၼ်လႄႈ ၸဝ်ႈၼႃႈတီႈဢၼ်ၵဵဝ်ႇၶွင်ႈ တီႈၸွႆႈထႅမ် ႁႂ်ႈၶႃႈပေႃးလႆႈ ဝတ်းထႆး၊ ၶႃႈပၼ်ၶေႃႈမၼ်ႈၵႅၼ်ႇဝႃႈ တေပဵၼ်ၵူၼ်းဝူၼ်ႉလီ၊ ႁဵတ်းလီ ပိူဝ်ႈတွပ်ႇတႅၼ်း ၵုင်ႇမုၼ် ၽႅၼ်လိၼ် ” ဝႃႈၼႆ။ ၽူႈၸိူဝ်းဢၼ်လႆႈႁပ်ႉဝႂ်ထႆးၼၼ်ႉ ၵၢဝ်ႇၵိၼ်ႇပၼ်ၶေႃႈမၼ်ႈၵႅၼ်ႇဝႃႈ တေႁၵ်ႉလႄႈ ၼပ်ႉယမ် ၵုင်ႇမုၼ် ၸဝ်ႈမုၼ်ယႂ်ႇၶုၼ်ႁေႃၶမ်း တေပဵၼ်ၵူၼ်းလီၼႂ်းတူင်ႇဝူင်းၵူၼ်းလႄႈ ဝၢၼ်ႈမိူင်းၵႂႃႇ။ ၽူႈၵွၼ်းၸႄႈဝဵင်းမႄႈႁွင်ႈသွၼ်သိုပ်ႇလၢတ်ႈဝႃႈ- “ ဝတ်းဝႂ်ထႆးဢၼ်မွပ်ႈပၼ်ၼႆႉ မီးသုၼ်ႇလႆႈသုၼ်ႇ ပဵၼ်ၽဵင်ႇပဵင်းၵၼ်တင်းၵူၼ်းထႆး ဢမ်ႇဝႃႈသုၼ်ႇၵၢၼ်ၶဝ်ႈယူတ်းယႃတူဝ် တီႈႁူင်းယႃ လူင်ပွင်ၸိုင်ႈ ၸိူဝ်းၼႆႉ မိူဝ်ႈလဵဝ်ၼႆႉၵူၼ်းၼႂ်းမိူင်းမႄႈႁွင်ႈသွၼ် ၸိူဝ်းဢမ်ႇပႆႇမီးဝတ်းဝႂ် ယင်းၵိုတ်းယူႇထႅင်ႈ 37,573ၵေႃႉ ” ဝႃႈၼႆ။ မိူဝ်ႈဝၼ်းတီႈ 07/02/2018 ၼၼ်ႉၵေႃႈ မွပ်ႈယိုၼ်ႈပၼ် မၢႆၾၢင်(ဝႂ်)ထႆးပၼ်လုၵ်ႈဢွၼ်ႇ 417 ၵေႃႉ ၸိူဝ်းပဵၼ်လုၵ်ႈလၢၼ်ၸၢဝ်းၶိူဝ်း ဢၼ်ၵိူတ်ႇၼႂ်းမိူင်းထႆး တီႈလုမ်းၾၢႆႇၽွင်းငမ်းၸႄႈဝဵင်းမိူင်း ၸႄႈတွၼ်ႈ မႄႈႁွင်ႈသွၼ် မိူင်းထႆးတွၼ်ႈၼိူဝ် ။ မီးပူႇၵၢင်ႉပူႇၵႄႇဝၢၼ်ႈလႄႈ ၽူႈယႂ်ႇၵူၼ်းလူင် ၼႂ်းဢိူင်ႇဝၢၼ်ႈ ၶဝ်ႈႁူမ်ႈႁူႉႁၼ်ၸွမ်း ။

['ၵူႈလွင်ႈလွင်ႈ']

2018-07-06T08:14:22

https://shannews.org/archives/6170

ၶၢဝ်းတၢင်း 6 ဝၼ်းသင်ၶၸဝ်ႈ ထုင်ႉမၢဝ်းၸတ်းပၢင်တြႃး/ပၢင်တၢၼ်ႈၶႆႈသၢမ်ဝဵင်းထပ်းၵၼ်

သင်ၶၸဝ်ႈထုင်ႉမၢဝ်းတေႁူမ်ႈၵၼ် ၸတ်းႁဵတ်းပၢင်ပွၼ်ႈထမ်းတြႃးလႄႈ ပၢင်ဢုပ်ႇလၢတ်ႈတၢၼ်ႈၶႆႈ သၢမ် ၸႄႈဝဵင်း မိူၼ်ၼင်ႇၸႄႈဝဵင်းမူႇၸေႊ၊ ၼမ်ႉၶမ်းလႄႈ မိူင်းမၢဝ်း။ ဝၼ်းတီႈ 06 – 07 /7/2018 ၵၢင်ၶမ်ႈႁေႃးတြႃး၊ ၵၢင်ဝၼ်းမီးပၢင်တၢၼ်ႈၶႆႈတီႈဝတ်ႉမႁႃႇဝုၼ်ႇ (ၵျွင်းႁွင်ႇ) ဝဵင်းမူႇၸေႊ။ ၸဝ်ႈသြႃႇၵုမႃႇရႃႇၼၼ်တဝတ်ႉဝၢၼ်ႈၼွင်၊ Dr. ၸဝ်ႈၶူးတိုၼ်းတႆး ၵႅမ်ႁူဝ်ပဝ်ႈလုမ်းပုတ်ႉထ သႃသၼႃၸိုင်ႈမိူင်း(မိူင်းၶႄႇ)- တေယေႃးမုၼ် ပွၼ်ႈထမ်းမဵတ်ႉတႃႇတြႃး ပၼ်သေ ၸဝ်ႈဢၼ်တေယေႃးမုၼ် မႃးတၢၼ်ႈၶႆတႄႉပဵၼ် ၸဝ်ႈၶူးၼၼ်ႇတဝမ်ႇသ ၽူႈၾိုၵ်း ၽွၼ်ႉၾၢႆႇပၢႆးပၺ်ၺႃ ဝတ်ႉဝၢၼ်ႈၼႃး ၼမ်ႉၶမ်း ၊ ၸဝ်ႈၶူးၵေႃးဝိတဝတ်ႉလူင်ႁေႃၶမ်းမိူင်းမၢဝ်း – ၸိူဝ်းၼႆႉ။ ဝၼ်းတီႈ 8 – 9/07/2018 သမ်ႉ ၸဝ်ႈၶူးမုၼိၼ်ႇတ ဝတ်ႉၸေႊၵဝ်ႇမိူင်းမၢဝ်း။ ၸဝ်ႈၶူးသုပၺ်ၺႃ ဝတ်ႉၵမ်ႇမထၢၼ်း ၸေႊလၢၼ်ႉတေမဵတ်ႉတႃႇတြႃးပၼ်။ ပၢင်တၢၼ်ႈၶႆႈ ၼႂ်းဝၼ်းတီႈ 8/7/2018 သမ်ႉ ပဵၼ်ၸဝ်ႈဢႃႇတိၵ်ႉၸဝတ်ႉတိုင်းၶမ်းဢွၼ်ႇလႄႈ ၸဝ်ႈၶူးDr.မႁႃႇပၺ်းၺႃး တေဢုပ်ႇ လၢတ်ႈတၢၼ်ႈၶႆႈ တီႈႁူင်းတႅၼ်ႊမၢဝ်းၶမ်း ပွၵ်ႉတႅၼ်ႊမႃႉ ၸႄႈဝဵင်းၼမ်ႉၶမ်း။ ၸၢႆးၼေႃႇၵူၼ်းၼမ်ႉၶမ်းလၢတ်ႈဝႃႈ – “ ၼႂ်းဝၼ်းပၢင်တြႃးလႄႈ ပၢင်တၢၼ်ႈၶႆႈၼႆႉ ၽႂ်တူဝ်ႈတၼ်းၵေႃႈ ၶႅၼ်းတေႃႈ ဢွၼ်ၵၼ်မႃးထွမ်ႇၼမ်ၼမ်ၶႃႈ ၼင်ႇႁိုဝ်တေလႆႈၶေႃႈဝူၼ်ႉ ၾၢႆႇပၢႆးၸႂ်လႄႈ လႆႈပႃးတၢင်းႁူႉတၢင်းႁၼ် ၼႂ်းပၢင် တၢၼ်ႈၶႆႈ” ဝႃႈၼႆ။ ၼႂ်းဝၼ်းတီႈ 11-12/07/2018 သမ်ႉမီးပၢင်ႁေႃးတြႃး 2 ၶမ်ႈ၊ ၸဝ်ႈတိလေႃးၵလႄႈ ၸဝ်ႈၶူးပၺ်ၺႃၽေႃးၵ တေပွၼ်ႈထမ်းပၼ် ။ပၢင်တၢၼ်ႈၶႆႈၼႂ်းဝၼ်းၼၼ်ႉ မီးၸဝ်ႈၶူးၶေႇမိၼ်ႇတ၊ ၸဝ်ႈၶူးသုၼၼ်ႇတတေတၢၼ်ႈၶႆႈၵႂႃႇ – ဝႃႇၼႆ။ တႃႇတေပဵၼ်မႃးပၢင်တၢၼ်ႈၶႆႈလႄႈ ပၢင်တြႃးၼႆႉလႆႈဢုပ်ႇဢူဝ်းၵၼ်မိူဝ်ႈလိူၼ်ၵျုၼ်ႇ 2018 ႁၼ်ထိုင်ဝႃႈ ၵွၼ်ပႆႇၶဝ်ႈဝႃႇၼႆႉ ယူႇတီႈၸုမ်းသင်ၶတႆးထုင်ႉမၢဝ်း တေၸတ်းႁဵတ်းပၢင်ႁေႃးတြႃးလႄႈ ပၢင်တၢၼ်ႈၶႆႈ တႃႇပဵၼ်ႁႅင်းပူၵ်းပွင်ပၢႆးသႃသၼႃလႄႈ ပၢႆးပၺ်ၺႃၼႆသေ ၸင်ႇမီးမႃးပၢင်တၢၼ်ႈၶႆႈၼႆႉၼႆယဝ်ႉ။

['ပၢႆးပိင်ႇၺႃႇ']

2018-07-06T02:49:44

https://shannews.org/archives/6159

ၸုမ်းၵူၼ်းၼုမ်ႇတႆး TYO ၸတ်းႁဵတ်းပၢင်ၵုမ်လူင် တီႈဝဵင်းတူၼ်ႈတီး

ၸုမ်းၵူၼ်းၼုမ်ႇတႆး T.Y.O ၸတ်းႁဵတ်းပၢင်ၵုမ်လူင် တီႈလုမ်းငဝ်ႈငုၼ်း ဝဵင်းတူၼ်ႈတီး ၸိုင်ႈတႆးပွတ်းၸၢၼ်း မိူဝ်ႈဝၼ်းတီႈ 15-19/05/2018 ၼၼ်ႉသေ တႅပ်းတတ်း ၼႃႈၵၢၼ်တႃငၢၼ်းလၢႆၸိူဝ်ႉလၢႆပိူင် ဝႃႈၼႆ။ ဝၼ်းတီႈ 05/07/2018 ယူႇတီႈၵေႃပွင်ၵၢၼ်ငဝ်ႈငုၼ်း ၸုမ်းၵူၼ်းၼုမ်ႇတႆး Tai Youth Organization (T.Y.O) ဢွၵ်ႇၶေႃႈပိုၼ်ၽၢဝ်ႇ ၵိုတ်းယိုတ်းပႅတ်ႈ ၵၢၼ်ၸႂ်ႉ ၸုမ်ႈငဝ်ႈငုၼ်းဢၼ်ၵဝ်ႇ၊ ၸုမ်ႈၸႄႈတွၼ်ႈဢၼ်ၵဝ်ႇ၊ ၸုမ်ႈၸႄႈဝဵင်း ဢၼ်ၵဝ်ႇ ဢၼ်ယၢမ်ႈၸႂ်ႉတိုဝ်း မႃးၸိူဝ်းၼၼ်ႉသေ တေႁဵတ်းၶိုၼ်းၸုမ်ႈမႂ်ႇ၊ ဝႂ်ၽူႈၶဝ်ႈၸုမ်း ဢၼ်မႂ်ႇ ၸိူဝ်းၼႆႉ- ဝႃႈၼႆ။ ၼၢင်းယိင်းၼွင်ႉ ႁူဝ်ပဝ်ႈ ၸုမ်းၵူၼ်းၼုမ်ႇတႆး T.Y.O လၢတ်ႈတီႈၽူႈတွႆႇႁွၵ်ႈဝႃႈ “ ဢၼ်ႁဝ်းၶႃႈ တေလႅၵ်ႈလၢႆႈ ၸုမ်ႈၼႆႉ ၸဵမ်မိူဝ်ႈတႄႇၶွတ်ႇၽွတ်ႈမႃး ၵူႈၸႄႈတွၼ်ႈ၊ ၵူႈၸႄႈဝဵင်း ၵေႃႈမီးၸုမ်ႈၽႂ်ၸုမ်ႈမၼ်းသေ ၸႂ်ႉဝႆႉ။ ဝၢႆးသေႁဝ်းၶႃႈ မႃးဢဝ်ပုၼ်ႈၽွၼ်း EC မိူဝ်ႈ 2016 လိူၼ်ၾႅပ်ႊၿိဝ်ႊရီႊၼၼ်ႉ ႁဝ်းၶႃႈ လႆႈႁၼ်လွင်ႈယူပ်ႈယွမ်း ၸုမ်းႁဝ်း” – ဝႃႈၼႆ။ လိူဝ်သေၼၼ်ႉ ဝဵင်းလႂ်ၸႂ်ႉတိုဝ်းမၢႆၾၢင် Register ၸုမ်းၵူၼ်းၼုမ်ႇတႆး T.Y.O ၵေႃႈ တိုၼ်းတေလႆႈယွၼ်းၶႂၢင်ႉ တီႈ ငဝ်ႈငုၼ်းလႄႈ တိုၼ်းတေလႆႈမီးပႃး ၽိုၼ်လိၵ်ႈႁၼ်လီၵမ်ႉထႅမ်ယိုၼ်ယၼ်မၵ်းမၼ်ႈ တီႈငဝ်ႈငုၼ်းၵွၼ်ႇ ၸင်ႇတေလႆႈၸႂ်ႉ ဝႃႈၼႆ။ ၸုမ်းၵူၼ်းၼုမ်ႇတႆး T.Y.O ၼႆႉ ၶွတ်ႇၽွတ်ႈၵေႃႇတင်ႈၶိုၼ်ႈမႃး မိူဝ်ႈပီ 2013 ၊ လႆႈမၢႆၾၢင်ပဵၼ်တၢင်းၵၢၼ် မိူဝ်ႈပီ 2014 ၊ ပၢင်ၵုမ်လူင် ၵေႃႈ ၸတ်းႁဵတ်းမႃး သွင်ပီ ၼိုင်ႈပွၵ်ႈ – ဝႃႈၼႆ။ ၸုမ်းၵူၼ်းၼုမ်ႇတႆး TYO ၼႆႉ မီးၽူႈတၢင်တူဝ်ၵေႃၵမ်ၵၢၼ်သၢမ်ပွတ်းတွၼ်ႈ(ပွတ်းဢွၵ်ႇ၊ ပွတ်းႁွင်ႇ၊ ပွတ်းၸၢၼ်း) – တင်းမူတ်းမီး 32 ၵေႃႉ။ မိူဝ်ႈလိူၼ်မေႊ ပူၼ်ႉမႃးၼႆႉ ႁူမ်ႈၵၼ်လိူၵ်ႈတင်ႈၵေႃၵမ်ၵၢၼ်မႂ်ႇ 15 ၵေႃႉ ပိူဝ်ႈတႃႇ ဢွၼ် ႁူဝ်ၼမ်းၼႃႈႁဵတ်းသၢင်ႈၵၢၼ်ငၢၼ်းၵႂႃႇ ၼႂ်းၶၢဝ်းတၢင်းသၢမ်ပီ 2018 – 2021 ။ ၼႂ်းၵေႃၵမ်ၵၢၼ်မႂ်ႇ 15 ၵေႃႉၼၼ်ႉ ၼၢင်းယိင်းၼွင်ႉ ဝဵင်းၵေးသီး လႆႈထုၵ်ႇလိူၵ်ႈပဵၼ်ႁူဝ်ပဝ်ႈ ဢမ်ႇၼၼ် MD: Managing Director ။

['ၵူႈလွင်ႈလွင်ႈ']

2018-07-05T10:38:40

https://shannews.org/archives/6153

မုၵ်ႉၸုမ်းၸၢဝ်းၶိူဝ်းတႆး(မိူင်းထႆး) ႁႃငိုၼ်းၵွင်ၵၢင် ၸွႆႈထႅမ်ၵူၼ်းၼမ်ႉလၼ်ႈ ၸိူဝ်းၺႃးၽေးၼမ်ႉ

မုၵ်ႉၸုမ်းၸၢဝ်းၶိူဝ်းတႆး ၵဵင်းမႆႇ၊ မိူင်းၵွၵ်ႇ၊ ရယွင်းလႄႈ ပထုမ်းထႃးၼီး ဢွၼ်ႁူဝ်ၼမ်းၼႃႈ ႁပ်ႉငိုၼ်းၵွင်ၵၢင် တီႈ တႆးႁွတ်ႈမိူင်းထႆး (ပီႈၼွင်ႉတႆးယၢၼ်မိူင်း)၊ ဢိၵ်ႇလူၺ်ႈ ၵူၼ်းထႆး၊ ၵူၼ်းမိူင်း – လႆႈငိုၼ်း 73,300 ဝၢတ်ႇ တူၵ်းမႅၼ်ႈ ငိုၼ်းမၢၼ်ႈ 3,111,111 ပျႃးသေ တေဢဝ်ၵႂႃႇၸွႆႈထႅမ် ၵူၼ်းၺႃးၼမ်ႉထူမ်ႈ တီႈဝဵင်းၼမ်ႉလၼ်ႈ ဝႃႈၼႆ။ ဝၼ်းတီႈ 05/07/2018 ၸၢႆးလႅင်းပၢင်ႇ ၽူႈၼမ်းၼႂ်းမုၵ်ႉၸုမ်းၸၢဝ်းၶိူဝ်းတႆး ႁူမ်ႈလူၺ်ႈလုင်းသွႆး ဢိၵ်ႇပီႈၼွင်ႉဝဵင်း ၼမ်ႉလၼ်ႈ ႁူမ်ႈၵၼ် ဢဝ်ငိုၼ်းၼၼ်ႉ တင်းမူတ်း တၢၼ်းယိုၼ်ႈထိုင် ၸဝ်ႈတူၼ်ၶူးၺႃႇၼေႃး ၵျွင်းလူင်ၼမ်ႉလၼ်ႈ ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ လူႇတၢၼ်းယၢတ်ႇၼမ်ႉယဝ်ႉ ၸဝ်ႈတူၼ်ၶူး သိုပ်ႇမွပ်ႈပၼ် ၽူႈမီးပုၼ်ႈၽွၼ်း ပိူဝ်ႈတႃႇၸႂ်ႉတိုဝ်း ၼႂ်းၵၢၼ်ပူၵ်းတင်ႈၶိုၼ်း တႃႇယူႇတႃႇၵိၼ် ၵူၼ်းၸိူဝ်းၺႃးၽေးၼမ်ႉ – ဝႃႈၼႆ။ ၼၢင်းထူၺ်းဢိင်ႇ လွႆဢုင်း (ႁွင်ႉ) ၼၢင်းမႂ်ႇ ၽူႈၵပ်းသိုပ်ႇတိတ်းတေႃႇ မုၵ်ႉၸုမ်းၸၢဝ်းၶိူဝ်းတႆး မိူင်းၵွၵ်ႇ လၢတ်ႈတီႈ ၽူႈတွႆႇႁွၵ်ႈဝႃႈ “ ႁဝ်းၶႃႈလူႇၶၢမ်ႇတီႈပီႈၼွင်ႉတႆးယၢၼ်မိူင်း ဢၼ်မီးဝႆႉၼႂ်းမိူင်းထႆးၼႆႉ ၸွမ်းလူၺ်ႈၸေႇတၼႃႇၽႂ် မၼ်း။ လိူဝ်ၼၼ်ႉ ပီႈၼွင်ႉၵူၼ်းထႆး ၵူၼ်းမိူင်း ၸဵမ်ၸိူဝ်းၼႆႉၵေႃႈႁူမ်ႈၵၼ်ၸွႆႈထႅမ်။ ငိၼ်းၸူမ်းၶွပ်ႈၸႂ်ထိုင် ပီႈၼွင်ႉ ႁဝ်းၶႃႈ တီႈဢၼ်လႆႈၸွႆႈၵမ်ႉထႅမ်မႃး ၸိူဝ်းၼၼ်ႉ ၵူႈၵေႃႉၵူႈၵူၼ်း” ဝႃႈၼႆ။ ယူႇတီႈမုၵ်ႉၸုမ်းၸၢဝ်းၶိူဝ်းတႆး ၵဵင်းမႆႇ၊ မိူင်းၵွၵ်ႇ၊ ရယွင်းလႄႈ ပထုမ်းထႃးၼီး ႁူမ်ႈၵၼ် တိုၵ်းသူၼ်းထိုင် တႆးႁွတ်ႈ မိူင်းထႆး (ပီႈၼွင်ႉတႆးယၢၼ်မိူင်း) ၸဵမ်မိူဝ်ႈဝၼ်းတီႈ 13-30/06/2018 မႃး ဝႃႈၼႆ။ တႄႇဢဝ်ႁူဝ်လိူၼ်ၵျုၼ်ႊ ဝၼ်းတီႈ 1 တေႃႇထိုင် ဝၼ်းတီႈ 5 ၼမ်ႉလုပ်ႇၼွင်းထူမ်ႈႁၢဝ်ႈႁႅင်း ၼႂ်းထုင်ႉၼမ်ႉလၼ်ႈ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ၼမ်ႉၼွင်းထူမ်ႈဢမ်ႇယွမ်း 4 ပွၵ်ႈ ႁိူၼ်းၵူၼ်းဝၢၼ်ႈ လူႉၵွႆ၊ ႁူဝ်ႉၵူၼ်းဝၢၼ်ႈပင်း၊ သူၼ်ၼႃးလူႉၵွႆၼမ် ၵူၼ်းမိူင်းၵေႃႈလူဝ်ႇတၢင်းၸွႆႈထႅမ် တႃႇပူၵ်းပွင် ႁိူၼ်းယေးတီႈယူႇ ၶိုၼ်း ဝႃႈၼႆ။ ၵူၼ်းၼမ်ႉလၼ်ႈဢၼ်ၺႃးၽေးၼမ်ႉ လင်ႁိူၼ်းမီး 1,214 လင်၊ ႁူဝ်ၵူၼ်း ၼပ်ႉ 3,445 ၵေႃႉ။ ဢၼ်ၵူၼ်းမိူင်းၼမ်ႉလၼ်ႈၺႃးၽေးၼမ်ႉၼႆႉ ၵမ်ႈၼမ်ထတ်းသၢင်ဝႃႈ ယွၼ်ႉပိူဝ်ႈတႅပ်းတူၼ်ႈမႆႉတူၼ်ႈတွၵ်ႇ ယႃႉထိူၼ်ႇၶိူဝ်းၽိူဝ်မႆႉသေ ႁဵတ်းသူၼ်ၶဝ်ႈၵၢပ်ႇ ၶၢႆ။ ဢိင်ၼိူဝ်ထိူၼ်ႇလူႉ ႁဵတ်းႁႆႈ ႁဵတ်းသူၼ်သေ ၼွင်ၼမ်ႉ ဢၼ်ၵိုၵ်းဝဵင်းၼမ်ႉလၼ်ႈမႃး ပၢၼ်သိုပ်ႇပၢၼ်ၵေႃႈ ၺႃးၶီႈလိၼ် ၶီႈသၢႆး ထူမ်ႈႁၢႆ ။ ၵူၼ်းဝၢၼ်ႈၵမ်ႈၽွင်ႈ ပေႃးဢဝ်ႁဵတ်း သူၼ်ၶဝ်ႈၵၢပ်ႇၶိုၼ်းယဝ်ႉ ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-07-05T09:58:13

https://shannews.org/archives/6149

လုၵ်ႈႁဵၼ်းထႆး 13 ၵေႃႉ ပႆႇၸၢင်ႈဢွၵ်ႇထမ်ႈလႄႈ ၶူးဝႃးဝုၼ်းၸုမ်ႉ ၵႂႃႇမဵတ်ႉတႃႇတြႃး ပၼ်ႁႅင်းၸႂ်ထႅင်ႈ

ဝၼ်းတီႈ 04/07/2018 သိလ်ထမ်းၸဝ်ႈ ၶူးဝႃးဝုၼ်းၸုမ်ႉ ယေႃးတူဝ် ႁွတ်ႈထိုင် ထမ်ႈလူင် ၶုၼ်ၼမ်ႉ ၼၢင်းၼွၼ်းသေ မဵတ်ႉတႃႇတြႃး ပၼ်ႁႅင်းပေႃႈမႄႈလုၵ်ႈဢွၼ်ႇ 13 ၵေႃႉ သူင်ႇမဵတ်ႉတႃႇ ပၼ်ဝေၼေယ သတ်ႉတဝႃႇ တင်းသဵင်ႈ။ လုၵ်ႈဢွၼ် 13 ၵေႃႉ ဢၼ်တိတ်းၶမ်ၼႂ်းထမ်ႈ တင်ႈတႄႇ ဝၼ်းတီႈ 23/6/2018 ။ ထိုင်မႃးဝၼ်းတီႈ 2/7/ 2018 ၸၢဝ်းဢိင်းၵလဵတ်ႈ ၶႅၼ်ႇၾၢႆႇလမ်ၼမ်ႉၼၼ်ႉ လမ်ၼမ်ႉလတ်းၵူင်ထမ်ႈသေ သေႃႉႁႃ ႁၼ်ၶိုၼ်းသေတႃႇ ႁၢၼ်ႉတေႃႇဝၼ်းမိူဝ်ႈၼႆႉ ပႆႇၸၢင်ႈဢဝ်ဢွၵ်ႇၵူင်ထမ်ႈ။ ၽွင်းၵူၼ်းမိူင်းထႆးလႄႈ တင်းလုမ်ႈၾႃႉ မႆႈၸႂ် သၢႆၸႂ်လုၵ်ႈဢွၼ်ႇ 13 ၵေႃႉ သေႃႉႁႃတူဝ်ဢမ်ႇႁၼ်ငိူၼ်ႈ မိူဝ်ႈဝၼ်းတီႈ 29-30/6/2018 ၼၼ်ႉ ၸဝ်ႈသိၼ်ထမ်းဝုၼ်းၸုမ်ႉ ႁွတ်ႈၵႂႃႇတီႈထမ်ႈလူင် မဵတ်ႉတႃႇတြႃး သူင်ႇမဵတ်ႉတႃႇယဝ်ႉ တူၵ်ႇတၵ်ႉဝႃႈ ထႅင်ႈ 2-3 ဝၼ်းတေႁၼ်၊ ၶဝ်တင်း 13 ၵေႃႉယူႇလီလွတ်ႈၽေး တင်း 13 ၵေႃႉ ယူႇ ဝႃႈၼႆ။ ၸဝ်ႈၺႃႇၼသီရိ (ၸဝ်ႈသီရိဢွၼ်ႇ) လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ ၸဝ်ႈပေႃႈသိလ်ထမ်းဝုၼ်းၸုမ်ႉၼႆႉ မီးတၢင်းၵျၢင်ႉၵမ်လီ။ ပေႃးထိုင်ၶၢဝ်းၼႂ်းဝႃႇၼႆၸိုင် ၶဝ်ႈထမ်ႈသေ တိုဝ်းၵမ်သိၼ် ဢမ်ႇသုင်း ၶဝ်ႈၽၵ်း သုင်းမၢၵ်ႇ မႆႉမၢၵ်ႇတွၵ်ႇ ၊ ၼမ်ႉ၊ ၼမ်ႉၽိုင်ႈၸိူဝ်းၼႆႉၵူၺ်း ။ မၼ်းၸဝ်ႈမီး မဵတ်ႉတႃႇၼိူဝ်လုၵ်ႈၼွင်ႉလႄႈ တၵ်ႉၵႃႇသတ်ႉထႃး ၽဵင်ႇပဵင်းၵၼ် ဢမ်ႇဝႆႉၼႃႈလဵၵ်ႉ ၼႃႈယႂ်ႇ ၵူၼ်းၽၢၼ်ၵူၼ်းမီး၊ ၶူဝ်းၶွင်ငိုၼ်းတွင်း ဢၼ်တၵ်ႉၵႃႇမႃးလူႇၵေႃႈ ဢမ်ႇၵဵပ်း ဢမ်ႇသိမ်းဝႆႉ ၶိုၼ်းဢဝ်ၸႅၵ်ႇပၼ်ၶိုၼ်း” ဝႃႈၼႆ။ ဢိင်ၼိူဝ်တၢင်းမႆႈၸႂ်ပေႃႈ မႄႈလုၵ်ႈဢွၼ်ႇ၊ ၼင်ႇႁိုဝ်လုၵ်ႈဢွၼ်ႇတင်း 13 ၵေႃႉ ပေႃးတေဢွၵ်ႇ ပူၼ်ႉထမ်ႈ မႃးငၢႆႈငၢႆႈၼၼ်ႉ ၸဝ်ႈၶူးဝႃး ဝုၼ်းၸုမ်ႉ ၸင်ႇမႃး မဵတ်ႉတႃႇ တြႃးထႅင်ႈၵမ်းၼိုင်ႈ ။ တီႈဢၼ်လုၵ်ႈႁဵၼ်းထႆး 13 ၵေႃႉ ၵႂႃႇမီးၼၼ်ႉ ထမ်ႈလိုၵ်ႉထိုင် 5 လၵ်းၵီႊလူဝ်ႊ (မီးမွၵ်ႈႁိမ်း 4 လၵ်းမၢႆႊ)။ တႃႇၵႂႃႇၸူးလုၵ်ႈဢွၼ်ႇ လႆႈလတ်းၵူင်ထမ်ႈ ငိူပ်ႇႁိၼ် လမ်ၼမ်ႉ ၶၢဝ်းႁိုဝ် 6 ၸူဝ်ႈမူင်းၸင်ႇႁွတ်ႈ ဝႃႈၼႆ။ ၸဝ်ႈၶူးဝႃးဝုၼ်းၸုမ်ႉၼႆႉ ၸႃႇတီႉ တီႈၵိူတ်ႇ ဝၢၼ်ႈမႄႈၶမ်းၼွင်မူဝ် ဢိူင်ႇမႄႈၶမ်း ၸႄႈဝဵင်းမႄႈၸၼ် ၸႄႈတွၼ်ႈ ၵဵင်းႁၢႆး။ ပဵၼ်လုၵ်ႈပေႃႈ သႅင်လႃႈ လႄႈ မႄႈၶမ်းလႃႈ။ ၽွင်းဢႃယုၸဝ်ႈ 4 ပီ ထိုင် 10 ပီၼၼ်ႉ လႆႈၶဝ်ႈႁဵၼ်း တၢင်းႁူႉၼႂ်းႁူင်းႁဵၼ်းထႆး။ ထိုင်မႃးဢႃယု ၸဝ်ႈလႆႈ 11 ပီၼၼ်ႉ ၶိုၼ်ႈပဵၼ် ၸဝ်ႈသၢင်ႇ၊ ဢႃယု 12 ပီ တၵ်ႉၵႃႇသတ်ႉထႃး ဢိူင်ႇမိူင်းၽူင်း ၸႄႈဝဵင်းတႃႈၶီႈလဵၵ်း ၸင်ႇၵႂႃႇယိုၼ်ႈမွၵ်ႇယေႃးဢဝ်ၸဝ်ႈ မႃးပူၵ်းပွင် သႃသၼႃ တီႈဝတ်ႉၽရႃႉထၢတ်ႈသီႊတွၼ်ႊရိူင်း (သီရိတွၼ်းႁိူင်း) ၸႄႈဝဵင်းတႃႈၶီႈလဵၵ်း ၸိုင်ႈတႆး ပွတ်းဢွၵ်ႇၶူင်း တေႃႇထိုင်ဝၼ်းမိူဝ်ႈၼႆႉ။

['ၵူႈလွင်ႈလွင်ႈ']

2018-07-05T09:24:03

https://shannews.org/archives/6146

လူင်ပွင်ၸိုင်ႈထႆး ဢိတ်ႇငိုၼ်းဝၢတ်ႇဝႂ်ႁဵင် ဢၼ်ပႃးႁၢင်ႈၸဝ်ႈႁေႃၶမ်းထႆးတူၼ်မႂ်ႇ

ယေးငိုၼ်းသုၼ်ၵၢင်လူင် လူင်ပွင်ၸိုင်ႈ မိူင်းထႆး ဢိတ်ႇငိုၼ်းၸေႈ ၶႅပ်းႁဵင် (1000) ဢၼ်ပႃးႁၢင်ႈ ၸဝ်ႈႁေႃၶမ်းထႆး တူၼ်မႂ်ႇ၊ မၢႆတွင်း ယွင်ႈယေႃး ဝၼ်းၵိူတ်ႇမၼ်းၸဝ်ႈၶွပ်ႈတဵမ် 66 ပီ ။ ဝၼ်းတီႈ 03/07/2018 ယူႇတီႈတွၵ်ႊတိူဝ်ႊ ဝီႊရထႆး သၼ်ၻီႊပရ ၽူႈယႂ်ႇၵူၼ်းလူင် ယေးငိုၼ်းမိူင်းထႆး ပိုၼ်ၽၢဝ်ႇပဵၼ်တၢင်းၵၢၼ်ၵႂႃႇဝႃႈ တေၸႂ်ႉတိုဝ်းၵႂႃႇ ငိုၼ်းၸေႈ ဝႂ်ၽၼ်း(ဝႂ်ႁဵင်) တင်း ဝႂ်ႁႃႈရွႆႉ(ဝႂ်ႈႁႃႈပၢၵ်ႇ) ဢၼ်ပဵၼ် မဵတ်ႇမၢႆ ႁၢင်ႈၸဝ်ႈမုၼ်ယႂ်ႇၶုၼ်ႁေႃၶမ်းထႆး တူၼ်မႂ်ႇ – ဝႃႈၼႆ။ တွၵ်ႊတိူဝ်ႊ ဝီႊရထႆး သၼ်တီႊပရ လၢတ်ႈဝႃႈ “ ငိုၼ်းၸေႈမႂ်ႇၼႆႉ တေပိုၼ်ၽႄႈ ဢွၵ်ႇပၼ်ၵူၼ်းမိူင်းၸႂ်ႉၵႂႃႇ တင်ႈတႄႇဝၼ်းၵိူတ်ႇ ၸဝ်ႈမုၼ်ယႂ်ႇၶုၼ်ႁေႃၶမ်း တူၼ်တီႈ 10 ဢႃယုၸဝ်ႈ ထူၼ်ႈတဵမ် 66 ပီ ၼႂ်းဝၼ်းတီႈ 28 လိူၼ်ၵျူႊလၢႆႊၼႆႉ” ဝႃႈၼႆ။ ငိုၼ်းဢၼ် မီးႁၢင်ႈၸဝ်ႈႁေႃႈၶမ်း တူၼ်တီႈ 9 ၵေႃႈ တေသိုပ်ႇၸႂ်ႉတိုဝ်းၵႂႃႇ မိူၼ်ၵဝ်ႇၵူၺ်း – ဝႃႈၼႆ။ ငိုၼ်းၸေႈဝႂ်ႁဵင်ထႆး ဢၼ်တေႁဵတ်းဢွၵ်ႇမႂ်ႇၼႆႉ ဝႂ်မၼ်း၊ သီမၼ်း တေမိူၼ်ၶိုၼ်း ဢၼ်ဝႂ်ၵဝ်ႇ။ တၢင်းၼႃႈ တေမီးႁၢင်ႈ ၸဝ်ႈႁေႃၶမ်းတူၼ်တီႈ 10 ၊ တၢင်းလင်သမ်ႉ တေမီးႁၢင်ႈ ၸဝ်ႈႁေႃၶမ်းတူၼ်တီႈ 9 တင်း တူၼ်တီႈ 10 ၵိုၵ်းၵၼ် ဝႃႈၼႆ။ ငိုၼ်းမၢင်ႁႃႈပၢၵ်ႇ(ႁႃႈရွႆႉ) ၵေႃႈ တေႃႈၼင်ႇၼၼ် – ဝႂ်မၼ်း၊ သီမၼ်း တေမိူၼ်ၵဝ်ႇ တၢင်းၼႃႈတေသႂ်ႇႁၢင်ႈၸဝ်ႈ ႁေႃၶမ်း တူၼ်တီႈ 10 ၊ တင်းလင်သမ်ႉ တေသႂ်ႇႁၢင်ႈ ၸဝ်ႈႁေႃၶမ်း တူၼ်တီႈ 7 တင်း တူၼ်တီႈ 8 ဝႃႈၼႆ။ တေႃႈလဵဝ် ငိုၼ်းထႆး မၢင် 100 ဝၢတ်ႇ၊ မၢင် 50 ဝၢတ်ႇ၊ မၢင် 20 ဝၢတ်ႇ။ လိူဝ်ၼၼ်ႉ ငိုၼ်းမဵတ်ႉ – မဵတ်ႉ 10 ဝၢတ်ႇ၊ 5 ဝၢတ်ႇ၊ 2 ဝၢတ်ႇ၊ 1 ဝၢတ်ႇ ၊ မဵတ်ႉသတၢင်း – မဵတ်ႉ 50 ပႅၵ်ႉ ၊ 25 ပႅၵ်ႉ ၸိူဝ်းၼႆႉ ႁဵတ်းဢွၵ်ႇ တွၵ်ႇႁၢင်ႈၸဝ်ႈႁေႃၶမ်း တူၼ်တီႈ 10 သေ ပိုၼ်ၽႄႈၸႂ်ႉၵၼ်မႃး ၸဵမ်မိူဝ်ႈလိူၼ်ဢေႊပရိူဝ်ႊ ဝၼ်းတီႈ 6 ၼၼ်ႉမႃးယဝ်ႉ ဝႃႈၼႆ။ ၸဝ်ႈႁေႃၶမ်း တူၼ်တီႈ 10 ၼႆႉ ပဵၼ် လုၵ်ႈၸၢႆးၸဝ်ႈ တူၼ်လဵဝ်၊ ၸဝ်ႈၵႅမ်မိူင်းတူၼ်လဵဝ် ၶွင် ၸဝ်ႈႁေႃၶမ်း ထႆး တူၼ်တီႈ 9 ဢၼ်လပ်းတႃၼွၼ်းၽႄး ၵႂႃႇမိူဝ်ႈပီ 2016 ။

['ၵူႈလွင်ႈလွင်ႈ']

2018-07-05T09:17:41

https://shannews.org/archives/6142

လူင်ပွင်ၸိုင်ႈထႆး ၵူတ်ႇထတ်းတီႉၺွပ်း ၵူၼ်းႁဵတ်းၵၢၼ်ဢမ်ႇမႅၼ်ႈပိူင် – သူင်ႇပွၵ်ႈမိူင်းၶိုၼ်း

ႁူဝ်လိူၼ်ၵျူႊလၢႆႊၼႆႉမႃး လူင်ပွင်ၸိုင်ႈမိူင်းထႆး သူင်ႇၽူႈမီးပုၼ်ႈၽွၼ်းလၢႆႁွင်ႈၵၢၼ် ၵူတ်ႇထတ်း တီႉၺွပ်း ၵူၼ်းႁဵတ်းၵၢၼ် ဢမ်ႇမႅၼ်ႈမၢႆမီႈ ၶိူဝ်းယႂ်း ၵူၼ်းမိူင်းမၢၼ်ႈ မိူင်းတႆး ၺႃးတီႉ သူင်ႇပွၵ်ႈမိူင်းၶိုၼ်း ၼပ်ႉႁဵင်။ တႄႇဢဝ် ႁူဝ်လိူၼ်ၵျူႊလၢႆႊ ၼႆႉမႃး ပလိၵ်ႈထႆးၵူတ်ႇထတ်း ႁႅင်းၵၢၼ်ယၢၼ်မိူင်း မိူင်းႁူမ်ႈတုမ်မၢၼ်ႈ၊ မိူင်းလၢဝ်း၊ မိူင်းၵမ်ႇပူးၶျႃး တီႉၺွပ်း ၵူၼ်းၸိူဝ်းဢမ်ႇမႅၼ်ႈပၵ်းပိူင်မၢႆမီႈ ၵူၼ်းၶဝ်ႈႁဵတ်းၵၢၼ် ၼႂ်းမိူင်းထႆး။ ၼႂ်းၼၼ်ႉ တီႈၸႄႈ တွၼ်ႈၵဵင်းမႂ်ႇ၊ လမ်းပုၼ်း၊ လမ်းပၢင်း ၸိူဝ်းၼႆႉၵေႃႈၺႃးထတ်း ။ ဢမ်ႇလႆႁူႉ ႁူဝ်ၼပ်ႉၵူၼ်းၺႃးတီႉၵႃႈႁိုဝ်သေတႃႉ ၾၢႆႇၸွႆႈထႅမ်ႁႅင်းၵၼ် တီႈဝဵင်းမႄႈသွတ်ႇ တႄႉပိုၼ်ၽၢဝ်ႇဝႃႈ ၶၢဝ်းတၢင်း 3 ဝၼ်း ၵူၼ်းၺႃးတီႉသူင်ႇ မိူင်းႁူမ်ႈတုမ်မၢၼ်ႈၶိုၼ်း မီး 1,700 ၵေႃႉယဝ်ႉဝႃႈၼႆ။ ၸၢႆးၼွင်ႉ ၽူႈႁပ်ႉၶပ်းၶိုင် ဝတ်းဝႂ် ၵူၼ်းႁဵတ်းၵၢၼ် ၼႂ်းၵဵင်းမႂ်ႇ လၢတ်ႈဝႃႈ – “ဢၼ်တမ်းဝၢင်းဝႆႉ ဝႃႈတေထတ်း တေတီႉႁၢဝ်ႈႁၢဝ်ႈႁႅင်းႁႅင်း ပဵၼ် ဝၼ်းတီႈ 1 တေႃႇ 7 ဝႃႈၼႆ သေတႃႉ ၶဝ်မီးၽႅၼ်ၵၢၼ် ၵူတ်ႇထတ်း ၵႂႃႇၶၢဝ်းယၢဝ်း လိူၼ်ၵျူႊလၢႆႊၼႆႉ တင်းလိူၼ်ယဝ်ႉ လႄႈႁႂ်ႈမေႃၾၢင်ႉယူႇ ၾၢင်ႉၵိၼ်” – ဝႃႈၼႆ။ “ၼႂ်ၼႆႉမွၵ်ႈ 6 မူင်း ၸဝ်ႈၼႃႈတီႈပလိၵ်ႈထႆး၊ ၾၢႆႇၵူတ်ႇၵူၼ်းၶဝ်ႈမိူင်း ၵႂႃႇထတ်းတီႈယူႇ ပေႃႈမႄႈလုၵ်ႈဢွၼ်ႇတီႈၶႃႈ ၵႂႃႇသွၼ်လိၵ်ႈ ၼႂ်းၸႄႈဝဵင်း ႁၢင်ၻူင်း ဢေႃႈ။ ယၢမ်းလဵဝ် ၽႂ်ၵေႃႈဢွၼ်ၵၼ်ၵူဝ်ဢေႃႈ တီႈၶႃႈႁဵတ်းၵၢၼ် ယင်းလၢတ်ႈဝႃႈ ပဵၼ်ၶၢဝ်းမႆႈၸႂ်လႄႈ ဝူင်ႈတေမႃး ၸင်ႇမႃးလူင်းၵၢၼ်ၶိုၼ်းလႃႈ ” – ၼႆ ၸၢႆးတဵင်း ၵဵင်းတုင် ၶူးသွၼ်လိၵ်ႈတႆး ၼႂ်းၵဵင်းမႂ်ႇလၢတ်ႈ။ ဢူးတိၼ်ႇလၢႆႇ ၽူႈမီးပုၼ်ႈၽွၼ်း ႁွင်ႈၵၢၼ် ၾၢႆႇၵူၼ်းႁဵတ်းၵၢၼ်မိူင်းမၢၼ်ႈ လၢတ်ႈတီႈ ႁူင်းပွႆႇသဵင် RFA ဝႃႈ – ဢၼ် ၵူၼ်းမိူင်းမၢၼ်ႈ ၺႃးတီႉၺွပ်း ထုၵ်ႇသူင်ႇပွၵ်ႈၶိုၼ်းၼႆႉ မၢင်ၵေႃႉလူင်းလၢႆးမိူဝ်းလိၵ်ႈၵိၼ်ၵႅၼ်ႇ ဝူင်ႈၵၢင်သွင်မိူင်း ၸွမ်းပိူင် MOU သေ ၶဝ်ႈၵႂႃႇ ပဵၼ်တၢင်းၵၢၼ်။ ၵူၺ်းၵႃႈ ဢမ်ႇသိုပ်ႇတေႃႇဝႂ် ႁဵတ်းၵၢၼ်။ မိူၼ်ၼင်ႇ ဝီႊသႃႊမူတ်း၊ ဝႂ်ႁဵတ်းၵၢၼ်မူတ်း၊ ပၢတ်ႉသပွတ်ႇ မူတ်းဢႃယု ၸိူဝ်းၼႆႉ ပဵၼ်ၵူၼ်းတူၵ်းလူၼ်ႇပႅတ်ႈ သေတူၵ်းပဵၼ်ၵူၼ်းၽိတ်း ပၵ်းပိူင်မၢႆႈမီႈၶွင်ဝၢၼ်ႈမိူင်းပိူၼ်ႈ၊ မၢင်ၵေႃႉသမ်ႉဝတ်းဝႂ်ဢမ်ႇတဵမ်ထူၼ်ႈ ၸိူဝ်းၼႆႉ ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-07-05T09:08:43

https://shannews.org/archives/6137

လွႆတႆးလီ ဝဵင်းၵႃလီႉ ၸတ်းပွႆးလူင်းပၢင်ၾိုၵ်းသွၼ်လိၵ်ႈလၢႆးတႆး

ဝဵင်းၵႃလီႉ ၸႄႈဝဵင်းၵုၼ်ႁဵင် ၸတ်းႁဵတ်းပွႆးလူင်းပၢင်ၾိုၵ်းၽွၼ်ႉ လိၵ်ႈလၢႆးတႆး ပွၵ်ႈၵမ်း 16 မီးၽူႈယႂ်ႇၵူၼ်းလူင် ၼႂ်းတပ်ႉၸုမ်း 7 ၵႃလီႉ လႄႈ ၽူႈတႅၼ်းသၽႃး၊ ၶူးသွၼ် လႄႈ ၵူၼ်းမိူင်း ဢိၵ်ႇလုၵ်ႈႁဵၼ်း ၶဝ်ႈႁူမ်ႈ ၼပ်ႉပၢၵ်ႇ။ ပၢင်ၾိုၵ်းၽွၼ်ႉ လၢႆးပူင်သွၼ်လိၵ်ႈလၢႆးတႆး ပွၵ်ႈၵမ်း 16 တီႈ တပ်ႉၸုမ်း 7 လွႆတႆးလီၼႆႉ ၶူးသွၼ် လုင်းၸၢႆးၾႃႈ ဢွၼ်ႁူဝ်သေ ပူင်သွၼ်မႃး။ မေႃသွၼ်မီး 7 ၵေႃႉ။ မေႃသွၼ် ဢၼ်မႃးၶိုၼ်ႈလဵပ်ႈႁဵၼ်းၾိုၵ်းၽွၼ်ႉ ၵႂႃႇသမ်ႉ မီး 216 ၵေႃႉ။ တႄႇပူင်သွၼ်မႃး မိူဝ်ႈဝၼ်းတီႈ 20/06/2018 တေႃႇထိုင် 04/07/2018 တႃႇၶၢဝ်းတၢင်း 15 ဝၼ်း ဝႃႈၼႆ။ မေႃသွၼ် ၼၢင်းၽွင်း လၢတ်ႈတီႈၽူႈတွႆႇႁွၵ်ႈဝႃႈ “ ပီၼႆႉ ၶူးသွၼ်/မေႃသွၼ် ၼမ်လိူဝ်မႃးၵူႈပီ၊ ပိူင်လူင်မၼ်းတႄႉ ႁဝ်းၶႃႈၾိုၵ်းၽွၼ်ႉ ၽိူမ်ႉထႅမ်ၼမ်ႉၵတ်ႉပၼ် မေႃသွၼ် ၼႂ်းပိုၼ်ႉတီႈဝႃႈၼႆသေတႃႉ မေႃသွၼ် တၢင်းမိူင်းသူႈ ၵေႃႈမႃး ႁဵၼ်းဢဝ် 6 ၵေႃႉ။ ၾိုၵ်းသွၼ်ပိုၼ်းတႆး၊ ပၢႆးသၢႆႊ၊ လိၵ်ႈတႆး ၶေႃႈသဵင်တႅတ်ႈလႄႈ လၢႆးပူင်သွၼ်လုၵ်ႈဢွၼ်ႇ ၼႂ်းႁွင်ႈႁဵၼ်း ၸဵမ်ၸိူဝ်းၼႆႉ” – ဝႃႈၼႆ။ ၶူးပူင်သွၼ်လိၵ်ႈတႆး လုင်းၸၢႆးၾႃႈ ၼႆႉ ဢွၼ်ႁူဝ် ၸုမ်းၶူးသွၼ် မေႃသွၼ်လိၵ်ႈတႆး ၵူၼ်းၼုမ်ႇ ၽူႈႁၵ်ႉလိၵ်ႈတႆး သေ ႁွၼ်ႈဢႅဝ်ႇ ပူင်သွၼ်ပၼ် လၢႆးသွၼ်လိၵ်ႈတႆးသဵင်တႅတ်ႈ ၼႆႉမႃး မီးသၢဝ်းပီပၢႆ ။ လူင်းပိုၼ်ႉတီႈ ပူင်သွၼ်ပၼ် ၼႂ်းၸိုင်ႈတႆး ပွတ်းႁွင်ႇ ပွတ်းဢွၵ်ႇ ပွတ်းၸၢၼ်း လၢႆလၢႆတီႈ ၼိုင်ႈတီႈလႂ် ဢမ်ႇယွမ်း 15 ဝၼ်း။ ဢိင်ၼိူဝ် ၽူႈၼမ်း ၸုမ်းပၢင်ႇလႅင်း ၵမ်ႉၸွႆႈသေ ယင်းပိုတ်ႇႁူင်းႁဵၼ်းၸိူဝ်ႉၸၢတ်ႈ ဝႆႉတီႈထုင်ႉမၢၵ်ႇၵႅင်း(ပၢင်ႇလႅင်းသႂ်) ၸႄႈဝဵင်းၼမ်ႉ ၸၢင် ဝႆႉလင်ၼိုင်ႈလူးၵွၼ်ႇ။ Photo FB – Nang Zan Kham

['ပၢႆးပိင်ႇၺႃႇ']

2018-07-05T07:33:23

https://shannews.org/archives/6134

ထမ်မမိတ်ႉတ ဝူင်းမဵတ်ႉတႃႇ ပိုတ်ႇႁူင်းႁဵၼ်းၸၼ်ႉဢွၼ် တီႈမိူင်းယူႉ/ၵူတ်ႉၶၢႆ

သင်ၶၸဝ်ႈလႄႈ ၸုမ်းပွင်ၵၢၼ်ႁူင်းႁဵၼ်းထမ်မ မိတ်ႉတ ဝူင်းမဵတ်ႉတႃႇ ႁူမ်ႈၵၼ် ၵေႃႇတင်ႈ ႁူင်းႁဵၼ်းၸၼ်ႉ ဢွၼ်ယဝ်ႉတူဝ်ႈသေ ၸတ်းပွႆးပိုတ်ႇပၢင်ၵႂႃႇ တီႈမိူင်းယူႉ ၸႄႈဝဵင်းၵူတ်ႉၶၢႆ ။ ဝၼ်းတီႈ 02/07/2018 သင်ၶၸဝ်ႈလႄႈၸုမ်းပွင်ၵၢၼ်ႁူင်းႁဵၼ်းထမ်မမိတ်ႉတ ဝူင်းမဵတ်ႉတႃႇ ဢိၵ်ႇၵူၼ်းဝၢၼ်ႈ ႁူမ်ႈၵၼ်ၸတ်းပၢင်ပိုတ်ႇ ႁူင်းႁဵၼ်းၸၼ်ႉဢွၼ် တီႈမိူင်းယူႉ ၸႄႈဝဵင်းၵူတ်ႉၶၢႆ မိူင်းတႆးပွတ်းႁွင်ႇ။ ၼႂ်းပၢင်ၼႆႉ မီးၸဝ်ႈၶူးဝိသေယ၊ ၸဝ်ႈၺႃႇၼိသရ၊ ၸဝ်ႈၶူးၼၼ်ႇတိယ ဢွၼ်ႁူဝ်ပိုတ်ႇသေ မီး ၸုမ်းၵေႃတႆးလႃႈသဵဝ်ႈ၊ ၸုမ်းဝူင်းမဵတ်ႉတႃႇမေႃႇႁၢၼ်၊ ၸုမ်းမေႃသွၼ် မိူင်းယူႉ၊ ဝၢၼ်ႈႁွင်ႇၸိူဝ်းၼႆႉၶဝ်ႈႁူမ်ႈ 100 ပၢႆ။ ၸၢႆးမၢဝ်းဢွၼ်ႇ ႁူဝ်ၼႃႈၵူၼ်းၼုမ်ႇၵူတ်ႉၶၢႆ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ယိူင်းဢၢၼ်း ဢၼ်ႁဝ်းၶႃႈ ပိုတ်ႇၼႆႉ ၼင်ႇႁိုဝ်တႆးႁဝ်းတေမီးႁူင်းႁဵၼ်းၸိူင်ႉပိူၼ်ႈ ႁႂ်ႈလုၵ်ႈဢွၼ်ႇလႆႈႁဵၼ်းဢဝ် လိၵ်ႈတႆးၾိင်ႈတႆးၼမ်ၼမ် ၶႃႈဢေႃႈ ။ ၼႂ်းမိူင်းတႆးၼႆႉ ႁူင်းႁဵၼ်းဢၼ်တႆးတင်ႈပႆႇမီးၼမ် ၵွပ်ႈၼၼ်လႄႈ ၼင်ႇႁိုဝ်ႁူင်းႁဵၼ်းတေမီးမႃး ၼမ်ၼမ်ၼၼ်ႉ ယွၼ်းႁႂ်ႈၽူႈမၢၵ်ႈၵူၼ်းမီးႁဝ်းၶဝ် ႁၼ်ၵႃႈၶၼ်ပၢႆး ပၺ်ၺႃ လုၵ်ႈလၢၼ်မိူဝ်းၼႃႈသေ ၵမ်ႉၸွႆႈပၺ်းၺႃၺႃ ပူၵ်းတင်ႈႁူင်းႁဵၼ်း ပၼ်ၼမ်ၼမ်သေၵမ်း ၼင်ႇႁိုဝ်ၸိူဝ်ႉၶိူဝ်းဝၢၼ်ႈမိူင်းႁဝ်းတေၶိုၼ်ႈယႂ်ႇ ” ဝႃႈၼႆ။ ႁူင်းႁဵၼ်းၸၼ်ႉဢွၼ်ၼႆႉ တင်ႈယူႇတီႈ ဝတ်ႉၸေႇယႃႇသီႇရိ ဢိူင်ႇမိူင်းယူႉ ၸႄႈဝဵင်းၵူတ်ႉၶၢႆ ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ။ ႁပ်ႉလုၵ်ႈႁဵၼ်းဢႃယု 3 ၶူပ်ႇထိုင် 5 ၶူပ်ႇ တေႁပ်ႉ တႃႇ 30 ၵေႃႉမိူဝ်ႈလဵဝ်မီး 20 ၵေႃႉပၢႆ။ ပေႃးမႄႈတေလႆႈၸွႆႈငိုၼ်းၵမ်ႉၸွႆႈႁူင်းႁဵၼ်း ၼိုင်ႈလိူၼ်လႂ်ၼိုင်ႈမိုၼ်ႇ ။ ၶူးသွၼ်မီး 2 ၵေႃႉ ပူင်သွၼ်ပၼ် ၾိင်ႈငႄႈပုတ်ႉထ ၊ လိၵ်ႈတႆး ၵႂၢမ်းတႆး၊ လိၵ်ႈဢိင်းၵလဵတ်ႈ၊ လိၵ်ႈမၢၼ်ႈ ၸိူဝ်းၼႆႉ။ ပူင်သွၼ်ယၢမ်းၵၢင်ၼႂ် 8 မူင်း ထိုင်ဝၢႆးဝၼ်း 3 မူင်း။

['ပၢႆးပိင်ႇၺႃႇ']

2018-07-04T10:45:53

https://shannews.org/archives/6131

ၵူၼ်းမိူင်းတႆးပွတ်းၸၢၼ်း မႆႈၸႂ်ၵူဝ်မီးႁွႆးဝႆႉၼႂ်းပိုၼ်ႉလိၼ် ယွၼ်ႉၽႅၼ်ႇလိၼ်ဝႆ

ၽႅၼ်ႇလိၼ်ဝႆၼႂ်းၸိုင်ႈတႆးပွတ်းၸၢၼ်း တၢင်းႁႅင်း 4.5 ရိၵ်ႊတိူဝ်ႊ၊ ႁဵတ်းႁႂ်ႈၵူၼ်းၼႂ်းၸႄႈတွၼ်ႈတူၼ်ႈတီး လၢင်းၶိူဝ်း၊ လွႆလႅမ် မႆႈၸႂ်ၵူဝ်ၼႂ်းပိုၼ်ႉလိၼ်မီးႁွႆးၽႅၼ်ႇလိၼ်ဝႆ ဝႃႈၼႆ။ ဝၼ်းတီႈ 01/07/2018 ယၢမ်းၵၢင်ၶမ်ႈ 9:41 မူင်းၼၼ်ႉ ၽႅၼ်ႇလိၼ်ဝႆတီႈတၢင်းၾၢႆႇၸဵင်ႇၸၢၼ်းဝၼ်းဢွၵ်ႇ ဝဵင်း လၢင်းၶိူဝ်း ယၢၼ်ၵႆမွၵ်ႈ 5 လၵ်း။ သၼ်ႇယွၼ်ႈထိုင်ၸႄႈဝဵင်းမိူင်းၼၢႆး၊ မွၵ်ႇမႆႇ၊ မိူင်းပၼ်ႇ၊ ၼမ်ႉၸၢင်၊ ၶူဝ်လမ်၊ ၵဵင်း တွင်း ပႃးၸဵမ်ၼႂ်းၸႄႈတွၼ်ႈလွႆလႅမ်၊ တူၼ်ႈတီး။ လုင်းၶမ်းၸၢႆး ထုင်ႉဝၢၼ်ႈႁၢတ်ႇလၢင်းၶိူဝ်းလၢတ်ႈဝႃႈ – ထုင်ႉႁဝ်းၶႃႈၼႆႉၽႅၼ်ႇလိၼ်ၸိူင်ႉၼႆ ဢမ်ႇတွၼ်ႉယၢမ်ႈငိၼ်း ယၢမ်ႈမီးလႄႈၵူဝ်မီးသၢႆၽႅၼ်ႇလိၼ်ဝႆ၊ ၵူဝ်မၼ်းၵႆႉၵႆႉဝႆ၊ လီမႆႈၸႂ်ယူႇဢေႃႈ- ဝႃႈၼႆ။ ၽႅၼ်ႇလိၼ်ဝႆၵမ်းၼႆႉ ဢမ်ႇၵွမ်ႉၵႃႈၼႂ်းၸိုင်ႈတႆးၵူၺ်း၊ ဝႆပႃးၼႂ်းယၢင်းလႅင်၊ လႅၼ်လိၼ်ထႆး ၸိူဝ်းၼႆႉ ဝႃႈၼႆ။

['သိင်ႇဝႅတ်ႉလွမ်ႉ']

2018-07-04T10:41:30

https://shannews.org/archives/6127

ၵူၼ်းႁေႃႈၵႃးၵေႃႉၼိုင်ႈ ၺႃးယိုဝ်းတၢႆ ၼႂ်းၸႄႈဝဵင်းတႃႈၶီႈလဵၵ်း

ၵူၼ်းၵေႃႉၼိုင်ႈပႂ်ႉယိုဝ်းလူတ်ႉၵႃး တီႈဝဵင်းတႃႈၶီႈလဵၵ်း ၸဝ်ႈၵႃးတၢႆထင်တီႈ။ ၵေႃႉယိုဝ်းၼၼ်ႉပၢႆႈလွတ်ႈဝႃႈၼႆ။ ဝၼ်းတီႈ 02/07/2018 ယၢမ်းၵၢင်ၶမ်ႈ 7 မူင်းပၢႆၼၼ်ႉ မီးၵူၼ်းၵေႃႉၼိုင်ႈပႂ်ႉယိုဝ်းလူတ်ႉၵႃးလမ်းၼိုင်ႈ တၢင်းပွၵ်ႉ ဝဵင်းၵႅဝ်ႈ ၼႂ်းၸႄႈဝဵင်းတႃႈၶီႈလဵၵ်း။ ၵူၼ်းႁေႃႈၵႃးၺႃးမၢၵ်ႇၵွင်ႈသၢမ်လုၵ်ႈတၢႆထင်တီႈ။ ၸဝ်ႈၼႃႈတီႈပလိၵ်ႈၸႄႈဝဵင်းတႃႈၶီႈလဵၵ်းလၢတ်ႈဝႃႈ “ ၼႂ်းၵႃးၼၼ်ႉမီးၵူၼ်းမႃးၸွမ်းၵၼ် 2 ၵေႃႉ။ ၵူၼ်းႁေႃႈၵႃး ဢၼ်ၺႃးမၢၵ်ႇၵွင်ႈသေတၢႆၵႂႃႇၼၼ်ႉၸိုဝ်ႈႁွင်ႉယၢၼ်ႇၵျႃးၸဵင်ႇ။ ၵေႃႉၶီႇလူတ်ႉမႃးၸွမ်းၵၼ်တႄႉဢမ်ႇပဵၼ်သင်။ ၵေႃႉယိုဝ်းၼၼ်ႉတႄႉပၢႆႈလွတ်ႈဝႆႉယူႇ” ဝႃႈၼႆ။ တူဝ်တၢႆၵူၼ်းႁေႃႈၵႃးၼၼ်ႉ ယူႇတီႈၸုမ်းၸွႆႈထႅမ်လွင်ႈလူႉတၢႆ (တာချီလိတ်နာရေးကူညီမှုအသင်း) လႆႈဢဝ်တူဝ်တၢႆ ၵႂႃႇဝႆႉတီႈႁူင်းယႃတႃႈၶီႈလဵၵ်းယဝ်ႉ ဝႃႈၼႆ။ လွင်ႈယိုဝ်းၵၼ်ၼႆႉ တေမီးပၼ်ႁႃသင်ၵၼ်ဢမ်ႇႁူႉ။ ၵေႃႉယိုဝ်းပဵၼ်ၽႂ်ၵေႃႈယင်းပႆႇႁူႉ ဝႃႈၼႆ။ ၶေႃႈမုလ်း – Tachileik News Photo – Myanmaalinn

['သုၼ်ႇလႆႈၵူၼ်း']

2018-07-04T09:30:42

https://shannews.org/archives/6123

ပလိၵ်ႈထႆးတီႉၺွပ်းႁႅင်းၵၢၼ်မိူင်းမၢၼ်ႈ ၼႂ်းၵၢတ်ႇမႄႈသွတ်ႇ

ပလိၵ်ႈထႆးၾၢႆႇၵူတ်ႇထတ်းၵူၼ်းၶဝ်ႈမိူင်း ၶဝ်ႈၵူတ်ႇထတ်းႁႅင်းၵၢၼ်မိူင်းမၢၼ်ႈ ၼႂ်းၵၢတ်ႇမႄႈသွတ်ႇ ၸႄႈတွၼ်ႈတၢၵ်ႇ ၸိုင်ႈထႆး၊ တီႉလႆႈႁႅင်းၵၢၼ်မိူင်းမၢၼ်ႈ 10 ၵေႃႉပၢႆဝႃႈၼႆ။ ဝၼ်းတီႈ 03/07/2018 ယၢမ်းၵၢင်ၼႂ်၊ ပလိၵ်ႈထႆးလၢႆလၢႆၾၢႆႇႁူမ်ႈၵၼ်ၶဝ်ႈၵူတ်ႇထတ်းႁႅင်းၵၢၼ်မိူင်းမၢၼ်ႈ ဢၼ်ၶၢႆ ၶူဝ်းၼႂ်းၵၢတ်ႇမႄႈသွတ်ႇ ၸႄႈဝဵင်းမႄႈသွတ်ႇ ၸႄႈတွၼ်ႈတၢၵ်ႇ ၼႂ်းၸိုင်ႈထႆး။ တီႉလႆႈႁႅင်းၵၢၼ်မိူင်းမၢၼ်ႈဢၼ် ၽိတ်းပၵ်းပိူင်မၢႆမီႈ 10 ၵေႃႉပၢႆလႄႈ ႁႅင်းၵၢၼ်မိူင်းမၢၼ်ႈၵမ်ႈၽွင်ႈ ၸိူဝ်းၶၢႆၶူဝ်းလႄႈၸိူဝ်းမႃးၸၢႆႇၵၢတ်ႇ လႆႈဢွၼ် ၵၼ်လႅၼ်ႈပၢႆႈတင်းၼမ်-ဝႃႈၼႆ။ ယူႇတီႈလူင်ပွင်ၸိုင်ႈမိူင်းထႆးပိုၼ်ၽၢဝ်ႇဝႃႈ “ တႄႇဢဝ်လိူၼ်ၵျူႊလၢႆႊၼႆႉၵႂႃႇ ယူႇတီႈၸဝ်ႈၼႃႈတီႈလၢႆၾၢႆႇတေႁူမ်ႈ ၵၼ်သေ လူင်းၵူတ်ႇထတ်းႁႅင်းၵၢၼ်ယၢၼ်မိူင်းၼႂ်းမိူင်းထႆး။ တေတီႉၺွပ်းႁႅင်းၵၢၼ် ဢၼ်ဢမ်ႇမီးဝတ်းဝႂ်၊ ဢၼ်ဝတ်း ဝႂ်ဢမ်ႇထုၵ်ႇမႅၼ်ႈ ၸွမ်းၼင်ႇပၵ်းပိူင်မၢႆမီႈဝၢၼ်ႈမိူင်းမီးၼၼ်ႉ” ဝႃႈၼႆ။ မိူဝ်ႈဝၼ်းတီႈ02/07/2018 ၼၼ်ႉၵေႃႈ ပလိၵ်ႈထႆးၵူတ်ႇထတ်းႁႅင်းၵၢၼ်ၼႂ်းဝဵင်းမႄႈသွတ်ႇ၊ တီႉလႆႈႁႅင်းၵၢၼ် 60 ပၢႆ၊ လႆႈသူင်ႇမွပ်ႈတူဝ်ပၼ်တၢင်းၾၢႆႇၸဝ်ႈၼႃႈတီႈမၢၼ်ႈ တီႈဝဵင်းမျႃႉဝတီႇ ဝႃႈၼႆ။ ႁႅင်းၵၢၼ်မိူင်းမၢၼ်ႈ၊ လၢဝ်းလႄႈၵမ်ႇပူးၶျႃး ဢၼ်ႁဵတ်းၵၢၼ်ၼႂ်းမိူင်းထႆး ဢၼ်မီးဝႂ်ႁဵတ်းၵၢၼ်(မၢႆၾၢင်) ပဵၼ်တၢင်း ၵၢၼ်ၼၼ်ႉ မီးႁႅင်းၵၢၼ်မိူင်းၵမ်ႇပူးၶျႃး 3 သႅၼ် 5 မိုၼ်ႇၵေႃႉ။ ႁႅင်းၵၢၼ်လၢဝ်းႁိမ်း 6 မိုၼ်ႇလႄႈ ႁႅင်းၵၢၼ်မိူင်းမၢၼ်ႈ 7 သႅၼ် 7 မိုၼ်ႇၵေႃႉပၢႆဝႃႈၼႆ။ လူင်ပွင်ၸိုင်ႈမိူင်းထႆး ဢွၵ်ႇပၵ်းပိူင်မၢႆမီႈဝႆႉဝႃႈ သင်ဝႃႈႁႅင်းၵၢၼ်ၵေႃႉလႂ်ဢမ်ႇမီးဝႂ်ႁဵတ်းၵၢၼ်ၵၼ်ၸိုင် တေပၼ်တၢမ်ႇ ငိုၼ်း 5,000 ဝၢတ်ႇထိုင် 50,000 ဝၢတ်ႇတေႃႇၵေႃႉ ယဝ်ႉၵေႃႈတေသူင်ႇတူဝ်ပွၵ်ႈၶိုၼ်းမိူင်းၽႂ်မၼ်းဝႃႈၼႆ။ သိုဝ်ႇၶၢဝ်ႇ Bangkok Post ဢွၵ်ႇဝႆႉဝႃႈ ႁႅင်းၵၢၼ်မိူင်းမၢၼ်ႈ၊ မိူင်းလၢဝ်းလႄႈမိူင်းၵမ်ႇပူးၶျႃး ဢၼ်မီးၼႂ်းမိူင်းထႆး ယၢမ်းလဵဝ်တင်းမူတ်းမီး 3 လၢၼ်ႉပၢႆ ဝႃႈၼႆ။ ဓာတ်ပုံ – ဖိုးစည်

['ႁႅင်းငၢၼ်းၶၢမ်ႈမိူင်း']

2018-07-04T09:27:20

https://shannews.org/archives/6113

လုၵ်ႈႁဵၼ်း TKO ႁူမ်ႈၵၼ်ၵႂႃႇႁဵတ်းလွင်ႈမူတ်းသႂ် တီႈလွႆသၢမ်သိပ်း ဢဵၼ်ႁႅင်းႁိမ်း 40 ၵေႃႉ

လုၵ်ႈႁဵၼ်း Tai Kids Organization (TKO) ဝဵင်းၵျွၵ်ႉမႄး ႁူမ်ႈၵၼ်ၵႂႃႇၽဵဝ်ႈယုၵ်းယၵ်းတီႈလွႆသၢမ်သိပ်း ၼႂ်းၸႄႈ ဝဵင်းၵူတ်ႉၶၢႆ ၸိုင်ႈတႆးပွတ်းႁွင်ႇ။ ဝၼ်းတီႈ 02/07/2018 ယၢမ်းၵၢင်ၼႂ် 10:30 မူင်းထိုင် 3:00 မူင်းဝၢႆးဝၼ်းၼၼ်ႉ ၶူးသွၼ်လႄႈလုၵ်ႈႁဵၼ်းၼႂ်း ႁူင်းႁဵၼ်း Tai Kids Organization ၸႄႈဝဵင်းၵျွၵ်ႉမႄး ႁူမ်ႈၵၼ်ဢဵၼ်ႁႅင်း 36 ၵေႃႉ ၵႂႃႇပတ်းၽဵဝ်ႈၵဵပ်းယုၵ်းယၵ်း ဢၼ်မၢၵ်ႇမိူဝ်ၸွမ်းသဵၼ်ႈတၢင်းၶိုၼ်ႈလွႆသၢမ်သိပ်း တေႃႇထိုင်ထၢတ်ႈၵွင်းမူး ဢၼ်ၸဝ်ႈသိလ်ထမ်းဝုၼ်းၸုမ်ႉ ၵေႃႇသၢင်ႈဝႆႉၼိူဝ်လွႆသၢမ်သိပ်း ၼႂ်းၸႄႈဝဵင်းၵူတ်ႉၶၢႆ ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇၼၼ်ႉ ဝႃႈၼႆ။ ၸဝ်ႈဢွၼ်ႇ (ၸဝ်ႈသြႃႇၼွင်ပိင်ဢွၼ်ႇ) ၽူႈၵွၼ်းႁူင်းႁဵၼ်း TKO လၢတ်ႈတီႈၽူႈတွႆႇႁွၵ်ႈဝႃႈ- “ ယွၼ်ႉဝႃႈတီႈၼၼ်ႈ မၼ်းပဵၼ်တီႈၼင်လိၼ်ဢၼ်တေသၢင်ႈၸၼ်ႉၸွမ်ၵေႃႈၸႂ်ႈ။ ယဝ်ႉၵေႃႈၶူးဝႃးပေႃႈသိလ်ထမ်းဝုၼ်းၸုမ်ႉ ဢွၼ်ၵေႃႇ ၵွင်းမူးဝႆႉၵေႃႈၸႂ်ႈ။ ၵူၼ်းၵေႃႈဢွၼ်ၵၼ်ၵႂႃႇႁဵတ်းတၢင်းလီ။ တေႃႉၼမ်ႉတေႃႉသၢႆးတေႃႉမၢၵ်ႇဢုတ်ႇ ၸွမ်းၼင်ႇၶဝ်ပေႉ လႆႈၼၼ်ႉ။ ၵူၺ်းၵႃႈဝႃႈငိၼ်းပိူၼ်ႈဢုပ်ႇၵၼ် ထူင်ယုၵ်းယၵ်းဝုၺ်ႇႁင်ႈၼႃႇၼႆလႄႈ ၸုမ်းႁဝ်းၵေႃႈလႆႈဢုပ်ႇၵၼ်သေ ဝႃႈ ၶႂ်ႈၵႂႃႇႁဵတ်းတၢင်းလီၸွမ်းၵၼ်၊ ၵႂႃႇၵဵပ်းယုၵ်းယၵ်းၼင်ႇႁိုဝ်တေမီးလွင်ႈမူတ်းသႂ်။ လိူဝ်ၼၼ်ႉလုၵ်ႈႁဵၼ်းတင်း မူတ်းႁူမ်ႈၵၼ်သေယွၼ်းသူး သူင်ႇႁႅင်းၸႂ်ပၼ်လုၵ်ႈႁဵၼ်းထႆး 13 ၵေႃႉ ဢၼ်ၶမ်ဝႆႉၼႂ်းထမ်ႈတီႈမႄႈသၢႆၼၼ်ႉ ႁႂ်ႈလႆႈလွတ်ႈၽေး၊ ႁႂ်ႈၸဵဝ်းလႆႈဢွၵ်ႇထမ်ႈၶိုၼ်းမိူဝ်းႁိူၼ်းၸွမ်းပေႃႈမႄႈဝႆးဝႆး” ဝႃႈၼႆ။ ၼႂ်းဝၼ်းတီႈ 02/07/2018 ၵူၺ်းၼင်ႇၵဝ်ႇ ၸုမ်းႁူင်းႁဵၼ်းထမ်မ ၸႄႈဝဵင်းၵူတ်ႉၶၢႆလႄႈ သႅၼ်ဝီဢဵၼ်ႁႅင်း 100 ပၢႆ ႁူမ်ႈၵၼ်ၽုၵ်ႇတူၼ်ႈမႆႉ တီႈလွႆပုမ်ႇၶဝ်ႈ တိၼ်လွႆသၢမ်သိပ်း။ ပူၼ်ႉမႃးမိူဝ်ႈဝၼ်းတီႈ 28/06/2018 ၼၼ်ႉၵေႃႈ ၵူၼ်းၼုမ်ႇတႆး မူႇၸေႊ၊ ပၢင်ႇၶမ်း၊ ပၢင်ႇသၢႆးလႄႈ ၸေႊလၢၼ်ႉ ႁူမ်ႈၵၼ် ၽဵဝ်ႈယုၵ်းယၵ်း လုၵ်ႉဢဝ်တိၼ်လွႆ ထိုင်ၼိူဝ်လွႆသၢမ်သိပ်း။ မိူဝ်ႈလိူၼ်မေႊၼၼ်ႉ ၸဝ်ႈသိလ်ထမ်းဝုၼ်းၸုမ်ႉ ဢွၼ်ႁူဝ်တၵ်ႉၵႃႇသတ်ႉထႃးသေ တႄႇၵွင်းမူး တီႈၼိူဝ်လွႆသၢမ် သိပ်းဝႆႉသူႇၼိုင်ႈ မီးပီႈၼွင်ႉၸၢဝ်းတႆး လႄႈ ဢိၵ်ႇထႅင်ႈလၢႆၸၢဝ်းၶိူဝ်း ႁူမ်ႈၵၼ်တေႃႉမၢၵ်ႇဢုတ်ႇ၊ သၢႆးလႄႈ ၼမ်ႉ ၶိုၼ်ႈလွႆၼၼ်ႉ ပေႃးဢမ်ႇထၢတ်ႇ။ တေႃႈလဵဝ် တီႈလွႆသၢမ်သိပ်းၼၼ်ႉၵေႃႈ မီးၵူၼ်း ၶိုၼ်ႈၵူၼ်းလူင်း ယူႇၵူႈဝၼ်း ဝႃႈၼႆ။

['ၵူႈလွင်ႈလွင်ႈ']

2018-07-04T09:26:26

https://shannews.org/archives/6112

ၸုမ်းတၢင်းဝဵင်းမူႇၸေႊ ႁွတ်ႈထိုင်လၢႆးၶႃႈ ၵမ်ႉၸွႆႈၵၢၼ်ႁဵၼ်း ၶၼ်ငိုၼ်းၼပ်ႉလၢၼ်ႉ

ၵူၼ်းဝဵင်းမူႇၸေႊ /ထုင်ႉမၢဝ်း ႁွတ်ႈထိုင်မႃး မိူင်းတႆးပွတ်းၸၢၼ်း ၸႄႈဝဵင်းလၢႆးၶႃႈသေ ၸွႆႈထႅမ်ၶဝ်ႈ ၼမ်ႉတၢင်း ၵိၼ် ငိုၼ်းတွင်းတီႈ ႁူင်းႁဵၼ်းၸိူဝ်ႉၸၢတ်ႈ၊ ႁူင်းႁဵၼ်းပရႁိတ ၼႂ်းၸႄႈဝဵင်းလၢႆးၶႃႈ။ ဝၼ်းတီႈ 03/07/2018 ၸုမ်းမွၵ်ႇသၢဝ်းႁႃႈႁဵင်လႄႈ ႁူမ်ႈႁႅင်းတႆးပရႁိတ ဝဵင်းမူႇၸေႊ ႁွတ်ႈထိုင် မႃးမိူင်းတႆး ပွတ်းၸၢၼ်း ၸႄႈဝဵင်းလၢႆးၶႃႈသေ ၵမ်ႉၸွႆႈ ႁူင်းႁဵၼ်းပရႁိတ ၵွင်းဝူဝ်းလူင် ဝဵင်းလၢႆးၶႃႈ တူဝ်ငိုၼ်း 400,000 (သီႇသႅၼ်ၵျၢတ်ႉ) ၊ တႃႇႁူင်းႁဵၼ်း ၸိူဝ်ႉၸၢတ်ႈထုင်ႉယိူင်း သမ်ႉ 600,000 (ႁူၵ်းသႅၼ်ၵျၢတ်ႉ) ဢိၵ်ႇၶိူင်ႈၸႂ်ႉ ၶူဝ်းတိုဝ်း ပႃးၸဵမ် ၶဝ်ႈသၢၼ် ၊ ၼမ်ႉမၼ်း ၊ ၽၵ်းသူမ်ႈ ၸိူဝ်းၼႆႉ – တႃႇႁူင်းႁဵၼ်းတင်းသွင်လင်။ ၸၢႆးလႅင်းႁိူင်း တီႈၵိူဝ်းၵုမ်ၸုမ်းၵူၼ်းၼုမ်ႇတႆး ဝဵင်းလၢႆးၶႃႈ လၢတ်ႈဝႃႈ – “ ဢၼ်လႆႈႁၼ်ပီႈၼွင်ႉ ထုင်ႉမၢဝ်းႁဝ်း မႃးၸွႆႈၼႆႉ ပဵၼ်ဢၼ်ယိၼ်းၸူမ်းဢဝ်ၵုင်ႇမုၼ်ယႂ်ႇၼမ်ၶႃႈဢေႃႈ။ ၼင်ႇႁိုဝ်ႁူင်းႁဵၼ်း ၸိူဝ်ႉၸၢတ်ႈႁဝ်း တေၶိုၼ်း ယႂ်ႇမႂ်ႇသုင်ၵႂႃႇၼၼ်ႉ ယွၼ်းႁႂ်ႈပီႈၼွင်ႉႁဝ်း ဢွၼ်ၵၼ်သႂ်ႇၸႂ်ၸွႆႈ ထႅမ်ၼမ် ၼမ်သေၵမ်း” ဝႃႈၼႆ။ ႁူင်းႁဵၼ်းၸိူဝ်ႉၸၢတ်ႈ တီႈဢိူင်ႇထုင်ႉယိူင်း ၸႄႈဝဵင်းလၢႆးၶႃႈၼႆႉ တႄႇပိုတ်ႇသွၼ်မႃး လႆႈပီၼိုင်ႈယဝ်ႉ မိူဝ်ႈပီ ပူၼ်ႉမႃး လုၵ်ႈႁဵၼ်း မီး 30 ပၢႆ။ ပီၼႆႉသမ်ႉလုၵ်ႈႁဵၼ်းမီး 60 ပၢႆ ။ ယဝ်ႉၵေႃႈ ၸၼ်ႉလိၵ်ႈ မႄးၶႂၢၵ်ႈဢွၵ်ႇမႃးထႅင်ႈ ၸၼ်ႉၼိုင်ႈ မိူဝ်ႈပီၵၢႆ မီးၸၼ်ႉငဝ်ႈ၊ ၸၼ်ႉၼိုင်ႈ ၵူၺ်းပီၼႆႉၶႂၢၵ်ႈထႅင်ႈ ၸၼ်ႉသွင် ဝႃႈၼႆ။ မွၵ်ႇသၢဝ်းႁႃႈႁဵင်ၼႆႉ ဢမ်ႇၸႂ်ႈၸုမ်းလႂ်ၸုမ်းၼိုင်ႈ ယိူင်းဢၢၼ်းဢၼ်တင်ႈၶိုၼ်ႈ ပိူဝ်ႈတႃႇပဵၼ်သုၼ်ၵၢင် ႁူမ်ႈၵၼ် ႁဵတ်းၵၢၼ် တူင်ႇဝူင်းၵူၼ်း မိူၼ်ၼင်ႇ ၸွႆႈႁပ်ႉသူင်ႇၵူၼ်း ၶိုၼ်ႈႁူင်းယႃ၊ ၸွႆႈထႅမ်ၵူၼ်းမိူင်း ဢၼ်ထူပ်းတၢင်း ယၢပ်ႇ၊ ၸွႆႈၵမ်ႉထႅမ်ပၢႆးပၺ်ၺႃၸိူဝ်းၼႆႉ လိူဝ်ၼၼ်ႉ ယင်မီးၽူႈၶဝ်ႈၸုမ်း 100 ပၢႆ ဢၼ်ၽွမ်ႉတူဝ်ႈ တၼ်းတႃႇ လူႇလိူတ်ႈပၼ်ၵူၼ်းပဵၼ် ၽွင်းၶိုၼ်ႈႁူင်းယႃသေလူဝ်ႇတၢင်းၸွႆႈထႅမ်လိူတ်ႈ ။ မိူဝ်ႈလဵဝ်ၽူႈဢွၼ်ႁူဝ်ပဵၼ် ၸၢႆးလႅင်းၸၢႆး ၼႆယဝ်ႉ။

['ၵူႈလွင်ႈလွင်ႈ']

2018-07-04T08:59:21

https://shannews.org/archives/6108

ၸဝ်ႈၼႃႈတီႈထႆးၵူတ်ႇထတ်းတီႉၺွပ်း ၵူၼ်းႁဵတ်းၵၢၼ် ၸိူဝ်းဢမ်ႇမႅၼ်ႈၸွမ်းမၢႆမီႈ

ၸဝ်ႈၼႃႈတီႈထႆးလၢႆၾၢႆႇ ႁူမ်ႈၵၼ်ၵူတ်ႇထတ်းတီႉၺွပ်းႁႅင်းၵၢၼ်ယၢၼ်မိူင်း – ၵူၼ်းမိူင်းမၢၼ်ႈ၊ မိူင်းလၢဝ်း၊ မိူင်းၵမ်ႊပူႊၶျႃႊ ၸိူဝ်းၶဝ်ႈႁဵတ်းၵၢၼ်မိူင်းထႆး ဢၼ်ဢမ်ႇထုၵ်ႇမႅၼ်ႈၸွမ်းမၢႆမီႈ။ Photo By – CM News ၸွမ်းၼင်ႇမၢႆမီႈ ဢၼ်လူင်ပွင်ၸိုင်ႈမိူင်းထႆး တမ်းဝၢင်းဝႆႉသေ ႁူဝ်လိူၼ်ၵျူႊလၢႆႊ 2018 မႃးၼႆႉ ၸဝ်ႈၼႃႈတီႈ ပလိၵ်ႈ၊ ၾၢႆႇၵူတ်ႇထတ်းၵူၼ်းၶဝ်ႈမိူင်း၊ ၾၢႆႇႁႅင်းၵၢၼ်ၸိူဝ်းၼႆႉ ႁူမ်ႈၵၼ်လူင်းပိုၼ်ႉတီႈ လၢႆလၢႆၸႄႈတွၼ်ႈ၊ ၸႄႈဝဵင်းသေ ၵူတ်ႇထတ်းတီႉၺွပ်း ႁႅင်းၵၢၼ်ယၢၼ်မိူင်း ၸိူဝ်းႁဵတ်းၵၢၼ် ဢမ်ႇမႅၼ်ႈၶွပ်ႇ မႅၼ်ႈပိူင်။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF လၢတ်ႈၼႄတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ – “ မိူဝ်ႈလဵဝ်တီႈၵဵင်းမႆႇ ၸဝ်ႈၼႃႈတီႈၶဝ်တႄႇလူင်းၵူတ်ႇထတ်းယူႇယဝ်ႉ ၵူၺ်းၵႃႈ ဢမ်ႇပေႃးႁၢဝ်ႈႁႅင်း မိူၼ်ၼင်ႇ တၢင်းၸႄႈတွၼ်ႈတၢၵ်ႇ ။ ၶႂ်ႈႁႂ်ႈပီႈၼွင်ႉႁႅင်းၵၢၼ်ၾၢင်ႉ ယူႇၾၢင်ႉၵိၼ် ႁဵတ်းၸွမ်းၼင်ႇပၵ်းပိူင်ဝၢၼ်ႈမိူင်းပိူၼ်ႈ ပေႃးႁဝ်းထုၵ်ႇမႅၼ်ႈ ၸွမ်းၼင်ႇဝၢၼ်ႈမိူင်း ပိူၼ်ႈတႄႉ ပိူၼ်ႈ ၵေႃႈ ဢမ်ႇၸၢင်ႈတီႉၺွပ်းႁဝ်း ” ဝႃႈၼႆ။ ၸၢႆးၵမ်ႇ ၵူၼ်းႁဵတ်းၵၢၼ်ၼႂ်းၵဵင်းမႆႇ လၢတ်ႈဝႃႈ -“ မိူဝ်ႈလဵဝ်ဢမ်ႇဝႃႈတေပဵၼ်တီႈႁဵတ်းၵၢၼ်၊ တီႈႁိူၼ်းၶၢတ်ႈ၊ ႁွင်ႈၶၢတ်ႈယူႇ ၸွမ်းတႃႈၸွမ်းတၢင်းၸိူဝ်းၼႆႉ ၸဝ်ႈၼႃႈတီႈၶဝ်တေတူၺ်းတူၺ်းသေ ပေႃးဝႃႈလႅပ်ႈပဵၼ် ႁႅင်းၵၢၼ်ၼႆ ၶဝ်တေႁွင်ႉၵူတ်ႇထတ်း ပေႃးဢမ်ႇမီးဝတ်းဝႂ်တဵမ်ထူၼ်ႈၼႆ – ၺႃးတီႉ ၺွပ်း ၶႃႈဢေႃႈ ” ဝႃႈၼႆ။ လူင်ပွင်ၸိုင်ႈမိူင်းထႆး တမ်းဝၢင်းဝႆႉမၢႆမီႈႁႅင်းၵၢၼ် သင်ဝႃႈႁႅင်းၵၢၼ်ၵေႃႉလႂ်ၽိတ်းမၢႆမီႈ ဢမ်ႇမီးဝႂ်ႁဵတ်းၵၢၼ်ၼႆ မီးတူတ်ႈတၢမ်ႇမႂ်ငိုၼ်း 5,000 – 50,000 ၿၢတ်ႇလႄႈ ႁႄႉႁၢမ်ႈဢမ်ႇ ႁႂ်ႈယွၼ်းဝႂ်ႁဵတ်းၵၢၼ် 2 ပီ။ တွၼ်ႈတႃႇ ၼၢႆးၸၢင်ႈ သင်ၸၢင်ႈၵူၼ်းႁဵတ်းၵၢၼ် ၽိတ်းမၢႆမီႈၼႆ တေၺႃးမႂ်ငိုၼ်း 10,000 – 100,000 ၿၢတ်ႇ တေႃႇၵူၼ်း ႁဵတ်းၵၢၼ်ၼိုင်ႈၵေႃႉ သင်ႁဵတ်း ၽိတ်းယဝ်ႉႁဵတ်းၽိတ်းထႅင်ႈၼႆၸိုင် တေၺႃးတၢမ်ႇၶွၵ်ႈ 1 ပီ မႂ်ငိုၼ်း 50,000 – 200,000 ၿၢတ်ႇ လႄႈ တေၺႃးႁႄႉႁၢမ်ႈ ဢမ်ႇႁႂ်ႈၸၢင်ႈႁႅင်းၵၢၼ် 3 ပီ ။ သင်ႁႅင်းၵၢၼ်ၵေႃႉလႂ် ၶဝ်ႈမႃးႁဵတ်း ၵၢၼ်တီႈၼႂ်းမိူင်းထႆးၼႆၸိုင် တေလႆႈၶဝ်ႈၸွမ်းပိူင် MOU (ၶေႃႈၵိၼ်ၵႅၼ်ႇ ၵၢၼ်ၸၢင်ႈၵူၼ်းႁဵတ်းၵၢၼ် ဝူင်ႈၵၢင်သွင်မိူင်း) ။

['ႁႅင်းငၢၼ်းၶၢမ်ႈမိူင်း']

2018-07-03T09:04:36

https://shannews.org/archives/6099

ၵႃးတၢင်ႇၵူၼ်း တင်းၵႃးတၢင်ႇၵုၼ်ႇ ၽႃႇၵၼ် ၼႂ်းၸႄႈဝဵင်းလႃႈသဵဝ်ႈ မီးၵူၼ်းမၢတ်ႇၸဵပ်း 13 ၵေႃႉ

ၾၢႆႇႁူမ်ႇလူမ်ႈပွင်လူင်ပွင်ၸိုင်ႈ ဢွၵ်ႇၶၢဝ်ႇဝႃႈလူတ်ႉတူႈ ၵႃးႁပ်ႉၸၢင်ႈတၢင်ႇၵူၼ်း(မၢၼ်ႇလူင်ႇ) တင်း ၵႃးတၢင်ႇၵုၼ်ႇ 22 လေႃႉ ၽႃႇ/တမ်ၵၼ် ၼႂ်းၸႄႈဝဵင်းလႃႈသဵဝ်ႈ မီးၵူၼ်းလႆႈမၢတ်ႇၸဵပ်းၸွမ်း 13 ၵေႃႉ ဝႃႈၼႆ။ ဝၼ်းတီႈ 01/07/2018 ယၢမ်းဝၢႆးဝၼ်းမွၵ်ႈ 4 မူင်း တီႈႁိမ်းဝၢၼ်ႈၼွင်လၢင်း ၼိူဝ်သဵၼ်ႈတၢင်းလူင် လႃႈသဵဝ်ႈ – ဝဵင်းလိူဝ်ႇ ၼႂ်းၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇၼၼ်ႉ ၵႃးႁပ်ႉၸၢင်ႈတၢင်ႇၵူၼ်း ႁေႃႈပုင်ႈၶိုၼ်ႈၶၢမ်ႈတႅဝ်းၵႃးသေ ၵႂႃႇၽႃႇသႂ်ႇၵႃးလူင် 22 လေႃႉ ဝႃႈၼႆ။ ၵူၼ်းႁေႃႈၵႃးလူင် 22 လေႃႉ ပဵၼ်ဢူးၼေႇထႅၵ်ႉၼၢႆႇ၊ ၵူၼ်းႁေႃႈၵႃးမၢၼ်ႇလူင်ႇ ဢၼ်ႁပ်ႉၸၢင်ႈတၢင်ႇၵူၼ်းသမ်ႉ ဢူးၼၢႆႇၼၢႆႇ။ ၵူၺ်းၵႃႈ ၵူၼ်းႁေႃႈၵႃး မၢၼ်ႇလူင်ႇ ၼၢႆႇၼၢႆႇတင်း ၵူၼ်းႁေႃႈၵႃး 22 လေႃႉ ၼေႇထႅၵ်ႉၼၢႆႇ ၶႃသွင် ၵေႃႉတႄႉ လႆႈမၢတ်ႇၸဵပ်းႁၢဝ်ႈႁႅင်းၼင်ႇ ၵၼ် ဝႃႈၼႆ။ လိူဝ်ၼၼ်ႉ ၵူၼ်းဢၼ်ၶီႇမႃးၸွမ်းၵႃး 11 ၵေႃႉ မၢတ်ႇၸဵပ်းၼင်ႇၵၼ်မူတ်းသေတႃႉ ဢမ်ႇထိုင်သၢႆၸႂ် ဝႃႈၼႆ။

['ၵူႈလွင်ႈလွင်ႈ']

2018-07-03T03:27:45

https://shannews.org/archives/6093

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-2၊ 2018/07/03၊ BNI/SHAN TV Program, 2018/07/03

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-2၊ 2018/07/03၊ BNI/SHAN TV Program, 2018/07/03

['Uncategorized']

2018-07-03T03:08:56

https://shannews.org/archives/6088

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ တွၼ်ႈ-1၊ 2018/07/03၊ BNI/SHAN TV Program, 2018/07/03

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ တွၼ်ႈ-1၊ 2018/07/03၊ BNI/SHAN TV Program, 2018/07/03

['Uncategorized']

2018-07-03T03:10:37

https://shannews.org/archives/6086

လုၵ်ႈဢွၼ်ႇ 13 ၵေႃႉဢၼ်ႁၢႆၼႂ်းထမ်ႈၼၼ်ႉထူပ်းႁၼ်ၶိုၼ်းယဝ်ႉ မိူၼ်ၼင်ႇၸဝ်ႈၶူးဝႃးတၵ်ႉၼၢႆဝႆႉ

လုၵ်ႈဢွၼ်ႇ13 ၵေႃႉဢၼ်ႁၢႆၶဝ်ႈၵႂႃႇၼႂ်းထမ်ႈလူင်ၼၢင်း ၼွၼ်းၼၼ်ႉ ထူပ်းႁၼ်တူဝ်ၶိုၼ်းယဝ်ႉ ၵူႈၵေႃႉလွတ်ႈ ၽေးလီ။ ဝၼ်းတီႈ 02/07/2018 ၶၢဝ်းယၢမ်း10:22 ၼႆႉၽူႈၵွၼ်း ၸႄႈတွၼ်ႈၵဵင်းႁၢႆးလႄႈ ၸုမ်းၸိူဝ်းသပ်းၸႅင်ႈၶၢဝ်ႇ တီႈၼႃႈထမ်ႈလူင်ၶုၼ်ၼမ်ႉၼၢင်းၼွၼ်းၼၼ်ႉဝႃႈ ထူပ်း ႁၼ်တူဝ်လုၵ်ႈဢွၼ်ႇ ၸုမ်းပိတ်ႉမၢၵ်ႇၼင်မူပႃႇဢၶႃႊ ၻေႊမီႊ 12 ၵေႃႉလႄႈ ၶူးၾိုၵ်းသွၼ် 1ၵေႃႉၼၼ်ႉယဝ်ႉ ။ ၵူႈၵေႃႉယူႇလီလွတ်ႈၽေး မိူဝ်ႈလဵဝ်ၸဝ်ႈၼႃႈတီႈၾၢႆႇ ၸွႆႈထႅမ် တိုၵ်ႉႁၢင်ႈႁႅၼ်းတႃႇဢဝ်လုၵ်ႈဢွၼ်ႇဢွၵ်ႇထမ်ႈယူႇဝႃႈၼႆ။ ပူၼ်ႉမႃးမိူဝ်ႈဝၼ်းတီႈ29 လႄႈ 30 ၼၼ်ႉၸဝ်ႈပေႃးသိလ်ထမ်းဝုၼ်းၸုမ်ႉ ယေႃးတူဝ်မဵတ်ႉတႃႇ တြႃးတီႈၼႃႈထမ်ႈလူင်ၼၢင်းၼွၼ်းသေ တၵ်ႉၼၢႆဝႃႈလုၵ်ႈဢွၼ်ႇ ၵူႈၵေႃႉလွတ်ႈၽေးလီ ထႅင်ႈသွင်သၢမ်ဝၼ်းၵေႃႈထူပ်းႁၼ်ယဝ်ႉ ဝႃႈ ၼႆ။ ၽိူဝ်ႇထိုင်မႃးဝၼ်းတီႈ 2 ၵေႃႈ ထူပ်းႁၼ်တႄႉတႄႉ လွင်ႈၼႆႉႁဵတ်းႁႂ်ႈၵူၼ်းတင်းမိူင်းယုမ်ႇယမ်ၼပ်ႉထိုဝ် လွင်ႈထွတ်ႈမျၢတ်ႈၸဝ်ႈၶူးဝႃး။ သိုဝ်ႇၶၢဝ်ႇထႆးလၢႆလၢႆ ႁွင်ႈၵၢၼ်ဢွၼ်ၵၼ်ပိုၼ်ၽၢဝ်ႇဢွၵ်ႇလွင်ႈၸဝ်ႈၶူးဝႃးဢမ်ႇထၢတ်ႇ။ ၸၢႆးၼရူင်ႊသၵ်ႊ ဢူဝ်ႊသူတ်ႊထၼႃႊၵွၼ်ႊ ၽူႈၵွၼ်း ၸႄႈတွၼ်ႈၵဵင်းႁၢႆးလၢတ်ႈဝႃႈ – “ မိူဝ်ႈလဵဝ် ထူပ်းႁၼ်တူဝ်လုၵ်ႈႁဵၼ်း 12 ၵေႃႉလႄႈၶူးၾိုၵ်းသွၼ်1ၵေႃႉယဝ်ႉ။ ၵူႈၵေႃႉယူႇလီလွတ်ႈၽေးၶဵၼ် ၊ၵၢၼ်ငၢၼ်းႁဝ်းပွၵ်ႈၼႆႉ ဢွင်ႇ ၵႂႃႇလႆႈ ယွၼ်ႉၵူႈၾၢႆႇၾၢႆႇႁူမ်ႈမိုဝ်းၵၼ် ၸွႆႈထႅမ်ၵၼ် ဢမ်ႇဝႃႈၼွၵ်ႈ မိူင်းၼႂ်းမိူင်း လႆႈႁၼ်ၼမ်ႉၸႂ်ဢၼ်မီးတေႃႇ ၵၼ် ၸွႆႈထႅမ်ၵၼ် ပဵၼ်ၼမ်ႉၼိုင်ႈၸႂ်လဵဝ်ၵၼ် ပဵၼ်ဢၼ်လီမၢႆတွင်းၵိုၵ်းပိုၼ်းတႄႉတႄႉ။ သိုပ်ႇၼႆႉၵႂႃႇ ၵေႃႈ ယွၼ်းႁႂ်ႈႁဝ်းၵူႈၵေႃႉ မေႃႁၵ်ႉၵၼ် မေႃၸွႆႈထႅမ် ၵၼ်ၸိူင်ႉၼႆၵႂႃႇထႅင်ႈသေၵမ်း ” ဝႃႈၼႆ။ မိူဝ်ႈဝၼ်းတီႈ 23/06/2018 လုၵ်ႈဢွၼ်ႇၸုမ်းပိတ်ႉမၢၵ်ႇၼင် 12 ၵေႃႉလႄႈ ၶူးၾိုၵ်းသွၼ်1 ၵေႃႉ ႁၢႆၶဝ်ႈ ၵႂႃႇၼႂ်း ထမ်ႈလူင်ၼၢင်းၼွၼ်း ဢၼ်မီးတီႈဢိူင်ႇပူင်ႇၽႃ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး လူင်ပွင် ၸိုင်ႈမိူင်းထႆးၸႂ်ႉ ဢဵၼ်ႁႅင်းၼပ်ႉႁဵင်၊ ၸဝ်ႈၼႃႈတီႈၼွၵ်ႈ မိူင်းမိူၼ်ၼင်ႇမိူင်း ဢိင်းၵလဵတ်ႈ၊ မိူင်းဢမေႊရီႊၵႃႊ ၊မိူင်း ၶႄႇ၊ ၵျပၢၼ်ႇ၊ လၢဝ်း၊မိူင်းႁူမ်ႈ တုမ်မၢၼ်ႈဢိၵ်ႇၵူၼ်းဝၢၼ်ႈၵူၼ်းမိူင်းႁူမ်ႈၵၼ်ၸွႆႈၵၼ်ႁႃ ။

['ၵူႈလွင်ႈလွင်ႈ']

2018-07-02T14:57:26

https://shannews.org/archives/6075

ပၢင်မူၼ်ႈသိူဝ်းၵိုၵ်းပိုၼ်း ၸၢႆးသၢႆမၢဝ်း လႄႈ ဝူင်းၸိူင်းလႅဝ်း

ၸုမ်းၸိူင်းလႅဝ်းတင်းၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ တေၸတ်း Concert ပၢင်မူၼ်ႈသိူဝ်းၵိုၵ်းပိုၼ်း ၸၢႆးသၢႆမၢဝ်း လႄႈ ဝူင်းၸိူင်းလႅဝ်း ဢွၼ်ၼႃႈၶဝ်ႈဝႃႇသႃ တီႈဝတ်ႉၵူႇတဝ်ႈ ဢိူင်ႇသီၽုမ်း ဝဵင်းၵဵင်းမႆႇ။ ဢိင်လူၺ်ႈတိုဝ်ႉတၢင်း ၼႃႈၶဝ်ႈဝႃႇသႃ ပီ 2018 ၼႆႉ ဝူင်းၸိူင်းလႅဝ်းတင်းၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ လႆႈဢုပ်ႇၵိူဝ်းၵုမ်ၵၼ် ပိူဝ်ႈတႃႇယူၵ်ႉယွင်ႈၸၢႆးသၢႆမၢဝ်း ဢိၵ်ႇတင်းၵမ်ႉၸွႆႈလႄႈတွပ်ႇတႅၼ်းမုၼ်ၵုၼ်း ၸဝ်ႈပၢႆး မွၼ်းလူင် ၸၢႆးသၢႆမၢဝ်း ဢၼ်ပဵၼ်ၽူႈႁွင်ႉၽဵင်းၵႂၢမ်းၸိုဝ်ႈသဵင်ယႂ်ႇလိုဝ်းလင် ၼႂ်းမိူင်းတႆးလႄႈမိူင်းႁူမ်ႈတုမ် ပတ်းပိုၼ်ႉ လူၺ်ႈသဵင်ၽဵင်းၵႂၢမ်းပူၵ်းတိုၼ်ႇ ႁႂ်ႈမီးၸႂ်ႁၵ်ႉၸိူဝ်ႉႁၵ်ႉၶိူဝ်းတူဝ်ၵဝ်ႇ ပိူင်လူင်မၼ်းၽဵင်းၵႂၢမ်း ဢၼ်ၽုၵ်ႇၾင်ယူႇၼႂ်းမၢၵ်ႇႁူဝ်ၸႂ်တႆးၵမ်ႈၼမ် ၸိူင်ႉၼင်ႇ “လိၵ်ႈႁူမ်ႈမၢႆပၢင်လူင်” ၸိူဝ်းၼႆႉ။ ယွၼ့်ၵွပ်ႈၽဵင်းၵႂၢမ်း”လိၵ်ႈႁူမ်ႈမၢႆပၢင်လူင်” ၼႆႉဝူင်ႇဝွၵ်ႇထိုင် လွင်ႈမိူင်းတႆး မိူင်းမၢၼ်ႈ ဢမ်ႇၸႂ်ႈမိူင်းလဵဝ်ၵၼ် ပဵၼ်မိူင်းၽႂ်မိူင်းမၼ်းႁင်းၶေႃၵူၺ်းၼႆၼၼ်ႉ ၵူၼ်းၵိူတ်ႇမႃးပႃႈလႂ်ၵေႃႈတၵ်းလႆႈႁူႉယဝ်ႉ။ လိူဝ်ၼၼ်ႉ ၽဵင်းၵႂၢမ်း ဢၼ်ပူၵ်းတိုၼ်ႇႁႂ်ႈႁူႉတူဝ် ၾင်သႂ်ႇပၼ်ဝႆႉၼႂ်းဢွၵ်း ၼႂ်းမၢၵ်ႇႁူဝ်ၸႂ်ၵူၼ်းမိူင်းတႆး ထႅင်ႈတင်းၼမ်တင်းလၢႆ။ ႁွင်ႉၼႂ်းမိူင်းတႆးဢမ်ႇလႆႈၵေႃႈၶဝ်ႈထိူၼ်ႇယိပ်းၵွင်ႈၵၢင်ႇ၊ ၶဝ်ႈယူႇၼႂ်းမိူင်းထႆး သႂ်ႇၸိုဝ်ႈဝႃႈ “ၸၢႆးသူမ်ယူတ်ႉ” ၼႆသေ ႁွင်ႉဢွၵ်ႇပိုၼ်ၽႄႈတင်းၶႅပ်းၵႂၢမ်း တင်းတီႈႁူင်းပွႆႇသဵင် ၵဵင်းႁၢႆး ၼႂ်းမိူင်းထႆးမႃး။ လူၺ်ႈလွင်ႈၸိူဝ်းၼႆႉသေ ဝူင်းၸိူင်းလႅဝ်းတင်းၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ လႆႈၸႂ်ၵၼ် ပိူဝ်ႈပဵၼ်ၵၢၼ် တွပ်ႇတႅၼ်းမုၼ်ၵုၼ်း ဢိၵ်ႇတင်း ၸၢႆးသၢႆမၢဝ်းလႄႈဝူင်းၸိူင်းလႅဝ်းၵေႃႈ ဢမ်ႇတွၼ်ႉလႆႈၶိုၼ်ႈ ၶဵင်ႇဝေးထီး ၸွမ်းၵၼ်သေပွၵ်ႈၵေႃႈႁင်းမၼ်း ၸင်ႇလႆႈမႃးၶိုင်ႁႅၼ်းၸတ်းႁဵတ်းပၢင်မူၼ်ႈသိူဝ်းၵိုၵ်းပိုၼ်း “ၸၢႆးသၢႆမၢဝ်း” လႄႈ “ဝူင်းၸိူင်းလႅဝ်း” ၵမ်းၼႆႉ။ ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်ဝႃႈ – ၵႃႈၶဝ်ႈပွႆး ၵေႃႉၵႃႈႁိုဝ် ငိုၼ်းၸိူဝ်းလႆႈမႃးၼၼ်ႉတေႁဵတ်းႁိုဝ် ၸႅၵ်ႇဝႅင်ႇၵၼ်ၸိူင်ႉႁိုဝ်ၼႆၼၼ်ႉ ၸၢႆးသႅင်ယ ႁူဝ်ပဝ်ႈၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ လၢတ်ႈဝႃႈ – သူၼ်ႇၵႃႈၶဝ်ႈႁူမ်ႈပၼ်ႁႅင်းပၢင်ပွႆး ၵိုၵ်းပိုၼ်း “ၸၢႆးသၢႆမၢဝ်း” လႄႈ “ဝူင်းၸိူင်းလႅဝ်း” 1 ၵေႃႉ 100 ဝၢတ်ႇ ၼၼ်ႉ လိူဝ်သေႁၵ်းၵႃႈၸႂ်ႉၸၢႆႇယဝ်ႉ တေပဵၼ်ငိုၼ်းၵမ်ႉၸွႆႈထႅမ် ၸၢႆးသၢႆမၢဝ်း တင်းမူတ်း ဝႃႈၼႆ။ ၼွၵ်ႈသေၼၼ်ႉ ယင်းလၢတ်ႈၼႄထႅင်ႈဝႃႈ ဢွၼ်ၼႃႈၼႆႉပီႈၼွင်ႉႁဝ်းၶဝ်ၵေႃႈတေလႆႈယိၼ်းၶၢဝ်ႇ လွင်ႈ ၸၢႆးသၢႆမၢဝ်း ဢမ်ႇယူႇလီသေလႆႈမႃးယူတ်းယႃတူဝ်တီႈမိူင်းၵွၵ်ႇ ၸိုင်ႈထႆးၼၼ်ႉယူႇ။ ယွၼ်ႉၼႆ ပၢင်ပွႆးၵိုၵ်းပိုတ်း ၵမ်းၼႆႉ တိုၼ်းပဵၼ်ၵၢၼ်ယူၵ်ႉယွင်ႈ ၸၢႆးသၢႆမၢဝ်း ၽူႈႁွင်ႉၽဵင်းၵႂၢမ်းၸိုဝ်ႈသဵင်ယႂ်ႇလိုဝ်းလင်ၵိုၵ်းပိုၼ်းတႆးလႄႈ ငိုၼ်းလႆႈမႃးၸိူဝ်းၼၼ်ႉၵေႃႈ တိုၼ်းပဵၼ်တႃႇၸွႆႈထႅမ်ၸၢႆးသၢႆမၢဝ်းတင်းမူတ်းယဝ်ႉ။ ၵွပ်ႈၼၼ် ယွၼ်းႁႂ်ႈ ပီႈၼွင်ႉတႆးႁဝ်းၶဝ်ႈၸႂ်ပွင်ႇၸႂ်ဝႆႉဝႃႈ ဢၼ်မႃးၶဝ်ႈႁူမ်ႈပွႆး ၼိုင်ႈၵေႃႉ 100 ဝၢတ်ႇၼၼ်ႉ ပဵၼ်ၵၢၼ်မႃးယူၵ်ႉယွင်ႈ ပဵၼ်ၵၢၼ်မႃးၸွႆႈ“ၸၢႆးသၢႆမၢဝ်း”ၽူႈႁွင်ႉၽဵင်းၵႂၢမ်းၸိုဝ်ႈသဵင်ယႂ်ႇလိုဝ်းလင်ၵိုၵ်းပိုၼ်းတႆးၼၼ်ႉယဝ်ႉ -ဝႃႈၼႆ။ – ပၢင်ပွႆးၵိုၵ်းပိုၼ်းၼႆႉ တေပဵၼ်ဝၼ်းလႂ် – – ၶမ်ႈဝၼ်းတီႈ 20-21 လိူၼ်ၵျူႊလၢႆႊ ၼႆႉဢေႃႈ။ – ယွၼ်ႉပိူဝ်ႈၶၢဝ်းၼႆႉပဵၼ်ၶၢဝ်းၾူၼ်လႄႈ ပေႃးၾူၼ်တူၵ်းၶႃႈလူး တေႁဵတ်းႁိုဝ်- – တီႈပၢင်ႇၼႃႈၶဵင်ႇဝေးထီးလႄႈသင် ၼိူဝ်ၶဵင်ႇဝေးထီးလႄႈသင် တေႁဵတ်းသုမ်ႉသုင်သုင်မုင်းဝႆႉ။ – ဢၼ်တေၸတ်းႁဵတ်းပၢင်ပွႆးၵိုၵ်းပိုၼ်း ၸၢႆးသၢႆမၢဝ်း လႄႈ ဝူင်းၸိူင်းလႅဝ်းၼႆႉ လိူဝ်သေဝူင်းၸိူင်းလႅဝ်း တင်း ၵေႃလိၵ်ႈလၢႆးလႄႈၾိင်ႈငႄႈတႆးၵဵင်းမႆႇယဝ်ႉ မီးပႃးၸုမ်းလႂ်ၽွင်ႈၶႃႈ – – ၽူႈၸိူဝ်းတေမႃးၶဝ်ႈပၢင်မူၼ်ႈသိူဝ်း “ပွႆး” ၵူႈၵေႃႉ ပဵၼ်ၽူႈၶဝ်ႈပႃးၵမ်ႉၸွႆႈထႅမ်”ၸၢႆးသၢႆမၢဝ်း”ၵူႈၵေႃႉယဝ်ႉ ဝႃႈၼႆ။

['ၵူႈလွင်ႈလွင်ႈ']

2018-07-02T10:57:09

https://shannews.org/archives/6069

ၶွမ်ႊပၼီႊ ၸၢၵ်ႈၾႆးၾႃႉလႄႈၸုမ်း ၶူၼ်ႉၶႂႃႉ ၸတ်းပၢင်သပ်းၸႅင်ႈ လွင်ႈၽွၼ်းပၢင်ႈၾၢႆႇၼမ်ႉၾႆးၾႃႉ

ၽူႈတွႆႇႁွၵ်ႈ / ယိင်းၸၢမ်ၽူၺ်း ၶွမ်ႊပၼီႊ ၶိူင်ႈၸၢၵ်ႈႁဵတ်းဢွၵ်ႇႁႅင်းထၢတ်ႈၾႆးၾႃႉ ၸတ်းႁဵတ်းပၢင်သပ်းလႅင်း ၸႅင်ႈၶၢဝ်ႇ ပုၼ်ႈတႃႇတေႁဵတ်းဢွၵ်ႇႁႅင်းထၢတ်ႈၾႆးၾႃႉ ၼႂ်းၵႄႈၵၢင်ဝဵင်းၵုၼ်ႁဵင်လႄႈဝဵင်းလၢင်းၶိူဝ်း ၊ ပၢင်သပ်းၸႅင်ႈၶၢဝ်ႇၸတ်းႁဵတ်းတီႈႁူင်းႁေႃးၵၢင်ဝဵင်း ဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း ။ ၸုမ်းၶွမ်ႊပၼီႊ Green Lotus၊ CMN၊ Hydroques၊ Banyan Green Service 4 ၸုမ်းႁူမ်ႈ ၵၼ်ဝႆႉၼၼ်ႉ မႃးသပ်းလႅင်း လွင်ႈဢၼ် လႆႈလူင်းပိုၼ်ႉတီႈ လဵပ်ႈႁဵၼ်းၵဵပ်းၶေႃႈမုၼ်းဝႆႉ ပုၼ်ႈတႃႇ ၸႂ်ႉၶိူင်ႈၸၢၵ်ႈသေ ႁဵတ်းဢွၵ်ႇ ႁႅင်းၾႆးၾႃႉ ၸွမ်းသၢႆမႄႈၼမ်ႉၶူင်း ၸိူဝ်းၼၼ်ႉ ။ တီႈပၢင်သပ်းၸႅင်ႈၼၼ်ႈ မီးၸုမ်းပႃႇတီႇၵၢၼ်မိူင်း၊ ၵေႃလိၵ်ႈလၢႆးလႄႈၾိင်ႈငႄႈတႆး ဢိၵ်ႇတင်း ၾၢႆႇႁၢပ်ႇၵၢၼ်လူင်ပွင်ၸိုင်ႈလႄႈ ၾၢႆႇပၢႆးမၢၵ်ႈမီးၶဝ်ၸိူဝ်းၼႆႉမႃးၶဝ်ႈႁူမ်ႈထွမ်ႇငိၼ်း။ ၸၢႆးဢွင်ႇၵျေႃႇဢူး ၽွင်းတႅၼ်းပႃႇတီႇႁူဝ်သိူဝ် ၶဵတ်ႇလိူၵ်ႈတင်ႈမၢႆ 2 ၸေႈဝဵင်းၵုၼ်ႁဵင် ၸၢႆးဢွင်ႇၵျေႃႇဢူး ၽွင်းတႅၼ်းပႃႇတီႇႁူဝ်သိူဝ် ၶဵတ်ႇလိူၵ်ႈတင်ႈမၢႆ 2 ၸေႈဝဵင်းၵုၼ်ႁဵင်လၢတ်ႈ တီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ လွင်ႈၵၢၼ်တုမ်ႉတိူဝ်ႉသၽႃႇဝတေႉ တေဢႄႇလိူဝ်ဢၼ်သၢင်ႈၾၢႆယူႇ ။ပေႃးဝႃႈတႃႇႁဵတ်းဢွၵ်ႇႁႅင်းထၢတ်ႈၾႆးၾႃႉတႃႇဝဵင်းလႂ်ဝဵင်းၼၼ်ႉတေႉ တေသၢင်ႇထုၵ်ႇယူႇ။ ယွၼ်ႉဝႃႈႁႅင်းၾႆးၾႃႉ ဢၼ်တေလႆႈၼၼ်ႉၵေႃႈ ႁႅင်းမၼ်းတေဢမ်ႇ ၼမ်ပဵင်းမိူၼ်ၼင်ႇတဵင်ၾၢႆ။ သၢႆၼမ်ႉဢၼ်ၶဝ်လူင်းထတ်း ၼၼ်ႉတေႉပဵၼ်သၢႆၼမ်ႉၶူင်း ၊ လႅပ်ႈတေပဵၼ်ပႃႈၼိူဝ်ၶူဝ်တႃႈၵေႃႈ ၊ တၢင်းလၢင်းၶိူဝ်းတႄႉတေပဵၼ် ပႃႈၼိူဝ်လႄႈပႃႈတႂ်ႈ တႃႈသၢင်း ။ ” ၼႆယဝ်ႉ။ ၼၢင်းဝႃႇၼု ၸုမ်းၵုၼ်ႁဵင် ၽွင်ႇတေးသျိၼ်း ပေႃးတေၸႂ်ႉၶိူင်ႈၸၢၵ်ႈႁဵတ်းဢွၵ်ႇႁႅင်းထၢတ်ႈၾႆးၾႃႉၼၼ်ႉ မီးၽွၼ်းလီၽွၼ်းၸႃႉ ၸိူင်ႉႁိုဝ် ၼႆ ၼၢင်းဝႃႇၼု ၸုမ်းၵုၼ်ႁဵင် ၽွင်ႇတေးသျိၼ်း လၢတ်ႈ တီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၼႂ်းပၢင်ဢုပ်ႇၵုမ် ၼႆႉ ပေႃးဝႃႈသိုဝ်ႈသိုဝ်ႈ တႄႉ မိူၼ်ၶဝ်မႃး ပိုၼ်ၽၢဝ်ႇၼႄႉၼမ်း ၸၢၵ်ႈၶဝ်(Promotion) ၸၢၵ်ႈၶဝ်ၼၼ်ႉၵူၺ်း။ ၶဝ်လၢတ်ႈၼႄဝႃႈ ၸၢၵ်ႈၶဝ်ၼႆႉ ဢွၵ်ႇပၼ်ၾႆး ၊ ၸၢင်ႈ ၸႂ်ႉတိုဝ်းလႆႈ တီႈၼမ်ႉၶူင်း ၊ ၸၢၵ်ႈၶဝ်ၼႆႉတေဢမ်ႇတုမ်ႉတိူဝ်ႉၵူၼ်းလႄႈသိင်ႇဝႅတ်ႉလွမ်ႉ မိူၼ်ၼင်ႇႁဵတ်းၾၢႆၼမ်ႉ – ၸဵမ်ၸိူဝ်းၼႆႉၵူၺ်းၼႃႇ။ ပေႃးတူၺ်းတႄႉ ၶဝ်ၵေႃႈပႆႇလႆႈလွင်ႈမၵ်းမၼ်ႈသင် တီႈလူင်ပွင်ၸိုင်ႈ ။ သင်ၶဝ်တေမႃးႁဵတ်းတေႉ ၶဝ်တေလႆႈ သပ်းလႅင်းၼႄၵူၼ်းမိူင်းတေႉတေႉဝႃႈဝႃႈယူႇ။ လွင်ႈ ၼႆႉၵူၼ်းမိူင်းပႆႇႁူႉၵၼ်ၶႃႈ။ ဢၼ်ႁဝ်းၶႃႈတူင်ႉၼိုင်မႃး လွင်ႈသၢၼ်ၶတ်း ၵၢၼ်တဵင်ၾၢႆမႄႈၼမ်ႉမႃးယူႇတႃႇသေၼႆႉၵေႃႈယင်း တိုၵ်ႉႁူႉမိူၼ်ၵၼ်ၵူၺ်း” – ဝႃႈၼႆ။ ၼိူဝ်မႄႈၼမ်ႉၶူင်းၼႆႉ လူင်ပွင်ၸိုင်ႈမၢၼ်ႈ တေတဵင်ၾၢႆ ႁဵတ်းၶူင်းၵၢၼ်ၾႆးၾႃႉႁႅင်းၼမ်ႉ 6 တီႈ၊ ၼႂ်းၸိုင်ႈတႆး 4 တီႈ၊ ၼႂ်းမိူင်းယၢင်းလႅင် 1 တီႈ၊ ၼႂ်းမိူင်းယၢင်းၽိူၵ်ႇ 1 တီႈ။ တႃႇတေႁဵတ်း ၶူင်းၵၢၼ်ၸိူဝ်းၼႆႉ လူင်ပွင်ၸိုင်ႈမၢၼ်ႈ လႆႈလူင်းလၢႆးမိုဝ်း ပၼ်ၶေႃႈၵိၼ်ၵႅၼ်ႇ တီႈၶွမ်ႊပၼီႊၶႄႇတင်း ၶွမ်ႊပၼီႊထႆးဝႆႉ။

['သိင်ႇဝႅတ်ႉလွမ်ႉ']

2018-07-02T10:11:55

https://shannews.org/archives/6066

ၵူၼ်းမိူင်းၼမ်ႉၶမ်း ၼပ်ႉႁဵင် တုၵ်းယွၼ်းႁႂ်ႈၸႂ်ႉၸိုဝ်ႈပွၵ်ႉ မိူၼ်ၵဝ်ႇၶိုၼ်း

ၵူၼ်းမိူင်းၼမ်ႉၶမ်း ႁူမ်ႈၵၼ်တုၵ်းယွၼ်း ႁႂ်ႈလႆႈၸႂ်ႉၶိုၼ်း ၸိုဝ်ႈပွၵ်ႉယွမ်ႇမိူၼ်ၼင်ႇမိူဝ်ႈၵဝ်ႇၶိုၼ်း ဝႃႈၼႆ။ ဝၼ်းတီႈ 28/06/2018 ၵူၼ်းမိူင်းၼမ်ႉၶမ်း ၼပ်ႉႁူဝ်ႁဵင် ႁူမ်ႈၵၼ်သေ ၵဵပ်းသဵၼ်ႈၸိုဝ်ႈ၊ လူင်းလၢႆးမိုဝ်း တီႈႁူင်းႁေႃ သိူဝ်ၽိူၵ်ႇ ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ။ တုၵ်းယွၼ်းၸိုဝ်ႈပွၵ်ႉ ဢၼ်သႂ်ႇဝႆႉၸွမ်းမၢႆၼပ်ႉၼၼ်ႉ ႁႂ်ႈလႅၵ်ႈ လၢႆႈ ပိၼ်ႇၶိုၼ်းၸိုဝ်ႈပွၵ်ႉ မိူၼ်ၼင်ႇ ဢၼ်ယၢမ်ႈႁွင်ႉမႃး မိူဝ်ႈၵူႈပွၵ်ႈၼၼ်ႉ ဝႃႈၼႆ။ ၸၢႆးၵမ်ႇ ၵူၼ်းပွၵ်ႉမၢၼ်ႈၶမ်း လၢတ်ႈတီႈၽူႈတွႆႇႁွၵ်ႈဝႃႈ “ ယၢမ်းလဵဝ်ၼႆႉ ၸိုဝ်ႈပွၵ်ႉသႂ်ႇဝႆႉမၢႆၼပ်ႉၵူၺ်း။ ပွၵ်ႉ 1 ၊ ပွၵ်ႉ 2 ၸိူင်ႉၼႆ။ မိူဝ်ႈၵူႈပွၵ်ႈ ၸိုဝ်ႈပွၵ်ႉယွမ်ႇၼႂ်းၸႄႈဝဵင်းၼမ်ႉၶမ်းၼႆႉ မီးၸိုဝ်ႈဝႆႉၵူႈပွၵ်ႉ။ ယွၼ်ႉၼၼ်ယူႇတီႈၵူၼ်းၼႂ်း ပွၵ်ႉသေ တုၵ်းယွၼ်းႁႂ်ႈလႅၵ်ႈလၢႆႈပိၼ်ႇပၼ်ၶိုၼ်း ႁႂ်ႈလႆႈသႂ်ႇၸိုဝ်ႈပွၵ်ႉ ပၼ်ၶိုၼ်းမိူၼ်ၵဝ်ႇတင်းမူတ်း” ဝႃႈၼႆ။ တေႃႈလဵဝ် ၵူၼ်းမိူင်း 14 ပွၵ်ႉ ၼႂ်းၸႄႈဝဵင်းၼမ်ႉၶမ်းၼႆႉ ႁူမ်ႈၵၼ် လူင်းလၢႆးမိုဝ်းသေ တေတၢင်ႇ ထိုင်ၼႂ်းသၽႃး ဝႃႈၼႆ။ ၸၢႆးၵမ်ႇ သိုပ်ႇလၢတ်ႈဝႃႈ “ မိူဝ်ႈၵူႈပွၵ်ႈ ပွၵ်ႉ 1 တင်း ပွၵ်ႉ 2 ၼႆႉႁူမ်ႈၵၼ်ဝႆႉ။ ယွၼ်ႉဝႃႈ ၽူႈၵွၼ်းပွၵ်ႉၶဝ် မီးပၼ် ႁႃၵၼ်လွင်ႈၸုမ်ႈ(မိၵ်ႈမၢႆ) ။ လွင်ႈၼႆႉ သင်ပွၵ်ႉၽႂ်ယႂ်ႇၵေႃႈ ၵေႃႉၼၼ်ႉၵူၺ်းလႆႈၸႂ်ႉတိုဝ်းၵႂႃႇ။ လိူဝ်ၼၼ်ႉ သင်ဝႃႈ ၵူၼ်းမိူင်းၵႂႃႇယွၼ်းဝႂ်ႁပ်ႉႁွင်းၸိုင် ၺႃးမိူဝ်ႈၽူႈၵွၼ်းပွၵ်ႉဢွၵ်ႇတၢင်း ၵူၼ်းမိူင်းႁူပ်ႉလွင်ႈယၢပ်ႇၽိုတ်ႇ မႃးတႃႇသေႇ” ဝႃႈၼႆ။ ၵဵဝ်ႇလူၺ်ႈလွင်ႈၼႆႉ ယူႇတီႈၽူႈတႅၼ်းသၽႃးၵူၼ်းမိူင်း ဢူးထုၼ်းၵျေႃႇၵေႃႈ ယၢမ်ႈလႆႈဢဝ်တၢင်ႇၼႂ်းသၽႃး ပွၵ်ႈၵမ်း 2 ၵမ်းထူၼ်ႈ 7 မိူဝ်ႈဝၼ်းတီႈ 5 လိူၼ်မၢတ်ႊၶျ်ပူၼ်ႉမႃးၼၼ်ႉ ဝႃႈၼႆ။ 21 ပွၵ်ႉ ဢၼ်ၵူၼ်းမိူင်းတုၵ်းယွၼ်းႁႂ်ႈသႂ်ႇၶိုၼ်းၸိုဝ်ႈၼၼ်ႉ မိူၼ်ၼင်ႇ 1) ပွၵ်ႉၼွင်ၸၢင်ႉ၊ 2) ပွၵ်ႉႁူဝ်ၵၢတ်ႇ၊ 3) ၸရေးတၢၼ်း၊ 4) ပွၵ်ႉၵွင်းၼွင်၊ 5) ပွၵ်ႉမူဝ်ၶမ်း၊ 6) ပွၵ်ႉတႅၼ်ႈမႃႉ၊ 7) ပွၵ်ႉၼိူဝ်၊ 8) ပွၵ်ႉလူင်၊ 9) ပွၵ်ႉႁူဝ်ၼွင်၊ 10) ပွၵ်ႉတႂ်ႈ၊ 11) ပွၵ်ႉၼမ်ႉၶမ်းၽွင်၊ 12) ပွၵ်ႉၵုင်းၵလႃး၊ 13) ပွၵ်ႉမၢၼ်ႈၼႃး၊ 14) ၵွင်းသႃႇ၊ 15) ပွၵ်ႉဝဵင်းသႃႇ၊ 16) ပွၵ်ႉၵွင်းၼွင်ၸၢင်ႉ၊ 17) ပွၵ်ႉမၢၼ်ႈၶမ်း၊ 18) ပွၵ်ႉဢွင်ႇမင်ၵလႃႇ၊ 19) ပွၵ်ႉဢွင်ႇၶျၢမ်းသႃႇ၊ 20) ပွၵ်ႉဢွင်ႇမဵတ်ႉတႃႇ လႄႈ 21) ပွၵ်ႉၵွင်းတပ်ႉ ၸိူဝ်းၼႆႉ ဝႃႈၼႆ။

['သုၼ်ႇလႆႈၵူၼ်း']

2018-07-02T09:37:06

https://shannews.org/archives/6062

ႁူင်းႁဵၼ်းထမ်မသႅၼ်ဝီ ၵူတ်ႉၶၢႆႁူမ်ႈၵၼ်ၽုၵ်ႇတူၼ်ႈမႆႉ တီႈလွႆသၢမ်သိပ်း

သင်ၶၸဝ်ႈ ၊ ၶူးသွၼ်လႄႈ လုၵ်ႈႁဵၼ်း ႁူင်းႁဵၼ်းထမ်မ ႁူမ်ႈၵၼ်ၽုၵ်ႇတူၼ်ႈမႆႉ တီႈလွႆသၢမ်သိပ်း ၸႄႈဝဵင်းၵူတ်ႉ ၵူတ်ႉၶၢႆ။ Photos by – FB Sai Mong Si ဝၼ်းတီႈ 02/07/2018 ၸုမ်းႁူင်းႁဵၼ်းထမ်မ ၸႄႈဝဵင်းၵူတ်ႉၶၢႆလႄႈ သႅၼ်ဝီဢဵၼ်ႁႅင်း 100 ပၢႆ ႁူမ်ႈၵၼ်ၽုၵ်ႇတူၼ်ႈမႆႉ တီႈတိၼ်လွႆပုမ်ႇၶဝ်ႈ တိၼ်လွႆသၢမ်သိပ်း ဢၼ်မီးၼႂ်းၸႄႈဝဵင်းၵူတ်ႉၶၢႆ ၸႄႈတွၼ်ႈမူႇၸေႊ ၸိုင်ႈတႆး ပွတ်းႁွင်ႇ။ Photos by – FB Sai Mong Si တူၼ်ႈမႆႉဢၼ်ၽုၵ်ႇၼၼ်ႉမီးမိူၼ်ၼင်ႇ မႆႉသၵ်း၊ မႆႉၶဵတ်ႉလႃး၊ မႆႉမွၵ်ႇသပ်ႈပေႇလႄႈ မႆႉလူမ်း ၸိူဝ်းၼႆႉ တင်းမူတ်း 108 တူၼ်ႈ ။ ၸဝ်ႈဝိၸေႇယ ႁူဝ်ပဝ်ႈၵေႃပွင်ၵၢၼ်ႁူင်းႁဵၼ်းထမ်မ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ ယိူင်းဢၢၼ်းဢၼ် ႁဝ်းၶႃႈမႃးၽုၵ်ႇၼႆႉ ပိူဝ်ႈႁႂ်ႈပဵၼ်တီႈမၢႆတွင်း ဢၼ်ႁူင်းႁဵၼ်းထမ်မ တူင်ႇဝဵင်းသႅၼ်ဝီလႄႈ ၵူတ်ၶၢႆမႃးႁူမ်ႈၵၼ် ။ ၸဝ်ႈတူၼ်ၶူးလူင်Dr.ၶမ်းမၢႆထမ်မသႃမိၵေႃႈ ၶႂ်ႈႁႂ်ႈၽုၵ်ႇတူၼ်ႈမႆႉ ၸွမ်းသၢပ်ႇလွႆ၊ ၾၢႆႇၼိုင်ႈၵေႃႈႁႂ်ႈပဵၼ်တီႈမၢႆတွင်း ၸဝ်ႈၶူးဝႃးဝုၼ်းၸုမ်ႉမႃးတႄႇၵွင်းမူး လႄႈၶႂ်ႈႁႂ်ႈသၽႃႇဝၾိင်ႈတိုၼ်းပဵၼ်မိူင်းတႆးႁၢင်ႈလီၶဵဝ်ၸမ်ႉၼမ်ႉလိူင်ႇ ၸိူဝ်းၼႆႉလႄႈ ႁဝ်းၶႃႈၸင်ႇဢွၼ်ၵၼ်မႃးၽုၵ်ႇ” ၶႃႈဢေႃႈ။ မိူဝ်ႈဝၼ်းတီႈ 28/06/2018 ၼၼ်ႉၵေႃႈ ၵူၼ်းၼုမ်ႇတႆး မူႇၸေႊ၊ ပၢင်ႇၶမ်း၊ ပၢင်ႇသၢႆးလႄႈ ၸေႊလၢၼ်ႉ ႁူမ်ႈၵၼ် ၽဵဝ်ႈယုၵ်းယၵ်း လုၵ်ႉဢဝ် တိၼ်လွႆထိုင် ၼိူဝ်လွႆသၢမ်သိပ်း ၼႂ်းၸႄႈ ဝဵင်း ၵူတ်ႉၶၢႆ ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ ဝႃႈၼႆ။

['သိင်ႇဝႅတ်ႉလွမ်ႉ']

2018-07-02T09:23:03

https://shannews.org/archives/6057

ပႃႇတီႇႁူဝ်သိူဝ် တေၸတ်းႁဵတ်းပၢင်သွၼ် ၾႅတ်ႊၻရႄႊ တီႈၼႃးၵွင်းမူး

ပႃႇတီႇႁူဝ်သိူဝ် တင်း ပႃႇတီႇမွၼ်း တေႁူမ်ႈၵၼ် ၸတ်းႁဵတ်းပၢင်သွၼ်ၵဵဝ်ႇၵပ်းၾႅတ်ႊတရႄႊ တီႈၼႃးၵွင်းမူး တေမွၵ်ႇထိုင် ၵူႈပႃႇတီႇလႄႈ ၵူႈၸၢဝ်းၶိူဝ်းမႃးၶဝ်ႈႁူမ်ႈ ဝႃႈၼႆ။ ပၢင်သွၼ်ၾႅတ်ႊၻရႄႊၼႆႉ တေၸတ်းႁဵတ်းတႃႇၶၢဝ်းတၢင်း 2 ဝၼ်း ဝၼ်းတီႈ 03-04/07/2018 ယၢမ်းၵၢင်ၼႂ် 9:00 မူင်း ထိုင် 4:30 မူင်းဝၢႆးဝၼ်း တေၸတ်းႁဵတ်းတီႈႁူင်းႁေႃၵေႃလိၵ်ႈလၢႆးလႄႈၾိင်ႈငႄႈတႆး ဢိူင်ႇၼႃးၵွင်းမူး ၸႄႈဝဵင်းမိူင်းတူၼ် ၸႄႈတွၼ်ႈမိူင်းသၢတ်ႇ ၸိုင်ႈတႆးပွတ်းဢွၵ်ႇၶူင်း။ ယူႇတီႈပႃႇတီႇႁူဝ်သိူဝ် ၸႄႈဝဵင်းမိူင်းတူၼ်လႄႈ ၼၢႆႇၶျၢၼ်းၻွႆႇၵႅမ်ႁူဝ်ပဝ်ႈပႃႇတီႇတီႊမူဝ်ႊၶရႅတ်ႉတိၵ်ႉမိူင်းမွၼ်း တေႁူမ်ႈၵၼ်သေ ၸတ်းႁဵတ်းၵႂႃႇ ဝႃႈၼႆ။ ၽူႈမီးပုၼ်ႈၽွၼ်း ပႃႇတီႇႁူဝ်သိူဝ် ၸႄႈဝဵင်းမိူင်းတူၼ်လၢတ်ႈဝႃႈ “ ပၢင်သွၼ်(Workshop) ၼႆႉ တေၸတ်းႁဵတ်း 2 ဝၼ်း။ ၸုမ်းဢၼ်တေမႃးပၼ်ပၢင်သွၼ်သမ်ႉ ပဵၼ်ၵႅမ်ႁူဝ်ပဝ်ႈပႃႇတီႇမွၼ်းၼၢႆးၶျၢၼ်းၻွႆႇ။ ဢၼ်ၶဝ်တေမႃးပၼ် ၼၼ်ႉ မိူၼ်ၼင်ႇဝႃႈ မႃးၵဵပ်းၶေႃႈမုလ်းၼၼ်ႉယဝ်ႉ။ တေယႅၵ်ႈပဵၼ်လၢႆၸုမ်းသေ ပၼ်ႁူဝ်ၶေႃႈဝႆႉ ႁႂ်ႈႁဝ်းဢုပ်ႇၵၼ် သေ တႅမ်ႈလူင်း ဝႃႈၾႅတ်ႊတရႄႊဢၼ်ဝႃႈၼၼ်ႉ တေဢွၵ်ႇမႃးၸိူင်ႉႁိုဝ်။ ၵူၼ်းမိူင်းႁဝ်းၶႂ်ႈလႆႈသမ်ႉ ပဵၼ်ၸိူင်ႉႁိုဝ် ၸဵမ်ၸိူဝ်းၼႆႉ” ဝႃႈၼႆ။ ပၢင်သွၼ်ၼႆႉ တေမွၵ်ႇထိုင် ၵူႈပႃႇတီႇ လႄႈ ၵူႈၸၢဝ်းၶိူဝ်း၊ လိူဝ်ၼၼ်ႉ ၼိုင်ႈၸုမ်းလႂ်သမ်ႉ ႁႂ်ႈၶိုၼ်ႈႁွတ်ႈ 3 ၵေႃႉ ဝႃႈၼႆ။

['ၵၢၼ်မိူင်း']

2018-07-02T08:34:58

https://shannews.org/archives/6053

ၽူႈၵွၼ်းဢိူင်ႇ လၼ်ႇၵွင်ႈတိူဝ်ႉၵူၼ်းထဝ်ႈတၢႆ တီႈပၢင်ႁႅၼ်းသွမ်းပၼ်ၵူၼ်းတၢႆ

ၽူႈၵွၼ်းဢိူင်ႇၼမ်ႉႁူးၶုၼ်ႇ လၼ်ႇၵွင်ႈပွတ်းတီႈပၢင်ႁႅၼ်းသွမ်းတၢင်တူဝ်ၵူၼ်းတၢႆတီႈဢိူင်ႇၼမ်ႉႁူးၶုၼ်ႇ ဝဵင်းပုင်ႇ ပႃႇၶႅမ်။ မၢၵ်ႇၵွင်ႈတိူဝ်ႉၺႃးၵူၼ်းထဝ်ႈ ဢႃယု 60 ပၢႆၵေႃႉၼိုင်ႈ ၵူၼ်းထဝ်ႈၵႂႃႇတၢႆတီႈႁူင်းယႃ။ ဝၼ်းတီႈ 30/06/2018 ယၢမ်းဝၢႆးဝၼ်း 1 မူင်းပၢႆၼၼ်ႉ ၵူၼ်းဝၢၼ်ႈမႂ်ႇ ဢိူင်ႇၼမ်ႉႁူးၶုၼ်ႇ ဝဵင်းပုင်ႇပႃႇၶႅမ် ၸႄႈ ဝဵင်းမိူင်းတူၼ် ႁႅၼ်းပၢင်သွမ်းတၢင်တူဝ်လုၵ်ႈယိင်းလုၵ်ႈၸၢႆးၶဝ်။ လုင်းသၢင်ႇၽေႇ ၽူႈၵွၼ်းဢိူင်ႇၼမ်ႉႁူးၶုၼ်ႇ လၼ်ႇ ၵွင်ႈပွတ်း တိူဝ်ႉသႂ်ႇၵူၼ်းထဝ်ႈ(ၽူႈၸၢႆး) ဢႃယု 60 တီႈၼႃႈၽၢၵ်ႇ။ ၵူၼ်းၼႂ်းပိုၼ်ႉတီႈၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ တီႈႁိူၼ်းၼၼ်ႉ ႁႅၼ်းသွမ်းတၢင်တူဝ်ပၼ် သိုၵ်းဝႃႉသွင်ၽူဝ် မေးဢၼ်တိုတ်ႉၸၼ်မၢၵ်ႇပွမ်းတၢႆ ၵိုၵ်းၵၼ်။ ၵူၼ်းဝၢၼ်ႈမႃးၵိၼ်လူႇၸွမ်း။ ၽူႈၵွၼ်းဢိူင်ႇမႃးပၢင်သွမ်းသမ်ႉ ပႃးၵွင်ႈ မႃး။ ၵူၼ်းတီႈပၢင်သွမ်းသမ်ႉ ယွၼ်းတူၺ်းၵွင်ႈ ယိပ်းၵႂႃႇယိပ်းၶိုၼ်းယဝ်ႉ လၼ်ႇၺႃးၵႆးၵွင်ႈသေ မၢၵ်ႇၵွင်ႈတိူဝ်ႉသႂ်ႉ ၵူၼ်းထဝ်ႈ။ ဢမ်ႇလႆႈတင်ႈၸႂ်ၼင်ႇၵဝ်ႇ ၶဝ်ဝႆႉမဝ်မၢင်ႁင်းၶဝ်” ဝႃႈၼႆ။ ၵူၼ်းထဝ်ႈ တိူဝ်ႉၺႃးမၢၵ်ႇၵွင်ႈတီႈၼႃႈၽၢၵ်ႇ လႆႈမၢတ်ႇၸဵပ်းႁၢဝ်ႈႁႅင်းလႄႈသူင်ႇယူတ်းယႃ တူဝ် တီႈႁူင်းယႃ ၵူၼ်းမိူင်းတီႈဝဵင်းမိူင်းတူၼ်သေ လႆႈၵႂႃႇလူႉတၢႆတီႈႁူင်းယႃ ဝႃႈၼႆ။ ၵဵဝ်ႇလူၺ်ႈလွင်ႈၽူႈၵွၼ်းဢိူင်ႇၼၼ်ႉတႄႉ တပ်ႉသိုၵ်းဝႃႉ ဢၼ်ပၵ်းသဝ်းဝႆႉတီႈတူင်ႈပႃႇ ဢိူင်ႇႁူၺ်ႈဢေႃႈ ၼၼ်ႉ ႁွင်ႉဢဝ်တူဝ်ၵႂႃႇ တႃႇပၼ်တူတ်ႈတၢမ်ႇယဝ်ႉ ဝႃႈၼႆ။ သွင်ၽူဝ်မေး ဢၼ်တိုတ်ႉမၢၵ်ႇပွမ်းတၢႆၼၼ်ႉ ပဵၼ်ၸၢဝ်းဝႃႉ ၵူၼ်းယူႇႁိမ်းၵိၼ်ၸမ်လၢတ်ႈဝႃႈ ယွၼ်ႉဢမ်ႇမီး လုၵ်ႈ လႆႈလႄႈဝူၼ်ႉၼမ်သေ ၸၼ်မၢၵ်ႇ ပွမ်းတႅၵ်ႇသႂ်ႇတူဝ်ၶႃ လႆႈလူႉတၢႆ တင်းသွင်ၵေႃႉ ဝႃႈၼႆ။ ပိူင်သိုၵ်းဝႃႉ မီးဝႆႉဝႃႈ ၵူၼ်းသိုၵ်းဝႃႉ ဢၼ်ၶဝ်ဢဝ်ၵူပ်ႉၵူႈပၼ်ၵၼ်ၼၼ်ႉ တၵ်းတေလႆႈမီးလုၵ်ႈ။ ၵူၺ်းၵႃႈ ၶဝ်သွင် ၵေႃႉသမ်ႉ ဢမ်ႇမီးလုၵ်ႈလႆႈ ဝႃႈၼႆ။ လႅင်ႇၶၢဝ်ႇ သႅင်ၸွမ်မိူင်း ၸူဝ်ႈၶၢဝ်းမႆႉၺွင်ႇသၢမ်ၶႃ

['သုၼ်ႇလႆႈၵူၼ်း']

2018-07-02T08:30:29

https://shannews.org/archives/6050

ပလိၵ်ႈၶႄႇ မွပ်ႈတူဝ် ၵူၼ်းတူၵ်းၶွၵ်ႈမိူင်းမၢၼ်ႈ 300 ပၢႆ ပၼ်ၶိုၼ်း ၸဝ်ႈၼႃႈတီႈမၢၼ်ႈ

ၵူၼ်းမိူင်းမၢၼ်ႈ 300 ပၢႆ ဢၼ်ၺႃးတီႉၺွပ်းၶင်ၶွၵ်ႈဝႆႉ ၼႂ်းမိူင်းၶႄႇၼၼ်ႉ ၾၢႆႇပလိၵ်ႈၶႄႇ မွပ်ႈပၼ်ၶိုၼ်း ၾၢႆႇပလိၵ်ႈမၢၼ်ႈ တီႈၽၵ်းတူလႅၼ်လိၼ်မၢၼ်ႈ-ၶႄႇ ဝဵင်းမူႇၸေႊ ဝႃႈၼႆ။ ဝၼ်းတီႈ 28/06/2018 ႁွင်ႈၵၢၼ်ၾၢႆႇၵူတ်ႇထတ်းၵူၼ်းၶဝ်ႈ/ဢွၵ်ႇမိူင်း ၵိင်ႇၽႄ မၢႆ 7 ၸႄႈဝဵင်းမူႇၸေႊ တင်း ႁွင်ႈ ၵၢၼ်ၵႅတ်ႇၶႄ ၾၢႆႇၵူတ်ႇထတ်းလႅၼ်လိၼ်မိူင်းမၢဝ်း(ပလိၵ်ႈၶႄႇ) ႁူမ်ႈၵၼ်သေ ၸတ်းႁဵတ်းပၢင်မွပ်ႈပၼ်တူဝ် ၵူၼ်း မိူင်းမၢၼ်ႈ ဢၼ်တူၵ်းၶွၵ်ႈဝႆႉၼႂ်းမိူင်းၶႄႇၼၼ်ႉ ပၼ်ၶိုၼ်းၸဝ်ႈၼႃႈတီႈမၢၼ်ႈ။ ၽူႈၸၢႆး 254 ၵေႃႉလႄႈ ၽူႈ ယိင်း 66 ၵေႃႉ ႁူမ်ႈၵၼ် 320 ၵေႃႉ။ ပၢင်မွပ်ႈယိုၼ်ႈတူဝ်ၵူၼ်းတူၵ်းၶွၵ်ႈၼႆႉ ၸတ်းႁဵတ်း တီႈၽၵ်းတူ ၼၢင်းတေႃႇ (နန်းတော်) ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ ဝႃႈၼႆ။ ၸၢႆးမျၢတ်ႈ ၵူၼ်းမူႇၸေႊ လၢတ်ႈတီႈၽူႈတွႆႇႁွၵ်ႈဝႃႈ“ ၵူၼ်းတူၵ်းၶွၵ်ႈ ဢၼ်ၾၢႆႇၶႄႇၶဝ်သူင်ႇမႃးၼၼ်ႉ ပွၵ်ႈၼႆႉ ဢမ်ႇ ၸႂ်ႈပဵၼ် ပွၵ်ႈႁႅၵ်ႈ။ မိူဝ်ႈဢွၼ်တၢင်းၵေႃႈ ၸဝ်ႈၼႃႈတီႈၶႄႇ ၵႆႉသူင်ႇပွၵ်ႈမႃးယူႇ။ ဢၼ်လႆႈ ႁၼ်ပွၵ်ႈမႃးၵမ်ႈၼႆႉ ၵမ်ႈၼမ် ပဵၼ်ၵူၼ်းတၢင်းထုင်ႉလိၼ်ပဵင်း” ဝႃႈၼႆ။ လိူဝ်ၼၼ်ႉ ၵူၼ်းမိူင်းမၢၼ်ႈ ဢၼ်တူၵ်းၶွၵ်ႈဝႆႉတၢင်းမိူင်းၶႄႇၵေႃႈ တိုၵ်ႉၵိုတ်းထႅင်ႈၼမ်ယူႇ ဢၼ်ပႆႇပွႆႇတူဝ်လွတ်ႈ ဢွၵ်ႇမႃး။ ၵဵဝ်ႇၵပ်းလွင်ႈၼႆ ၸဝ်ႈၼႃႈတီႈၾၢႆႇမိူင်းမၢၼ်ႈ တုၵ်းယွၼ်းဝႆႉတီႈၾၢႆႇၶႄႇ ႁႂ်ႈၸဵဝ်းပွႆႇပၼ်ၶိုၼ်းဝႆးဝႆး ၸိူဝ်း ၵိုတ်းထႅင်ႈၼၼ်ႉ ဝႃႈၼႆ။

['သုၼ်ႇလႆႈၵူၼ်း']

2018-07-02T08:23:36

https://shannews.org/archives/6047

USA ၸီႉၸမ်ႈဝႃႈ မိူင်းမၢၼ်ႈဢမ်ႇၵႄႈလိတ်ႈလႆႈ ပၼ်ႁႃၵၢၼ်ပူၼ်ႉပႅၼ်သုၼ်ႇလႆႈၵူၼ်း

USA ၸီႉၸမ်ႈဝႃႈ မိူင်းႁူမ်ႈတုမ်မၢၼ်ႈၼႆႉ ၵႄႈလိတ်ႈၽဵဝ်ႈမူၺ်ႉပၼ်ႁႃ ၵၢၼ်ၵႃႉၶၢႆၵူၼ်းလႄႈ ၵၢၼ်ပူၼ်ႉပႅၼ်သုၼ်ႇလႆႈၵူၼ်း ၺၢမ်ႉၶုၺ်ႈတႄႉတႄႉ ဝႃႈၼႆ။ ႁွင်ႈၵၢၼ်ၶၢဝ်ႇReuter ပိုၼ်ၽၢဝ်ႇဝႆႉဝႃႈ ၸွမ်းၼင်ႇၵၢၼ်ၶူၼ်ႉၶႂႃႉၵဵပ်းၶေႃႈမုလ်း ၼႂ်းပီ 2018 ၼႆႉသေ မိူင်းႁူမ်ႈ တုမ်မၢၼ်ႈ ဢမ်ႇၵႄႈလိတ်ႈလႆႈပၼ်ႁႃၵၢၼ်ၵႃႉၶၢႆၵူၼ်းလႄႈ ၵၢၼ်ပူၼ်ႉပႅၼ်ႇသုၼ်ႇလႆႈၵူၼ်း ။ ယင်းတိုၵ်ႉမီးယူႇၼႂ်းၸၼ်ႉ 3 ၺၢမ်ႉၶုၺ်ႈတီႈသုတ်း ဝႃႈၼႆ ။ ၸၢႆးႁေႃသႅင် ၽူႈၶၢၼ်ပၢၵ်ႇ ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ပေႃးႁဝ်းၶႃႈမႃးတူၺ်း ငဝ်းလၢႆးမိူင်းတႆးႁဝ်းလႄႈ ဢၼ် USA ၶဝ်ၸီႉၸမ်ႈၼႆႉ မၼ်းၵိုင်ႇငၢမ်ႇယူႇ ၊ ႁဝ်းၶႃႈတေလႆႈႁၼ်ဝႃႈ ပၢင်တိုၵ်းသိုၵ်းသိူဝ်ၵေႃႈတိုၵ်ႉမီးယူႇ ၵၢၼ်ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်းၵေႃႈ ယင်းတိုၵ်ႉမီးယူႇ ၊ ဢမ်ႇပႆႇမီး လွင်ႈလီၶိုၼ်ႈ၊ လူင်ပွင်ၸိုင်ႈၵေႃႈဢမ်ႇၵုမ်းၵမ်လႆႈတပ်ႉသိုၵ်း ၵွပ်ႈၼၼ်လႄႈ ၵၢၼ်ပူၵ်းပွင်ဝၢၼ်ႈမိူင်းၵေႃႈဢမ်ႇထိုင် တီႈယိူင်းမၢႆ” ဝႃႈၼႆ။ ႁၢႆးငၢၼ်းဢၼ်ၼႆႉပဵၼ်ၵၢၼ်ၶူၼ်ႉၶႂႃႉၼႂ်း 2018 ၼႂ်း 187 ၸိုင်ႈမိူင်းလႄႈၸတ်းမၢႆ ပဵၼ်3 ၸၼ်ႉ ထၢၼ်ႈ မၢႆ 1ပွင်ႇ ဝႃႈလီတီႈသုတ်း မၢႆ 3 သမ်ႉၺၢမ်ႉတီႈသုတ်း။ တွၼ်ႈတႃႇၸိုင်ႈမိူင်းဢၼ်ယူႇၼႂ်းၸၼ်ႉမၢႆ 3 ၼၼ်ႉ ၸၢင်ႈယူႇၼႂ်းသဵၼ်ႈမၢႆႈလမ် USA ၸၢင်ႈပူတ်းၵၢၼ်ၸွႆႈလိူဝ် – ဝႃႈၼႆ။

['ၵူႈလွင်ႈလွင်ႈ']

2018-07-02T07:56:40

https://shannews.org/archives/6043

လုၵ်ႈႁဵၼ်းၸိူဝ်ႉၸၢတ်ႈ ငဝ်ႈငုၼ်းလွႆတႆးလႅင်း ႁူမ်ႈၵၼ် ယွၼ်းသူးပၼ်လုၵ်ႈႁဵၼ်း 13 ၵေႃႉ ဢၼ်ၶမ်ဝႆႉၼႂ်းထမ်ႈ ၼၢင်းၼွၼ်း တီႈမႄႈသၢႆ

လုၵ်ႈႁဵၼ်းတီႈ ႁူင်းႁဵၼ်းၸိူဝ်ႉၸၢတ်ႈ လွႆတႆးလႅင်း ႁူမ်ႈၵၼ်ယွၼ်းသူး/သူင်ႇႁႅင်းၸႂ်ပၼ် လုၵ်ႈႁဵၼ်း 13 ၵေႃႉ ဢၼ် တိတ်းၶမ်ဝႆႉယူႇ ၼႂ်းထမ်ႈလူင် ၶုၼ်ၼမ်ႉၼၢင်းၼွၼ်း တီႈမႄႈသၢႆၼၼ်ႉ ႁႂ်ႈၸဵဝ်းဢွၵ်ႇပူၼ်ႉလႄႈ ႁႂ်ႈလွတ်ႈၽေးၶဵၼ် ၵၼ်ၵူႈၵေႃႉ ဝႃႈၼႆ။ ဝၼ်းတီႈ 29/06/2018 ယၢမ်းဝၢႆးဝၼ်း 2:30 မူင်းၼၼ်ႉ လုၵ်ႈႁဵၼ်း၊ ၶူးသွၼ်လႄႈ ၸုမ်းပွင်ၵၢၼ်ပၢႆးပၺ်ၺႃ ႁူင်း ႁဵၼ်းၸိူဝ်ႉၸၢတ်ႈ တီႈငဝ်ႈၸိုင်ႈလွႆတႆးလႅင်း ႁူမ်ႈၵၼ်ဢဵၼ်ႁႅင်း 621 ၵေႃႉ ၸတ်းႁဵတ်းပၢင်ယွၼ်းသူးလႄႈ သူင်ႇႁႅင်း ၸႂ်ၸူး ဢွၼ်ႇၸၢႆး 13 ၵေႃႉ ဢၼ်တိတ်းၶမ်ဝႆႉယူႇ ၼႂ်းထမ်ႈလူင် ၶုၼ်ၼမ်ႉၼၢင်းၼွၼ်း ဢိူင်ႇပူင်ႇၽႃ ၸႄႈဝဵင်းမႄႈ သၢႆ ၸႄႈတွၼ်ႈၵဵင်းႁၢႆး ၼႂ်းၸိုင်ႈထႆး။ ပၢင်ယွၼ်းသူးၼႆႉ ၸတ်းႁဵတ်းတီႈဝၢင်းႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈလွႆတႆး လႅင်း ဝႃႈၼႆ။ ၸၢႆးလၢၼ်တႆး ၽူႈၸတ်းၵၢၼ်ၸုမ်းပွင်ၵၢၼ်ပၢႆးပၺ်ၺႃ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆးလၢတ်ႈတီႈ ၽူႈတွႆႇႁွၵ်ႈဝႃႈ “ ယိူင်းဢၢၼ်း ႁူင်းႁဵၼ်းၸိူဝ်ႉၸၢတ်ႈတီႈငဝ်ႈၸိုင်ႈလွႆတႆးလႅင်းႁဝ်းၶႃႈ ႁဵတ်းသၢင်ႈၵႂႃႇ ႁူမ်ႈၵၼ်တင်း ၸုမ်းပွင်ၵၢၼ်ပၢႆးပၺ်ၺႃ၊ ၶူးသွၼ်ၼႂ်းႁူင်းႁဵၼ်းလႄႈ လုၵ်ႈႁဵၼ်း 600 ပၢႆ ယိူင်းဢၢၼ်းႁဝ်းၶႃႈၵေႃႈ ႁႂ်ႈၼွင်ႉၼွင်ႉ တင်း 13 ၵေႃႉ ဢၼ်လႆႈၶမ်ယူႇၼႂ်းထမ်ႈၼၢင်းၼွၼ်းၼၼ်ႉ လႆႈလွတ်ႈၽေးသေ ႁႂ်ႈပူၼ်ႉဢွၵ်ႇထမ်ႈမႃးဝႆးဝႆး ႁႂ်ႈပွၵ်ႈမႃးယူႇၼႂ်းဢူၵ်းပေႃႈမႄႈၶဝ်လႄႈ ႁႂ်ႈလႆႈမႃးႁူမ်ႈဢူၺ်းၵေႃႉ ၸုမ်း(မၢၵ်ႇၼင်မူပႃႇ)၊ ႁႂ်ႈလႆႈၾိုၵ်းၽွၼ်ႉ ၸွမ်းၵၼ်ထႅင်ႈလႄႈ ႁႂ်ႈၵႂႃႇၸွမ်းယိူင်းဢၢၼ်း ဢၼ်ၶဝ်မုင်ႈမွင်းဝႆႉၼၼ်ႉ” ဝႃႈၼႆ။ သိုပ်ႇလၢတ်ႈဝႃႈ လုၵ်ႈႁဵၼ်းတီႈႁူင်းႁဵၼ်းၸိူဝ်ႉၸၢတ်ႈၼႆႉ ပဵၼ်လုၵ်ႈဢွၼ်ႇသႅၼ်းႁုၼ်ႈလဵဝ်ၵၼ် တင်းလုၵ်ႈႁဵၼ်း 13 ၵေႃႉၼၼ်ႉ သေ မိူဝ်ႈဝၼ်းၸတ်းႁဵတ်းပၢင်ယွၼ်းသူးၼၼ်ႉ ၾူၼ်ၵေႃႈတူၵ်း။ လုၵ်ႈႁဵၼ်းၶဝ် ဢဝ်ၵၢင်ၸႂ်ၸေႇ တႃႇၼႃႇ တင်းမႆႈၸႂ်သေ ဢွၼ်ၵၼ်မႃးယွၼ်းသူးပၼ်၊ ၾူၼ်မႃးၵေႃႈဢမ်ႇထွႆ ဢမ်ႇၵၢၼ်ႉပဵၼ်ၾၢင်ႁၢင်ႈလုၵ်ႈႁဵၼ်း ၼိူဝ်လွႆၽွမ်ႉႁူမ်ႈၵၼ် သူင်ႇႁႅင်းၸႂ်” ဝႃႈၼႆ။ လိူဝ်ၼၼ်ႉ ယူႇတီႈၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၵေႃႈ ဢွၵ်ႇၶေႃႈပိုၼ်ၽၢဝ်ႇ ဢၼ် ၼိုင်ႈဝႃႈ ယိၼ်းမႆႈ ၸႂ်ၸွမ်း လုၵ်ႈႁဵၼ်း 13 ၵေႃႉ ၶမ်ဝႆႉၼႂ်းထမ်ႈ။ ယွၼ်းသူးတိူင်ႇၵၢဝ်ႇ ၽီၸဝ်ႈဝၢၼ်ႈ ၸဝ်ႈမိူင်း ၸဝ်ႈလွႆၼၢင်းၼွၼ်း ႁႂ်ႈဢဝ်ႁူမ်ႇလူမ်ႈတူၺ်းထိုင်ပၼ် ႁႂ်ႈလုၵ်ႈဢွၼ်ႇလွတ်ႈၽေးလႄႈ မီးသၢႆၸႂ်ဢွၵ်ႇမႃးထူပ်း ပေႃႈမႄႈပီႈၼွင်ႉ ဢၼ်မီးဝႆႉတင်းလင်ၼၼ်ႉသေၵမ်း ဝႃႈၼႆ။ ဢွၼ်ႇၸၢႆး 13 ၵေႃႉ ဢၼ်တိတ်းၶမ်ဝႆႉယူႇၼႂ်းထမ်ႈလူင် ၶုၼ်ၼမ်ႉၼၢင်းၼွၼ်း ဢိူင်ႇပူင်ႇၽႃ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး ၸိုင်ႈထႆးပွတ်းႁွင်ႇၼၼ်ႉ ပဵၼ်ၸုမ်းလုၵ်ႈႁဵၼ်း လဵၼ်ႈမၢၵ်ႇၼင် ၸုမ်းမူပႃႇ ဢႃႇၶႃးၻေးမီး ၶဝ်ဢွၼ်ၵၼ်ၶဝ်ႈထမ်ႈလူင် ၶုၼ်ၼမ်ႉၼၢင်းၼွၼ်း မိူဝ်ႈဝၼ်းတီႈ 23/06/2018 ယၢမ်းဝၢႆး 3 မူင်းပၢႆၼၼ်ႉ သေ တေႃႇထိုင်ယၢမ်းလဵဝ် ပႆႇဢွၵ်ႇမႃး မီးၶၢဝ်းတၢင်း 8 ဝၼ်းယဝ်ႉ လႆႈႁူႉဝႃႈပဵၼ်လုၵ်ႈဢွၼ်ႇထႆးၸိူဝ်ႉသၢႆတႆး ဝႃႈၼႆ။ ထမ်ႈလူင်ၶုၼ်ၼမ်ႉၼၢင်းၼွၼ်းၼႆႉ ယူႇဝႆႉၼႂ်းၸႄႈဝဵင်းမႄႈသၢႆ တိတ်းၸပ်းၵၼ်တင်း လႅၼ်လိၼ်တႆး-ထႆး ဝႃႈၼႆ။ Photo – Loi Tai Leng School

['ပၢႆးပိင်ႇၺႃႇ']

2018-07-02T04:00:46

https://shannews.org/archives/6040

ပလိၵ်ႈမၢၼ်ႈတီႉလႆႈ ယႃႈမဝ်းၵမ် ၵႃႈၶၼ် 8 ႁဵင်သႅၼ်ပျႃးပၢႆ ၼႂ်းၸႄႈဝဵင်းၵၢတ်ႇလေႃႉ

ၾၢႆႇႁူမ်ႇလူမ်ႈ လူင်ပွင်ၸိုင်ႈ ပိုၼ်ၽၢဝ်ႇဝႃႈ တီႉလႆႈယႃႈမႃႉတင်း ယႃႈၾိၼ်ႇၽိူၵ်ႇ ၼႂ်းၸႄႈဝဵင်း ၵၢတ်ႇလေႃႉ (ၵလေႃး) ၸိုင်ႈတႆးပွတ်းၸၢၼ်း တင်းမူတ်း ၵႃႈၶၼ်ငိုၼ်း 8 ႁဵင်သႅၼ်ပျႃးပၢႆ ဝႃႈၼႆ။ ဝၼ်းတီႈ 29/06/2018 ယၢမ်းႁူဝ်ၶမ်ႈ မွၵ်ႈ 5 မူင်းၼၼ်ႉ ပလိၵ်ႈမၢၼ်ႈ လၢႆၾၢႆႇႁူမ်ႈၵၼ်သေ ၵူတ်ႇထတ်း တီႉလႆႈ ယႃႈမဝ်းၵမ် ၼႂ်းလူတ်ႉၵႃး ဢၼ်ၸၢႆးပၢၼ်း (ဢၢႆႈပၢၼ်း) ဢႃယု 26 ပီ ႁေႃႈမႃး။ သၢင်ႇၵေႃး(လုင်းၵေႃး) ဢႃယု 58 ပီ ပဵၼ်ၵူၼ်း ၸွမ်းၵႃး တီႉလႆႈတီႈႁိမ်းဝၢၼ်ႈယေးယႂႃႇ ၼိူဝ်သဵၼ်ႈတၢင်းၵႃး ၵၢတ်ႇလေႃႉ- တႃႇသီႇ ၸႄႈဝဵင်းၵၢတ်ႇလေႃႉ ၸိုင်ႈတႆးပွတ်းၸၢၼ်း။ ၼႂ်းလူတ်ႉၵႃးၼၼ်ႉ တီႉလႆႈယႃႈမႃႉ 3 သႅၼ်မဵတ်ႉ မႅၼ်ႈငိုၼ်း မွၵ်ႈ 3 ႁဵင်သႅၼ်ပျႃး၊ ယႃႈၾိၼ်ႇၽိူၵ်ႇ 100 ၵွၼ်ႈ မႅၼ်ႈ ငိုၼ်း 5,250 သႅၼ်ပျႃးလႄႈ ၾူၼ်း 2 လုၵ်ႈ ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈပလိၵ်ႈမၢၼ်ႈ လႆႈၵုမ်းၶင်တူဝ် ပိုတ်ႇဢမူႉ/ၶၻီႊ ၸၢႆးပၢၼ်း တင်း လုင်းၵေႃး ၶႃ 2 ၵေႃႉ ဝႆႉတီႈ ႁူင်းပလိၵ်ႈၸႄႈဝဵင်းၵၢတ်ႇလေႃႉဝႆႉ ဝႃႈၼႆ။ ယႃႈမဝ်းၵမ်ၼၼ်ႉတႄႉ လုၵ်ႉတၢင်းလႂ်မႃးတေၵႂႃႇတၢင်းလႂ် ယင်းပႆႇႁူႉၸွမ်း။

['ယႃႈမဝ်းၵမ်']

2018-07-01T07:54:01

https://shannews.org/archives/6033

ဝဵင်းတူၼ်ႈတီး ၸတ်းႁဵတ်းပၢင်ၼေၶူဝ်းၵုၼ်ႇ ၸၢဝ်းၶိူဝ်းပဵၼ်ပွၵ်ႈၵမ်းႁႅၵ်ႈ

ၼၢင်းမွၵ်ႇမူဝ်ႁဵဝ်းၶမ်း / ၽူႈတွႆႇႁွၵ်ႈ တီႈဝဵင်းတူၼ်ႈတီး ၸတ်းႁဵတ်းပၢင်ၼေၶူဝ်းၵုၼ်ႇၸၢဝ်းၶိူဝ်း ဢၼ်ဢွၵ်ႇၼႂ်းပိုၼ်ႉတီႈ ပဵၼ်ပွၵ်ႈၵမ်းႁႅၵ်ႈ ယိူင်းဢၢၼ်း တႃႇႁႂ်ႈပၢႆးမၢၵ်ႈမီးၼႂ်းမိူင်းတႆးတင်း ယၢင်းလႅင် လႆႈၶိုတ်းလုမ်ႈၾႃႉ ဝႃႈၼႆ။ ဝၼ်းတီႈ 29/06/2018 ထိုင် 01/07/2018 တႃႇၶၢဝ်းတၢင်း 3 ဝၼ်း ၶွမ်ႊပတီႊၾၢႆႇယုၵ်ႉမုၼ်း လွၵ်းၵၢၼ်ပၢႆးမၢၵ်ႈမီး သႅၼ်းလဵၵ်ႉလႄႈ သႅၼ်းၵၢင် ဢွၼ်ၸတ်းႁဵတ်းပၢင်ၼေၶူဝ်းၵုၼ်ႇၸၢဝ်းၶိူဝ်း ဢၼ်ဢွၵ်ႇၼႂ်းပိုၼ်ႉတီႈ တီႈဝၢင်းသဝ် ႁိၼ် ၸႄႈဝဵင်းတူၼ်ႈတီး ၸိုင်ႈတႆးပွတ်းၸၢၼ်း။ ၼႂ်းပၢင်ၼေၶူဝ်းၵုၼ်ႇၸၢဝ်းၶိူဝ်းၼၼ်ႉ မီးၵႅမ်ၸွမ်ၸိုင်ႈ 2 ႁိၼ်ႊ ၼရီႊပၼ်ႊထိဝ်ႊယူႊ တင်း ၽူႈတၢင်တူဝ်ၼႂ်းႁွင်ႈၵၢၼ်ပၢႆးမၢၵ်ႈမီးလႄႈ ၽၼ်ႊတႃႇငိုၼ်းတွင်းလူင်ပွင်ၸိုင်ႈ ဢိၵ်ႇ တင်းၸဝ်ႈငိုၼ်းသႃး ၽူႈမၢၵ်ႈမီး ၸဵမ်ၸိူဝ်းၼႆႉ မႃးၶဝ်ႈႁူမ်ႈ ဝႃႈၼႆ။ ဢူးၵျေႃႇမိၼ်းဢူး ႁွင်ႈၵၢၼ်ၾၢႆႇၵူႈယိုမ်ငိုၼ်း SME ၊ ယေးငိုၼ်းလွင်ႈယုၵ်ႉယွင်ႈၵၢၼ်ငၢၼ်းပၢႆးၸၢၵ်ႈ သႅၼ်း လဵၵ်ႉ လႄႈ သႅၼ်းၵၢင် SMID Bank လၢတ်ႈတီႈၽူႈတွႆႇႁွၵ်ႈ ဝႃႈ “ မီးလွင်ႈၵပ်းသိုပ်ႇသပ်းလႅင်းၼေပၼ် ၸိူဝ်းၶႂ်ႈၵူႈယိမ်ငိုၼ်းတႃႇႁဵတ်းၵၢၼ်ပၢႆးမၢၵ်ႈမီးၶဝ်။ လိူဝ်ၼၼ်ႉ ၸိၸမ်ႈၼေပၼ်ပႃး လွၵ်းၵၢတ်ႇဢၼ်တေၸၢင်ႈ ႁဵတ်းသၢင်ႈ ၵႂႃႇမိူဝ်းၼႃႈၼၼ်ႉ” ဝႃႈၼႆ။ တီႈပၢင်ၼႄၶူဝ်းၵုၼ်ႇၸၢဝ်းၶိူဝ်းၼၼ်ႉတမ်းဝၢင်းၼေဝႆႉ ၶူဝ်းၼုင်ႈတၢင်းဝႆၸၢဝ်းၶိူဝ်းၼႂ်းမိူင်းတႆး။ ယႃႈယႃလႄႈတၢင်း ၵိၼ် တၢင်းယႅမ်ႉ၊ ၸိူဝ်ႉၽၼ်းတူၼ်ႈမွၵ်ႇမၢၵ်ႈႁၢၵ်ႈႁူဝ် လၢႆလၢႆယၢင်ႇသေဢမ်ႇၵႃး ပိုတ်ႇပၢႆႉတႃႇႁွင်ႈၵၢၼ် ၵူႈယိုမ် ငိုၼ်းတိုၼ်း SME Center ။ ပၢင်ၼေၶူဝ်းၵုၼ်ႇလႄႈတႃႇၵူႇယိုမ်ငိုၼ်း တႃႇႁဵတ်းၵၢၼ်ပၢႆးမၢၵ်ႈမီးၼႆႉ ၸတ်းႁဵတ်းယဝ်ႉ 4 ၵမ်းပႃးပွၵ်ႈၼႆႉ ၵူၺ်းၵႃႈ တွၼ်ႈတႃႇမိူင်းတႆး တိုၵ်ႉပဵၼ်ပွၵ်ႈၵမ်းႁႅၵ်ႈၵူၺ်း ဝႃႈၼႆ။

['ၵၢၼ်မၢၵ်ႈမီး']

2018-07-01T07:42:30

https://shannews.org/archives/6030

မိူင်းႁူမ်ႈတုမ်ဢၼ်ယင်ႇႁၢၵ်ႈၼိူဝ်ၾႅတ်ႊတရႄႊ တီႊမွၵ်ႊၶရေသီႊ ၼၼ်ႉ ပဵၼ်ၸိူင်ႉႁိုဝ်

ႁဝ်းၶႃႈပီႈၼွင်ႉတႆး၊ ပီႈၼွင်ႉၶၢင်၊ ပီႈၼွင်ႉၶျၢင်း လႄႈ တင်းပီႈၼွင်ႉမၢၼ်ႈ ႁူမ်ႈၵၼ်ၵေႃႇတင်ႈမိူင်းႁူမ်ႈတုမ်မႃး မီးၶၢဝ်းတၢင်း 70 ပီလိူဝ်ယဝ်ႉ။ ၵူၺ်းၵႃႈ ႁၢၼ်ႉတေႃႇဝၼ်းမိူဝ်ႈၼႆႉ ပိူဝ်ႈတႃႇတေပဵၼ်မႃးမိူင်းႁူမ်ႈတုမ်ၸိုၼ်ႈၸၢင်ႇ ဢၼ်ၸၢဝ်းၶိူဝ်းၼိုင်ႈလႄႈ ၸၢဝ်းၶိူဝ်းၼိုင်ႈ ပိၼ်ႇပႆႇၼပ်ႉယမ်ၾိင်ႈထုင်းယဵၼ်ႇငႄႈၵၼ်သေယဝ်ႉ မီးလွင်ႈသိူင်ႇ ၵၢၼ်မိူင်း၊ ၵၢၼ်မၢၵ်ႈမီး၊ ၵၢၼ်လွင်ႈၵူၼ်းၸိူဝ်းၼႆႉ ႁႂ်ႈပေႃးမီးလွင်ႈၽဵင်ႇပဵင်းၵၼ်သေ ႁႂ်ႈထုၵ်ႇမေႃၽေႃးၵႂၢမ်းၵၼ်ၵႂႃႇ လႆႈမိူဝ်းၼႃႈဢၼ်ဝႃႈၼၼ်ႉ တေႃႇထိုင်ဝၼ်းမိူဝ်ႈၼႆႉပႆႇပႃႈ ပွင်ပဵၼ်လႆႈမႃးတႄႉတႄႉမီးမီး။ တွၼ်ႈတႃႇ တေပဵၼ်လႆႈမႃးၸိူင်ႉၼင်ႇၼႆၼႆႉ တႄႇဢဝ်မိူဝ်ႈပၢၼ်လူင်ပွင်ၸိုင်ႈၸုမ်းသၢင်ႇသီႈ ႁၢၼ်ႉတေႃႇထိုင်ဝၼ်း မိူဝ်ႈၼႆႉ တိုၵ်ႉၶတ်းၸႂ်ၵၼ်ယူႇ။ ၼႂ်းၼၼ်ႉတႄႉ သၢၵ်ႈသေႇလၵ်းထၢၼ်မၼ်းတေလႆႈႁၼ် ၼႂ်းတႅၼ်းၽွင်းသၽႃး လႄႈ တီႈတၢင်းၼွၵ်ႈ မိူၼ်ၸိူင်ႉၼင်ႇ ပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ် ၸူဝ်ႈပၢၵ်ႇပီ 21 သွင်ဢၼ်ၼႆႉ ႁဵတ်း သၢင်ႈယူႇႁင်းၽႂ်ႁင်းမၼ်း တႃႇတေၶိုၼ်ႈမႃး တႃႇတေယူႇၼႂ်းတႅၼ်းၽွင်းသေယဝ်ႉ မူၼ်ႉမႄးပၵ်းပိူင်လၵ်းမိူင်း ဢၼ် ဝႃႈၼၼ်ႉ မၼ်းၵေႃႈပဵၼ်တၢင်းယၢပ်ႇတႄႉတႄႉ တႃႇတေၶိုပ်ႈၼႃႈၶိုၼ်ႈပဵၼ်ၵၢၼ်ၵႂႃႇဢၼ်ဝႃႈၼၼ်ႉ ဢမ်ႇပေႃးမီး တိုဝ်ႉတၢင်း ဢမ်ႇပေႃးၸၢင်ႈမုင်ႈမွင်း။ ၸင်ႇလႆႈမႃးႁဵတ်းပဵၼ် ပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ်ၼႆႉသေယဝ်ႉ ႁႂ်ႈ လႆႈမူၼ်ႉမႄးပၵ်းပိူင်သေ သိုပ်ႇၵေႃႇသၢင်ႈမိူင်းႁူမ်ႈတုမ်ၸိုၼ်ႈၸၢင်ႇၵႂႃႇ ဢၼ်ဝႃႈၼၼ်ႉပဵၼ် ၶေႃႈဢၢင်ႈၶွင်ၵူႈ ၾၢႆႇၾၢႆႇ။ ၵူၺ်းၵႃႈ ၽိူဝ်ႇႁဵတ်းပၢင်ၵုမ်လွင်ႈငမ်းယဵၼ် မိူင်းႁူမ်ႈတုမ်ၼႆႉမႃးယဝ်ႉ 2 ပွၵ်ႈ ဢမ်ႇၸၢင်ႈၶိုပ်ႈၼႃႈလႆႈလႄႈ ပိူဝ်ႈတႃႇ တေပဵၼ်မႃး ပၢင်ၵုမ်လူင်လွင်ႈငမ်းယဵၼ် မိူင်းႁူမ်ႈတုမ် ၸူဝ်ႈပၢၵ်ႇပီ 21 ၵမ်းထူၼ်ႈ 3 ၼႆႉ ဢၢင်ႈဢၢၼ်းႁဵတ်းမႃး ၸဵမ်မိူဝ်ႈ 2017 လိူၼ်ၻီႊသႅမ်ႊၿိူဝ်ႊ ပႆႇပွင်ပဵၼ်မႃးလႆႈလႄႈ မိူဝ်ႈလဵဝ် ထိုင်မႃး လိူၼ်ၵျုၼ်ႊၵေႃႈ တိုၵ်ႉလႆႈငူပ်ႉငီႉ ၵၼ်ယူႇ။ ၵူၺ်းၵႃႈ လိူၼ်ၼႃႈလိူၼ်ၵျူႊလၢႆႊၼႆႉတႄႉ တေၶတ်းၸႂ်ႁႂ်ႈမၼ်းပွင်ပဵၼ်ၵႂႃႇ တႄႇဢဝ်ဝၼ်းတီႈ 11 ထိုင် 15 တႃႇၶၢဝ်းတၢင်း 5 ဝၼ်း တေၶတ်းၸႂ်ႁဵတ်းသၢင်ႈၵႂႃႇၼႆၼေႃႈ။ ပေႃးဝႃႈမႃးႁဵတ်းပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ်ၼႆၵေႃႈ ၸွမ်းၼင်ႇၵူႈပွၵ်ႈယၢမ်းႁဵတ်းမႃး ၾၢႆႇလူင်ပွင်ၸိုင်ႈ၊ ၾၢႆႇသၽႃး၊ ၾၢႆႇတပ်ႉမတေႃႇဢိၵ်ႇလူၺ်ႈပႃးတင်းၾၢႆႇ EAOs ဢၼ်ႁွင်ႉဝႃႈ ၸုမ်းယိပ်းၵွင်ႈၵၢင်ႇလုၵ်ႉၽိုၼ်ႉ ဢိၵ်ႇ လူၺ်ႈပႃးတင်း ၸိူဝ်းဢၼ်ထုၵ်ႇလီႁွင်ႉမွၵ်ႇဢမ်ႇပႃးဢမ်ႇပဵၼ်ၸိူဝ်းၼၼ်ႉသေ တေမွၵ်ႇထိုင် မွၵ်ႈ 170 ၵေႃႉ။ လိူဝ် ၼၼ်ႉသမ်ႉတေပႃးထႅင်ႈ ၸုမ်းပႃႇတီႇပၢႆးမိူင်း ဢၼ်ပႃႇတီႇပၢႆးမိူင်းၼၼ်ႉတႄႉ ၵူႈပွၵ်ႈၵေႃႈ ပေႃးဢွင်ႇပေႉပၢင်လိူၵ်ႈ တင်ႈ တီႈဢေႇသုတ်းၶဵတ်ႇသဵင်ၼိုင်ႈတီႈၼႆတႄႉၵေႃႈ မွၵ်ႇႁွင်ႉၸွမ်းဝၢၵ်ႈ(အချိုး) မၼ်းယူႇသေတႃႉၵေႃႈ ၸိူဝ်းဢမ်ႇ ဢွင်ႇပေႉပၢင်လိူၵ်ႈတင်ႈမႃးၼၼ်ႉၵေႃႈ တေမွၵ်ႇပႃးၵႂႃႇ ၼိုင်ႈပႃႇတီႇလႂ် ႁူဝ်ၼႃႈၼိုင်ႈၵေႃႉလႂ် ဢိၵ်ႇလူၺ်ႈပႃးတင်း ၽူႈၵႅမ်တူဝ်ၼိုင်ႈၵေႃႉၼႆၶႃႈၼေႃႈ။ ၵူၺ်းၵႃႈတီႈပၢင်ၵုမ်ဢၼ်ၼႆႉ ယူႇတီႈၸုမ်းၸိူဝ်းပႆႇလူင်းလၢႆးမိုဝ်း NCA မိူၼ်ၼင်ႇၸုမ်းၽၢၵ်ႈၼိူဝ်ၶဝ်ဢၼ်ဝႃႉ ဢွၼ်ႁူဝ် 7 ၸုမ်းၼၼ်ႉလႂ် ၸိူဝ်းၼႆႉတႄႉ တေဢမ်ႇမွၵ်ႇဝႃႈ ၵူဝ်ၸုမ်းသူၶဝ်မႃးလႄႈတေဢမ်ႇမီး တေမွၵ်ႇၸုမ်းလႂ် ၸုမ်းၼၼ်ႉဢဝ် သိုဝ်ႈၽႂ်တၼ်းမၼ်းၵူၺ်းလႆႈႁၼ်ၶေႃႈဢၢင်ႈၶဝ်ဝႆႉ။ ဢၼ်လီလႆႈၶဝ်ႈၸႂ်တႄႉ ပၢင်ၵုမ်ၵမ်း ၼႆႉႁဝ်းၶႃႈ တေလႆႈဢုပ်ႇလွင်ႈၵၢၼ်ဢီႈသင်ၵၼ်ၵူၺ်းၵူၺ်းၶႃႈလႃႇ ၸွမ်းၼင်ႇပၢင်ၵုမ်ၼွၵ်ႈလႅၵ်ႈၶဝ် ပၢင်ၵုမ်ႁၢင်ႈ ႁႅၼ်းၶဝ်ဢၼ်တိုၵ်ႉႁဵတ်းယူႇၼႂ်းဝၼ်းမိူဝ်ႈၼႆႉ တေႃႇထိုင်မိူဝ်ႈၽုၵ်ႈၸိူဝ်းၼၼ်ႉၼႆႉၸိုင် ဢွၼ်တၢင်းတႄႉဝႃႈ လွင်ႈၵႅတ်ႇၶႄႁႄႉၵင်ႈသုၼ်ႇလႆႈသုၼ်ႇပဵၼ် ၵူၼ်းၸၢဝ်းၶိူဝ်းဢွၼ်ႇၶဝ်၊ သွင်ၵေႃႈ တေဢုပ်ႇဢူဝ်းလွင်ႈသုၼ်ႇလႆႈၸၢႆး ယိင်း ႁႂ်ႈလႆႈၽဵင်ႇပဵင်းၵၼ်။ သွင်လွင်ႈၼၼ်ႉသေတႃႉၵေႃႈ ၸွမ်းၼင်ႇဢၼ်ႁဝ်းၶႃႈလႆႈႁူႉၸွမ်းတႄႉ တီႈၼႂ်းၶၼ်ႉ တွၼ်ႈပႃႇတီႇပၢႆးမိူင်းၶဝ်ၼၼ်ႉ ၵမ်းလိုၼ်းၵူၺ်းတေမႃးၵိုတ်း လွင်ႈသုၼ်ႇလႆႈၸၢႆးယိင်းႁႂ်ႈလႆႈ ၽဵင်ႇပဵင်းၵၼ်ၼၼ်ႉ ၶေႃႈလဵဝ် ႁဵတ်းသင်လႄႈပဵၼ်ၼၼ်မႃးၶႃႈလႃႇ ၵွပ်ႈပိူဝ်ႈၾၢႆႇတပ်ႉမတေႃႇလႄႈၾၢႆႇ EAOs ဢၼ်ပဵၼ်ၸုမ်းၸၢဝ်းၶိူဝ်း ယိပ်းၵွင်ႈၵၢင်ႇ ၸိူဝ်းၼၼ်ႉမႃးငူပ်ႉငီႉၵၼ်ၼၼ်ႉ မၼ်းမီးလွင်ႈထဵင်ထွင်ၵၼ် ပဵၼ်ဢီႈသင်ၶႃႈလႃႇၼႆ 1) ၾၢႆႇတပ်ႉ သိုၵ်းၼႆႉဝႃႈ ႁဵတ်းပၢင်ၵုမ်ၵမ်းထူၼ်ႈ 3 ၼႆႉ ဢၼ်ဢမ်ႇဢုပ်ႇဢမ်ႇပဵၼ် တၵ်းတေလႆႈဢုပ်ႇၼႆႉ လွင်ႈႁူမ်ႇ လူမ်ႈ ယူႇတီႈတပ်ႉမတေႃႇသိုၵ်းမၢၼ်ႈၼႆႉသမ်ႉမီး ၶေႃႈၸုၵ်းမၼ်ႈၸိူင်ႉၼင်ႇႁိုဝ်ၶႃႈလႃႇ ၶဝ်ဝႃႈမိူင်းႁူမ်ႈတုမ်ဢၼ် ယင်ႇႁၢၵ်ႈၼိူဝ်ၻီႇမူဝ်ႊၶရေႊသီႇလႄႈၾႅတ်ႊတရႄႊဢၼ်ဝႃႈၼၼ်ႉ တၵ်းလႆႈသၢင်ႈမီးတပ်ႉသိုၵ်းလုၵ်ႈလဵဝ်ၵူၺ်း ႁႂ်ႈလႆႈဢုပ်ႇၸွမ်းၶေႃႈဢၼ်ဝႃႈတပ်ႉသိုၵ်းလုၵ်ႈလဵဝ်ၼၼ်ႉၶႃႈၼေႃႈ။ ၾၢႆႇမၢၼ်ႈတႄႉဝႃႈ (တစ်ခုပြီးသောတပ်မ တော်)။ ၵဵဝ်ႇလူၺ်ႈလွင်ႈၼႆႉၾၢႆႇ EAOs သမ်ႉၶိုၼ်းႁၼ်ထိုင်ဝႃႈ မိူင်းႁူမ်ႈတုမ်ဢၼ်ယၢင်ႇႁၢၵ်ႈၼိူဝ်ၻီႊမူဝ်ႊၶရေႊသီႊလႄႈ ၾႅတ်ႊတရႄႊၼၼ်ႉ တၵ်းလႆႈသၢင်ႈမီးတပ်ႉသိုၵ်း လုၵ်ႈလဵဝ်ဢၼ်ဝႃႈၼၼ်ႉ ဢၼ်ၼႆႉမၼ်းပဵၼ်တၢင်းၸိုဝ်ႈၸႂ်ႈ ဢၼ်တၢင်းမိူင်းလုမ်ႈၾႃႉ ယွမ်းႁပ်ႉဝႆႉလႄႈ ႁဝ်းၶႃႈ ၵေႃႈ ႁၼ်လီယူႇ တေလႆႈမီးတပ်ႉသိုၵ်းလုၵ်ႈလဵဝ်။ ၵူၺ်းၵႃႈ တပ်ႉသိုၵ်းလုၵ်ႈလဵဝ်ၼၼ်ႉ မၼ်းပဵၼ်တပ်ႉသိုၵ်းလုၵ်ႈ ၸိူင်ႉၼင်ႇႁိုဝ်။ ၾၢင်ႁၢင်ႈမၼ်းပဵၼ်ႁိုဝ် ၶေႃႈဝႆႉၼမ်ႉၼၵ်းမၼ်းမီးၸိူင်ႉႁိုဝ်။ ၶေႃႈဝႆႉၵႃႈၶၼ်မၼ်းဝႆႉၸိူင်ႉႁိုဝ်။ ပိူင်ၶွတ်ႇၽွတ်ႈမၼ်းမီးၸိူင်ႉႁိုဝ်။ ၸိူဝ်းၼႆႉတႄႉ ႁႂ်ႈလႆႈဢုပ်ႇၸွမ်းၵၼ်ထႅင်ႈယူႇ။ လႆႈႁၼ်ၶဝ်မႃးသၢႆႉၶႂႃၵၼ်ဝႆႉ တီႈၼႆႈၶႃႈၼေႃႈ။ ၵွပ်ႈပိူဝ်ႈၸိူင်ႉၼႆလႄႈ ပိူဝ်ႈတႃႇတေဢုပ်ႇၸွမ်းလွင်ႈၼႆၼႆႉ ၵမ်းလိုၼ်းမႃး လႆႈၶေႃႈတူၵ်းလူင်းၵၼ်ဝႃႈ ပေႃးဢုပ်ႇလွင်ႈ ၵၢၼ်ႁူမ်ႇလူမ်ႈၼႆႉမႃး ၼႂ်းပၢင်ၵုမ်ၵေႃၵမ်ၵၢၼ်ၼၼ်ႉလႄႈသင် ၼႂ်းပၢင်ၵုမ်လူင် ၺီႇလႃႇၶၢၼ်ႇၼၼ်ႉလႄႈသင် ပေႃးၵဵဝ်ႇလူၺ်ႈလွင်ႈႁူဝ်ၶေႃႈ ႁူမ်ႇလူမ်ႈၼႆႉမႃး ၸိူဝ်းဢၼ်ဢမ်ႇၵဵဝ်ႇၶွင်ႈၸွမ်းၼၼ်ႉ ယႃႇႁႂ်ႈလႆႈၶဝ်ႈမႃးၼႂ်းပၢင်ၵုမ် ယဝ်ႉၵေႃႈ ၶေႃႈဢုပ်ႇလၢတ်ႈၼႂ်းပၢင်ၵုမ်ၼႆႉ တၵ်းတေဢမ်ႇလႆႈတေႃႇဢွၵ်ႇႁႂ်ႈၽႅဝ်တၢင်းၼွၵ်ႈ။ လိူဝ်ၼၼ်ႉသမ်ႉ တေဢမ်ႇလႆႈမီး ၽူႈလဵပ်ႈႁဵၼ်း ဢၼ်မႃးၶဝ်ႈထွမ်ႇၸွမ်း ၵမ်းလိုၼ်းသုတ်း တေဢမ်ႇလႆႈတွပ်ႇထၢမ်တီႈ ၽူႈသိုဝ်ႇၶၢဝ်ႇ ၶဝ် ႁႂ်ႈတၢင်းၼွၵ်ႈပေႃးႁူႉၸွမ်း။ ပေႃးဝႃႈတူၵ်းလူင်းၵၼ်လႆႈၸိူင်ႉၼႆယဝ်ႉ မီးထႅင်ႈၶေႃႈၼိုင်ႈဢၼ်လမ်ႇလွင်ႈတႄႉ ၵဵဝ်ႇလူၺ်ႈလွင်ႈႁူမ်ႇလူမ်ႈၼႆႉ။ ဝၢႆးလင်ပၢင်ၵုမ်ၸူဝ်ႈပၢၵ်ႇပီ 21 ၼႆႉယဝ်ႉယႃႇၵႂႃႇ သမ်ႉၶိုၼ်းတေမီးပၢင်ၵုမ်ၵၢၼ်သၢင်ႈဢၼ်ႁွင်ႉဝႃႈ Work Shop ဢၼ်ၾၢႆႇလူင်ပွင်ၸိုင်ႈလႄႈ ၾၢႆႇEAOs ၶဝ် တင်းသွင်ပႃႈသွင်ၾၢႆႇ ပွႆႇတူဝ်တႅၼ်းယဝ်ႉမႃးဢုပ်ႇၶဝ်ႈႁူမ်ႈၵၼ် ၼၼ်ႉၵေႃႈ တေသိုပ်ႇႁဵတ်းၵႂႃႇ။ ၼႆႉတႄႉမိူၼ်ၸိူင်ႉဝႃႈၾၢႆႇၸၢဝ်းၶိူဝ်း လူတ်းယွမ်းဝႃႈ ၼင်ႇလူင်ပွင်ၸိုင်ႈၶႂ်ႈ ႁဵတ်းၼၼ်ႉၵေႃႈႁႂ်ႈပဵၼ် ဢၼ်ႁဝ်းၶႃႈၵူၼ်းၸၢဝ်းၶိူဝ်းၶႂ်ႈလႆႈၶႂ်ႈမီးၼၼ်ႉၵေႃႈ ႁႂ်ႈပေႃးၸၢင်ႈသၢင်ႈၼႆ လႆႈႁၼ်ၶဝ် ယွၼ်ႇယၢၼ်းငူပ်ႉငီႉၵၼ်သေ ပဵၼ်ၵၢၼ်မႃးၼၼ်ႉ။ တီႈၼႆႈပေႃးႁဝ်းၶႃႈမႃးထတ်းသၢင်တူၺ်း ၸုမ်းၸၢဝ်းၶိူဝ်းၸိူဝ်းဢၼ် လူင်းလၢႆးမိုဝ်းၵိုတ်းတိုၵ်းယဝ်ႉ လူင်းလၢႆးမိုဝ်း NCA ယဝ်ႉၼၼ်ႉ တေမီးယူႇ 10 ၸုမ်း။ ၼႂ်း 10 ၸုမ်းၼၼ်ႉ ဢၼ်ႁႅင်းယႂ်ႇသေယဝ်ႉ ဢၼ်ပေႉၵၢၼ်မႃး ပွင်ႇလွင်ႈ ၵၢၼ်မႃး ၸုမ်း KNU လႄႈ RCSS သွင်ၸုမ်း၊ ၸုမ်းယၢင်းၽိူၵ်ႇလႄႈ ၸုမ်းတႆး။ တီႈၼႆႈဢၼ်ပေႉၵၢၼ်ပေႉငၢၼ်း သေယဝ်ႉ သမ်ႉမီးႁႅင်းၵူၼ်းၽူႈႁူႉႁၼ်ယႂ်ႇၼမ် တေႃႇပေႃးလႆႈၵူႈၶၵ်ႉၵူႈငွၼ်ႈဢၼ်ဝႃႈၼၼ်ႉ တေမီး 2 ၸုမ်းၼႆႉ ၵူၺ်း ပိူင်ယႂ်ႇမၼ်း။ သင်ၸိူဝ်ႉဝႃႈ KUN လႄႈ RCSS ၼႆႉ ဢမ်ႇၽၼ်ႈမိုဝ်းၵၼ်ၼႅၼ်ႈၼႅၼ်ႈသေယဝ်ႉ ဢမ်ႇၶဝ်ႈၵၼ်ဝႆႉ ဢွၼ်တၢင်း တႅတ်ႈၼႅတ်ႈၼႄႉၼွၼ်းၼႆၸိုင် တႃႇတေတေႃႇသူႈလႆႈၾၢႆႇလူင်ပွင်ၸိုင်ႈ ဢိၵ်ႇလူၺ်ႈပႃးတင်းတပ်ႉ သိုၵ်း ဢၼ်ဝႃႈၼၼ်ႉ ဢမ်ႇပႆႇငၢႆႈငၢႆႈ။ ၵူၺ်းၵႃႈ 2 မူႇ 2 ၸုမ်းၼႆႉ ၵႂႃႇယိပ်းတူၺ်း ပေႃးမီးၼမ်ႉတွၼ်းၽွၼ်းလီမႃး တေပဵၼ်ၼႃႈတႃပုၼ်ႈတႃႇၸၢဝ်းၶိူဝ်းတင်းသဵင်ႈ သင်ၸိူဝ်ႉဢမ်ႇမီးၼမ်ႉတွၼ်းၽွၼ်းလီမၼ်းသမ်ႉတေပဵၼ် ပိူဝ်ႈတႃႇသွင်ၸုမ်းၼႆႉၵူၺ်း တီႈသိုဝ်ႈၵေႃႈ ၸိုဝ်ႈတေလူႉ။ ၵွပ်ႈပိူဝ်ႈၸိူင်ႉၼၼ်မႃးလႄႈ ၼင်ႇႁိုဝ် RCSS တင်း KUN တေၸင်ႈၵႂႃႇတေႃႇသူႈလႆႈ တင်းတပ်ႉသိုၵ်းလႄႈသင်၊ တင်းလူင်ပွင်ၸိုင်ႈလႄႈသင် ၼင်ႇႁိုဝ် တေၵိူတ်ႇပဵၼ်မႃး မိူင်းႁူမ်ႈတုမ်ၸိုၼ်ႈၸၢင်ႇ တပ်ႉသိုၵ်းလုၵ်ႈလဵဝ်ဢၼ်ၵူႈၸၢဝ်းၶိူဝ်း မီးသုၼ်ႇၶဝ်ႈႁူမ်ႈ ၽဵင်ႇပဵင်းၸွမ်းထမ်းဢၼ်ဝႃႈ ၼၼ်ႉ ၸုမ်း EAOs ၸိူဝ်းလူင်းလၢႆးမိုဝ်းယဝ်ႉၼၼ်ႉလႄႈသင်၊ ၸိူဝ်းပႆႇလူင်းယဝ်ႉလၢႆးမိုဝ်းၸိူဝ်း ၼၼ်ႉလႄႈသင် တၵ်းတေလႆႈမီးၶေႃႈၵိၼ်ၵႅၼ်ႇၵၼ် လွင်ႈၶဝ်ႈဢွၵ်ႇၵၼ်ဝႆႉ လီငၢမ်းတႅတ်ႈၼႅတ်ႈ ၸင်ႇႁဝ်းတေ ၸၢင်ႈတေႃႇသူႈလႆႈ တၢင်းၼႃႈဢၼ်ဝႃႈၼၼ်ႉ ယွၼ်းထတ်းႁၼ်ၸိူင်ႉၼင်ႇၼႆသေ ၶွတ်ႇယွတ်ႈပၢႆၵႂၢမ်းဝႆႉ တီႈၼႆႈၶႃႈ။ မႂ်ႇသုင်ၶႃႈ ႁိုၼ်း ၵႃယၢင်း (30/06/2018)

['Uncategorized']

2018-07-01T05:25:36

https://shannews.org/archives/6027

ပၢင်လူင်းပၢင်သွၼ် ယဵပ်ႉၶူဝ်းတႆး တီႈၸုမ်း TYO ဝဵင်းလႃႈသဵဝ်ႈ

ပၢင်လူင်းပၢင်သွၼ် ယဵပ်ႉၶူဝ်းတႆး တီႈၸုမ်း TYO ဝဵင်းလႃႈသဵဝ်ႈ

['Uncategorized']

2018-06-29T07:50:40

https://shannews.org/archives/6021

ၸဝ်ႈသိလ်ထမ်းဝုၼ်းၸုမ်ႉ မီးၽႅၼ်တေၵႂႃႇတၢင်းမႄႈသၢႆၶမ်ႈၼႆႉ

ၸဝ်ႈပေႃႈသိလ်ထမ်းဝုၼ်းၸုမ်ႉ လၢတ်ႈတီႈလုၵ်ႈၼွင်ႉပွင်ႈပၢႆဝႃႈ ဝၼ်းတီႈ 29/06/2018 ယၢမ်းၵၢင်ၶမ်ႈ မီးၽႅၼ်တေၵႂႃႇမဵတ်ႉတႃႇထမ်းတြႃးတီႈၾၢႆႇမႄႈသၢႆ ၸိုင်ႈထႆးဝႃႈၼႆ။ Thanks Photo to Social Media ဝၼ်းတီႈ29/06/2018 ၸဝ်ႈၶူးဝႃးဝုၼ်းၸုမ်ႉ လုၵ်ႉတီႈမိူင်းလၢဝ်းသေ တေထိုင်တႃႈၶီႈလဵၵ်း ၸိုင်ႈတႆးပွတ်းဢွၵ်ႇ ၽွင်းဝၢႆးဝၼ်း ။ မၼ်းၸဝ်ႈလၢတ်ႈတီႈလုၵ်ႈၼွင်ႉပွင်ႈပၢႆဝႃႈ ပေႃးထိုင်တႃႈၶီႈလဵၵ်းယဝ်ႉ တေသိုပ်ႇၵႂႃႇတၢင်းမႄႈသၢႆ လွင်ႈၼႆႉတၵ်ႉၵႃႇသတ်ႉထႃး ၵမ်ႈၼမ်ယုမ်ႇယမ်မုင်ႈမွင်းဝႃႈ တေယေႃးတူဝ်ၵႂႃႇတီႈထမ်ႈလူင်ၼၢင်းၼွၼ်းဢိူင်ႇပူင်ႇ ၽႃ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး ။ ၸဝ်ႈၺႃႇၼသီရိ (ၸဝ်ႈသီရိဢွၼ်ႇ) လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ မိူဝ်ႈဝႃးၼႆႉမၼ်း ၸဝ်ႈၵႂႃႇတၢင်းပႃႇ လႅဝ်းၵဵင်းလၢပ်ႈ ၶမ်ႈဝႃးၵိင်းတီႈမိူင်းလၢဝ်း။ မိူဝ်ႈၵႆႈၼႆႉ သင်ၶၸဝ်ႈဢၼ်ယေႃးတူဝ်ၸွမ်းမၼ်းၸဝ်ႈၵပ်းၾူၼ်းမႃးဝႃႈ မိူဝ်ႈၼႆႉၵၢင်ဝၼ်းတေၶိုၼ်းပွၵ်ႈမႃးတီႈ တႃႈၶီႈလဵၵ်းယဝ်ႉ ပေႃးတၢမ်းၶမ်ႈတေၵႂႃႇတၢင်းလၢႆႇၼႃႈ ” ဝႃႈၼႆ။ သိုဝ်ႇၶၢဝ်ႇထႆးပိုၼ်ၽၢဝ်ႇဝႃႈ မီးၼၢင်းယိင်းထႆးၵေႃႉၼိုင်ႈ ၼွၼ်းၾၼ်ဝႃႈ ၸဝ်ႈၼၢင်းၼႆႉၸိုဝ်ႈႁွင်ႉဝႃႈၸဝ်ႈၼွႆႉပိၼ်ႇၶမ်း မၼ်းၼၢင်းပႂ်ႉမွင်းၸဝ်ႈဝုၼ်းၸုမ်ႉမႃးၶျွတ်ႈၶၢဝ်း တၢင်း 300 ပီ ။ပေႃးၸဝ်ႈၶူးဝႃးမႃးၶျွတ်ႈယဝ်ႉၸင်ႇပွႆႇပၼ်လုၵ်ႈဢွၼ်ႇၼႆယဝ်ႉ။ မိူဝ်ႈဝၼ်းတီႈ 23/06/2018 လုၵ်ႈဢွၼ်ႇၸုမ်းပိတ်ႉမၢၵ်ႇၼင် 12 ၵေႃႉလႄႈ ၶူးၾိုၵ်းသွၼ်1 ၵေႃႉ ႁၢႆၶဝ်ႈၵႂႃႇၼႂ်း ထမ်ႈလူင်ၼၢင်းၼွၼ်း ဢၼ်မီးတီႈဢိူင်ႇပူင်ႇၽႃ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆးၼၼ်ႉ တေႃႇထိုင်မိူဝ်ႈလဵဝ်လႆႈၶၢဝ်းတၢင်း 7 ဝၼ်းယဝ်ႉယင်းပႆႇႁၼ်တူဝ်။ ၸဝ်ႈၼႃႈတီႈလၢႆၾၢႆႇၼွၵ်ႈ မိူင်းၼႂ်းမိူင်းတိုၵ်ႉႁူမ်ႈၵၼ်ၸွႆႈႁႃယူႇ။

['ၵူႈလွင်ႈလွင်ႈ']

2018-06-29T07:39:16

https://shannews.org/archives/6018

ထူပ်းႁၼ်တူဝ်တၢႆၽူႈၸၢႆးၵေႃႉၼိုင်ႈ ၺႃးယိုဝ်းတၢႆ ၼႂ်းၸႄႈဝဵင်းတႃႈၶီႈလဵၵ်း

ၽူႈၸၢႆးၵေႃႉၼိုင်ႈ ၺႃးယိုဝ်းတၢႆ ဝႆႉႁိမ်းၶၢင်ႈတၢင်း တၢင်းၵႂႃႇထၢတ်ႈပုင်ႇလူဝ်ႉ ၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇ။ ဝၼ်းတီႈ 27/06/2018 ယၢမ်းၵၢင်ၼႂ် ပလိၵ်ႈမၢၼ်ႈ ၸႄႈဝဵင်းတႃႈၶီႈလဵၵ်း လူင်းၵူတ်ႇထတ်းတူၺ်းတူဝ်တၢႆ ၽူႈၸၢႆး ဢၼ် ၺႃးယိုဝ်းတၢႆဝႆႉ ႁိမ်းၶၢင်ႈတၢင်း သဵၼ်ႈတၢင်းၵႂႃႇထၢတ်ႈပုင်ႇလူဝ်ႉ ၸႄႈဝဵင်းတႃႈၶီႈလဵၵ်း။ ၸဝ်ႈၼႃႈတီႈတိုၵ်ႉ ၵူတ်ႇထတ်းတူၺ်းယူႇဝႃႈ လွင်ႈတၢင်းပဵၼ်ၸိူင်ႉႁိုဝ် ဝႃႈၼႆ။ ပလိၵ်ႈမၢၼ်ႈ ၽူႈမီးပုၼ်ႈၽွၼ်းၵေႃႉၼိုင်ႈလၢတ်ႈတီႈ သိုဝ်ႇၶၢဝ်ႇ Tachileik News ဝႃႈ “ ၾၢင်ႁၢင်ႈၽူႈၸၢႆးဢၼ် တၢႆၼႆႉ မိူၼ်ၺႃးယိုဝ်းမိူဝ်ႈၵၢင်ၶိုၼ်း။ တူဝ်တၢႆမၼ်းၸၢႆး ပေႃးၶႂ်ႈမဵၼ်ဢိတ်းဢိတ်းယဝ်ႉ။ တေႃႈလဵဝ် တူဝ် တၢႆမၼ်း ၸၢႆးတႄႉ လႆႈသူင်ႇၵႂႃႇတီႈႁူင်းယႃ တႃႈၶီႈလဵၵ်းယဝ်ႉ” ဝႃႈၼႆ။ ၽူႈၸၢႆးဢၼ်ၺႃးယိုဝ်းတၢႆၼၼ်ႉ မၼ်းၸၢႆးၺႃးယိုဝ်းတီႈတူဝ် 3 ႁွႆး။ လွင်ႈၼႆႉ ပဵၼ်ၼမ်ႉမိုဝ်းၽႂ်ႁဵတ်း ဢၼ်ဝႃႈ ၼၼ်ႉ ပႆႇႁူႉ တေႃႈလဵဝ် ယူႇတီႈၾၢႆႇၸဝ်ႈၼႃႈတီႈၶဝ် လႆႈပိုတ်ႇဢမူႉ/ၶၻီႊဝႆႉသေ တိုၵ်ႉၸွပ်ႇထတ်းတူၺ်း ၸုမ်း/ၵေႃႉ ယိုဝ်းၼၼ်ႉယူႇ ဝႃႈၼႆ။ ဓါတ်ပုံ – တာချီလိတ်နာရေးကူညီမှုအသင်း

['ႁႅင်းငၢၼ်းၶၢမ်ႈမိူင်း']

2018-06-29T07:35:21

https://shannews.org/archives/6015

ၶွမ်ႊမသျိၼ်ႊပၢင်လိူၵ်ႈတင်ႈ တေပိုၼ်ၽၢဝ်ႇသဵၼ်ႈၸိုဝ်ႈၽူႈမီးသုၼ်ႇတွတ်ႈၶႅပ်းၵၢင်ၸႂ် ၼႂ်းလိူၼ်ၵျူႊလၢႆႊ

ၶွမ်ႊမသျိၼ်ႊပၢင်လိူၵ်ႈတင်ႈ တေပိုၼ်ၽၢဝ်ႇသဵၼ်ႈၸိုဝ်ႈသဵင်ၽူႈမီးသုၼ်ႇတွတ်ႈၶႅပ်းၵၢင်ၸႂ် ပွၵ်ႈဢွၼ်တၢင်း တႃႇၶၢဝ်းတၢင်း 2 ဝူင်ႈ ၼႂ်းလိူၼ်ၵျူႊလၢႆႊ။ တႄႇဢဝ် ဝၼ်းတီႈ 09-22/07/2018 တႃႇၶၢဝ်းတၢင်း 2 ဝူင်ႈ ၶွမ်ႊမသျိၼ်ႊပၢင်လိူၵ်ႈတင်ႈ မိူင်းႁူမ်ႈတုမ် တေပိုၼ် ၽၢဝ်ႇ သဵၼ်ႈသၢႆၸိုဝ်ႈၽူႈမီးသုၼ်ႇတွတ်ႈၶႅပ်းၵၢင်ၸႂ်။ ဢွၼ်ၵၼ်ၵႂႃႇတူၺ်းလႆႈ တီႈလုမ်းၵိင်ႇၽႄၶွမ်ႊမသျိၼ်ႊ ၸွမ်းပွၵ်ႉ/ ၸွမ်းဢိူင်ႇၽႂ်မၼ်း ၵႂႃႇထတ်းတူၺ်းၶေႃႈမုလ်းၸဝ်ႈၵဝ်ႇ ဝႃႈၼႆ။ သင်ဝႃႈ ၸိုဝ်ႈၸဝ်ႈၵဝ်ႇ ဢမ်ႇပႃးမႃးၸွမ်း ဢၼ်ပိုၼ်ၽၢဝ်ႇဢွၵ်ႇဝႆႉၼၼ်ႉၸိုင် ႁႂ်ႈတႅမ်ႈသႂ်ႇၽိုၼ်လိၵ်ႈ ၾွမ်ႇ 3 (ပုံစံ ၃ ) သေ တၢင်ႇၶိုၼ်ႈမႃး။ သင်ၸဝ်ႈၵဝ်ႇဢမ်ႇမီးသုၼ်ႇတွတ်ႈၶႅပ်းၵၢင်ၸႂ် တေလႆႈတႅမ်ႈသႂ်ႇၾွမ်ႇ 4 (ပုံစံ ၄)။ လိူဝ်ၼၼ်ႉ သင်ၸိုဝ်ႈၸဝ်ႈၵဝ်ႇပႃးဝႆႉယူႇ ၵူၺ်းၵႃႈၶေႃႈမုလ်းၽိတ်းဝႆႉၼႆၸိုင် ႁႂ်ႈတႅမ်ႈပၼ်ၾွမ်ႇ 4-ဂ (ပုံစံ ၄-ဂ) သေ တၢင်ႇၶိုၼ်ႈမႃး ဝႃႈၼႆ။ သင်ဝႃႈ ၶွမ်ႊမသျိၼ်ႊပၢင်လိူၵ်ႈတင်ႈမိူင်းႁူမ်ႈတုမ် မူၼ်ႉမႄးၽိူမ်ႉထႅမ်/ ထွၼ်ၶိုၼ်းယဝ်ႉမူတ်းၸိုင် ပေႃးထိုင်မႃး ၼႂ်းလိူၼ်ဢွၵ်ႊထူဝ်ႊၿိူဝ်ႊ တေပိုၼ်ၽၢဝ်ႇပဵၼ်တၢင်းၵၢၼ်ထႅင်ႈၵမ်းၼိုင်ႈတႃႇၶၢဝ်းတၢင်း 14 ဝၼ်း ဝႃႈၼႆ။ မိူဝ်ႈၽွင်းပိုၼ်ၽၢဝ်ႇသဵၼ်ႈသၢႆမၢႆၸိုဝ်ႈၽူႈမီးသုၼ်ႇတွတ်ႈၶႅပ်းၵၢင်ၸႂ်ၼၼ်ႉ ယူႇတီႈၶွမ်ႊမသျိၼ်ႊတိုၵ်းသူၼ်းထိုင် ႁႂ်ႈၵူႈႁေႃႁိူၼ်းၵႂႃႇၵူတ်ႇထတ်းတူၺ်းၸိုဝ်ႈ ၸဝ်ႈၵဝ်ႇပႃး ဢမ်ႇပႃး ၸဵမ်ၸိူဝ်းၼႆႉ။ ပၢင်လိူၵ်ႈတင်ႈသွမ်ႈၼႆႉ တေၸတ်းႁဵတ်း ၼႂ်းဝၼ်းတီႈ 3 လိူၼ်ၼူဝ်ႊဝႅမ်ႊၿိူဝ်ႊ 2018 ။ တင်းမူတ်း တီႈၼင်ႈၽူႈတႅၼ်းဢၼ်လုတ်ႈႁၢမ်းပဝ်ႇဝႆႉ မီး 13 တီႈၼင်ႈ။ ၼႂ်းၼၼ်ႉ ၼႂ်းမိူင်းတႆး ပႃးၼိုင်ႈတီႈၼင်ႈ ပဵၼ်တီႈ ၼင်ႈၽူႈ သၽႃးၵူၼ်းမိူင်းၸႄႈဝဵင်းလၢႆးၶႃႈ ဝႃႈၼႆ။

['သုၼ်ႇလႆႈၵူၼ်း']

2018-06-29T07:25:22

https://shannews.org/archives/6012

ၸွမ်ၽွင်းလူင်မိူင်းထႆး လူင်းပိုၼ်ႉတီႈ ပၼ်ႁႅင်းၸႂ်ၸဝ်ႈၼႃႈတီႈလႄႈ လုၵ်ႈဢွၼ်ႇဢၼ်ၶမ်ၼႂ်းထမ်ႈ

ၸွမ်ၽွင်းလူင်မိူင်းထႆး ၸွမ်သိုၵ်းလူင်ပရႃႊယုတ်ႊ ၸၼ်ႊဢူဝ်ႊၶျႃႊလႄႈ ၸုမ်းၸိူဝ်းဢွၵ်ႇၶၢဝ်းတၢင်း ၵႂႃႇတီႈထမ်ႈလူင်ၼၢင်းၼွၼ်း။ ဝၼ်းတီႈ 29/06/2018 ၸွမ်ၽွင်းလူင်မိူင်းထႆး ၸွမ်သိုၵ်းလူင်ပရႃႊယုတ်ႊ ၸၼ်ႊဢူဝ်ႊၶျႃႊလႄႈ ၸုမ်းလူင်ပွင် ၸိုင်ႈဢွၵ်ႇၶၢဝ်းတၢင်းၵႂႃႇသူႇၸႂ်းပၼ်ႁႅင်းၸဝ်ႈၼႃႈတီႈ ဢၼ်ႁဵတ်းၵၢၼ်ၸွမ်းႁႃတူဝ် လုၵ်ႈဢွၼ်ႇ 12 ၵေႃႉလႄႈ ၶူးၾိုၵ်းသွၼ် 1 ၵေႃႉ ႁူမ်ႈ13 ၵေႃႉ ဢၼ်ႁၢႆၶဝ်ႈၵႂႃႇၼႂ်းထမ်ႈ မိူဝ်ႈဝၼ်းတီႈ 23/06/2018။ ဝၼ်းမိူဝ်ႈၼႆႉထိုင်မႃးဝၼ်းထူၼ်ႈ 7 ။ ၸွမ်သိုၵ်းလူင်ပရႃႊယုတ်ႊ ၸၼ်ႊဢူဝ်ႊၶျႃႊ မွၵ်ႇလၢတ်ႈၶေႃႈၵႂၢမ်းဝႃႈ- “ ယိၼ်းၸူမ်းထိုင်ၸဝ်ႈ ၼႃႈ တီႈၵူႈၾၢႆႇ ၼွၵ်ႈမိူင်းၼႂ်းမိူင်းလႄႈ ၵူႈၵေႃႉဢၼ်ၶတ်းၸႂ်ၶတ်းႁႅင်းသေႁူမ်ႈၵၼ်ၸွႆႈထႅမ် ။ ၼင်ႇႁိုဝ် တေထိုင်တီႈယိူင်းမၢႆၼၼ်ႉ ယွၼ်းႁႂ်ႈၸဝ်ႈၼႃႈတီႈၵူႈၾၢႆႇသႂ်ႇဢဵၼ်သႂ်ႇႁႅင်းသေ သိုပ်ႇၶတ်းၸႂ်ၵႂႃႇ ပေႃးႁဝ်းဢမ်ႇယွမ်းၵၢၼ်ႉၼႆတေထိုင်တီႈယိူင်းဢၢၼ်းယူႇ ၊ ဢၼ်ပဵၼ်ပေႃႈမႄႈပီႈၼွင်ႉၵေႃႈ ဝႆႉၸႂ် လီလီယုမ်ႇယမ်ဝႃႈၸဝ်ႈၼႃႈတီႈလၢႆၾၢႆႇႁူမ်ႈၵၼ်တိုၼ်းတေၸွႆႈလုၵ်ႈဢွၼ်ႇလႆႈ ” ဝႃႈၼႆ။ မိူဝ်ႈဝၼ်းတီႈ 23/06/2018 လုၵ်ႈဢွၼ်ႇၸုမ်းပိတ်ႉမၢၵ်ႇၼင်(ၸုမ်းမူပႃႇ) 12 ၵေႃႉလႄႈ ၶူးၾိုၵ်းသွၼ်1 ၵေႃႉႁၢႆ ၶဝ်ႈၵႂႃႇၼႂ်း ထမ်ႈလူင်ၼၢင်းၼွၼ်း ဢၼ်မီးတီႈဢိူင်ႇပူင်ႇၽႃ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆးၼၼ်ႉတေႃႇထိုင် မိူဝ်ႈလဵဝ်ပႆႇႁၼ်တူဝ်။ ၸဝ်ႈၼႃႈတီႈၾၢႆႇၸွႆႈထႅမ်၊ ၾၢႆႇသိုၵ်း၊ ၾၢႆႇပလိၵ်ႈ ဢိၵ်ႇၽူႈလူင်ႉလႅၼ်ႇ ၼွၵ်ႈမိူင်း မိူၼ်ၼင်ႇမိူင်း ဢိင်းၵလဵတ်ႈလႄႈ မိူင်းဢမေႊရီႊၵႃႊၸိူဝ်းၼႆႉ ဢဝ်ၶိူင်ႈမႆႉၶိူင်ႈမိုဝ်း ဢၼ်ၶိုတ်းၵၢပ်ႈသေမႃးႁူမ်ႈ ၸွႆႈထႅမ်ႁႃဝႆႉ။

['ၵူႈလွင်ႈလွင်ႈ']

2018-06-29T06:25:21

https://shannews.org/archives/6000

ၵူၼ်းၼုမ်ႇတႆးမူႇၸေႊ ႁူမ်ႈၵၼ် ၽဵဝ်ႈယုၵ်းယၵ်း တီႈလွႆသၢမ်သိပ်း

ၵူၼ်းၼုမ်ႇတႆး ၸႄႈဝဵင်းမူႇၸေႊ ဢဵၼ်ႁႅင်း ႁိမ်း 50 ၵေႃႉ ႁူမ်ႈၵၼ် ပႆၶိုၼ်ႈလွႆသၢမ်သိပ်း ႁဵတ်းလွင်ႈမူတ်းသႂ် ၽဵဝ်ႈယုၵ်းယၵ်း ဢၼ်မၢၵ်ႇမိူဝ်ၸွမ်းသဵၼ်ႈတႃႈသၢႆတၢင်းၶိုၼ်ႈလွႆ ၸိူဝ်းၼၼ်ႉ။ ဝၼ်းတီႈ 28/06/2018 ယၢမ်းၵၢင်ၼႂ် 10:30 မူင်း ထိုင် 2:30 မူင်းဝၢႆးဝၼ်း ၵူၼ်းၼုမ်ႇတႆး မူႇၸေႊ၊ ပၢင်ႇၶမ်း၊ ပၢင်ႇ သၢႆးလႄႈ ၸေႊလၢၼ်ႉ ႁူမ်ႈၵၼ် ၽဵဝ်ႈယုၵ်းယၵ်း လုၵ်ႉဢဝ် တိၼ်လွႆ ထိုင် ၼိူဝ်လွႆသၢမ်သိပ်း ၼႂ်းၸႄႈဝဵင်း ၵူတ်ႉၶၢႆ ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ ဝႃႈၼႆ။ ၸၢႆးမျၢတ်ႉဢွင်ႇ ၽူႈဢွၼ်ႁူဝ်ဢွၼ်တူင်ႉၼိုင်ၵေႃႉၼိုင်ႈ တီႈဢၼ်ၵႂႃႇၽဵဝ်ႈယုၵ်းယၵ်း တီႈလွႆသၢမ်သိပ်းၼၼ်ႉ လၢတ်ႈတီႈၽူႈတွႆႇႁွၵ်ႈဝႃႈ “ ဢူၺ်းၵေႃႉႁဝ်းၶဝ် ၸိူဝ်းဢၼ်တူင်ႉၼိုင်ၸွႆႈထႅမ်ၵူၼ်းပၢႆႈၽေးၼၼ်ႉ ၶဝ်ၵႂႃႇၶိုၼ်ႈ လွႆမႃးသေ လႆႈႁၼ်ယုၵ်းယၵ်းဢၼ်ပႅတ်ႈမၢၵ်ႇမိူဝ်ဝႆႉၸွမ်းသၢႆတၢင်း တေႃႇႁွတ်ႈထိုင် ၼိူဝ်လွႆသၢမ်သိပ်းၼၼ်ႉ ၼမ်ၼႃႇလႄႈ ႁဝ်းၵေႃႈၸင်ႇမႃးဢုပ်ႇဢူဝ်းလၢတ်ႈၼႄၵၼ်သေ ႁူမ်ႈၵၼ်ၵူၼ်းၼုမ်ႇၼႂ်းပိုၼ်ႉ တီႈႁဝ်းသေၵႂႃႇ ၵဵပ်းၽဵဝ်ႈ” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၵူၼ်းၼုမ်ႇတႆး လႆႈႁူမ်ႈဢဵၼ်ႁႅင်းၵၼ်သေ ၵႂႃႇပတ်းၽဵဝ်ႈ တႄႇဢဝ်တိၼ်လွႆ ထိုင် ၼိူဝ်လွႆ သၢမ်သိပ်း ဝႃႈၼႆ။ ၸၢႆးမၢဝ်းဢွၼ်ႇ ၽူႈၶဝ်ႈႁူမ်ႈတူင်ႉၼိုင် ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈ ပႃးထူင်ၵႂႃႇသႂ်ႇယုၵ်းယၵ်း တင်းမူတ်း 250 ထူင်၊ ႁဝ်းၶႃႈၵဵပ်းယုၵ်းယၵ်း တႄႇဢဝ်တိၼ်လွႆထိုင် ၼိူဝ်လွႆသၢမ်သိပ်း၊ လိူဝ်ၼၼ်ႉ ႁိမ်းၶၢင်ႈတၢင်း ဢၼ်ပႆၶိုၼ်ႈလွႆၼၼ်ႉၵေႃႈ ႁဝ်းၶႃႈ ႁဵတ်းဝႆႉတီႈပႅတ်ႈယုၵ်းယၵ်းပႃး ပဵၼ်တီႈပဵၼ်တီႈဝႆႉ။ ယုၵ်းယၵ်းဢၼ်ႁဝ်းၶႃႈ ၵဵပ်းဝႆႉၸိူဝ်းၼၼ်ႉ ႁဝ်းၶႃႈဢဝ်ၵႂႃႇၵွင်ဝႆႉ ပဵၼ်တီႈပဵၼ်တၢင်း။ ၵူၺ်းၵႃႈ ဢမ်ႇလႆႈၸုတ်ႇၽဝ်ပႅတ်ႈယွၼ်ႉဝႃႈ ယုၵ်း ယၵ်းၸိူဝ်းၼၼ်ႉ မၼ်းတိုၵ်ႉယမ်းဝႆႉယူႇ” ဝႃႈၼႆ။ လိူဝ်ၼၼ်ႉ ၶႂ်ႈတိုၵ်းသူၼ်းထိုင်ပီႈၼွင်ႉ ၸိူဝ်းတေဢွၼ်ၵၼ်ပႆၶိုၼ်ႈလွႆမိူဝ်းဝႆႈသႃ ထၢတ်ႈၵွင်းမူး တီႈၼိူဝ်လွႆသၢမ် သိပ်းၼၼ်ႉ ၼင်ႇႁိုဝ် ယုၵ်းယၵ်းပေႃးတေဢမ်ႇမၢၵ်ႇမိူဝ် ဝုၺ်ႇႁင်ႈၸွမ်းသဵၼ်ႈတၢင်းၸိူဝ်းၼၼ်ႉ ႁႂ်ႈၵူႈၵေႃႉၵူႈၵူၼ်း မေႃႁၵ်ႉသႃႁဵတ်းလွင်ႈ မူတ်းသႂ်ၵၼ်သေၵမ်းၼႆ ၸၢႆးမၢဝ်းဢွၼ်ႇလၢတ်ႈ။ ၸၢႆးမျၢတ်ႉဢွင်ႇ လၢတ်ႈဝႃႈ ပွၵ်ႈၼႆႉ ႁဝ်းၶႃႈ ဢမ်ႇတၼ်းလႆႈႁၢင်ႈႁႅၼ်းတူဝ်ဝႆႉ။ ၵိုင်ႉၵၢင်ႉလႆႈၵႂႃႇလႄႈ ၵူၺ်းၵႃႈ ႁဝ်းၶႃႈမီးၽႅၼ်တေၵႂႃႇထႅင်ႈယူႇ။ တေၵႂႃႇမိူဝ်ႈလႂ် ဝၼ်းလႂ် ဢၼ်ဝႃႈၼၼ်ႉ ပႆႇႁူႉ ဝႃႈၼႆ။ မိူဝ်ႈလိူၼ်မေႊၼၼ်ႉ ၸဝ်ႈသိလ်ထမ်းဝုၼ်းၸုမ်ႉ ဢွၼ်ႁူဝ်တၵ်ႉၵႃႇသတ်ႉထႃးသေ တႄႇၵွင်းမူး တီႈၼိူဝ်လွႆသၢမ် သိပ်းဝႆႉသူႇၼိုင်ႈ မီးပီႈၼွင်ႉၸၢဝ်းတႆး လႄႈ ဢိၵ်ႇထႅင်ႈလၢႆၸၢဝ်းၶိူဝ်း ႁူမ်ႈၵၼ်သေမႃးၸွႆႈတေႃႉမၢၵ်ႇဢုတ်ႇ၊ သၢႆးလႄႈ ၼမ်ႉ ဢဝ်ၶိုၼ်ႈၵႂႃႇၼိူဝ်လွႆၼၼ်ႉ ပေႃးဢမ်ႇထၢတ်ႇ။ တေႃႈလဵဝ် တီႈလွႆသၢမ်သိပ်းၼၼ်ႉၵေႃႈ မီးၵူၼ်း ၶိုၼ်ႈၵူၼ်းလူင်း ယူႇၵူႈဝၼ်း ဝႃႈၼႆ။ ၸၢႆးဝၼ်းလႅင်းၶမ်း ၽူႈတႅၼ်းသၽႃးၸိူဝ်ႉၸၢတ်ႈ ၶဵတ်ႇလိူၵ်ႈတင်ႈမၢႆ 3 လၢတ်ႈတီႈၽူႈတွႆႇႁွၵ်ႈဝႃႈ “ သင်ပဵၼ်လႆႈ ယူႇတီႈၽူႈမီးပုၼ်ႈၽွၼ်းၶဝ် ႁႂ်ႈတႅမ်ႈလိၵ်ႈႁဵတ်းပၢႆႉယႂ်ႇသေ တိတ်းဝႆႉ ႁၢမ်ႈပႅတ်ႈယုၵ်းယၵ်း။ ယဝ်ႉၵေႃႈ ယုၵ်းယၵ်း ၽႂ်မၼ်းၼၼ်ႉၵေႃႈ ႁႂ်ႈၵဵပ်းလူင်းမႃးၶိုၼ်း၊ သင်ဝႃႈ ယုၵ်းယၵ်းၼမ်ၼႆ မိူဝ်ႈၼႃႈမႃး ထိူၼ်ႇၶိူဝ်းႁဝ်းတေလူႉႁၢႆၵွႆသေ ဢမ်ႇၵႃး ႁဝ်းၶႃႈတေထူပ်းတၢင်းယၢပ်ႇၽိုတ်ႇ” ဝႃႈၼႆ။ ၶႅပ်းႁၢင်ႈ – ၵူၼ်းၼုမ်ႇတႆး ၸိူဝ်းၵႂႃႇၵဵပ်းယုၵ်းယၵ်း တီႈလွႆသၢမ်သိပ်း

['သိင်ႇဝႅတ်ႉလွမ်ႉ']

2018-06-29T06:13:18

https://shannews.org/archives/5994

လုမ်းၸွမ်ၸိုင်ႈမိူင်းႁူမ်ႈတုမ် ဢွၵ်ႇလိၵ်ႈပိုၼ်ၽၢဝ်ႇ တေႁူမ်ႈၸွႆႈထႅမ် ဢွၼ်ႇၸၢႆး 13 ၵေႃႉ ဢၼ်ၶမ်ဝႆႉၼႂ်းထမ်ႈ

ဢွၼ်ႇၸၢႆး 13 ၵေႃႉ ၸုမ်းလဵၼ်ႈမၢၵ်ႇၼင်( ဢၼ်ႁွင်ႉၸိုဝ်ႈဝႃႈ ၸုမ်းမူပႃႇ ဢင်ၶၻမ်သိၵ်ႉ) ဢၼ်ၶမ်ဝႆႉ ၼႂ်းထမ်ႈလူင် တီႈၸႄႈဝဵင်းမႄႈ သၢႆ ၸိုင်ႈထႆး မိူဝ်ႈဝၼ်းတီႈ 23/06/2018 ၼၼ်ႉ ယူႇတီႈလူင်ပွင်ၸိုင်ႈမိူင်းႁူမ်ႈတုမ် မိူင်းမၢၼ်ႈ တေႁူမ်ႈမိုဝ်းသေ ၽွမ်ႉၸွႆႈထႅမ်ၵႂႃႇတဵမ်ထူၼ်ႈ ဝႃႈၼႆ။ ဝၼ်းတီႈ 28/06/2018 ယူႇတီႈလုမ်းၸွမ်ၸိုင်ႈမိူင်းႁူမ်ႈတုမ် ဢွၵ်ႇလိၵ်ႈဝႃႈ တေႁူမ်ႈမိုဝ်းၸွႆႈထႅမ်လူင်ပွင်ၸိုင်ႈထႆး တႃႇၶူၼ်ႉႁႃ ဢွၼ်ႇၸၢႆး 13 ၵေႃႉ ဢၼ်ၶမ်/ႁၢႆလၢႆ ဝႆႉၼႂ်းထမ်ႈလူင်ၶုၼ်ၼမ်ႉၼၢင်းၼွၼ်း ဢိူင်ႇပူင်ႇၽႃ ၸႄႈဝဵင်းမႄႈသၢႆ ၸႄႈ တွၼ်ႈၵဵင်းႁၢႆး ၼႂ်းၸိုင်ႈထႆး။ လိၵ်ႈပိုၼ်ၽၢဝ်ႇၼၼ်ႉ ပိုၼ်ဢွၵ်ႇပဵၼ်တၢင်းၵၢၼ်သေ ယိုၼ်ႈၸူးထိုင် ႁွင်ႈၵၢၼ်ၽွင်းလူင်ၾၢႆႇၼွၵ်ႈမိူင်းလႄႈ လူင်ပွင်ၸိုင်ႈမိူင်းတႆး ႁႂ်ႈလူင်ပွင်ၸိုင်ႈမိူင်းတႆး ၸွႆႈၶပ်းၶိုင်ၵႂႃႇ တဵမ်တဵမ်ထူၼ်ႈထူၼ်ႈ ဝႃႈၼႆ။ ၵဵဝ်ႇလူၺ်ႈလွင်ႈဢွၼ်ႇၸၢႆး 13 ၵေႃႉ ဢၼ်ၶမ်ဝႆႉတီႈၼႂ်းထမ်ႈလူင် ၶုၼ်ၼမ်ႉၼၢင်းၼွၼ်း တီႈၸႄႈဝဵင်း မႄႈသၢႆၼၼ်ႉ ယူႇတီႈၾၢႆႇၸဝ်ႈၼႃႈတီႈထႆး လၢႆႁွင်ႈၵၢၼ် ၸႂ်ႉဢဵၼ်ႁႅင်းႁိမ်းၸမ်ႁဵင် ႁူမ်ႈၵၼ် သွၵ်ႈတဝ်ၸွမ်းႁႃတူဝ် ဢွၼ်ၸၢႆး 13 ၵေႃႉၼၼ်ႉယူႇ တေႃႇထိုင်ယၢမ်းလဵဝ် ပႆႇႁၼ်တူဝ်။ လိူဝ်ၼၼ်ႉ ၽူႈၵတ်ႉၶႅၼ်ႇ ၵူၼ်းၼွၵ်ႈမိူင်းၶဝ်ၵေႃႈ မႃးၸွႆႈႁႃယူႇ ဝႃႈၼႆ။ ဢွၼ်ႇၸၢႆး 13 ၵေႃႉ ဢၼ်ႁၢႆဝႆႉတီႈၼႂ်းထမ်ႈလူင်ၶုၼ်ၼမ်ႉၼၢင်းၼွၼ်း တေႃႇထိုင်ယၢမ်းလဵဝ် ႁၢႆတူဝ်ၵႂႃႇ မီးၶၢဝ်း တၢင်း 7 ဝၼ်းယဝ်ႉ။ ထမ်ႈလူင်ၶုၼ်ၼမ်ႉၼၢင်းၼွၼ်း ယူႇဝႆႉတီႈၼႂ်းၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး ၸိုင်ႈထႆးပွတ်ႈႁွင်ႇ တိတ်းၸပ်း ၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇၶူင်း။

['ၵူႈလွင်ႈလွင်ႈ']

2018-06-28T09:08:32

https://shannews.org/archives/5989

လူင်ပွင်ၸိုင်ႈမၢၼ်ႈလႄႈ ၸုမ်းၸွႆႈထႅမ်ၵူၼ်းပၢႆႈၽေး တေလူင်းၵူတ်ႇထတ်းပၢင်သဝ်းၵူၼ်းပၢႆႈၽေးၼႂ်းသၢမ်ၸႄႈမိူင်း

ၽွင်းလူင်ၾၢႆႇတမ်းဝၢင်းတီႈယူႇလႄႈ ၸွႆႈထႅမ်တူင်ႇဝူင်းၵူၼ်း ၸတ်းႁဵတ်းပၢင်ၵုမ်ၵၼ်တင်းၸဝ်ႈတႃႇၼႃႉ ၸုမ်းၸွႆႈ ထႅမ်ၵူၼ်းပၢႆႈၽေးသေ တေလူင်းၵူတ်ႇထတ်းတူၺ်းပၢင်သဝ်းၵူၼ်းပၢႆႈၽေးဢၼ်မီးၼႂ်းမိူင်းတႆး၊ မိူင်းၶၢင်လႄႈ မိူင်း ယၢင်း ဝႃႈၼႆ။ ၶၢဝ်ႇသိုဝ်ႇ The Voice ဢွၵ်ႇဝႆႉဝႃႈ “ ပၢင်သဝ်းၵူၼ်းပၢႆႈၽေး ၼႂ်းၸႄႈမိူင်း မၢင်တီႈတေသိုပ်ႇပိုတ်ႇဝႆႉ။ မၢင်တီႈသမ်ႉ သင်ဝႃႈ ငဝ်းလၢႆးလီၵေႃႈ တေဢိုတ်းပႅတ်ႈယဝ်ႉ။ လိူဝ်ၼၼ်ႉ မၢင်တီႈဢမ်ႇၸၢင်ႈဢိုတ်းပၼ် တေသိုပ်ႇပိုတ်ႇဝႆႉၼၼ်ႉ ႁဝ်းၶႃႈတေဢုပ်ႇဢူဝ်းငူပ်ႉငီႉၵၼ်ထႅင်ႈယူႇ” ဝႃႈၼႆ။ ဝၼ်းတီႈ 26/06/2018 ၽွင်းလူင်မိူင်းႁူမ်ႈတုမ် ၾၢႆႇတမ်းဝၢင်းၸွႆႈထႅမ်တူင်ႇဝူင်းၵူၼ်းလႄႈ တူဝ်တႅၼ်း ၽွင်းလူင် ၸတ်ႈၸိုင်ႈလုမ်ႈၾႃႉၾၢႆႇၵူၼ်းပၢႆႈၽေး တင်း ၽွင်းလူင်ၸတ်ႈၸိုင်ႈလုမ်ႈၾႃႉ ၾၢႆႇယႃႈမဝ်းၵမ် UNOCHA ႁူပ်ႉ ထူပ်း ဢုပ်ႇဢူဝ်းၵၼ် တီႈၼေႇပျီႇတေႃႇ လွင်ႈၵူၼ်းပၢႆႈၽေး ၼႂ်းမိူင်းႁူမ်ႈတုမ် ၸိူဝ်းၼႆႉ ဝႃႈၼႆ။ ပၢင်သဝ်းၵူၼ်းပၢႆႈၽေး တီႈမိူင်းရၶႅင်ႇတႄႉ လႆႈပိၵ်ႉဢိုတ်းပႅတ်ႈၸဵမ်မိူဝ်ႈပီ 2012 ပုၼ်ႉယဝ်ႉ ဝႃႈၼႆသေတႃႉ တေႃႇ ထိုင်ယၢမ်းလဵဝ် ယွၼ်ႉငဝ်းလၢႆးပႆႇၼိမ်သဝ်းလႄႈ ၵူၼ်းပၢႆႈၽေးယင်းတိုၵ်ႉမီးယူႇတင်းၼမ်။ ပၢင်သဝ်းၵူၼ်းပၢႆႈၽေး ဢၼ်မီးၼႂ်းသဵၼ်ႈမၢႆ လူင်ပွင်ၸိုင်ႈၸွႆႈထႅမ်ဝႆႉ ပဵၼ်တၢင်းၵၢၼ်မီးယူႇ 4 ၸႄႈမိူင်း (မိူင်းတႆး၊ ယၢင်း၊ ရၶႅင်ႇလႄႈ မိူင်းၶၢင်) တႃႇ 15 ၸႄႈဝဵင်း၊ ပၢင်သဝ်းမီး 140 တီႈ။ ႁူဝ်ၵူၼ်းပၢႆႈၽေးမီး 160,000 ပၢႆ ဝႃႈၼႆ။ ၵူၺ်းၵႃႈ ဢမ်ႇၼပ်ႉပႃး ပၢင်သဝ်းၵူၼ်းပၢႆႈၽေး ၸွမ်းဝတ်ႉၵျွင်းမုၼ်ၸဝ်ႈလၢႆလၢႆဝၢၼ်ႈ ၼႂ်းမိူင်းတႆး။ ဢၼ်ၵူၼ်း ဝၢၼ်ႈ ၵႆႉၵႆႉလႆႈပၢႆႈမႃးသေႃႉႁူမ်ႈၸူဝ်ႈၶၢဝ်း ယွၼ်ႉပၢင်တိုၵ်းၵႆႉပဵၼ်ၶိူဝ်းယႂ်း ၸိူဝ်းၼၼ်ႉ။

['သုၼ်ႇလႆႈၵူၼ်း']

2018-06-28T08:44:50

https://shannews.org/archives/5985

ၸဝ်ႈပေႃႈသိလ်ထမ်းဝုၼ်းၸုမ်ႉ မီးၽႅၼ်တေယေႃးမုၼ်တၢင်းမႄႈသၢႆ

ၸဝ်ႈပေႃႈသိလ်ထမ်းဝုၼ်းၸုမ်ႉ မွၵ်ႇလၢတ်ႈမိူဝ်ႈဝၼ်းတီႈ 27/06/2018 တီႈပၢင်ပွႆးတၢင်ႇထီးထၢတ်ႈၵဝ်ႇၵႄႇတီႈလွႆယူၼ်းၶမ်းၼၼ်ႉဝႃႈ ဝၼ်းတီႈ 29 ၼႆႉတေၵႂႃႇတၢင်းလၢႆႇၼႃႈ ၼႆလႄႈ ၵမ်ႈၽွင်ႈမုင်းမွင်းလၢမ်းၶၢတ်ႈဝႃႈ တေယေႃးမုၼ်ၵႂႃႇလွႆၼၢင်းၼွၼ်း ဝႃႈၼႆ။ ဝၼ်းတီႈ 28/06/2018 သိုဝ်ႇၶၢဝ်ႇTachileik ပိုၼ်ၽၢဝ်ႇဝႃႈ ဝၼ်းတီႈ 29/6/2018 ၼႆႉ ၸဝ်ႈပေႃႈသိလ်ထမ်းဝုၼ်းၸုမ်ႉ တေယေႃးယုၼ်မႃးမဵတ်ႉတႃႇ ႁေႃးတြႃးတီႈထမ်ႈလူင် လွႆၼၢင်းၼွၼ်း ဢၼ်လုၵ်ႈဢွၼ်ႇႁဵၼ်းၸုမ်း ပိတ်ႉမၢၵ်ႇၼင် 12 ၵေႃႉလႄႈ ၶူးၾိုၵ်းသွၼ် 1 ၵေႃႉၶမ်ဝႆႉၼႂ်းထမ်ႈဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ် ၸဝ်ႈၺႃႇၼသီရိ (ၸဝ်ႈသီရိဢွၼ်ႇ) ဢၼ်ပဵၼ်လုၵ်ႈၼွင်ႉပွင်ႈပၢႆၸဝ်ႈၶူးဝႃးဝုၼ်းၸုမ်ႉ မၼ်းၸဝ်ႈလၢတ်ႈၼႄဝႃႈ – “ မိူဝ်ႈဝၼ်းတီႈ 27ၼၼ်ႉ မၼ်းၸဝ်ႈလၢတ်ႈဝႃႈ ဝၼ်းတီႈ 29 ၼႆႉတေယေႃးတူဝ်ၵႂႃႇတၢင်းလၢႆႇၼႃႈ ဢၼ်ပွင်ႇဝႃႈၵႂႃႇတၢင်းမႄႈသၢႆ ။ ၵူၺ်းၵႃႈၶူးဝႃးၸဝ်ႈတေၵႂႃႇတီႈလႂ် ၶၢဝ်းလႂ် ၸွင်ႇတေၵႂႃႇတီႈထမ်ႈၼၢင်းၼွၼ်းဢၼ်ဝႃႈၼၼ်ႉတႄႉ ဢမ်ႇလႆႈႁူႉၸႅင်ႈလႅင်း။ တေပဵၼ်ၵႂႃႇဢမ်ႇပဵၼ်ၵႂႃႇၵေႃႈဢမ်ႇပႆႇႁူႉလီလီ ။ ၵူၺ်းၵႃႈငိၼ်းယူႇဝႃႈ ဝၼ်းတီႈ 29 တေၵႂႃတၢင်းလၢႆႇၼႃႈ၊ မိူဝ်ႈလဵဝ်ၼႆႉ မၼ်းၸဝ်ႈယေႃးမုၼ်ၵႂႃႇတၢင်း ပႃႇလႅဝ်းၵဵင်းလၢပ်ႈဝႆႉတေမႃးၶိုၼ်းၶၢဝ်းလႂ်ပႆႇႁူႉ” ဝႃႈၼႆ။ မိူဝ်ႈဝၼ်းတီႈ 23/06/2018 လုၵ်ႈဢွၼ်ႇၸုမ်းပိတ်ႉမၢၵ်ႇၼင် 12 ၵေႃႉလႄႈ ၶူးၾိုၵ်းသွၼ်1 ၵေႃႉ ႁၢႆၶဝ်ႈၵႂႃႇၼႂ်း ထမ်ႈလူင်ၼၢင်းၼွၼ်း ဢၼ်မီးတီႈဢိူင်ႇပူင်ႇၽႃ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆးၼၼ်ႉ တေႃႇထိုင်မိူဝ်ႈလဵဝ်ပႆႇႁၼ်တူဝ်။ ၸဝ်ႈၼႃႈတီႈၾၢႆႇၸွႆႈထႅမ်၊ ၾၢႆႇသိုၵ်း၊ ၾၢႆႇပလိၵ်ႈ ဢိၵ်ႇၽူႈလူင်ႉလႅၼ်ႇ ၼွၵ်ႈမိူင်း မိူၼ်ၼင်ႇမိူင်း ဢိင်းၵလဵတ်ႈလႄႈ မိူင်းဢမေႊရီႊၵႃႊၸိူဝ်းၼႆႉ ဢဝ်ၶိူင်ႈမႆႉၶိူင်ႈမိုဝ်း ဢၼ်ၶိုတ်းၵၢပ်ႈသေ မႃးႁူမ်ႈၸွႆႈထႅမ်ႁႃဝႆႉ။

['ၵူႈလွင်ႈလွင်ႈ']

2018-06-28T08:05:51

https://shannews.org/archives/5982

ပၢင်ၵႅဝ်ႈဝၼ်းသၢၼ်ၶတ်းယႃႈမဝ်းၵမ်လုမ်ၾႃႉလႄႈ ပၢင်ၸုတ်ႇၽဝ်ယႃႈမဝ်းၵမ် တီႈဝဵင်းလူင်တူၼ်ႈတီး

ပၢင်ၵႅဝ်ႈဝၼ်းသၢၼ်ၶတ်းယႃႈမဝ်းၵမ်လုမ်ၾႃႉလႄႈ ပၢင်ၸုတ်ႇၽဝ်ယႃႈမဝ်းၵမ် တီႈဝဵင်းလူင်တူၼ်ႈတီး

['Uncategorized']